
МУЭППИФТЕН 


Чокъ йыллар девамында иджатнен огьрашувым нетиджесинде 
къалемим тюбюнден чешит мевзуларда бир сыра эдебий-бедиий 
левхалар догьдылар. Оларнынъ эписини бирлештирген шей — эде- 
бияттыр. Иште, шу левхаларны топлап, сайгьылы окъуйыджыла- 
рыма такъдим этсем насыл олур экен, деген фикир акълыма кельди. 

Эр альде азмы, чокъмы, 80 яшкъа кельдим. 50 йылдан зияде 
миллий матбуатымызгъа, эдебиятымызгъа, медениетимизге, маари- 
фимизге хызмет эттим. Бу девир ичинде дефаларджа уйкен несиль 
языджыларымыз, алимлеримиз, санаткярларымызнен корюштим, 
къонуштым, эксери алларда олардан огрендим, иджадий гъыда 
алдым. Бу, хусусан меним неслим ичюн муим ве зарур эди. Чюнки 
сюргюнликте яшагъан меннен акърандаш къырымтатар иджаткярла- 
рынынъ ич бириси бир кунь биле ана тилинде тасиль алмады, мектеп 
корьмеди. Шу себептен Зиядин Джавтобели, Эшреф Шемьи-заде, 
Шамиль Алядин, Раим Тынчеров, Юсуф Болат, Абдулла Дерменджи, 
Решид Мурад, Энвер Селямет, Джеваире, Амет Мефаев, Джевдет 
Аметов, Сеитумер Эмин, Черкез-Али, Ибраим Паши киби иджаткяр- 
ларнен къонушув, оларнынъ базыларынен исе йыллар девамында 
бир ерде ян-янаша чалышув мен ичюн эм мектеп, эм университет 
олды. Миллий эдебиятымызнынъ тарихыны, сырларыны мен олар- 
дан эшиттим ве имкяны олгъаны къадар огрендим. 

Бу китапкъа кирген материаллар чешит йылларда язылгъан 
олып, мевзу джеэтинден гъает фаркълы ве омрюмизнинъ тюрлю 
сааларыны къаврап ала. Олар халкъ агъыз яратыджылыгъы, тиль, 
эдебият, тарих, этнография ве дигер проблемаларгъа багъышлан- 
гъандыр. Очерк ве макъалелерде котерильген меселелерни тамы- 
рындан, толусынен кениш айдынлатмакъ макъсат этип къоюлмай. 
Эгер бу левхалар окъуйыджыны аз да олса, тюшюнджеге далдырса, 
бильги даиресини кенишлетмеге ярдым этсе, мен озь макъсадыма 
ириштим деп саяджагъым. 


КЛАССИК ВЕ ЗЕМАНЕВИЙ 
ЭДИПЛЕР АКЪКЪЫНДА 
ЭДЕБИЙ ЛЕВХАЛАР 


АШЫКЪ УМЕР АКЪКЪЫНПА ЭШИТКЕНПЕРИМ 


ХХ асырнынъ башында Мария Тааф деген бир франсыз рессамы 
баягъы вакъыт Къырымда олгъан, къырымтатар тилини мукеммель 
огренген. О, Судакъта да булунгъан. Мен догъгъан Къоз коюни зия- 
рет этип, атта бираз вакъыт анда ресим сызувнен мешгъуль олгъан. 

Белли эдибимиз Шамиль Алядиннинъ айткъанына коре, о рессам 
къозлы бир йигитке севда ола. Шамиль агъа, иште, бу эки яшнынъ 
севгиси акъкъында повесть язмакъ истеген эди ве манъа мураджаат 
этип: «Аблязиз, мумкюн олса, мени къарт къозлыларгъа алып барса, 
бельки оларнынъ арасында иште шу Мариягъа севда олгъан йигитни 
бильгенлер бардыр», — деди. Мен урьметли языджымызны озь 
машинамнен бир къач кере бойле адамларгъа алып бардым. Лякин о 
йигитни бильген тапылмады. Иште, бойле зияретлеримизден бириси 
1985 сенеси Озьбекистаннынъ Бекабад районындаки Джума коюне 
япылды. Мен Шамиль агъаны о вакъытта энди 79 яшында олгъан 
къозлы Смаил дайыма (сойады Яяев) алып бардым. Онъа «Пар- 
тизан Смаил», «Бухгалтер Смаил» да дей эдилер. Афызасы гъает 
отькюр, чокъ шей бильген бир инсан эди. Шамиль агъа Смаил дай- 
ыма Мария Тааф, онъа севда олгъан къозлы йигит хусусында чокъ 
суаллер берди, лякин ич бир тюрлю къандырыджы джевап алып ола- 
мады. Бунъа бакъмадан, Шамиль Алядин бойле меракълы инсаннен 
таныш олгъанындан пек мемнюн къалды. Къаве софрасы башында 
Смаил дайы бизге эдебиятнен багълы чокъ шейлер айтты. Олар- 
нынъ арасында Ашыкъ Умернен багълы вакъиалар да бар эди. Кунь- 
делигиме язып къалдыргъаныма коре, бу субет 1985 сенеси июль 
6-да олгъан, ве оны Смаил дайы айткъаны киби язып алгъаным. 


Эмиш ки, Ашыкъ Умер Багъчасарайда бирисининъ эвине муса- 
фирликке баргъан. Къонакъбай онынъ огюне къуртбал къойгъан. 
Ашыкъ Умер онъа бакъып, шойле деген: 


Дешхерир 100 бинъ чичеги, 
Ёгъурыр маджун япар. 
Зерре къадар акълы олан 
Арыдан иссе къапар. 


Койде джами огюнде бир топ адам отура экен. Оларнынъ ара- 
сында къады да бар экен. Бакъсалар, къаршыдан Ашыкъ Умер 
элинде сазы иле келе эмиш. Оны корип къады: «Ана, Ашыкъ Умер 
келе. О, меджнун. Оны шейтанлар ёлдан ургъан. Эрифни бир шей- 
лер этип шейтан шеэринден къайтармакъ керек», — деген. 

Буны эшиткен Ашыкъ Умер къадыгъа бакъып: 


Абдест алсам, алма демез, 
Намаз къылсам, къылма демез, 
Къады киби арам эмес, 

Нерде бунынъ шейтаны? — 


деп, озь ёлуны девам эте. Буны эшитип, янында отургъанлар къа- 
дынынъ джуббесинден чекип: «Алдынъмы пайынъны?», — дейлер. 


Ашыкъ Умерден: 


Эй гонъюль, хакъкъа ибадет, 
Къыл мубарек джума куню. 
Зикриле къальбим пасыны 
Силь мубарек джума куню. 
Етмиш эки бучукъ миллет, 
Эпси дженнет бизим деюр, 
Бармайынджа белли олмаз, 
Оны да тек Мевля билир. 


Аджеба, бу сатырлар Риза Фазыл тарафындан азырлап чыкъа- 
рылгъан Ашыкъ Умернинъ 2 джылтлыкъ эсерлер джыйынтыгъында 
ёкъмы экен, деп тешкерип бакътым. Хайыр, ёкъ! Тек сонъки гъазель- 
нинъ ильки 2 сатырыны Ашыкъ Умернинъ сайлама эсерлерининъ 
2-нджи томында, 79-нджы саифедеки 62 ракъамы иле бельгиленген 


«Джума куню» деген гъазелинде расткетирдим. Лякин онда да фаркь 
бар. 
Меселя, мен Смаил дайымдан язып алгъан метнде: 


Эй гонъюль, хакъкъа ибадет къыл мубарек джума куню, 
Зикриле къальбим пасыны силь мубарек джума куню, — 


денильсе, китапта: 


Эй гонъюль, акъкъы ибадет эт мубарек джума куню. 
Темиз къальбинъ иле зикир эт мубарек джума куню, — 


дениле. Бу сатырлар эсерлернинъ транскрипциясында (320-нджи 
саифе, гъазель № 62) шойле берильген: 


Эй гонъюль хаке ибадет къыл мубарек джума кунь, 
Зикир эйле къальбинъ башы къыл мубарек джума кунь. 


Сонъки 2 сатыр исе китапта умумен ёкъ. Оны кене бир кере хатыр- 
латмакъ истейим: 


Етмиш эки бучукъ миллет, эпси дженнет бизим деюр, 
Бармайынджа белли олмаз, оны да тек Мевля билир. 


Умумен, юкъарыда косьтерильген шиир парчаларынынъ учю де 
Ашыкъ Умернинъки олгъанына шубе догъмай, чюнки сатырларнынъ 
озьгюнлиги, язылув усулы ве услюби айны онынъки киби. 

Мешур Ашыкъ Умернинъ бунынъ киби бир чокъ сатырлары 
джевхер ташлары киби бутюн дюньягъа сачылып кеткени, олар де 
анда, де мында расткельгени табиий олса керек. 

Бундан бир къач афта эвельси «Янъы дюнья» газетасында басыл- 
гъан эски улемаларымыздан бири, аджы Мухаммед Абдульваит 
Сахтаранынъ «Татлы тилли Ашыкъ Умер» макъалеси сёзюмизнинъ 
исбатыдыр. Илериде де Ашыкъ Умернен багълы бойле сатырлар- 
нынъ тапылмасына мен ич де шубеленмейим. 


2006 с. 


ИСМАИП ГАСПРИНСКИЙ 
ВЕ КЪЫРЫМТАТАР БАПА ЭПЕБИЯТЫ 


Миллетнинъ атасы, деген улу адгъа наиль олгъан, тюрк дюнья- 
сында озюне дегерли ер къазангъан, вефатындан сонъ да миллет- 
нинъ рухий бабасы олып къалгъан мешур мутефеккир, маарифчи, 
нашыр, муаррир, публицист, джемаат эрбабы Исмаил Гаспринский 
къырымтатар бала эдебиятыны инкишаф эттирювге де пек буюк 
иссе къошты. 

Исмаил Гаспринский тасиль саасында инкъилябий иш япты. Мек- 
теп тасилини мукеммеллештирюв саасында онынъ котерген гъае- 
лери Къырымда, Волга боюнда, Кавказда, Орта Асияда, Сибирьде, 
Догъу Тюркистанда юз бинълернен адамнынъ дюньябакъышыны 
денъиштирди. 

Исмаил оджа теклиф эткен ве озю ишлеп чыкъкъан янъыджа 
окъутув усулы, эбет, къадимджилер тарафындан ред этильди, 
къатты къаршылыкъкъа огъратылды, лякин эписи бир джадидчилик 
кет-кете инкишаф этти, къабул олунды, мувафакъиет къазанды. Бу 
ёнелиштеки арекетлер улу гуманист Исмаил Гаспринский гъаелери- 
нинъ тантанасынен екюнленди. 

Янъы окъутув истилясыны огге сюрер экен, Гаспринский тек сёз- 
нен дегиль де, амелий ишнен де озь гъаелерине ёл ачты. Онларнен, 
юзлернен дерсликлер, къулланмалар: «Къырает тюркий» (1894), 
«Нумюне-и хаттат ве ресим» (1894), «Рехбер муаллимин яки муал- 
лимлер ёлдашы» (1898), «Атласлы джогърафия» (1901), «Усул-и 
эдеб» (1901), аз вакъытта окъумакъ ве язмакъны огреткен «Ходжа-и 
субъян» (1902), «Талим-и къырает ве малюмат-и нафиа» (1910) ве 
дигерлерини язып, «Терджиман» басмаханесинде нешир эттирди. 
Бу дерсликлернинъ базылары сонъундан чокъ кере текрар дердж 
олунды. 

1910 сенеси октябрь 8 (21)-де Исмаил Гаспринский «Терджи- 
ман» газетасына иляве оларакъ афтада эки кере чыкъкъан «Алем-и 
субъян» («Балалар дюньясы») дергисини чыкъарып башлады. Беш 
йыл девамында мунтазам чыкъып тургъан меджмуанынъ нешир эти- 
люви тек мутефеккирнинъ вефатындан сонъ токътатылды. «Алем-и 
субъян»да масаллар, икяелер, дерслер, тербиевий насиатлар, халкъ 
тасили акъкъында ве тербие мевзуларында макъалелер басыла эди. 
«Кеуие аи топае тиѕитап» франсыз меджмуасы язгъанына коре, 
тюркий тиллерде чыкъкъан дигер мемлекетлернинъ неширлери 
«Алем-и субъян»дан эсерлерни озь саифелеринде ерлештиргенлер. 

Бойлеликнен, бу меджмуа къырымтатар бала эдебиятына темель 
къойды, демек мумкюн. 

Исмаил Гаспринскийнинъ озю бала шиирлери ве икяелерини 
«Терджиман» ве «Алем-и субъян»да бастырды. Меселя, онынъ 
«Къырым» шиирини алайыкъ: 


Бунъа Ешиль ада дерлер, юдже маали Чатыр-дагъ. 
Бунынъ бир тарафы чёльдир, бир тарафы багъча-багъ. 


Келир сувлар яйлалардан, не гузельдир бойлары, 
Алтын ашлыкъ тарлалары, къозулары, къойлары. 


Отер къушлар саба-акъшам, олур язда Гулистан, 
Эр не тараф козь идерсенъ — алтын ашлыкъ, багъ-бостан. 


Пек гузельдир аб-авасы, ай ве джай, джай ве яй, 
Шеэрлеринъ эскилери Къарасув, Багъчасарай. 


Толу эди халкъымызнен Ешиль ада бир заман, 
Аз дегильди юртумызда алим, батыр, къараман. 


Зевал кельди, Юрт бозулды, къач ве кочь алдав иле, 
Кетти халкълар, кельди ятлар башкъа ал ве диль иле. 


Унутманъыз, чоджукъларым, Къырым сизинъ Ватандыр, 
Саип олунъ бу Ватана, чалышып эдеп иле. 


Бунъа Ешиль ада дерлер, юдже маали Чатыр-дагъ. 
Бунынъ бир тарафы чёльдир, бир тарафы багъча-багъ. 


И. Гаспринскийнинъ «Аман, огълум!» шиири де озюнинъ мунде- 
ридже ве гъаеси джеэтинден яшларгъа насиат оларакъ язылгъан 
къыйметли эсердир: 


Аман, огълум, сатма сакъын Пичен, арпа, аш истемез, 
Элинъдеки топрагъы. Верир санъа бунлары. 
Ананъ киби сени беслер Сефиль-резиль олма сакъын, 


Берекетли къучагъы. Сатып ана топрагъы. 


Едиклеринъ, ичдиклеринъ 
Эп бу топракътан келе. 
Джебинъдеки акъчалары 
Санъа бу топракъ вере. 


Алма, армут, арпа-богъдай, 
Багъ ве бостан — джумлеси 
Топрагъынъ вердиги байлыкъ... 
Сатма сакъын топрагъы... 


Оны билип, севмелисинъ 
Чайыр иле багъчайы. 
Акъча сувдыр, акъар китер, 
Битирирсинъ акъчайы. 


Багъча китти, акъча китер, 
Битирирсинъ акъчайы. 
Аман, огълум, топла акъча, 
Кери къайтар багъчайы. 


Бакъ, сенинъ бир чайырынъ бар... 


Лянет идер санъа чокъракъ, 
Сатма, сакъын чайыры. 
Эгер сатсанъ, чевирирсинъ 
Феная сен хайыры! 


Сач тарлая арпа, богъдай, 
Ишле, бекле тарлайы. 

Бир сачарсынъ — он алырсынъ, 
Унутмайып Худайы. 


Бир чувал богъдая къаршы 
Алтын, кумюш верирлер. 
Кереклеринъ эр не исе — 
Бунлар иле келирлер! 


Аман, огълум, сатма сакъын, 
Элинъдеки топрагъы, 

Ананъ киби сени беслер 
Берекетли къуджагъы. 


Пичен, арпа, аш истемез, 


Не гузельдир чокърагъы, 
Шырыл-шырыл келе сувы, 
Ярып къара топрагъы. 


Верир санъа бунлары. 
Сефиль-резиль олма сакъын, 
Сатып ана топрагъы. 


И. Гаспринскийнинъ несир эсерлери арасында онынъ балалар- 
гъа багъышлангъан «Иван ве Сулейман» икяеси де бар. Бу эсер 
1897 сенеси эки кере: «Терджиман» газетасында (сентябрь 1-де) ве 
«Иляве-и Терджиман»да (апрель 20 ве август 31-де) дердж олунды. 
Икяеден сонъ «Девамы бар», деп язылса да, сонъундан ич бир ерде 
девамы басылмагъан. Затен эсернинъ манасындан анълашыла ки, 
о, екюнленген. 

Мен бу икяени латинджеден транслитерация япып, «Янъы 
дюнья» газетасынынъ 2006 сенеси сентябрь 23, 30 куньлери чыкъ- 
къан 38-нджи ве 39-нджы санларында бастыргъан эдим. Эсерде 
къомшу олып яшагъан Петроогълу Иван ве Асаногълу Сулейман 
акъкъында лаф кете. Секиз яшына кельгенде, Сулейманны мектепке, 
Иванны школагъа окъумагъа берелер. 4 йыл Иван окъуп язмакъны, 
эсапны эм де Инджильни менимсей. Сулейман исе бир сене элиф- 
бени, сонъра З йыл девамында Келиме-и Къадим-и, Къуранны хатм 


этмекни огрене. «Бала артыкъ окъумасыны огренди», — деп, оны 
мектептен алалар. Сулейман язмакъны, эсапламакъны бильмез 
эди. Уч кере хатм эттиги Китаб-и Мукъаддеснинъ (Къураннынъ) бир 
сатырынынъ биле манасындан хабери олмагъан, чюнки онъа буны 
огретмегенлер. Бойлеликнен, балалар 12 яшкъа еттилер. Мария 
къадын Ивангъа, Алиме ханым Сулеймангъа бакъып къувандылар. 
Аналар, бир къач сенеден эвлятлары адам олып, озьлерини ве вали- 
делерини раат ве бахтлы этеджеклерине умют беслегенлер. Арадан 
кене бир йыл кече. Мысырда яшагъан франсыз туджджарларындан 
месье Бордо юртумызда тиджаретнен огърашкъан ве йылда бир- 
эки кере Къырымгъа келип кеткен. Онынъ Мысырда буюк тюкяны 
ве анбарлары олгъан, къолунда 30—40 адам чалышкъан. Месье 
Бордо ишчилерине яхшы айлыкъ тёлеген, шаркъ халкъларыны 
биле ве севе экен. Невбеттеки сефер Къырымгъа кельгенде, озюнде 
чалыштырмагъа эки баланы алып кетеджегини айткъан. Оларнынъ 
тербиесини незарет этеджегини, назарий ве амелий бильгилерини 
мукеммеллештиреджегини озь бойнуна алгъан, яхшы мааш ишан- 
дыргъан. Бу ишке Иваннен Сулейманны теклиф эткенлер. Мааллеге 
келип балаларнен корюшти, бегенди, чюнки яхшы балалар эдилер. 

Мария къадыннен шахсен корюшти ве Алиме ханым иле маалле 
имамы вастасынен хаберлешип балаларны истеди. Аналар разы 
олмадылар. 13 яшындаки балаларны насыл этип Мысыр киби узакъ 
бир мемлекетке ёлласынлар. Не вакъыт ве насыл келирлер? Асре- 
тине даянырлармы? 

«Бу ерде олгъан Дженабы Хакъ Мысыр улькесинде де вардыр», 
— деп Мария къадын огълуны тиджаретке бермеге разы олды. Иван 
месье Бордо иле кетти. «Къысмети верен Дженабы Хакътыр, вере- 
джек олса бурада да верир», — деп, Алиме ханым Сулейманны 
ёлламады. Онынъ ерине Бедрос устанынъ огълу Богос кетти. Тудж- 
джар Сулейманны алып кетмек ичюн чокъ огърашса да, кяр этмеди. 

Арадан эки йыл кечти. Иван анасына айда бир лира ёлламагъа 
башлады. Сулейман бир иш буламайып, Ахмет агъанынъ янында 
къаведжи олмакъ узере бир сене богъаз токълугъына чалышты. Бу 
да эдепли, баба досту олгъаны ичюн япылды. Йигит бир йылдан 
сонъ 60 къуруш айлыкъ ала биледжек. Анасы Алиме ханым зар-зор 
кечинип, кимерде 24 саат ачлыкъ чекерди. «Къысмети бойле экен», 
— деп, севгили огълуны эвлендирмек хаялынен яшады. Амма кет- 
кете вазиети феналашты, вефат этти. Мария къадын исе огълундан 
кельген лиралардан бир йыл ичинде эки сыгъыр, экинджи сенеси 
кене бир сыгъыр алып, яхшы бир «сютчю» олды. Бу арада огълу да 
бир кере эвлерине келип кетти. 


жх ж Ж 


Иван Мысырда, Сулейман Ватанында чалышаракъ, кене бир 
къач яш буюдилер, етишкен деликъанлы йигитлер олдылар. Сулей- 
ман къаве оджагъындан айрылмай эди. Иван Мысырда арапча ве 
бир микъдар франсызджа эм де инглиздже тасиль алды, бир сыра 
сеяатларда булунды, буюк тиджарет сырларыны менимседи. Иван 
йылда бир кере анасына кельгенде, досту Сулейманны да бахшыш- 
сыз къалдырмай, бош вакъытларыны онынъ къавеханесинде кечире 
эди. Иван энди «Иван Челеби» олды. Сулейман онъа бакъып: «Анам 
разы олгъан олса, мен де шимди оджакъта куль къарыштырмаз да, 
бир туджджар олур эдим», — деп хаялланырды. 

Арадан бир къач сене даа кечти. Къысмети чыкъып, Сулейман 
бир къызгъа эвленди. Къаведжилик онынъ кечинмесине етишмеди. 
Эр насыл олса да, «ачлыкътан ольгеннинъ мезары ёкъ» дегенлери 
киби, тырышып, бир къач капик къазана ве иншалла, келеджек яхшы 
олур, деген умютнен яшай эди. 

Иван Челеби кене бир дефа кельгенде, достунынъ кедерли эке- 
нини корип, онъа ярдым этмек истеди. Месье Бордогъа ишанчлы бир 
адам керек олдугъындан Сулейманны къадынынен берабер Мысыр- 
гъа давет этти. Бериледжек мааш пек о къадар чокъ олмаса да, къа- 
веджилигинден эппейи чокъ эди. Бир къач сене Мысырда чалышып, 
озюни косьтеребильсе, илериде бельки месье Бордонынъ бу ердеки 
векили олабилирди. Сеферге керек олгъан беш-он акъчаны Иван 
береджек олды. 

Достунынъ бу теклифи Сулеймангъа пек хош кельди. О, Мысыр- 
гъа кетмеге авесленди, омрюнде насылдыр бир янъы девир ачы- 
ладжагъына инанды. Достуна гонъюльден тешеккюр бильдирди. 
Ятсыдан сонъ къавени къапатып, эвге келип, зевджесине козь айдын 
оларакъ: 

— Алымыз эйилешеджекке бенъзей, къысметимиз ачыла, Иван 
Челеби манъа яхшы бир иш теклиф этти, — дей. Айлыгъы эки лира, 
бир къач йылдан сонъ бу тарафта векиль олабиледжек экеним, — 
дей. 

— Алла версин, пек гузель, эфендим, — дей апайы. — Дюнь гедже 
атта руямда къызыл аякълы бир аткъа мингенинъизни корьген эдим. 

— Бунъа не къадар севиндим, билесинъми? Оджакъ башында 
джаным янмыш, гонълюм къарармыш эди. Байрамлар кельгенде 
санъа он аршын басма, кендиме бир къушакъ аламаздым. Илериде 
бойле сыкълетликлер корьмемиз иншалла, — дей Сулейман. 

Сонъ къадыны биле ки, Мысыргъа геминен 40 саат кетмек керек 
оладжакъ. 


— Аман, эфендим, сиз шашырдынъызмы не! Инсан азыр ишини 
быракъып, къалкъар, Мысыргъа кетерми? Мен белледим, ишинъиз 
бу ерде оладжакъ. 

— Бу ерде ойле ишлер, анбарлар нешлесин? 

— Анбарлар олмаса да, отьмек вар я?! Эки сенеден берли кечи- 
немиз, ачтан ольмедик. 

— Ойле амма. 

ЕЈ 


Сулейманнынъ арзу-хаяллары бошкъа кетти. Къадыны, денъизге 
атылгъан демир киби, еринден кочьмеге истемей эди. Йигит не къа- 
дар къандырмагъа тырышса да, бошкъа кетти. Омюр аркъадашы 
къыркъ дереден сув, къыркъ дереден таш кетирип, Мысыр ёлуны 
къапатты. Сулейман кене къаведжилигинде къалды. Иван Челеби 
башыны саллап, достуна 5—10 акъча икрам этип, ишине кетти. 

Сулейман там 20 йыл даа оджакъ башында къалды. Сакъал 
етиштирди, оны чалартты. Заваллы бутюн омюр шай чалышты, беш 
пара арттырамады. Лякин сакъалына урьмет этип, «къаведжи Сулей- 
ман» исми иле яшады. Ахыр-сонъу «къаведжи Сулейман агъа» деп, 
чагъырылмагъа наиль олды. 


Экинджи сырада солдан дёртюнджи 
И. Гаспринскийнинъ къызы — Хатидже. 


жх ж Ж 


Исмаил Гаспринский уянув деври къырымтатар бала эдебия- 
тына темель къойгъан эрбаплардан биринджисидир, демек мумкюн. 
Ондан сонъки несиль: У. Ш. Тохтаргъазы, А. Чергеев, А. Одабаш, 
Дж. Керменчикли, М. Нузет, Я. Шакир-Али киби эдиплер, бу мевзуны 
девам эттирдилер. 

Белли несирджимиз Шамиль Алядин 1927 сенеси «Яш къувет» 
газетасында даа 15 яшында экенде, Исмаил Гаспринскийнинъ хаты- 
расына язгъан «Танъ бульбули» деген шиирини бастыргъан эди. 
Бу — шегиртнинъ устаз огюндеки теменнасыдыр. Нидже миннетдар 
инсанлар мешур классигимизге багъышлап, эсерлер яраттылар. 

Эбет, энди къырымтатар бала эдебияты баягъы аякъкъа турды, 
инкишаф этти. Лякин биз бу ишнинъ башында улу атамыз Исмаил 
бей Гаспринский тургъаныны ич бир вакъыт унутмамыз. 


2011 с. 


90 ЙЫППАН СОНЪ 


(Якъуб Шакир-Алининъ совет цензурасындан 
кечмеген секиз шиири акъкъында) 


Якъуб Шакир-Али кечкен асырнынъ башында иджат эткен къы- 
рымтатар демократ шаирлеринден биридир. О, 1890 сенеси Багъ- 
часарайда фукъаре эснаф къорантасында догъгъан. Шеэрдеки 
рушдие мектебинде тасиль алгъан. Даа 15 яшындаки бала Исмаил 
Гаспринский тешкиль эткен «Терджиман» газетасынынъ басмахане- 
сине муреттип (ариф джыйыджы) вазифесинде ишке кире. Иште, бу 
вакъытта онъа шу заманнынъ эдиплери язгъан эсерлернен таныш- 
макъ имкяны догъды. Истидаты ве авеслиги олгъан генч озю де ман- 
зумелер язмагъа башлады. Олар «Енъи чолпан», «Илери», сонъра 
исе «Енъи дюнья», «Яш къувет» киби неширлерде басылдылар. 

Кечкен асырнынъ биринджи чериги гъает муреккеп, гурьдели, 
сиясий вакъиаларнен зенгин бир девир эди. О вакъыт эдиплер 
арасында, пусласыны джойгъан денъизджи киби, де налына, де 
табанына урып, анги бир акъымгъа къол тутаджагъыны бильмеген 
сойлары олды. Рус-япон дженки, 1907—1910 сенелерининъ агъыр 
реакция деври, Биринджи джиан дженки, 1917 сенесининъ Февраль 
буржуа-демократик ве Октябрь инкъиляплары, даа бир чокъ дигер 
вакъиалар олды ки, бу шейлернинъ маиетини о вакъытта эр кес 


кереги киби анълап оламады. Лякин Якъуб Шакир-Али о девирде 
иджат эткен Усеин Шамиль Тохтаргъазы, Асан Чергеев, Мемет Нузет, 
Джемиль Керменчикли киби эдиплернен бирликте демократ шаирлер 
сырасындан ер алды. Шуны да къайд этмели ки, юкъарыда айтып 
кечтигимиз эдиплер айны вакъытта тасиль саасында чокъ йыллар 
девамында фааль иш алып бардылар. Окъутув аркъалы авам халкъ- 
нынъ козюни ачмагъа тырышып, мектеплерде оджалыкъ яптылар. 
Якъуб Шакир-Али де шулар джумлесиндендир. Айны вакъытта о, 
ишчи сынфы мевзусына чокъ керелер мураджаат этти. 

1917 сенеси Акъмесджиттеки «Къырым оджагъы» матбаасында 
Арслан агъа мектебининъ муаллими Якъуб Шакир-Алининъ йигирми 
беш шиири «Дуйгъуларым» ады иле айры китап шеклинде нешир 
олунды. 1976 сенеси Ташкентте чыкъкъан «Саадет ичюн» коллек- 
тив джыйынтыкъны эсапкъа алмасакъ, бу — шаирнинъ биринджи ве 
сонъки китабыдыр. 

Сонъундан «Ленин байрагъы» газетасында (1967 с., № 91, № 147; 
1970 с., № 38), «Эдебият хрестоматиясы» (1971) дерслигинде, 
«Саадет ичюн» (1976) джыйынтыгъында, Мустеджип Улькусалнынъ 
«Къырым тюрк-татарлары. Дюни, бугуни, ярыны» (Истанбул, 1980) 
китабында, «Йылдыз» меджмуасында (1987 с. № 6; 1996 с. № 1; 
1998 с. № 7), З. Къуртнезирнинъ «Къырымтатар эдиплери» (2000, 
2018) къылавузында, Р. Фазыл ве С. Нагаев тарафындан чыкъарыл- 
гъан «Къырымтатар эдебиятынынъ тарихы» дерслигинде (2001) 
шаир акъкъында ве шаирнинъ эсерлери басылдылар. 

Якъуб Шакир-Алининъ «Эдебият хрестоматиясы» (1971) ве «Йыл- 
дыз» меджмуасында (1996) басылгъан 1926 сенесине аит шиирле- 
рини эсапкъа алмасакъ, къалгъан ерлерде басылгъан бутюн эсер- 
лери онынъ «Дуйгъуларым» китабындан алып басылгъан. 

Шаиримизнинъ 120 йыллыгъы мунасебети иле къолумызгъа 
къалем алмагъа себеп олгъан кене бир муим шей — эдипнинъ 90 
йылдан берли, яни «Дуйгъуларым» китабындан сонъ, ич бир ерде 
басылмагъан секиз шиири акъкъында сёз юрьсетмектир. 

Шаирнинъ огълу — Риза Шакир-Али — зенааты боюнджа уролог- 
эким, сюргюнликте Янъыёл шеэринде яшады. Гъает мискин, алчакъ- 
гонъюлли, окъумыш, там манада зиялы бир инсан эди. Демократ 
шаирлеримизнинъ эсерлеринден тертип этильген бир джыйынтыкъ 
чыкъармагъа къарар берген языджыларымыз та Ташкентте экенде 
Якъуб Шакир-Алининъ огълуна, бабасынынъ шиирлерини топлап 
бермеси акъкъында мураджаатта булунгъанлар. Риза агъа манъа, 
бу шиирлерни «Дуйгъуларым» китабындан алып, машинкалап бер- 


мемни риджа эткен эди. О джыйынтыкътан ер алгъан «Буюк муаллим 
ве муаррир Исмаил Бек Гаспринскийге», «Мектебли иле медресели- 
нинъ барышмалары», «Къайгъулы кунюмде», «Къадимджи Менла- 
нынъ зары», «Джиддийджи Менланынъ зары», «Хораз иле тавукъ», 
«Ватан», «Уян, эй шанлы миллет» шиирлери шай да башкъа ич бир 
ерде басылмадылар. Албуки, бу эсерлер янъы джыйынтыкъны тер- 
тип этиджилерге берильген эди. 

Эбет, бу шиирлернинъ не ичюн басылмагъаныны мен анълайым. 
О вакъыт «пантюркист» ве «панисламист» тамгъасы къоюлгъан 
Исмаил Гаспринскийнинъ адыны матбуатта яхшы инсан оларакъ 
анъмакъ цензура тарафындан ясакълана эди. 1916 сенеси сентябрь 
10-да устазы ве оджасы Исмаил Гаспринскийнинъ вефатына эки йыл 
толувы мунасебетинен язгъан «Буюк муаллим ве муаррир Исмаил 
Бек Гаспринскийге» шииринде Якъуб Шакир-Али бойле дей: 


Енъиликди баш эмлик олдынъ бунъа сен наиль! 
Эскиликке, кевшекликке дегильдинъ ич къаиль... 


Анъламазды енъилиги бир заманлар шу миллет, 
Яваш-яваш анълатаракъ иттинъ буюк бир эмиет! 


Силяландынъ мутебер «Терджиман»ынъле, эй даи! 
Вирмиш санъа улу акъыл кескин фикир иляи. 


Окъуюнджа шу мухтерем газетанъы, уяндыкъ, 

Диль, фикирде, ишде — бирлик лязим имиш, инандыкъ. 
Сенинъ нурынъ нурландырды бу мазлум миллети, 
Енъи усул саесинде махв иттинъ джеалети. 


Усанмадан ич, косьтердинъ ислямлара догъру ёл, 
Эй, мухтерем устазымыз, мекянынъда раат ол! 


Сентябрь 10, 1916 с. 


Якъуб Шакир-Алининъ къалеми отькюр, фикирлери мукеммель, 
назмиети кескин ве дюльбер эди. Шаирнинъ аман-аман юз йыл 
эвель язылгъан бу шиирлери сукъланыладжакъ дереджеде джуля- 
лангъаны корюнип тура. «Ватан» ве «Уян, эй шанлы миллет» шиир- 
лерини анги цензор бастыраджакъ эди? 


«Ватан» 


Къырымымыз гуя дженнет, пек минбеттир эр ери, 
Синемизде дуйгъулары депредиюр о пери. 


«Ватан севмек имандандыр», биз севериз Ватаны, 
Мемлекетчюн джан атарыз, къазанырыз биз шаны. 


О гузелим мамур ерлер, къою ешиль тарлалар, 
Гонъюллере пек хош келюр, акъар сувлар, яйлалар. 


Бир шефкъатлы ана исе ачар бизе къучагъы, 
Инъильтилер, зарильтилер долуб къалмыш буджагъы. 


Ёгъурулмыш, деделеринъ къанлариле бу ватан, 
Бундан отьрю атиюрлар, генч татарлар бунъа джан. 


Майыс 11, 1916 с. 


Иште, бойле сатырлары олгъан «Ватан» шиирини бастырмай- 
джакълары белли эди. Чюнки о, халкъны къозгъайджакъ, онынъ къо- 
лунда байракъ киби оладжакъ эди. 

Я олмасам 1917 сенеси октябрь 15-те язылгъан «Уян, эй шанлы 
миллет» шиирини алайыкъ. Йигирми сатырдан ибарет бу шиирде 
шойле сатырлар бар: 


Татар! Иште кельди кок санджагъы ельпиретмек заманы, 
Чалдыр Тимурленк маршыны, шенълендир! Къувандыр анамы. 


Генчлеримиз чала-чала, уйдырды истедиги йырлары, 
Биль буны, мирас бизе бу ватаннынъ багъчалары, къырлары. 


Уч коклере, къон юксеклере, атыл турмуш денъизине, 
Душманлар фитиль ерлештире, бу ватанынъ негизине! 


Олса татар къаны дамарынъда, атешлеме фитили, 
Бакъ! Душман уюмаюр, козьлери бизе къаршы дикили! 


Етишир энди шу айрылыкъ, битсин акъ сюек бенлиги, 
Татар огълу исенъ, чыкъ мейдане! Яп о буюк шенлиги. 


Темиз олур татар къальби, бенъземез чуфут чаршусына, 
Кокюс кере-кере девирир, чыкъарса душман атынъ къаршусына. 


Яшасын зиялылар, къарангъы юрткъа шавле серпкенлер вар, 
Шимдиден сонъ татар дюньясына, не аяз ягъар, не къар. 


Бакъма бу акъ сюеклере, къачырма элинъден фырсаты, 
Пасдан темизленди, чалды бугунь шу татарынъ саати. 


Майла, ягъла шу саати, токътамасын, чархлары дёнсун, 
Ур окъы душман юрегине, бенлиги, гъражы сёнсин. 


Энди бу татар халкъы макюм дегиль, аким озь-озюне, 
Урькитсе де сени, урькме! Тюкюр анынъ кирли юзюне. 


Солдан сагъгъа: хирург Риза Шерфединов, Якъуб Шакир-Алининъ огълу, 
уролог Риза Шакир-Али, ленинградлы мешур бала экими, СССР Девлет 
мукяфатынынъ лауреаты, профессор Гирей Алиевич Баиров, муэндис 
Билялов ве журналист Аблязиз Велиев. 1970 с. 


Эльбет де, эдипнинъ Къырым ве къырымтатарлар акъкъындаки 
бойле эсерлери о вакъыт матбуатта басылмайджагъы белли эди. 
Биз юкъарыда сайып кечкен дигер шиирлер де совет укюметининъ 
1944 сенесинден сонъ халкъымызгъа нисбетен туткъан сиясетине 
уймагъан. 

Якъуб Шакир-Али эски ве янъы окъутув усуллары акъкъында да 
бир сыра манзумелер язды. 1917 сенеси майыс айынынъ сонъунда 
къалеми астындан чыкъкъан «Мектепли иле медреселининъ 
иддасы» шиири китапларда дердж олунгъан олса, «Мектепли иле 
медреселининъ барышмалары», «Къадимджи Менланынъ зары» ве 
«Джиддийджи Менланынъ зары» эсерлери цензура чельтеринден 
кечмеди. Мектеплинен медресели совет мефкюреси боюнджа насыл 
барыша биле эдилер? Иште бунынъ ичюн де сиясий нокътаий назар- 
дан бу, зарарлы деп сайылгъан. 

Занымызджа, 90 йылдан зияде басылмагъан, башкъа сенелери 
чешит газета ве меджмуаларда чыкъкъан шиирлери топланып, клас- 
сигимиз Якъуб Шакир-Алининъ назм эсерлер китабы окъуйыджыла- 
рымызгъа такъдим этильсе, пек яхшы олур эди. 


2010 с. 


ЭПЕБИЙ ПОСТПУКЪ — ЭБЕПИЙ ПОСТПУКЪ: 
КЪЫРЫМТАТАР-ОЗЬБЕК ЭПЕБИЙ АПЯКЪАПАРЫ 


(Бекир Чобан-задеге багъышлангъан 
И Халкъара конференцияда япылгъан маруза) 


Заманнынъ такъдиринен ярым асыр девамында озьбек ве къы- 
рымтатар халкълары бир ерде яшамагъа меджбур олдылар. Эбет 
бу, эки миллетнинъ ильк дефа юзь-юзьге расткелюви дегиль эди. 
Озьбекистаннен Къырым арасында бинълернен километр месафе 
олса да, халкъларымыз эвель-эзельден озьара алякъада булун- 
гъанлар. Буны Авропаны Асиянен багълагъан ве Къырымдан кечкен 
Улу йипек ёлундан, атта ондан да эвельки девирлерден башламакъ 
мумкюн. Меселя, биз Эски Къырымгъа барсакъ, та ХІІІ асыргъа аит 
олгъан Озьбек хан джамисине кирип ибадет этемиз, тойларда муса- 
фирлерни ёл авасы — Тимурленк маршы чалдырып къаршылаймыз, 
лякин оларнынъ тарихына биле далмаймыз. Албу ки, булар белли 
бир дереджеде къадимий озьбек топрагъынен багълылар. 


Сагъда Бекир Чобан-заде 1923 сенеси Самаркъандда 
отькерильген тиль конференциясында олгъан вакъытта. 


Хусусан, сонъки бир бучукъ асырда озьара медений алякъала- 
рымыз къат-къат артты. Улу атамыз Исмаил Гаспринскийнинъ фаа- 
лиети гурьлешкен сайын багълар даа зияде къавийлешти. Затен 
онынъ гъаелери туркистанлылар ичюн де муштерек эди. Шу себеп- 
тен Исмаил бейни Ташкент ве Самаркъандда, Бухара ве Хорезмде 
буюк сайгъы ве урьметнен къаршыладылар. Гаспринскийнинъ 
«Усул-и джедид»и анда кениш даркъады. Сонъра Къырымгъа кель- 
ген Бухара эмири Багъчасарайны зиярет этип, Исмаил бейге Бухара- 
нынъ алий орденини такъдим этти. 

Гаспринский вефат эткенде, бутюн Тюркистан, бутюн озьбек 
зиялылары терен яс туттылар. 


Хузунгъа душдук къавм! Исмаил Мырзадан жудо, 

Миллато! Къолдик етим ул жудо, аълодан жудо. 

Эй гонъюллер, къан олынъ! Чешмелер акъты козьяш олып, 
Рухы алядан махрум, нуры пакликтен жудо, — 


деп язгъан эди 1914 сенеси сентябрь 20-де Самаркъандда яшагъан 
дюньяджа белли языджы ве алим Садреддин Айний «Садаи Тур- 
кистан» газетасында. 

О девирнинъ мешур шаир ве алимлери, медениет эрбаплары 
Махмудходжа Бехбудий, Сиддикъий-Аджзий, Абдулла Авланий, 
Хамза Хаким-заде Ниязий, Тавалло ве дигерлери юрек аджджы- 

сынен язылгъан шиирлери ве макъалелерини газеталарда дердж 
эттирдилер. 

И. Гаспринскийден сонъ белли тюркшынас-алимимиз Бекир 
Чобан-заденинъ Озьбекистангъа барувы да бу халкънынъ медений 
омюринде унутылмаз из къалдырды. 1930—1934 сенелери Фергъана 
девлет педагогика институтында озьбек тили ве эдебияты кафедра- 
сына мудирлик япкъан эдип 1935 сенеси Самаркъанд университе- 
тинде ве Бухара пединститутында тильшынаслыкъ эсаслары боюн- 
джа марузалар окъуды, «Байкъара ве онынъ диваны акъкъында», 
«Навоийнинъ тили ве тильджилиги акъкъында», «Озьбек эдебий 
тили хусусында» киби салмакълы макъалелер язды. Озьбек хал- 
къына Алишер Навоийни ачкъан Бекир Чобан-заде олды, десек 
мубалягъа олмаз. Иште къырымтатар-озьбек ильмий ве эдебий 
алякъалары бойле инкишаф этти. 

Кечкен асырнынъ йигирминджи сенелери мешур къырымтатар 
оюнджысы, девлет драма театрининъ артисти Хайри Эмир-заде 
Бухарада, Хивада, Тюркистанда афталарнен концерт берип, ерли 
эалини миллий оюн санатымызнен таныштыргъан. 1934 сенеси къы- 
рымтатар театри гастрольнен Ташкентке бара. Артистлеримиз анда 
бир сыра спектакллер нумайыш этип, сейирджилернинъ алгьышыны 
къазаналар. Озьбек эдебиятынынъ классик шаири Гъафур Гъулам 
театримизнинъ о гастроли акъкъында «Къызыл Озьбекистан» газе- 
тасынынъ июль 8-де чыкъкъан санында буюк бир рецензия дердж 
эттирген. 

Иште, дженктен эвель медений алякъаларымыз бойле табиий, 
самимий олгъан. Экинджи дюнья дженки эр шейни авдар-тёнтер 
этти, ана-баба куню башланды. Деерли бутюн эдиплеримиз дженкке 
кеттилер, оларнынъ ярысы андан къайтмады. Къырым фашистлер 
зулумындан азат этилип, халкъымыз даа толу нефес алып етиштир- 
меден, башымызгъа даа дешетли чокъмар эндирильди. Бутюн къы- 
рымтатарлар Орта Асия, Къазахистан ве Уралгъа сюргюн этильди- 
лер. Бойлеликнен, халкъымызнынъ эсас къысмы таныш олмагъан 
Озьбекистангъа барып тюшти. 

Он учь йыл девамында не халкъымыз, не тилимиз, не тасилимиз, 
не эдебиятымыз, медениетимиз, санатымыз — ич бир шей анъыл- 
мады, кутюльмеди, яшатылмады. Ниает, 1957 сенеси ана тилимизде 
«Ленин байрагъы» газетасы чыкъып башлады, йылда 2—3 китап 
чыкъармакъ ичюн имкян берильди эм де йыр ве оюн такъымы мей- 
дангъа кетирильди. 


1990-нджы сенелернинъ башында язылгъан «Умумхалкъ 
фаджиасы» адлы шииримде бойле сатырлар бар: 


Сувда батмаз, отта янмаз къырымтатар, 
Элли йылда нелер корип кечирдинъ сен? 


Акъаретлев, бастырыкълар, ифтиралар 
Элли йылда тек сен ичюн догъгъан экен. 


Акъикъатен, халкъымызнынъ башы таштан экен. Батмады, 
янмады, теслим олмады. Курешти, курешти ве кене де курешти. Эр 
шейге даянды. 

Яваш-яваш биз озьбек эдебияты ве эдебиятчыларынен таныш 
олдыкъ, якъынлаштыкъ, бири-биримизни яхшыджа анълап башла- 
дыкъ. Айбек, Шараф Рашидов, Хамид Гъулам киби языджыларнынъ 
романларыны, Алишер Навоий, Хамза, Камиль Яшин, Абдулла Къах- 
хар, Хамид Алимджан, Зульфия, Адиль Якъубов, Миртемир, Аскъад 
Мухтар, Макъсуд Шейхзаде, Эркин Вахидов, Абдулла Арипов, Рауф 
Парфи киби онларнен эдиплернинъ повесть, икяе, шиирлерини 
къырымтатар тилине терджиме эттик. Озьбек къалемдешлеримиз 
Ашыкъ Умер, Джанмухаммед, Асан Чергеев, Абдулла Лятиф-заде, 
Мемет Нузет, Бекир Чобан-заде, Джемиль Керменчикли, Умер Ипчи, 
Джафер Гъафар, Эшреф Шемьи-заде, Шамиль Алядин, Осман 
Амит, Макъсуд Сулейман, Черкез-Али, Эмиль Амит, Билял Мамбет 
киби эдиплеримизнинъ эсерлерини озь тиллерине чевирдилер. 1976 
сенеси Гъафур Гъулам адына нешриятта 40 къырымтатар шаири- 
нинъ эсерлерини озь ичине алгъан «Гуллер вадийси» къырымтатар 
шиириети антологиясы озьбек тилинде дюнья юзю корьди. Догъру, 
буларнынъ эписи сиясеттен узакъта тургъан эсерлер эдилер. Догъру- 
сыны айтсакъ, о вакъытта сиясий вазиетимизни акс эттирген бедиий 
эсерлерни къырымтатар языджылары да язмай, даа догърусы язса- 
лар да бастырып оламай, цензура эр шейни къатты незарет эте эди. 

Ашкярлыкъ деври башлангъан сонъ, бир сыра зиялылар миллий 
меселемиз акъкъында бар сеснен юксек минберлерден айттылар. 
Биринджи невбетте халкънынъ виджданы, деп сайылгъан ве адлары 
бутюн мемлекетте мешур олгъан Евгений Евтушенко, Сергей Баруз- 
дин, Даниил Гранин, Анатолий Приставкин, Булат Окуджава, Борис 
Васильев, Тимур Пулатов киби языджылар къырымтатар хал- 
къынынъ сиясий акъ-укъукълары тикленмесини талап этип, юкъары 
тешкилятларгъа мураджаатнен чыкъышта булундылар. Тимур Пула- 

тов «Дружба народов» меджмуасында «Бутюн алемнен бир олып, 
къардашларымызгъа ярдым этейик», «Известия» газетасында 
«Къырымтатарлар нетиджени беклейлер», деген макъалелерини 
дердж эттирди, бир группа языджыларнен бирликте КПСС Мерке- 
зий Комитетининъ пленумына «Адалет тикленсин» деген мураджаат 
ёллады. 1990 сенеси «Фан ва турмуш» меджмуасында Озьбекистан 
Илимлер академиясынынъ акъикъий азасы, Озьбекистан халкъ 
депутаты Ахмадали Аскъаровнынъ халкъымызгъа нисбетен ада- 
лет тикленмесини талап этип язгъан «Эски тарихтан седа» адлы 
макъалеси басылды. Меджмуанынъ айны шу санында «Эй, гузель 
Къырым!» адлы къырымтатар халкъ йыры озьбек тилине терджиме 
этилип дердж олунды. 1987—1990 сенелери Озьбекистаннынъ «Фан 
ва турмуш», «Гулистан», «Муштум» меджмуаларында ве дигер 
неширлерде шаир Абдулла Шернинъ «Багъчасарай балладасы», 
«Къызыл шалонлар», Барат Исраильнинъ «Йыланнынъ керамети» 
балладасы, Мухаммад Юсуфнынъ «Нечюн агълай къырымтатар 
дюньяда?» шиири басылды. Оларнынъ эписини мен ана тилимизге 
чевирип, «Ленин байрагъы» ве «Йылдыз» неширлеринде дердж 
эттирген эдим. 1990 сенеси Фергъана вадийсинде месхети тюркле- 
ринен озьбеклер арасында чатышмалар юзь берди, дженк чыкъты. 
Къуругъа къошулып сылакъ да яна, деген халкъ ибареси бар. Бу 
къавгъада бир къач къырымтатар къорантасы да зарар корьди. 
Иште о вакъытта къырымтатар миллий арекетининъ етекчилеринден 
бири Юрий Османов манъа, къырымтатар халкъы адындан озьбек 
ве таджик халкъларына озьбек тилинде Мураджаатнаме язмамны 
риджа этти. Мен тез вакъыт ичинде бу весикъаны яздым, ве онынъ 
метини бинълернен нусхада веракъа шеклинде бастырылып, халкъ 
арасында даркъатылды. Сонъра Мураджаатнаме «Фан ва турмуш» 
меджмуасында да дердж олунды. Кергин ичтимаий-сиясий вакъиа- 
лар мунасебетинен язылып даркъатылгъан весикъанынъ эмиети 
бекленильгенинден де семерели олып чыкъты ве Фергъана вадий- 
синдеки фаджианы токътатувда амелий бир нетиджелер берди. 

Девамлы сюргюнликтен сонъ ана-ватангъа къайтыр экенмиз, 
эски къалем достларымызнен самимий сагълыкълашып, оларгъа 
озь тешеккюрлеримизни тек агъыздан дегиль, язма шекильде де 
беян эттик. Шаир Черкез-Али «Озьбек достума» манзумесинде шай 
деп язды: 


Нидже йыллар, бу дерт нидже юрек дельди. 
Истейим мен ёлгъа чыкъып багъырмагъа. 


Вакъыт кельди бизлерге де, вакъыт кельди, 
Сизни саба емегине чагъырмагъа. 


Оджа ве кедай Энвер Къафадар «Миннетдарлыкъ» шииринде 
озь фикирлерини бойле беян этти: 


Сагьлыкънен къал, гузель Ташкент, гуль Фергъана, 
Биз къайтамыз эдждатларнынъ топрагъына. 
Ёлумызда даим атсын кунешли танъ, 
Сагълыкънен къал, отьмек-тузлы Озьбекистан! 


Шакир Селим «Сагъ ол, озьбек!» шииринде: 


Сагъ ол, бар ол деймен санъа, эй, озьбек! 

Кунешли юртунъда сагъ къалды джаным. 

Акълымда, — къыт эди бир парча отьмек, — 
Агъзынъдан узип берген загъара нанынъ, — деп язды. 


Къырымтатар эдиплери, бир къалмай, бутюн халкънен берабер 
ана-топракъкъа дёндилер, лякин бу къайтув къолай кечмеди, бекле- 
генимиз киби олмады. Тишлерни, юмрукъларны сыкъып, ант-емин 
этип даа чокъ вакъыт курешмек кереклигини анъладыкъ. Сеитумер 
Эмин бутюн бу фикирлерни бир ерге джемлеп, бойле язгъан эди: 


Иншалла, 

Аякъ бастым ана-топракъкъа! 

Ёкътыр кери ёл — ольсем де, къалсам да. 
Ер къазарым, таш устюне таш къоярым, 
Баба-деде юртумда эв къурарым. 

Къаным тёкюльсе де, атеште янсам да. 


Яваш-яваш ана-юртта тамыр атамыз. Сыкъ-сыкъ олмаса да, озь- 
бек достларымыз Къырымгъа тешриф буюралар, енъишлеримизге 
бакъып къуваналар, бизлерге бахт, мувафакъиетлер тилейлер. Озь- 
бек шаири Эшкъобиль Шукур озь устазы, Озьбекистан халкъ шаири 
Осман Азимнен Акъмесджитте булунгъанда, эвимизге мусафир- 
ликке давет эткен эдик. Иште, о вакъыт Эшкъобиль бойле сатырлар 
багъышлады: 

Метанет улудыр, улудыр къайгъы, 
Мердлер озь халкъыны миллет япарлар. 
Къушлар юрткъа къайта, сизге козьайдын, 
Ватан къутлу олсун, къырымтатарлар! 


Бир къач йыл эвельси Ташкентте «Исмаил Гаспринский ве Тюр- 
кистан» деген джыйынтыкъ чыкьты. Бу неширге корюмли озьбек 
алимлери Наим Каримов, Сираджиддин Ахмедов, Бегали Къасы- 
мов, Бахадыр Каримов, Шариф Юсупов, Улугъбек Далимов, Байбота 
Досткъараев, Абдукъадыр Хайитметов, Зайнабиддин Абдирашидов, 
Шерали Турдиевлернинъ Исмаил Гаспринский ве онынъ фаалие- 
тине багъышлангъан салмакълы эсерлери, туркистанлы джадидлер 
М. Бехбудий, С. Азджий, А. Авланий, С. Айний, Хамза, Таваллонынъ 
улу мутефеккирге багъышлангъан шиир ве макъалелери кирген. 
2011 сенеси Ташкентте филология илимлери докторы Зайнабиддин 
Абдирашидовнынъ «Исмаил Гаспринский и Туркестан в начале ХХ 
века: связи — отношения — влияние» монографиясы ве Токиода 
«Аннотированная библиография Туркестанских материалов в газете 
«Тарджуман» (1883—1917)» китабы басылып чыкъты. Бу китаплар- 
нынъ биринджиси ичюн муэллиф Бекир Чобан-заде адына халкъара 
эдебий мукяфатнен такъдирленди. Бундан бир къач кунь эвельси 
исе бизим элимизге Зайнабиддин Абдирашидов тарафындан озьбек 
тилине терджиме этильген Гаспринскийнинъ «Фарагъат улькеси» 
(«Дар-ур-рахат мусульманлары») китабы келип тюшти. Машалла, 
сагъ олсун. 

Бойлеликнен, озьбек эдиплери, алимлеринен иджадий алякъала- 
рымыз пекише, зайыфламай. Занымджа, илериде де шай олур. 

Бу ерде бираз кериге къайтып, бир шей акъкъында да айтмакъ 
истейим. Совет къурумы девлетчилигимизни, тилимизни, медение- 
тимизни тюбю-тамырындан ёкъ этмеге тырышты, лякин мустакъиль 
джумхуриети олгъан къардаш озьбек халкъы да бу укюметтен аз 
зарар корьмеди. Меселя, юзьлернен тюркий сёзлер озьбек тилинден 
чыкъарып атылды, олар ерине рус ибарелери къулланылды. 1980- 
нджи сенелернинъ экинджи ярысы эди. Ташкентте бутюн мааллий 
неширлернинъ муарририетлери ерлешкен бинанынъ биринджи къа- 
тындаки газета тюкянында сатыджыдан: сатылыкъ ичюн «Ленин бай- 
рагъы»ндан къачар нусха аласынъыз?» — деп сорадым. 

— Отуз дане, — деди. 

— Сатыламы? — деген суалиме: «Э! Эписи кете!» — деген 
джевабыны эшиттим. 


| о 0 


Къырымтатар языджылары дженктен эвель Къырымгъа 
мусафир олып кельген озьбек языджысы Гъулам Шады 
(ог сырада солдан экинджи) иле. 


\ х 
2005 сенеси Акьмесджитте отькерильген дюнья тюркий 
халкълар шаирлерининъ фестивалинде иштирак эткен эдиплер. 
Солдан: Шерьян Али, Аблязиз Велиев, журналист ве алим 
Бекир Мамутов, озьбекистанлы шаирлер Усман Азим ве Эшкъобил Шукур. Р/с 

— Эгер сыр олмаса, кимлер алгъаныны айтсанъыз. 

— Эсасен, озьбек журналистлери. 

Мен тааджиплендим. Аджеба, озьбеклер къырымтатар газета- 
сыны окъуйлармы? Шу арада янымызгъа белли озьбек языджысы 
Октам Хакимали келип, сатыджыдан бир къач газета, шу джумледен 
«Байракъ»ны да («Ленин байрагъы» газетасыны — А. В.) алды. 

— Хакимали! «Байракъ»ны окъуйсынъызмы? — деп сорадым. 

— Э, Абдулазиз ака, окъуймыз, — деди. 

— Онда сизни нелер меракъландыра? — сорадым субетдешим- 
ден. 

— Билесинъизми, — деди о, — бир сыра сёзлер эвельден бизде 
де, сизлер язгъанынъыз киби, къулланылгъан. Кель заман, кет заман, 
оларнынъ чокъусыны русча язмагъа меджбур эттилер. Меселя, сиз- 
лер тамир, фильджан, талиль, муэллиф, деп язасынъыз. Бизлер 
оларны ремонт, чашка, анализ, автор шеклинде ишлетемиз. Бакъ- 
сакъ, газетанъызда биз эвель къуллангъанымыз киби язасынъыз. 
Сизлерге бакъып, эски сёзлеримизни тиклеймиз, — деди. 

Меракъландым. Догърусы, эвельден бу шейге эмиет бермеген 
экеним. Эски озьбек эдиплерининъ яздыкъларыны козеттим. Бакъ- 
сам, Махмудходжа Бехбудий: «асносида, арабагъа, дафъа, муха- 
раба, сана, — деп яза экен. Аджзий: «кокинде, метин, олан, вермиш, 
таъмир, вериб, дутмакъ, олуб, тамиз», — киби сёзлерни ишлеткен. 
Чолпанда: душунен, чалышыб, дёнсин, къартаюб, — сёзлери раст- 
келе. Садриддин Айнийнинъ метинлеринде: завалы, чалышдыкъ, 
дёнмиш, сёзлеен,— киби сёзлер бар. Атта сонъ йылларда иджат 
эткен белли эдебиятшынас-алим, Озьбекистан Къараманы, алт- 
мышынджы сенелерде Ташкент университетинде манъа оджалыкъ 
япкъан Азат Шарафиддинов да белли озьбек шаири Абдулла Ари- 
повнынъ «Сайлама эсерлер» китабына язгъан кириш сёзюнде: муал- 
лиф, таъсиль, ичтимаият, инкишоф, сарбаст, мукъойитлик, уммат, 
сана, мажмуа, тижорат, талил, тадкъикъ, тамир, мужда, финжон, 
тадорик,— киби сёзлерни къуллангъан. Биз бутюн вакъыт къулла- 
нып кельген бу сёзлер 1985 сенесине къадар озьбек тилинде къул- 
ланылмай я да сийректен-сийрек къулланыла эди. Корюне ки, энди 
тиллеримиз де бири-бирине якъынлашып башлагъан. Иште бунъа: 
«Эдебий достлукъ — эбедий достлукъ», — дейлер. 


2013 с. 


БЕКИР ЧОБАН-ЗАПЕ АПЫНА МУКЯФАТНЫНЪ 
ИПЬК АПЫМПАРЫ НАСЫП БАШПАНПЫ 


(Куньделик дефтеримден) 


2006 сенеси март 23 

Бугунь саат 15-те Шакир Селим ве Риза Юсуфовнен Къарасув- 
базардан махсус биз ичюн ёлланылгъан машинанен анда кеттик. 
Саат 16-ны кечкенде Сарысувдаки къырымтатар миллий мектебине 
барып чыкътыкъ. Бугунь бу ерде оджалар, талебелер ве ана-баба- 
ларнынъ зиялыларымызнен корюшюви оладжакъ. 

Мудиренинъ одасында отурып, бирер къаве ичтик. Шу арада Акъ- 
месджиттен Риза Фазыл, Айдер Эмиров ве Васфи Абдураимов да 
келип чыкътылар. Шу ерде корюшюв программасы тертип этильди. 

Мектепнинъ меджлислер залы рыкъма-рыкъ толу. Биринджи 
олып Риза Фазылгъа сёз берильди, сонъра Шакир Селим ве мен 
чыкъышта булундыкъ. Мен «Къырым» деген шииримни окъудым, 
артындан бир къач лятифе айттым. Невбетнен Риза Юсуфов, Ресуль 
Велиляев, Альберт Кангиев, Айдер Эмиров да санагъа котериль- 
дилер. Эльзара Баталова бир къач йыр (биринджи оларакъ меним 
сёзлериме язылгъан «Гемилер»ни) иджра этти. 

Корюшюв биткен сонъ «Сефа» къавесинде акъшам емеги икрам 
этильди. Иште, бу ерде Бекир Чобан-заде адына мукяфатнынъ ильк 
гъаеси догъды. Иджат, иджадий инсанлар акъкъында сёз чыкъ- 
къанда, мен: 

— Мына, ана-ватангъа кельгенимизге 15 йылдан зияде олды. 
Деерли бутюн языджыларымыз бу ерде. Эбет, олар бир шейлер 
язалар, лякин: «Не япасынъ, не язасынъ, насыл ихтияджынъ бар?» 
— деген инсан ёкъ. Сонъ вакъытта баягъы ансамбллер, яш артист- 
лер пейда олдылар. Олар ичюн чешит фестиваллер, конкурслар 
отькериле, гъалиплер рагъбетлендирилелер. Бу, эбет, иджаткяр- 
ларны рухландыра, амма языджылар, шаирлер бутюн бу шейлер- 
ден четте къалалар, — дедим. — Меджлисимиздеки аркъадашлар- 
гъа: «Бугуньде бизим екяне тешкилятымыз — сизсинъиз. Шай экен, 
йыллыкъ конкурс илян этип, чешит номинациялар боюнджа иджат- 
кярларымыз рагъбетлендирильсе, дипломлар, кокюске такъылгъан 
нишанлар, насылдыр мукяфатлар берильсе, олар рухланыр эдилер. 
Эбет, мен анълайым, меджлиснинъ маддий фонду ёкъ, лякин меце- 
натлар, иш адамлары бу ишке джельп этилип, ич олмадым насылдыр 
символик мукяфатлар берильсе, бу, эдебиятчыларны рухландырыр, 

гонъюллерини котерир эди», — деп бир къач кере айттым, лякин бу 
шейге шай да кимсе къулакъ асмады. Дейджегим, языджылар озь 
ягъларына озьлери къавурылалар. 

Эр кес динъледи, базы аркъадашлар бу эснада озь фикирлерини 
бильдирдилер. Шу вакъытта лафкъа Къарасувбазарда Бекир Чобан- 
заде фондуны мейдангъа кетирген иш адамы Ресуль бей Велиляев 
къошулды: 

— Акъикъатен де, тилимизни, эдебиятымызны джанландырмакъ 
керек, бунъа эр кес къошулмакъ борджлу. Бу ерде олгъан лафларны 
динълеген вакъыт, менде бир гъае догъды. Келинъиз, Бекир Чобан- 
заде адына мукяфат тешкиль этейик. О, айткъанынъыз киби, тили- 
мизни, эдебиятымызны инкишаф эттирмеге хызмет этсин. Онынъ 
низамнамесини ишлеп чыкъмакъ керек, бу шейни сизлер яхшы 
билесинъиз, япынъыз. Догърусыны айтсам, меним о шейлернен огъ- 
рашмагъа вакътым да ёкъ. Маддий тарафыны мен озь устюме алма- 
гъа разым. 

Бизлер: Шакир, Риза агъа, Айдер, мен — джанландыкъ. Мукяфат 
насыл олмакъ кереклиги акъкъында фикирлер айтылып башланды. 
Къыскъасы, гъае ортагъа ташланды, энди оны омюрге кечирмеси 
къалды. 

Къарасувбазардан Акъмесджитке къайтыр экенмиз, ёлда да субе- 
тимиз девам этти. Аркъадашлар бу шейни насыл япмакъ кереклиги 
акъкъында озь фикирлерини айттылар. 


2006 сенеси майыс 4 (джумаакъшамы) 

Бугунь саат 12-де И. Гаспринский адына китапханенинъ мудири 
Айдер Эмировнынъ одасында Бекир Чобан-заде адына мукяфат- 
нынъ низамнамесини бакъып чыкътыкъ, корректировка яптыкъ ве 
къабул эттик. Мукяфат акъкъында малюмат майыс 27 куню Къара- 
сувбазарда, Чобан-заденинъ эйкели огюнде шиириет куню отьке- 
рильгенде илян этиледжек. 

Топлашувда Ресуль Велиляев, Айдер Эмиров, Аблязиз Велиев, 
Шакир Селим, Риза Фазыл, Валерий Басыров ве Шевкет Юнусов 
иштирак эттилер. 


2006 сенеси майыс 26 (джума) 

Бугунь саба машинанен И. Гаспринский китапханесине барып, 
Шерьян Алини алдым ве телестудиягъа кеттик. Андан телевизион- 
джыларны алып, Къарасувбазаргъа ёнедик. 


Зуяда ёлда Сейран Сулейман беклей эди. Оны да алып, ёлу- 
мызны девам эттирдик. 

Саат 11-ни кечкенде Чобан-заденинъ эйкели огюнде шиириет 
куню башланды. Тедбирни алып бармакъ манъа авале олунгъан 
эди. Мерасимни ачкъанымдан сонъ сёз устасы Риза Юсуфов клас- 
сикнинъ «Бир изин беринъиз» шиирини окъуды. Сонъра Риза Фазыл, 
шеэр шурасынынъ кятиби Ирина Вячеславовна, Шерьян Али, Сей- 
ран Сулейман чыкъышта булундылар. Бекир Чобан-заде фонду- 
нынъ тешкилятчысы Ресуль бей сёзге чыкъып, келеджек сенеден 
эдебият саасында энъ яхшы ишлер ичюн улу мутефеккиримиз, алим 
ве шаиримиз Бекир Чобан-заде мукяфаты такъдим этиледжеги, 
даа якъында онынъ низамнамеси къабул олунгъаны акъкъында 
айтты. Бу янъылыкъны эр кес буюк мемнюниетликнен, эльчырп- 
маларнен къабул этти. Шундан сонъ мектеп талебелери мусафир- 
лерге гульдестелер багъышладылар. Манъа берильген чечеклерни 
Чобан-заденинъ эйкелине къойдым. Шундан сонъ тедбирнинъ бутюн 
иштиракчилерине тешеккюр бильдирип, корюшювни екюнледим. 


2007 сенеси январь 15 (базарэртеси) 

Саат 12-де И. Гаспринский китапханесинде Бекир Чобан-заде 
мукяфаты боюнджа топлашув олды. Мен, лауреат нишаныны азыр- 
лав боюнджа келип чыкъкъан проблемалар акъкъында айттым. Акъ- 
ярдан телефон этип, эгер нишан 200 дане япылса, эр бир данеси 
42—45 гривня оладжагъыны хабер эттилер. Буны мен шу шейнен 
огърашкъанлардан бири — Басыровгъа да бильдирдим. 

Комиссиянынъ топлашувында Ш. Селим, Р. Фазыл, А. Эмиров, 
В. Басыров ве мен иштирак эттик. Конкурскъа кельген материал- 
ларны бакъып чыкътыкъ. Кене нишан меселеси музакере олунды. 


2007 сенеси февраль 6 (салы) 

Бугунь Шакирге Бекир Чобан-заде мукяфатынынъ нишаны мени 
пек раатсызлагъаныны айттым. О: «Айдер Эмиров «Фиолент» 
заводы бойле нишанлар чыкъаргъаныны сорап бильген ве учь дане 
нумюнесини де алып кельген. Анда барып бакъсакъ, сонъ метнлерни 
язып, эскизни азырламакъ ичюн рессамгъа берилир эди», — деди. 


2007 сенеси февраль 12 (базарэртеси) 

Бугунь Айдер Эмиров телефон этип: «Ярын уйледен сонъ Ресуль 
Велиляев конкурс нишаныны музакере этмек ичюн келеджек. Саба 
кельсенъиз, нишаннынъ устюне языладжакъ метнлерни берабер 

азырлар эдик», — деди. Сабасына китапханеге бардым. Отурып 
бирер къаве ичтик ве нишангъа языладжакъ метнни азырладыкъ. 


2007 сенеси февраль 20 (салы) 

Бугунь Риза Фазыл келип, Шакир Селимнинъ «Къырымнаме» 
шиирлер китабыны Бекир Чобан-заде мукяфатына такъдим этюв 
боюнджа мектюпни имзалатып кетти. 

Айдер Эмиров телефон этип, Ресуль бей кельгенини, нишан- 
нынъ эскизинен таныш олгъаныны, фияты боюнджа рессам Энвер 
Иззетовнен анълашкъанларыны, энди бу ишни экиси алып бараджа- 
гъыны айтты. 

Ресуль бей, Шакир Селим озь эсерини мукяфат ичюн конкурскъа 
такъдим эткенинден чокъ мемнюн олмагъаныны бильдирген. 


2007 сенеси февраль 27 (салы) 

Бугунь В. Басыров Даль мукяфатынынъ нишаныны кетирди. Акъ- 
шам устю рессам Энвер Иззетов келип, оны алып кетти. Шу медальге 
бакъып, Бекир Чобан-заде мукяфаты нишанынынъ эскизини янъы- 
дан бакъып чыкъаджакъ. 


2007 сенеси март 6 

Бугунь саат 11-де И. Гаспринский китапханесинде Б. Чобан-заде 
адына мукяфат жюрисининъ топлашувы олды. Янъы жюри эркянына 
сайлангъанлар: реис — Айдер Эмиров, кятип — Риза Фазыл, азалар 
— Ресуль Велиляев, Аблязиз Велиев, Тимур Дагъджы, Риза Юсу- 
фов, Нариман Сеитягъяев, Валерий Басыров. Эсерлери конкурскъа 
теслим этильгени ичюн Шакир Селим ве Шевкет Юнусов жюри эркя- 
нындан чыкъарылдылар. Низамнаме шартлары боюнджа, конкурста 
иштирак эткенлер жюри эркянында оламазлар. 

Сонъра конкурскъа кельген эсерлер бакъып чыкъылды. Джеми 15 
эсер кельген. Докъузы сечип алынды. 


2007 сенеси март 30 (джума) 

Саат 15-те И. Гаспринский китапханесинде Айдер Эмировнынъ 
одасында Б. Чобан-заде мукяфатына такдим этильген эсерлерни 
бакъып чыкътыкъ. Рустем Муедин, Энвер Озенбашлы, Таир Кири- 
мов, Сейран Сулейман ве даа бир сыра муэллифлернинъ эсерлери 
конкурс талапларына джевап бермей, деп конкурс ишлери джедве- 
лине кирсетильмеди. 


Нишаннынъ сонъки эскизи бакъып чыкъылды ве тасдикъланды. 
Керекли кейфиетте чыкъараджакъ устахане Къырымда олмагъа- 
нындан, Ресуль бей оны азырламакъны Киевге сымарлайджагъыны 
айтты. 

Шакир Селимнинъ риджасынен «Къарылгъачлар дуасы» адлы 2 
джылтлы къырымтатар несирининъ антологиясы бакъылды, лякин 
музакере ичюн къабул олунмады. Жюри эркяны: «Бу меселени 
Ресуль бей, жюри реиси А. Эмиров ве языджылар кенъешининъ 
реиси Ш. Селим озьара музакере этип чезсинлер», — деген къарар- 
гъа кельди. 


2007 сенеси апрель 17 (салы) 

Бугунь акъшам Айдер Эмиров телефон этип: «Чобан-заде мукя- 
фаты боюнджа комиссиянынъ невбеттеки топлашувыны апрель 
20-де дегиль де, 24-нде, салы куню, саат 16-да кечирейик, чюнки 19, 
20-синде китапханеде тедбирлер бар», — деди. 


2007 сенеси апрель 24 (салы) 

Бугунь саат 16-да И. Гаспринский адына китапханеде Б. Чобан- 
заде мукяфатыны алув боюнджа конкурскъа берильген ишлер 
бакъып чыкъылды. Музакереде жюри эркянынынъ докъуз азасындан 
едиси иштирак этти. 

Этрафлыджа музакерелерден сонъ сечип алынгъан ишлерге 
гизли рей берювнен къыймет кесильди. Бюллетеньлер кимсеге кось- 
терильмеден, бир зарфкъа къойылып ве муурьленип, эпимизнинъ 
имзамызнен сейфке къоюлды. Зарф майыс 8-де, саат 11-де, матбуат 
хадимлери ве жюри азаларынынъ иштиракинде ачылып, гъалиплер 
шу ерде илян этиледжек. Майыс 25-те Къарасувбазарда гъалиплерге 
мукяфатлар тантаналы суретте такъдим олунаджакъ. О мерасимни 
алып бармакъ манъа авале этильди. 


2007 сенеси майыс 8 (салы) 

Бугунь саат 12-де И. Гаспринский адына китапханеде Б. Чобан- 
заде адына мукяфат гъалиплери илян этильди. Еди номинациядан 
тек эки данеси такъдирленди. 

Бир мукяфат назмиет боюнджа «Къырымнаме» шиирий джыйын- 
тыкъ ичюн шаир Шакир Селимге, экинджиси исе эдебиятшынас- 
лыкъ боюнджа «Осман Акъчокъракълы. Эсерлер топламы» китабы 
ичюн филология илимлери докторы Исмаил Керимовгъа берильди. 
Такъдим мерасими майыс 25-те Къарасувбазар шеэринде отькери- 
леджек. 

2007 сенеси майыс 14 (базарэртеси) 

Бугунь И. Гаспринский китапханесинде майыс 25-те оладжакъ 
Б. Чобан-заде мукяфатыны такъдим этюв тедбирининъ сценарий- 
сини азырладыкъ. 

Ресуль бей бизге Киевде азырлангъан, конкурс гъалиплерине 
такъдим этиледжек нишанны (медаль) косьтерди. Пек аджайип, 
дюльбер, салмакълы. Алтын сувнен сюслендирильген. Ресуль бейге 
машалла. Ондан Алла разы олсун. 


2007 сенеси майыс 25 (джума) 

Бугунь саба саат 11-де И. Гаспринский китапханесинде топлан- 
дыкъ ве йигирми еди ерлик автобуснен Къарасувбазаргъа ёнедик. 
Догъру Б. Чобан-заде адына Къарасувбазар шеэр китапханесине 
бардыкъ. Эр кес мында оладжакъ тедбирде иштирак этеджек. Биз 
о ерден Нариман оджа Сеитягъяевнен экимиз саат 12.40-та шеэр 
джамисинде оладжакъ джума намазына кеттик. Джами адамнен 
рыкъма-рыкъ толу. Вааздан сонъ намаз къылынды. Ерли имам дже- 
мааткъа мураджаат этип: «Сайгъылы мусульманлар! Бугунь шеэри- 
мизде буюк алим ве шаиримиз Бекир Чобан-заде адына мукяфат 
такъдим этиледжек. Шу мунасебетнен Акъмесджиттен де чокъ муса- 
фирлер буюрдылар. Джума намазына кельген белли языджымыз, 
аджы Аблязиз Велиев де бу ерде бизнен берабер, оны джан-юректен 
селямлаймыз», — деди. 

Джамиден чыкъкъанымызнен автобусымыз келип токътады. Онъа 
отурып шеэр Медениет эвине кеттик. Автобус анда къалды. Эпимиз 
джаяв Б. Чобан-заденинъ эйкелине таба ёл алдыкъ. Эйкельнинъ 
янында чокъ халкъ топлангъан. 

Мен мерасимни ачып: «Бугунь эпимиз бу ерге Бекир Чобан-заде- 
нинъ 114 йыллыгъы арфесинде онынъ адыны ташыгъан мукяфат- 
нынъ биринджи лауреатларыны шерефлемеге кельдик. Шимди улу 
устазымызнынъ эйкелине гуль ве чечеклер къоюладжакъ, бир къач 
адам Чобан-заденинъ шиирлеринден окъуйджакъ. Шундан сонъ 
эпимиз шеэр Медениет эвине бараджакъмыз. Къалгъан бутюн тед- 
бирлеримиз анда девам этеджек», — дедим. 

Эйкельге чечеклер къоюлгъан сонъ микрофон огюне Къырым рус 
академик театрининъ актёры, Украина халкъ артисти Валерий Вик- 
торович Шитоваловны давет эттим. О, Бекир Чобан-заденинъ «Хай- 
тарма» шиирини (Сергей Дружининнинъ терджимесинде) окъуды. 
Риза Юсуфов классикнинъ бир манзумесини окъуды. Шундан сонъ 


эр кес Медениет эвине таба ёл алды. Фойеде «Солхат» квартети 
чала, сол тарафта Чобан-заденинъ иджадына багъышлангъан серги 
нумайыш этильмекте. 

Эр кес залгъа кирген сонъ, санагъа «Солхат» чалгъы такъымы 
чыкъты. Онынъ зиль тутувында Рустем Меметов Бекир Чобан-за- 
денинъ сёзлерине язылгъан «Булутлар, булутлар!» йырыны иджра 
этти. Шитовалов шиир окъугъан сонъ мен санагъа чыкъып, тедбирде 
иштирак этеяткъан санаткярларны сейирджилерге такъдим эттим ве, 
бойлекликле, тантаналы мерасимни ачтым. Бугунь не мунасебетнен 
топлангъанымызны халкъкъа илян этип, санагъа Бекир Чобан-заде 
фондунынъ реиси, белли иш адамы Ресуль Велиляевни эм де мукя- 
фатнен такъдирлев боюнджа комиссиянынъ реиси Айдер Эмировны 
давет эттим. 

Шундан сонъ бирер-бирер мукяфатлар такъдим олунды. Шакир 
Селим, аягъы пек агъыргъаны ичюн, санагъа котерилип оламады. 
Фонд реиси Ресуль Велиляев, ашагъыгъа тюшип, онъа залда мукя- 
фатны такъдим этти. Лауреат тешеккюр сёзлери айтты. Сонъра 
мукяфат Исмаил Керимовгъа берильди. 


Къарасувбазарда Б. Чобан-заде куньлеринде. 
Сагъдан: А. Велиев, рессам Р. Нетовкин, иш адамы, 
меценат Р. Велиляев, рессам-эйкельтыраш Али Билялов. 


33 


34 


Сейирджилер огюнде «Къырым» фольклор ансамбли буюк кон- 
церт программасынен чыкъышта булунды. Концерттен сонъ муса- 
фирлер Медениет эвининъ экинджи къатына котерильдилер, ве о 
ерде зияфет берильди. 

Бутюн бу тедбирни толусынен «Къырым» телевидениесининъ 
къырымтатар тилинде эшиттирювлер редакциясынынъ хадимлери: 
муаррир Эльмаз Велиева ве оператор Алим Велиев камерагъа язып 
алдылар. 


жх ж Ж 


Бу сене он йыллыгъы къайд этильмекте олгъан Бекир Чобан-заде 
адына мукяфатны такъдим этюв ильк кере иште бойле олгъан эди. 
О тедбир сонъундан аньанеге чевирилип, даа да мундериджели ве 
ярашыкълы, тантаналы олды. Къырым, Украина, Русие, Америка, 
Тюркие, Азербайджан, Озьбекистан, Полониядан лауреатлар чыкъ- 
тылар. Сонъ йылларда мерасимлер сырасына «Бекир Чобан-за- 
денинъ алеми» деген халкъара конференция да къошулды. 3 йыл 
девамында гъает кениш, мундериджели отькерильген бу форум 
дюньянынъ чешит мемлекетлеринден белли алимлерни, тиль, эде- 
бият, медениет эрбапларыны Чобан-заденинъ тувгъан шеэринде 
топлады. 


2016 с. 


ТАТПЫ СУБЕТПЕР БОПЮНМЕСЕЙДИ 


Янъы девир къырымтатар эдебиятыны Шамиль Алядинсиз таса- 
вур этмек мумкюн дегиль. Хусусан, несирде кимсе онынъ киби сал- 
макълы ве семерели иджат этмеди. Онынъ эсерлери бизим ичюн 
бир дерслик, нумюне олды. Мен Шамиль агъанен бир девирде яша- 
гъаным, чокъ керелер онынънен корюшмек, къонушмакъ имкянына 
малик олгъанымдан озюмни гъает бахтлы саям. 

Корюмли озьбек эдебиятшынасы ве тедкъикъатчысы, академик 
Матякъуб Къошджанов озюнинъ «Шамиль Алядин. Эдебий сурет» 
китабында шойле язгъан эди: «Шамиль Алядин иле бир де-бир хусу- 
ста субетлешкен олсанъыз: «Татлы субет болюнмесе экен», — дей- 
синъиЗ. 

Халкъымыз арасында: «Ачыкъ черели адам», — деген ибаре 
Шамиль агъа киби инсанлар ичюн яратылгъан олмалы, деп тюшю- 
несинъ. 


Акъикъатен де, языджыларымыз 
арасында Шамиль агъа киби субетдеш 
аз эди. Эм онынъ икяелерини, хатыр- 
лавларыны тыныш алмай динълей 
эдинъ. О исе ашамакъ-ичмекни де уну- 
тып, токьтамадан беш-алты саатлеп 
икяе эткен вакъытлары ола тургъан. 

Шамиль Сеитович пек чокъ окъуй, 
пек чокъ кезине, илериде языладжакъ 
эсерине материал топлавгъа пек чокъ 
вакъыт сарф эте: оладжакъ эсер къа- 
раманларыны, оларнынъ психологи- 
ясыны, фаалиетини реаль омюрде 
козетмеге, аятны терен огренмеге 
тырыша эди. 

1975 сенеси, майыс 5 куню. Алма- 
ния фашизми узеринден къазаныл- 
гъан Гъалебенинъ 30 йыллыгъы мунасебетинен Ташкент джива- 
рында ерлешкен Дюрмендеки Озьбекистан языджыларынынъ иджат 
эвине языджылардан буюк бир группасы байрам мерасимине давет 
олунды. Оларнынъ арасында къырымтатар эдиплеринден Шамиль 
Алядин, Юсуф Болат, Абдулла Дерменджи, Энвер Селямет ве мен 
бар эдик. Умумий отурушувдан сонъ Шамиль агъа бизлерни шу 
ердеки дачасына (о, белли озьбек языджысы, академик Кямиль 
Яшиннен къомшу эди) давет этти. Дженк йыллары акъкъында хаты- 
рлавлар... Хусусан, Шамиль агъанынъ тариф эткенлери акълымда 
къалды. О, озюнинъ Дагъыстангъа, лезгин авулына барып, насыл 
оджалыкъ япкъаны, дагълы Кавказ халкъларынынъ урф-адетлери 
хусусында гъает меракълы левхалар икяе этти. Сонъундан биз бу 
вакъиаларны онынъ «Сиз окюнменъиз, Саният!» эсеринде де окъу- 
макъ имкянына малик олдыкъ. 

1990 сенесининъ кузюнде аджеле язып битирмек керек олгъан 
ишлеримни сонъуна чыкъармакъ ичюн, иш еримден бир афта- 
гъа изин сорап, литфонддан ёлланма аларакъ, чалышмакъ ичюн 
языджыларнынъ Дюрмендеки иджат эвине кеттим. Озюме айырыл- 
гъан тена одада бутюн кунь ве геджелейин кергин чалышам. Тек 
ашханеге емекке барам ве акъшам багъчада бир саат къадар кези- 
нем. Ашханеде Шамиль агъаны бир къач кере корьсем де (о, озь 
дачасында иджат эте, мында келип ашай эди), онынъ янына барма- 
дым. Чюнки ишлерим гъает чокъ, вакъыт исе аз эди. Анда баргъа- 


Шамиль Алядин. 

нымнынъ дёртюнджими, бешинджими куню ашханеде акъшам емеги 
вакътында Шамиль агъа яныма кельди. О, эр вакъыт ашкъа башкъа- 
лардан эрте келе тургъан эди. 

— Къач куньден берли корем, мындасынъ. Манъа нечюн кирмей- 
синъ? — деди. 

— Афу этинъиз, Сизни раатсызламакъ истемедим, эм олгъаны- 
оладжагъы бир афтагъа кельдим, аджеле ишлерим бар. 

— Эр алда, къонушмагъа бир саат, ярым саат вакъыт айырмакъ 
мумкюндир беллейим, — деди о, маналы бакъышнен. 

Мен къолайсызландым ве кене афу сорадым. Экинджи куню 
Шамиль агъа озь дачасындан мен яшагъан бинанынъ экинджи къа- 
тында, янымдаки эки одалы даиреге келип ерлешкенини бильдим. 
Акъшам емегинден сонъ о, яныма келип: 

— Мен сеннен къомшум, аштан къайткъан сонъ бир фильджан 
къавеге буюр, чокъ вакътынъны алмам, — деди. 

Шамиль агъанынъ давети муджиби акъшам онъа мусафирликке, 
озю айткъаны киби, бир фильджан къавеге кирдим. Табиий ки, къаве 
ичмесини умумен унуттыкъ, ве акъшам саат секиз-докъузларда 
башлагъан субет саба саат 4-ке къадар девам этти. 

Шамиль агъа, юкъарыда къайд эткеним киби, пек уста субетдеш, 
икяеджи эди. О, бир мевзудан дигерине насыл кечкенини дуймай 
къаласынъ. Эбет, чокъ шей корьген, бильген адам. Кимерде юрегине 
яткъан инсан олса, онъа ичиндеки сырларыны, тюшюнджелерини, 
планларыны тёке тургъан. 

Шу акъшам Шамиль агъа икяе этер экен, чокътан-чокъ лакъырды- 
лардан биринде токъталмакъ истейим. 

— Чокътан берли бир тарихий эсер узеринде чалышам, — деди 
Шамиль агъа. — Бу, белли къомутанымыз (яни сераскер — А. В.) 
Тугъай-бей ве Запорожье гетманы Богдан Хмельницкий акъкъында- 
дыр. Лякин сонъки вакъытта апансыздан къолума меракълы бир шей 
тюшти ки, о, ишиме баягъы ярдым этеджекке ошай. Бундан бир къач 
ай эвель Полониядан бир тюрколог ханым — Ирена Татаржинска 
эвимизге сюрип кельди. О, мени баягъы эвель сораштыргъан, лякин 
хастаханеде экенимни айткъанлар ве о, андан къайтмамны бекле- 
ген. Оны къырымтатар тили, эдебияты, онынъ вазиети, языджы- 
ларымызнынъ фаалиети меракъландыра экен. Мен ондан Варша- 
вада нешир этильген Сенаи, деген къырымтатар муэллифининъ 
«Къырым ханы Ислям-Герай 11 тарихы» китабыны тапмакънынъ 
имкяны олмазмы, деп сорадым. Чюнки Хмельницкийнинъ фаалети 
о девирге догъру келе ве, эшиткениме коре, бу хусуста о китапта 


+ 


Ташкент дживарында ерлешкен Дюрмен къасабасындаки 
Озьбекистан языджыларынынъ иджат эвинде. Солдан сагъгъа: 
Энвер Селямет, Аблязиз Велиев, Шамиль Алядин, Абдулла Дерменджи 
ве Юсуф Болат. 1975 с., майыс 10. 


базы бир меракълы шейлер бар. О ханым юртуна къайткъанынен, 
меним риджамны ерине кетирмеге тырышаджагъы акъкъында сёз 
берген эди, эм айткъаныны япты. Китап шимди меним къолумда. О, 
поляк тилинде. Энди поляк тилини бильген адамны тапып, терджиме 
эттирмек керек... Мектюбинде де: «Тугъай-бей акъкъында язмагъа 
истедигинъиз эсерни сабырсызлыкънен беклейим», — деп язгъан. 


жх х Ж 


1994 сенеси июль 25 куню языджылар, журналистлер, медениети- 
мизнинъ векиллери Акъмесджит ава лиманында Шамиль Алядинни 
ве онынъ къорантасыны къаршылап алдыкъ. О, эбедий оларакъ тув- 
гъан, асретли юртуна къайтып кельди. 

Къырымтатар медениет вакъуфында бир фильджан къавеге 
буюр эткен сонъ, Шамиль агъаны шеэр меркезинде онъа айырыл- 
гъан квартирагъа алып кетип ерлештирдик. Бойлеликнен, омрюнинъ 
сонъуна къадар эдибимиз анда яшады, ихтияр яшына бакъмадан, 
гъает семерели иджат этти. 

Шамиль Алядиннинъ къалеми астындан аджайип эсерлер 
чыкъты. Онынъ иджадына, эльбет де, озь вакътында юксек къыймет 
кесильди. «Рузгярдан саллангъан фенерлер» романы ичюн языджы 
Озьбекистан Девлет мукяфаты, «Чорачыкълар» китабы ичюн Айбек 
адына мукяфатнен такъдирленди. Эдебияттаки чокъ йыллыкъ семе- 
рели фаалиети эсапкъа алынып, сайгъылы эдибимизге «Озьбекис- 
танда нам къазангъан санат эрбабы» унваны берильди. 

1999 сенеси Акъмесджитте къырымтатар ве рус тиллеринде 
басылгъан «Сайлама эсерлер» джыйынтыгъына эдипнинъ сонъки 
йылларда язгъан «Махульдюрге бардым, агълап къайттым», «Къы- 
рым — бизим топрагъымыз», «Кремль къурбанлары», «Къадимий 
татар тарихындан», «Шерефли, дюльбер тилимиз», «Итираф», 
«Тугъай-бей» киби ве бир сыра дигер гъает къыйметли бедиий ве 
публицистик эсерлери кирдилер. 

Шамиль Алядин сонъки нефесине къадар халкъынынъ дердинен 
яшады. О, бундан он йыл эвельси: «Къырымтатарларгъа урулгъан эр 
бир резина сопа — меним аркъама да урула. Бунъа сусмакъ, даян- 
макъ мумкюн дегиль», — деп язгъан эди. Эм языджы сусмады. Акъ- 
сызлыкъкъа, адалетсизликке къаршы буюк джесюрликнен курешти. 


2002—2003 сс. 


ЭПИПНИНЪ ИПЖАПИЙ ПЮНЬЯСЫ 
(Языджы Юсуф Болатнынъ 100 йыллыгъы мунасебетинен) 


Белли къырымтатар драматургы, несирджи, эдебиятшынас, 
терджиман ве журналист Юсуф Мемет огълу Болатнынъ догъгъа- 
нына 100 йыл толды. 

Юсуф Болат 1909 сенеси март 16 куню Алуштада фукъаре койлю 
Сеит Мемет Болатнынъ къорантасында догъды. Юсуф агъанынъ 
манъа икяе эткенине коре, бабасы азачыкъ топрагъында юзюм, 
тютюн асрай, къышта исе арабасы иле дагъдан одун ташып, базарда 
сата экен. 

Огълан башта иптидаий мектепте, 1924 сенесинден исе Ялта 
педагогика техникумында окъугъан. 1930 сенеси Акъмесджит педин- 
ститутынынъ къырымтатар тили ве эдебияты факультетине окъу- 
магъа кирген. Оны битирген сонъ тасилини аспирантурада девам 
эттирген. 


Юсуф Болатнынъ «Чанълар 
къакъылгъьанда» адлы биринджи 
икяеси 1929 сенеси язылгъан. 

— Биринджи басылгъан матери- 
алым 1927 сенеси Ялта рабфагы- 
нынъ дивар газетасында чыкъкъан 
кучюк икяем олды, — деп айткъан 
эди Юсуф агъа. — Мен шу куню 
къуванчымдан дели-диване олып 
юрьдим, лякин диваргъа асувлы 
газетанынъ янына бармагъа дже- 
саретим етмеди, даа догърусы, 
чекиндим. Геджеси исе, талебелер 
юкъугъа далгъан сонъ, тёшегим- 
ден ымпыс-тымпыс турып, экинджи 
къаттан залгъа тюштим. Икяечикни 
текрар-текрар окъудым. Озюм де 
кульмектен къатып-къатып къалдым. Чюнки бу — шакъа тарзда 
язылгъан бир парча эди. Арадан бир йыл кечти. Мен учь левхалы 
бир пьеса яздым. Ады пек узун эди: «Бинъ докъуз юз он дёрт сенеси- 
нинъ джиан муаребеси ве онынъ къурбанлары». Пьесаны талебелер 
бегендилер ве саналаштырып, этрафтаки койлернинъ клубларында 
иджра эттилер. Бизлерни пек яхшы къаршылай эдилер. Бу мени 
гъает рухландырды. Нетиджеде, башлагъан ишимни девам эттирмек 
къарарына кельдим... 

Бойлеликнен, Юсуф Болат фааль иджадий яратыджылыкънен 
огърашып башлай. О, «Той девам эте» (1936), «Арзы къыз» (Ибраим 
Бахшышнен бераберликте, 1936), «Сонъки гедже» (1937), «Ишле- 
ген — тишлер» (1938), «Алим» (1939), «Денъиз далгъасыз олмаз» 
(1940), «Дубара» (1956), «Зораки келин» (1965), «Дубаралы той» 
(1974) ве дигер пьесаларны яратты. Олар къырымтатар драматур- 
гиясында муим вакъиа олдылар. 

Тек «Арзы къыз» пьесасы (музыкасыны Яя Шерфединовнен 
Ильяс Бахшыш язгъан эдилер) дженктен эвель эки йыл девамында 
Девлет театрининъ санасында 500 кереден зияде ойналгъан. 1938 
сенеси, бу спектакль беш юзюнджи кере ойналгъанда, театр коллек- 
тиви «Арзы къыз» музыкалы драмасы» деген махсус ресимли аль- 
бом азырлап, муэллифлер Юсуф Болат ве Ибраим Бахшышкъа эм 
де спектакль музыкасынынъ муэллифлерине бирер дане эдие эткен. 


Юсуф Болат. 

Сюргюнликтен сонъ театримиз гъайрыдан тикленгенде де, сана- 
гъа къоюлгъан биринджи эсер кене де «Арзы къыз» олды ве о аля- 
бугунь мувафакъиетнен ойнала. 

Драматургымызнынъ «Дубаралы той» пьесасы да (музыкасыны 
бестекяр Эдем Налбандов язды) Озьбекистаннынъ Наманган, Джи- 
закъ, Сурхандарья виляет театрлеринде, Ташкент театр ве рес- 
самлыкъ институтында окъув спектакли оларакъ (озьбек тилине 
Айдер Осман терджиме эткен эди) саналаштырылып, дефаларджа 
ойналды. Ниает, 1998 сенеси бу спектакль Къырымтатар музыка- 
лы-драма театринде режиссёр Ринат Бекташев тарафындан земане- 
вий рухта кене саналаштырылды. Мен о спектакльни дёрт-беш театр 
иджрасында сейир эттим. Занымджа, Бекташевнинъ саналашты- 
рувы энъ мувафакъиетли чыкъты. Сонъундан Бекташев пьеса къа- 
раманларынынъ омюрини узайтып, «Дубаралы той — 2» пьесасыны 
язды. Мен бу эсерни ана тилимизге терджиме эткен эдим. Шимди бу 
спектакллернинъ экиси де театр санасында ойналмакъта. 

Юсуф Болат озюнинъ несир эсерлеринен де эдебиятымызгъа 
салмакълы иссе къошты. Дженктен эвель языджы «Алим» адлы 
тарихий романынынъ биринджи къысмыны язып бастыргъан эди. 
Арадан тамам къыркъ йыл кечкен сонъ эсернинъ экинджи къысмы 
да язып битирильди ве 1982 сенеси экиси бир джылт астында айры 
китап оларакъ дюнья юзю корьди. Бундан да гъайры «Саф юрек- 
лер», «Анифе», «Садакъат» романлары муэллифнинъ къалеми 
астындан чыкъты. Юсуф Болатнынъ «Саф юреклер» романы онынъ 
вефатындан сонъ Москвада «Советский писатель» нешрияты тара- 
фындан рус тилинде чыкъарылгъан эди. Эбет, языджынынъ роман- 
лары айрыджа талильге ляйыкълар. 

Юсуф агъа аджайип икяелер яза эди. «Къойсыз чобан», «Туфанда 
къалгъан къой сюрюси», «Чечек байрамы», «Балта» икяелери бунъа 
мисаль ола билелер. Олар эдебият хрестоматияларындан мунасип 
ер алдылар. Языджы хусусан юмористик икяелер устасы оларакъ да 
нам къазанды. Эдипнинъ сексенге якъын бойле эсери бар. «Анда, 
мында ве о тарафта», «Къылыкъсыз», «Терс мезеп адам», «Къорай- 
нен Борай кене тапыштылар», «Амет Джангъырдайский», «Ернинъ 
де къулагъы бар», «Къара тавукъ къакъ-къакъ эте», «Незакетли 
Нефисе» киби онларнен икяелери — сатирик эсерлер нумюнесидир. 
Оларны окъугъан сайын окъуйджагъынъ келе, куле-куле раатлана- 
сынъ. 

Дженктен эвель ве сонъки девирлерде Юсуф Болат къырымта- 
тар тили ве эдебияты боюнджа онгъа якъын дерслик азырлады, къы- 


Юсуф Болат къырымтатар языджылары арасында. Солдан сагъгъа: 
Ибраим Паши, Джевдет Аметов, Билял Мамбет, Сафтер Нагаев, 
Рустем Али, Юсуф Болат, Черкез-Али, Урие Эдемова, Риза Фазыл. 


рымтатар халкъ агъыз яратыджылыгъы боюнджа бир чокъ джыйын- 
тыкълар тертип этип, ишлеп нешир эттирди, базыларына салмакълы 
мукъаддемелер язды. 

Юсуф агъа публицист, терджиман ве муаррир оларакъ да белли- 
дир. 1934—1941 сенелери о, «Совет эдебияты» меджмуасына муар- 
рирлик япты, «Къызыл Къырым» газетасында баш муаррир муавини 
вазифесинде чалышты, дженк йылларында Москвада Бутюнитти- 
факъ радиосында къырымтатар тилинде берильген эшиттирювлер- 
нинъ месуль муаррири эди. Айны вакъытта о йыллары партизан- 
ларгъа, дженкчилерге, оккупацияда къалгъан ватандашларымызгъа 
мураджаатнамелер, веракъалар, чагъырувлар язып, халкъны душ- 
мангъа къаршы курешке чагъырды, джесюр къырымтатар арбий- 
лерининъ къараманлыкълары акъкъында бутюн мемлекетке биль- 
дирди. 

Юсуф Болат корюмли джемаат эрбабы ве къырымтатар миллий 
арекетининъ фааллеринден бирисидир. Муаребеден сонъ миллий 
арекетимиз мейдангъа кетирильген сонъ эдип биринджилер сыра- 
сында адалет огърунда куреш алып баргъанларнынъ сафларына 
къошулды, бир группа ватандашларымызнен берабер Москвагъа 
барып, халкъымызнынъ акъ-укъукълары тикленмесини талап этти. 

1957 сенеси Ташкентте ана тилимизде газета, китаплар чыкъып 
башлагъанынен, языджы кене иджадий ишке берильди. Юсуф Болат 
Озьбекистан языджылар бирлигинде меслеатчылыкъ япты, эдебий 
фондда чалышты. 1961 сенеси «Ленин байрагъы» газетасына ишке 
келип, йигирми йыл девамында эдебият болюгининъ мудири, месуль 
кятип, баш муаррир муавини вазифелеринде хызмет этти. 

Юсуф агъа куньделик кергин газетаджылыкъ ишлерине бакъма- 
дан, иджатнен огърашмагъа вакъыт тапа эм семерели чалыша эди. 
Шу девирде языджынынъ дёрт романы, бир къач пьесасы, онларнен 
икяе ве бедиий очерклери, публицистик макъалелери яратылдылар. 

Манъа 15 йылгъа якъын Юсуф Болатнен ян-янаша чалышмакъ 
къысмет олды. 1968 сенеси эдип баш муаррир муавини этип тайин- 
ленген сонъ, мени онынъ ерине месуль кятип вазифесине тайинледи- 
лер. Биз, яшлар, Юсуф агъанынъ ишкирлигине, махсулдар чалышув 
къабилиетине шаша ве сукълана эдик. О, ич бир вакъыт сагълы- 
гъына шикяет этмейип, беден тербиесинен огърашкъаны, яз-къыш 
сувукъ душ тюбюнде ювунгъаны, къышта биле иш одасынынъ пен- 
джересини артына къадар ачып, «Казбек»ини тютетип, чалышкъаны 
хатырымда. Газетада куньде бир бучукъ-эки бинъ сатыр материалны 
редактирлевнен бирликте 800—1000 сатыр аджеле ве муим мате- 
риалларны да ана тилимизге чевирмеге етиштире тургъан. Муарри- 
риетте секиз болюк олса, дёрт болюкнинъ материалларыны Юсуф 
агъа, дигер дёрт болюкнинъ материалларыны исе мен редактирлей 
эдик. Оджамыз макъалелерни редактирлевге, бу, 15—20 сатырлы 
хаберчик олса биле, пек джиддий янашкъаныны хатырлайым. Адети 
узьре, бакъып чыкъкъан материалларны о, манъа, яни секрета- 
риаткъа, бере эди. Даа озюне пек эмин олмагъан базы аркъадашлар 
яваштан яныма келип: «Юсуф агъа меним язгъанымны окъуп бер- 
дими?» — дейтургъанлар. Онынъ, метнде насыл тюзетювлер 
япкъаныны дикъкъатнен бакъып чыкъа ве илериде ойле хаталаргъа 
ёл бермемеге тырыша эдилер. Япкъан къайдлары ичюн оджамыз- 
гъа кимсе итираз бильдирмей, аксине, кимерде озь янълышларыны 
корип, тап къызаргъанлары акълымда. 

Юсуф Болат пек чокъ яш иджаткярларгъа устазлыкъ япты. Биз 
эпимиз онынъ мектебини кечтик. Бильмегенлеримизни Юсуф агъа- 
дан сорап огрене, фикрини бильмек ичюн, эр бир язгъан эсеримизни 
онъа окъумагъа бере эдик. 

Биз, яшлар, Юсуф агъамызгъа ынтылгъанымызнынъ даа бир 
себеби — онынъ пек шенъ, адден тыш саде бир инсан олгъаны- 
дыр. Айны вакъытта о, гъает окъумышлы адам эди, онъа урьметнен: 
«Бизим энциклопедиямыз», — дей эдилер. 

Бугуньде белли эдибимиз Юсуф Болатнынъ 100 йыллыгъыны 
нишанлар экенмиз, шуны эминликнен айтмакъ керек ки, о, къы- 
рымтатар эдебиятына буюк иссе къошты ве бу саада онынъ 
айрыджа, озьгюн ери бар. Кечкен асырнынъ 30—40-нджы сенелери 
ве сюргюнлик деврини алсакъ, эдебиятымызны назмиетте Эшреф 


Шемьи-задесиз, несирде Шамиль Алядинсиз, драматургияда Юсуф 
Болатсыз тасавур этмек мумкюн дегиль. 

Мен Къырым муэндислик-педагогика университетининъ филоло- 
гия факультетинде алынып барылмакъта олгъан ильмий ишлернен 
меракъландым. Тек бу йыл 17 (!) студент Юсуф Болатнынъ аяты ве 
иджады боюнджа курс, бакалавр, магистр, диплом ишлери узеринде 
чалыша экен. Популярлыгъы джеэтинден дигер классик я да земане 
языджыларымыз бу сайыгъа якъын кельмесе керек. Бунынъ озю 
Юсуф Болатнынъ эсерлери, иджады яш мутехассысларымызны не 
дереджеде меракъландыргъаныны косьтере. 

Биз Юсуф Болатнынъ иджадий мирасыны даа кереги киби огрен- 
медик. Эр шей огде. Шай экен, истидат огюнде баш эгмелимиз. 


2009 с. 


ЭШРЕФ ШЕМЬИ-ЗАПЕ ВЕ ОЗЬБЕК ЭПЕБИЯТЫ 


Бугуньде 100 йыллыгъы къайд этильмекте олгъан Эшреф 
Шемьи-заде ХХ асыр къырымтатар эдебиятында бир феномен эди. 
25 яшында ады Буюк совет энциклопе- 
диясына кирсетильген иджаткяр кечкен 
юз йыллыкънынъ отузынджы сенеле- 
ринде тувгъан эдебиятымызнынъ энъ 
популяр шаирлеринден биридир. 1930- 
нджы сенелери къырымтатар назмиети 
учь саджаякъ устюнде тура эди: Эшреф 
Шемьи-заде, Зиядин Джавтобели ве 
Керим Джаманакълы. Яш истидатны 
тек Къырымда дегиль де, Советлер 
Бирлигининъ бир чокъ ерлеринде ве 
атта чет улькелерде де яхшы бильген- 
лер. Шу девирде о, бир чокъ озьбек 
эдиплеринен ве олар аркъалы озьбек 
эдебиятынен таныш олып башлагъан. 
Хусусан, Москвада кинематография Шаир Эшреф Шемьи-заде. 
институтында окъугъанда, о ерде 
тасиль алгъан, илериде белли кино- 
режиссёр ве языджы олып етишкен Камиль Ярматов, Усман Насыр, 
Тимур Фаттах киби истидатларнен, о девирнинъ мешур озьбек эди- 

плери Абдурауф Фитрат эм де Абдулхамид Чолпаннен, Къырымны 
зиярет эткен шаир Гъулам Шадынен таныш олгъан. 

1943 сенеси такъдир Эшреф агъаны Озьбекистангъа алып барып 
ташлай. О, эки йыл девамында Фергъанада чыкъкъан «Коммуна» 
виляет газетасында месуль кятип эм де виляет языджылары теш- 
килятынынЪ кятиби оларакъ чалыша. Амма Сталиннинъ репрессия 
машинасы оны бу ерде де келип тапа. 

Эшреф агъа озьбек тили, эдебиятыны, бу улькенинъ тарихыны 
яхшы биле эди. Сталиннинъ вефатындан сонъ бастырыкътан азат 
этильген шаиримиз кене Озьбекистангъа барып чыкъа. 

— Ашраф ака бизим эски эдебиятымызны бизден яхшы биле эди. 
Шу себептен, биз онынъ меслеатларына мухтадж эдик. Сыкъ-сыкъ 
онъа мураджаат этетургъанмыз. Хусусан, классик шаиримиз Али- 
шер Навоийнинъ эсерлери узеринде чалышкъанымызда онен чокъ 
меслеатлаштыкъ, — деп хатырлагъан эди субетлеримизден биринде 
белли навоийшынас-алим, филология илимлери докторы Абдукъа- 
дыр Хайитметов. 

Эшреф Шемьи-заде кечкен асырнынъ 50—70-нджи сенелери 
Озьбекистан девлет нешриятында эм де эдебият ве санат нешрия- 
тынынъ шаркъ эдебияты, музыка ве санат болюклеринде месле- 
атчы, муаррир, болюк мудири олып чалышыркен, озьбек тилинде 
азырлангъан юзлернен китапларгъа, къолязмаларгъа такъризлер, 
мукъаддемелер, фикирлер, тевсиенамелер язды ве бунынънен 
къардаш эдебиятнынъ инкишафына салмакълы иссе къошты. Айны 
вакъытта мерхум эдибимиз озьбек эдиплерининъ эсерлерини рус ве 
къырымтатар тиллерине терджиме этти. Меселя, 1972 сенеси исти- 
датлы шаире, Джавахарлал Неру, «Нилюфер» ве Хамза адына мукя- 
фатларнынъ лауреаты, эсерлери арап, урду, бенгаль, пушту, къытай, 
инглиз, франсыз, алман ве дигер тиллерде дюнья юзюни корьген 
Зульфиянынъ «Бутюн йырларым сизге» адлы назм китабыны ана 
тилимизге чевирди. Айны вакъытта Шемьи-заде къырымтатарджа- 
дан озьбек тилине де терджиме этебиле эди. 1976 сенеси Ташкент- 
теки Гъафур Гъулам адына эдебият ве санат нешрияты «Гуллер 
вадиси» адынен къырымтатар шиириети антологиясыны озьбек 
тилинде чыкъарды. О китапкъа Шемьи-заденинъ «Койге мектюп» 
манзумеси истидатлы шаир Юсуф Шомансурнынъ терджимесинде 
берильген олса, бир къач дёртлюги Эшреф агъанынъ озь терджиме- 
синде басылды. Шемьи-заде чевирген дёртлюклер озьбек тилинде 
бойле янъгъырайлар: 


Эшреф Шемьи-заде ве Шамиль Алядин. 


— Хаёт, хаёт! — демокъ ила хаёт осон билинмас, 

Бу дунёнинъ онкъыр — чонкъыр кучасига тушмасанъ. 
Ёзаётган асаринънинъ тоты — тузи сезильмас, 
Сиёхинъга андаккина озь къонинъдан къошмасанъ. 


х ж Ж 


Ай-Петрдан кун чыкъышын куриб къотыб къолганда 
Хайратдан лол къувонмасак, кимга керак бу козьлар? 
Рафаэльнинъ «Сикстинли мадонна»си олдида 

Агар бизлар тиз чукмасак, кимга керак бу тизлар? 


Эшреф Шемьи-заде къырымтатар эдебиятыны тедкъикъ этювге 
салмакълы иссе къошкъан эдебиятшынас ве тенкъитчидир. Онынъ 
кене бир арзусы — озьбек ве къырымтатар эдебий алякъаларыны 
тедкъикъ этюв эди. Теэссюф ки, мерхум шаир бу ишни толусы- 
нен омюрге кечирип етиштиралмады. Бунъа бакъмадан, Эшреф 
Шемьи-задени озьбек эдебияты ве медениетининъ инкишафына энъ 
салмакълы иссе къошкъан къырымтатар эдиби, деп айтмагъа толу- 
сынен акълымыз. 


2008 с. 

ФЕПАИЙПИК 


(Языджы Абдулла Дерменджининъ 
100 йыллыгъы мунасебетинен) 


Кечкен асырнынъ 60—70-нджи сенелери эдебияткъа, журнали- 
стикагъа адым аткъан къырымтатар иджаткярлары ичюн Абдулла 
Дерменджиден де «къоркъунчлы» оджа олмагъан олса керек. 
Абдулла агъа гъает талапчан, яхшыны да, яманны да «шап» этип 
юзюнъе къаршы айткъан адам эди. Эм бу тек яшларгъа нисбетен 
дегиль де, бутюн иджаткярларгъа аиттир. 

Эдебий аятта баягъы теджрибеси олгъан, китаплары да чыкъ- 
къан языджыларнынъ газетагъа бастырмакъ ичюн ёллагъан икяе ве 
очерклери редактирленген сонъ, имза къоюладжакъ ерде Абдулла 
агъанынъ: «Кечмей», «Джевап язылсын», «Зайыф», — деген язы- 
лары къоюла эди. Бу — онынъ бедиий эсерге олгъан талапчанлы- 
гъыдыр. «Абдулла Дерменджи. Эдебий сурет» серлевалы китапнынъ 
муэллифи, языджы Джемиль Сейдамет эдипнинъ бу хусусиетини 
шойле тасвирлеген: 

— Куньлернинъ биринде А. Дерменджи манъа шойле деди: «Биле- 
синъми, Джемиль, сагьлыгъым ярамай, бу алымда бизим языджы- 
лар секциямызда, онынъ топлашувларында чыкъыш япмакъ керек 
ола. Меселя, китап шекилинде азырлангъан шиирлернинъ, икяелер- 
нинъ эксикликлерини косьтерип, джан-гонъюльден шу эсерлерни 
даа зияде гузеллештирмек истейим. Базылары буны анъламайлар, 
джанлары агъыргъанлар да ола. Не япаджакъсынъ, эксиклик корь- 
сем, айтып тюзетмек истейим. Табиатым ойле». 

Абдулла Дерменджи ХХ юзйыллыкънынъ йигирминджи сенелери 
шекилленип башлагъан янъы девир къырымтатар эдебиятынынъ 
векиллеринден сайыла. О, 1921—1926 сенелери Ялта оджалар 
окъув юртунда, Акъмесджит педагогика институтында, Москва- 
даки журналистлер азырлав институты янындаки махсус курсларда 
тасиль алгъан сонъ, матбуатта чалышып башлады. «Яш къувет», 
«Къызыл Къырым» газеталарында, Къырым радиокомитетинде эде- 
бий хадим вазифесинден баш муаррирлик дереджесинедже коте- 
рильди, Багъчасарай район газетасына муаррирлик япты, бир сыра 
меджмуаларнынъ ёлбашчысы олды. Бу йылларда яш къалемнинъ 
эсерлери виляет газеталарында сыкъ-сыкъ корюнип башлайлар. 

Иджаткяр айны вакъытта бедиий эсерлер язып, тенкъитчиликнен 
огърашкъан. Бу мевзуда Абдулла Дерменджининъ бир сыра сал- 


Солдан сагъгъа: белли къырымтатар эдиплери 
Э. Шемьи-заде, Черкез-Али, А. Алтанълы ве А. Дерменджи. 


макълы макъалелери дюнья юзю корьгенлер. Олар эдебиятымыз- 
нынъ ёнелиши, о замандаки тилимизнинъ вазиети ве насыл ёлнен 
инкишаф этмек кереклиги меселелерине багъышлангъан. 

Абдулла Дерменджи озь деврининъ векилидир. О, коммунистик 
идеалларгъа садыкъ, бир чокъ шейлерге пролетар рухунда янаш- 
къан адам эди. Шу себептен Абдулла агъанынъ деерлик бутюн 
тенкъидий макъалелери бойле гъаелернен ашлангъандыр. Атта 
аятынынъ сонъки йыллары, 1973 сенеси, чыкъкъан «Аят ёлунен» 
эдебий-тенкъидий макъалелер джыйынтыгъы иште шойле ольчюнен 
азырлангъаны сезиле. Лякин бу китапны, девирнинъ идеологик теси- 
рини четке ташлап, дикъкъатнен окъугъанда, муэллифнинъ профес- 
сиональ къалеми, файдалы фикирлери ачыкъ-айдын корюне. 

Улу Ватан дженки башлангъанда, сакъат олгъанындан себеп 
ордугъа алмагъанларына бакъмадан, Абдулла Дерменджи исрар- 
лыкънен оны муаребеге ёлламаларыны талап этти ве ахыр-сонъу 
ниетине иришти. Эки йылдан зияде дженк мейданларында урушып, 
сонъки вакъытларда 61-нджи дивизиянынъ «Знамя Победы» газета- 
сында чалышты. Эдип эки кере яраланды. Сонъки сефер сакъатлан- 
гъан сонъ, агъыр алда госпитальге тюшип, бир йылдан зияде теда- 
вийленди. 

Мерхум языджынынъ йылнамеджиси — Джемиль Сейдамет — 
«Абдулла Дерменджи. Эдебий сурет» китабында иджаткярнынъ 
дженкявер омрю акъкъында пек чокъ яза. Мен ондаки тек бир 
левханы мисаль кетирмек истейим: 

— 114-нджи юксекликни къараманджа мудафаа эткен бизим 
аскерлеримизнинъ арасында Дерменджи де бар эди. Душман 30 
танкнен ве оларнынъ артындан джаяв аскерлеринен кене де уджюмге 
кече: «Бу сатырларны язгъанда, менден 20—25 метр авлакъта сна- 
ряд патлады. Бираздан 8—10 метр авлакъта эки снаряд даа патлады. 
Парчалары эндек устюнден вызылдап кечелер. Энди къаранлыкъ- 
лашмагъа башлады. Фриц, адети узьре, гедже атмай». Дерменджи бу 
вакъиалардан алты кунь кечкен сонъ, арбий дефтеринде яза: «Ватан 
ичюн, федакяр хызметим ичюн мени «Къызыл Йылдыз» орденинен 
мукяфатлавгъа такъдим эттилер». Онынъ бу мукяфаткъа пек къу- 
вангъаны ве бахытлы олгъаны дуюла. Шу куньлери о, языджы Юсуф 
Болаттан сыджакъ ве достча язылгъан мектюп ала... 

Бу арада Дерменджи учь мектюп ала: бири Шамиль Алядинден, 
экинджиси Исмаил Ирсмамбеттен, учюнджиси Брюковдан. Ондан да 
гъайры о заманлар Сочиде булунгъан Къырым партия обкомындан 
да Дерменджининъ арбий болюк командирине телеграмма келе. 
Мектюплерде ве телеграммада Дерменджининъ, джебэ аркъасында 
чалышмакъ ичюн, Сочи шеэрине ёлланмасыны риджа этелер. Анда 
душман тарафындан яраланмакъ ве ольдюрильмек телюкеси ёкъ. 
Бунъа бакъмадан, Дерменджи джебэден арткъа кетмек истемей. 
Арбий дефтеринде шу юксек ислерини, фикирлерини къайд эте: 
«Чаресиз чагъырув. Бойле месуль дакъкъада меним ерим джебэде. 
Сочиде олмакъ мени ич де къанаатлендирмей. Биз шимди душ- 
манны бир тамам ёкъ этмек вазифесинен мешгъульмиз. Бундан да 
фахрий хызмет олурмы?» 

Партиягъа, укюметке бу къадар садыкъ инсан ахыр-сонъу экин- 
джи группа дженк сакъаты олып эвине къайтты. Абдулла Дерменджи 
Къырымгъа кельди, лякин мында кимсе ёкъ. Бутюн къырымтатар- 
ларны, шу джумледен онынъ аилесини де, мындан сюргюн эткенлер. 
Къорантасыны араштырып, о, Озьбекистангъа ёл алды ве догъмуш- 
ларыны Янъыёл шеэрининъ дживарындан тапты, омюр аркъадашы 
Сельме ве севимли къызы Леньярагъа къавушты. 

Абдулла Дерменджи он учь йыл колхозда чалышты. 1957 сенеси 
ана тилимизде «Ленин байрагъы» газетасы чыкъып башлагъан сонъ, 
оны Ташкентке, муарририетке ишке давет эттилер. Теджрибели 
эдип месуль кятип, муаррир ярдымджысы вазифесинде чалышып 


башлады. Та дженктен эвель дюнья юзю корьген «Пролетар эдеби- 
яты ичюн куреш» (1930), «Авушув девиринде» (1930), «Поэзия акъ- 
къында фикирлер» (1934), «Чайырлар» (1934) китапларындан сонъ, 
аман-аман къыркъ йылдан сонъ Дерменджининъ «Аят дестаны» 
(1970), «Замандашлар» (1971), «Аят ёлунен» (1973), «Сайлама эсер- 
лер» (1975) джыйынтыкълары басылып чыкъты. «Аят ёлунен» — 
эдебий-тенкъидий макъалелер китабы олса, къалгъанлары дженк 
ве дженктен сонъки яшайыш мевзуларына багъышлангъан повесть, 
икяе ве очерклерден тертип этильгендир. 

1971 сенеси Абдулла Дерменджи Абдулла Балич ве Джафер 
Бекировнен бераберликте «Эдебият хрестоматиясы» серлевалы 
салмакълы дерслик азырлап бастырдылар. Эдипнинъ вефатындан 
беш йыл кечкен сонъ, 1981 сенеси, языджы Джемиль Сейдамет 
«Абдулла Дерменджи. Эдебий сурет» китабыны чыкъарды. Онда 
языджы, журналист ве тенкъидчининъ омюр ёлу эм де иджадий яра- 
тыджылыгъыны тафсилятлы икяе этти. 

1934 сенеси Москвада СССР языджыларынынъ биринджи съезди 
отькерильди. Онда къырымтатар языджыларындан Умер Ипчи, 
Ыргъат Къадыр, Эшреф Шемьи-заденен бир сырада Абдулла Дер- 
менджи де иштирак эткен. 1974 сенеси Москвада биринджи съезд- 
нинъ 40 йыллыгъы мунасебетинен СССР языджылар кенъешининъ 
юбилей пленумы отькерильди. Онъа биринджи съезднинъ делегат- 
лары, шу джумледен Абдулла агъа да, давет олунды. 

Биз Абдулла Дерменджинен белли бир вакъыт «Ленин байра- 
гъы» редакциясында берабер чалыштыкъ. Биз, яшлар, къырымта- 
тар эдебияты, онынъ тарихындан даа чокъ шейлерни бильмей эдик. 
Шу себептен Абдулла агъамызгъа сыкъ-сыкъ мураджаат этетур- 
гъанмыз. О, бильмегенлеримизни агъыр-сабырнен анълата тургъан. 
Етмишинджи сенелернинъ башында озьбек меджмуаларындан 
бириси манъа «Къырымтатар назмиетине бир назар» мевзусында 
бир макъале язмакъны теклиф эткенде, мен акъыл танышмакъ, 
меслеат алмакъ ичюн башта бир Абдулла агъанынъ эвине бардым. 
Эльбет де, бу иште о ярдым этти. 

Бу куньлерде Абдулла Дерменджининъ 100 йыллыгъы къайд 
олунмакъта. Эдибимизнинъ къабири узакъ Ташкентте къалды. 
Онынъ омюр аркъадашы Сельме апте исе Къырымгъа келип вефат 
этти, Акъмесджит шеэрининъ дживарындаки Донское коюнинъ къа- 
бристанында дефн этильди. Къызлары Леньяра, Гульнар ве Гульзар 
исе сагъ-селямет Къырымда яшайлар ве баба зенаатыны девам 
эттирелер. 


2005 с. 

ЙЫПДЫРЫМ МААППЕСИНОЕН 
ЧЫКЪКЪАН ЯЗЫПЖЫ 


Къарасув шеэри эвель-эзельден Къырымнынъ медений меркез- 
леринден бири олгъан. Ондан чыкъкъан чокътан-чокъ зиялылар — 
языджылар, алимлер, артистлер, рессамлар — къырымтатар эде- 
бияты, медениети, санатынынъ ифтихары олдылар. Бугунь биз иште 
олардан бири — белли артист ве режиссёр, драматург Гъани Мурад 
акъкъында икяе этмек истеймиз. Гъани агъа озюнинъ балалыкъ 
деври акъкъында шойле яза: 

— Мен, Къарасувбазар шеэрининъ энъ метинли «Йылдырым» 
мааллесининъ отузынджы эвинде догъдым... Бабам о ерлерде нам 
чыкъаргъан мутебер мутехассыс багъчеван Мурад, анам исе алты 
баланынъ анасы — Гульнар, акъикъий къырымтатар къадыны эди. 

Анам тикиш тиккенде я да башкъа эв ишлеринен огърашкъанда, 
йырласа пек бегене эдик. Бугуньки киби акълымда: онынъ пек севген 
йырларындан бири «Ускюдардан» эди: 


Ускюдардан энер эдим, 

Тутты бир ягъмур. 
Кятибемнинъ козьлери маъмур, 
Этеги чамур... 


Онынъ гъает хош аэнкли — мецосопрано сеси аля даа къулакъ- 
ларымда чынълай. Анам 1945 сенеси Урал дагъында тифтен вефат 
этти. 

Та яшлыкъта, яз татили вакъытларында, Къарасувбазар джи- 
варындаки багъчаларда чалышып, бабама ярдым этмеге тырыша 
эдим. Бойлеликле, 1921 сенесине къадар аилемизде аят кечирдим. 

1921 сенесининъ къара сазагъанны анъдыргъан дешетли ачлы- 
гъы озюнинъ эджель кетирген панджаларынен Къырым ярымадасы- 
нынъ богъазыны къатты сыкъты. Бу дешет Къарасувбазар ве онынъ 
этрафында зияде укюм сюрьди. Иште бойле бир вазиетте, анам 
догъмуш аптеси Ава тизанама Акъмесджитке бир мектюп ёллады, — 
дей Гъани агъа, — о мектюпте: «Бир эв баланы энди башаралмай- 
мыз — имдат!» — денильген эди. 

Арадан бир афта кечер-кечмез Акъмесджиттен Ава енгенинъ 
буюк огълу — Амди Абдуллатиф (о мешур шаир Амди Герайбай ола- 
ракъ беллидир) келип: 


Гъани Мурат ве Озьбекистан эм де Украина халкъ артисти 
Февзи Билялов. 


— Мурад энъиште, эгер къаршы олмасанъыз, балалардан бирини 
анам бизге ёлламанъызны риджа этти, — дей. Бойлеликле, 1921 
сенеси мен Акъмесджитли олдым. Яш, гъает истидатлы шаир Амди 
Абдуллатиф огълу (Герайбай) мени озь тербиесине алды. Олар аиле- 
синен (дёрт огълан ве бир къыз, ана исе — Ава тизанам) Кладбищен- 
ская сокъагъындаки 27 номерли эвде яшай эдилер. Ёлнынъ дигер 
тарафында, сонъундан М. Субхи адына кинотеатр олгъан ерде, Сай- 
дехани деген къадыннынъ къаралтысы бар эди. О, бир десятинадан 
зияде топрагъы олгъан, юксек диварнен къоралангъан азбарынынъ 
тёрюнде джельтирменнен сув чыкъарып, ерлерини сувара ве ондан 
яхшы берекет ала эди. Иште бу ханымнынъ эвинде яры хызмет- 
кярлыкъ укъукъы иле кунь кечирген, сонъундан белли артист олып 
етишкен Айше ханым Тайганская яшай эди. 

Къомшу эвлерде яшагъанлары ве табиатларынынъ уйгъаны ичюн 
бу учь атик къадын пек дост олып, бири-биринден айрылмаз эдилер. 
Айше ханым Ава тизанама куньара келип, чешит хаберлер айта эди. 
Олардан бири пек акълымда къалгъан. Айше ханым: 

— Ава къакъай (о Ава тизанамны бойле деп чагъыра эди), дюнь 
рушдиели муаллимлернен зиялыларымызнынъ темашасыны сейир 
эттим, куле-куле бир олдым, пьесанынъ ады «Аджы эфенди эвлене- 
ята» экен... 

Ава: — Утанмазлар, энди аджыларны мыскъыллап башлады- 
лармы... 

Айше: — О аджылыкъкъа барып кельген бир ярамаз экен, зенгин, 
джанбаз бир къарт акъкъында. Артист спектакльни ойле меракълы 
икяе этти ки, агъызым ачылгъанмы я да шакъа ичюнми, манъа хита- 
бен: «Яп агъызынъны, балкъурт кирмесин...», — деп бизни куль- 
дирди... Ибраим ве Анафи деген эки артистнен таныштым, севдасы 
олып юрьген — оладжакъ театримизге чагъырдым, сёзюмни къай- 
тармай разы олдылар, лякин муамелелеринден сезем ки, бойле бир 
укюмет театри мейдангъа келеджегине инанмагъан киби корюне- 
лер... Зарары ёкъ, куню келир, инандырырмыз... 


Ава: — Айше ханым, эсли-башлы къадын гамардия ойнамагъа 
утанмайсынъмы? 
Айше: — Ава къакъай, эгер шу «Айше хани» деген сёзюнъни 


кене текрарласанъ, мен де санъа «Ава тотай» дерим, чюнки сенинъ 
раметли хоразынъ да молла эди... 

Ава: — Айше, тилинъе шейтан тюкюрген, санъа сёз къатып дже- 
вабыны алмамакъ мумкюнми?.. 

Иште бойле пек чокъ корюшювлернинъ истер-истемез шааты ола 
эдим... О вакъытта Амди агъам Халкъ маарифи комиссарлыгъында 
чалыша эди. Бир кунь иштен кельген сонъ: 

— Акъмесджитте Къая баштаки сабыкъ бай биналарында, 
ачлыкътан ана-бабалары вефат этип, етим къалгъан балалар ичюн 
«Етим балалар эви» ачыладжакъкъа ошай. О ерде бу балалар ичюн 
орта мектеп де тешкиль этиледжек. Гъанийимизни де о ерге ерлеш- 
тирсек насыл олур экен? — деп анасындан меслеат сорагъан эди ве 
къатты тазир эшитти де, манъа бакъып: 

— Къыскъасы, бу меселени озюнъе къалдырам, мектеп тешкиль 
олгъан сонъ барып бакъарсынъ, бегенсенъ кирерсинъ, — деди. 

Арадан кене учь ай вакъыт кечти. Эр кунь саат учь-дёрт къарар- 
ларында о девирдеки яш ве мешур языджыларымыз эм де эдебият 
мухлиси олгъан базы артистлеримиз ширкет къавесине топлана, 
озьара фикир алышып-берише, субетлеше эдилер, мен де бу саат- 
лерде эт, отьмек ве башкъа керек шейлерни алып кельмек ичюн 
Амди агъама бара ве саатлернен отурып, эр шейни унутаракъ, иджат 
адамларынынъ сёзлерине эсир ола эдим... 

Эр алда Гъани «Етим балалар эви» мектебине къатнап башла- 
гъан. Къырым укюмети Амди Абдуллатифни Истанбулгъа окъумагъа 
ёллагъан сонъ, Гъани де Акъмесджитни терк этип, кене Къарасув- 
базаргъа къайтты. 1925 сенеси анда еди йыллыкъ татар мектеби 


ачылды. Гъанини шу мектепнинъ бешинджи сыныфына алдылар, 
чюнки о, Акъмесджитте янъы Авропа усул докъуз йыллыкъ мектеп- 
нинъ дёртюнджи сыныфына къадар окъугъан эди. Къарасувда еди 
йыллыкъ татар мектебини битирген сонъ, докъуз йыллыкъ рус мек- 
тебинде окъуп, оны да битирди. 

1928 сенеси газеталарда Акъмесджитте театр студиясы ачыла- 
джагъы акъкъында хаберни окъугъан сонъ, та балалыкътан севдасы 
олгъан театр Гъанини кене Акъмесджитке кетмеге къозгъады. Бу 
вакъытта о, орта мектепни битирген эди. Акъмесджитте оны кене 
Амди Абдуллатиф къаршылап алды. Энди олар Къадыаскер сокъа- 
гъындаки йигирми бешинджи эвде яшай эдилер. Гъани кене Ава 
тизанасынынъ эвинде яшап башлады. 

— Экинджи куню Амди агъам мени Управление зрелищ предприя- 
тиями (УЗП) деген идареге алып бараракъ, онынъ ёлбашчыларын- 
дан бири Умер Ипчи ве Абдулла Лятиф-заденен таныш этти, — деп 
хатырлай Гъани агъа. — Бир вакъианы ич унутмайым. Акъмес- 
джитте олгъан ильки куньлеримнинъ биринде кок гудюрдеп ягъгъан 
буюк ягъмурдан аягъымдаки язлыкъ чаблалар джибип, чарыкъ киби 
олгъаныны корьген Ипчи, фукъарелигимни сезген олса керек, Пуш- 
кин сокъагьынынъ кошесиндеки аякъкъап тюкянына алып бараракъ, 
бир чифт сары потик алып берген эди... 

Бир ай девам эткен азырлыкътан сонъ, имтианлардан мува- 
факъиетле кечип, студиягъа талебе ве айны вакъытта, театрге 
артистликке къабул олундым... Умер агъа эр акъшам студиянынъ 
ятакъханесине келип, талебелернинъ яшайышларыны тешкере, 
мухтаджларгъа ярдым эте эди. Куньлернинъ биринде о, бир дефтер 
кетирип, бутюн талебелерге бирер табакъ берип чыкъты ве сербест 
мевзуда инша язмамызны теклиф этип, эки кунь муддет берди. О 
девирде имля арап язысында эди. Эки куньден сонъ Умер агъанынъ 
балдызы — студиянынъ талебеси Алиме Мукъаддесова — инша- 
ларны джыйыштырып алып кетти. Шу куню акъшам Алиме ятакъ- 
ханеге келип, мени ве Маинур Ишниязованы эвине мусафирликке 
чагъыргъаныны айтты. Бардыкъ, софрагъа сарма къоюлды, Умер 
агъа «буюрынъыз» деди де, лаф арасы бизге мерамыны анълата 
башлады. О, шу девирде очерк, повесть, пьеса, шиирлер язувдан 
гъайры, Серафимович, Демьян Бедный, Шолохов ве насылдыр 
дигер языджыларнынъ буюк-буюк эсерлерини къырымтатар тилине 
терджиме этеяткъаныны ве бу иште озь эли темизге чекювде къы- 
скъалыкъ этеяткъаны, озь имлясынынъ гъает чиркин олып, Насред- 
дин оджанынъ мектюбини анъдыргъаныны айтып, бизни кульдирди 

ве: «Риджа этем, манъа терджимелеримни темизге чекювде ярдым 
этинъиз», — деди. О девирде арапча арифлернен язылгъаны себе- 
бинден, машинкада басылмай эди. Маинур маначыкъ тапып, бирден 
ред этти. Мен ред этмеге утандым. «Демир ташкъыны» романынынъ 
азыр терджимесини алып кеттим. Гедже-куньдюз отурып, еди куньде 
темизге чекип битирдим ве алып барып бердим. 

— Бутюн гедже отурып окъудым, пек дюльбер имлянъ бар экен, — 
деди Умер агъа. Бойлеликле, та студиянынъ учюнджи курсына къа- 
дар мен Ипчиге ярдым этип турдым. О, театрден кеткен сонъ да, бир 
къач буюк эсерлерини темизге чекмекни манъа авале эткен эди... 

Театр студиясында дерслер кет-кете муреккеплешти, талаплар эп 
артты. Мында студиянынъ ребери Умер Ипчи, РСФСРде нам къазан- 
гъан режиссёр Борис Александрович Бертельс, Петр Александрович 
Полевой, Умер Галимович Девишевнен бир сырада, мешур тарихчы- 
лар, эдебиятчылар, санат усталары — Осман Акъчокъракълы, ака- 
демик Никон Николаевич Болдырев, Усеин Боданинский, академик 
Самокиш, композиторлардан — профессор И. И. Чернов, Асан Рефа- 
тов, эдебиятчы Умер Аджиасан, Абдулла Лятиф-заде, доцент Алим 
Фетислямов, Эюп Дерменджи, Зиядин Джавтобели ве башкъалары 
студия телебелерине санат ве эдебият сырларыны ашлай эдилер. 
Бутюн булар яшларгъа театр санатыны: актёрлыкъ меаретини, тиль 
усталыгъыны менимсевде гъает буюк ярдым этти. 

Студиянынъ дигер телебелери киби Гъани де 1930 сенеси 
окъувны битирип, Къырым девлет татар театринде артист оларакъ 
чалышты. Сонъундан исе, айны вакъытта труппа башы да олды. 
Аджайип оджа ве устазлардан темелли бильги алгъан истидат 
саиби Гъ. Мурад тез арада театрнинъ етекчи актёрлары сырасындан 
мунасип ер алды. 1929 сенесининъ театр мевсиминде ильк сана- 
лаштырылгъан С. Левитинанынъ «Укюм» пьесасында беш яш артист 
сырасында биринджи кере санагъа чыкъкъан яш актёр Гъани Мурад 
бир къач йыл ичинде Вильям Шекспирнинъ «Гамлет» эсеринде Гора- 
цио ве Гильденштерни, «Отелло»да Кассио, Жан Батист Мольер- 
нинъ «Задекяннынъ дворянлыгъы» эсеринде фельсефе оджасы 
ролюни, Фирдаусининъ «Шахнаме»синде Гургин, А. Ширванзаде- 
нинъ «Намус» эсеринде Джихангир, Карло Гоццининъ «Хан къызы 
Турандот» эсеринде Тарталья, Вс. Вишневскийнинъ «Оптимистик 
фаджиа»сында крейсер капитаны, Фурмановнынъ «Чапаев»инде 
Петя, Умер Ипчининъ «Душман» пьесасында муэндис Кёнинг, Ильяс 
Тарханнынъ «Уджюм» эсеринде ревком реиси, партизан командири 
Ибраим, Юсуф Болатнынъ «Той девам эте» пьесасында Мурад, 


«Сонъки гедже»синде Ротмистер, Раим Тынчеровнынъ «Алтай- 
скийлер»инде Костя, Ф. Шиллернинъ «Айдутлар»ында Шуфтерлер, 
Георги Мдиванининъ «Альказар» эсеринде испан шаири Гарсия 
Лорка, Таджи Гиззатнынъ «Бешбуляк» эсеринде Ахтериттин Ахте- 
риттинович, Николай Погодиннинъ «Аристократлар»ында генерал 
ве Берет роллерини, азербайджан драматургы Джафар Джаббар- 
лынынъ «Яшар» эсеринде Нусрет образы о яраткъан чокътан-чокъ 
образлары галереясынынъ кучюк бир къысмыдыр... 

Эльбетте, эр бир роль артисттен усталыкъ, иджадий араштырув- 
лар талап эте. Биз Гъани агъанынъ отузынджы сенелердеки театр 
омюри хатырлавларына далгъанымызда, мен онъа: 

— Гъани агъа, артистлерде рольге кирюв, деген лаф бар. Бойле 
аллар сизде де чокъ керелер олгъандыр. Шу мунасебетнен бир 
де-бир левханы хатырлап олмазсынъызмы? — дедим. 

— Анъладым, — деди кулип субетдешим ве шойле бир вакъианы 
икяе этти: 

— Ильяс Тарханнынъ «Уджюм» эсериндеки ревком реиси Ибраим 
ролюни меним энъ якъын достума бердилер. Ойле олды ки, бу 
эсерде мен рольсиз къалдым. Бу рольни яраткъан артист, оны адий 
кой ревкомынынъ реиси сыфатында — костюм, чызма, къаракуль 
къалпакълы эсир алынгъан партизан командири, эсирликте тили 
кесильген, оны санагъа котерип алып чыкъкъан офицерлернен тар- 
тышып, юмрукълашып, шаматалы вазиетте арекет этсе де, темаша 
залына ич бир тюрлю тесир эталмай эди. «Уджюм»ни саналаштыр- 
гъан режиссёр Умер Ипчи, шу спектакль ойналгъан куньлерде меним 
мазюн вазиетте актёрлар ложасында тамшанып отургъанымны корь- 
ген экен, бир кунь мени озь одасына чагъырды да, спектакльден 
юрегиме яткъан бир рольни сайлап алмамны теклиф этти. Мен чокъ 
тюшюнип отурмадан, «тили кесильген Ибраимни» сайладым. Эки 
спектакльни дикъкъатле бакъаракъ, шу рольни озюм азырладым. 
Ибраимнинъ ички ве тышкъы образыны бутюнлей денъиштирдим. 
Биринджиден, онынъ тышкъы образы — устюндеки бем-беяз коль- 
мекнинъ кокреги ве енълери парча-кесек олып, ал къангъа боялгъан, 
ешиль галифесини къан тамгъалары былаштыргъан, энъ муими исе, 
агъзындан, узун къанлы тили саркъып тура, сачлары чыбалгъан, 
кенъ ачылгъан козьлери парылдай. Бу вазиеттеки инсан эки кийик 
офицерге къаршылыкъ косьтерип олурмы? Бойледже, ички образ 
да денъише, яни ынъранув-окюрювден башкъа не япа биле?! Иште 
бу трактовка нетиджесинде роль меркезий образлардан бирине 
чевирильди. Бу персонажнынъ санагъа чыкъувы эр сефер темаша 

залыны мудхиш бир вазиетке кетире, артист исе танылмаз дере- 
джеде денъишти... 

1934 сенеси театримиз Ташкент гастролине кельгенде, белли 
озьбек шаири Гъафур Гъулам «Къызыл Озьбекистан» газетасынынъ 
июль 8 номеринде «Уджюм» спектаклине язгъан рецензиясында 
шойле деген эди: 

«Инкъиляпчылардан Ибрахим (артист Гъани Мурадов) — кой рев- 
комынынъ реиси — беязларнен урушып, оларнынъ элине эсир тюш- 
кенде, достларыны акъикъий большевик достлугъынен ве эзильген- 
лер менфаатыны юректен мудафаа этюв нумюнелерини косьтере. 
Иштиракчилер арасында артист Мурадов аркъадашны ве Джелило- 
ваны айрыджа къайд этмек керек...» 

О девирлерде Гъани Мурад — Ибадулла Грабов, Халил Гурджи, 
Ибраим Халилев, Эмир-Амет Париков, Сервер Джетере, Билял 
Париков, Асан Джелялов, Решид Асанов, Али Теминдар, Эмине Фей- 
зуллаева, Сара Байкина, Исмаил Абдураимов, Маинур Ишниязова, 
Ава Клычева, Нурие Джетере, Зоре Билялова, Мурад Измайлов, 
Айше Пармакъсызова ве даа бир чокъ аджайип, озьгюн, текрарлан- 
майджакъ буюк сана усталарынен берабер къырымтатар санатыны 
буюк юксекликке котергенлерден бири олды. Гъани агъа о девирде 
театрде чалышувнен бир вакъытта джумхуриет радиосынынъ эде- 
бий-драматик эшиттирювлер болюгинде режиссёрлыкъ япты ве бу 
вазифеде он йыл семерели чалышты. Чокътан-чокъ ерли драма- 
тург ве эдиплернинъ, рус эм де къардаш джумхуриет языджылары- 
нынъ эсерлеринден онларнен радиоспектакллер азырлады. Айны 
вакъытта озь театри ичюн «Намус» (А. Ширванзаде), «Альказар» 
(Г. Мдивани), «Сокъур кеманеджи» (Ш. Дадиани), «Айболит эким» 
(Корней Чуковский), киби пьесаларны къырымтатар тилине терджиме 
этти. Бу эсерлер санада буюк мувафакъиетнен ойналдылар. 

1939 сенеси фин дженки башлагъанда, Акъмесджиттеки рус ве 
татар театрлеринден бир къач адам ордугъа алынгъан. Оларнынъ 
арасында Гъани Мурад да бар эди. О, Къараденъиз флотунынъ 
36-нджы авиабазасына — Сарабуз шеэрине ёлланма алып, анда 
аджеле азырлыкъ кечкен сонъ, кене Къырымгъа къайта. Гъани 
Мурад ордуда хызмет эткенде, къардашы — шаир Решид Мурад 
онъа язгъан янъы шиирини ёллай: 


Мен бу гедже пост бекледим, 
Хатырыма кельди ярем, 
Сени азмы эркеледим, 
Комсомолкам, шайлы Сарем. 


Бу шиирге композиторымыз Яя Шерфединов музыка язып, о йыл- 
ларда бу йыр пек мот олгъан. Гъани Мурад Финляндиядан къайтып, 
кене озь севимли ишинен огьрашып башлагъанынынъ экинджи 
йылы кене дженк башланды. Бу энди чокъкъа созулгъан амансыз- 
фаджиалы дженк олды. 

1941 сенеси театрнинъ бутюн эркеклери ордугъа алындылар. О 
куньлерни Гъани Мурад бойле хатырлай: 

— Мен Акъмесджитте мейдангъа кетирильген экинджи мотор- 
лаштырылгъан окъчылар полкына тюштим. Полкнынъ штаб башы 
шимди Ферганада сагъ-селямет олгъан Халилов аркъадаш эди. 
Бу ерде он кунь къадар девам эткен тешкилятий ишлерден сонъ 
бизлерни Ор къапу тарафкъа ёлладылар. Бир куню бросок илян 
этильгенде, шималий Къырым тарафкъа джаяв-джалпы кеттик. Пол- 
кымызнынъ ярысында исе тюфек биле ёкъ эди. Ниает, отуз кило- 
метр ёл алгъан сонъ, чёль ичиндеки Аджыатман деген бир койде ял 
алмакъны илян эттилер. Бу койнинъ дживарында сары къабурчакъ 
таш чыкъкъан шахталар бар экен. О шахталардан файдаланып, шу 
къобалар ичинде силя амбарлары арсеналлары тешкилятланды- 
рылгъан. Бир къач адамнынъ сырасында мени де о ердеки взводгъа 
тайин эттилер. Бу девирде мен взвод командирининъ ярдымджысы 
эдим. Бойлеликнен, мен мында хызмет этип башладым. Эр кунь 
бир чокъ юк машиналары мындан джебэге къуршун, снаряд, мина 
ве башкъа шейлер алып кете эдилер. Бир кунь шу машиналарнынъ 
биринде шофёр олгъан Ресуль деген бир ногъай яшы къуршун алма- 
гъа кельгенде, машинасындан тюшкенинен: «Мурадов!» — деп багъ- 
ырды, мен сеслендим. Кокрек джебинден бир кягъытчыкъ чыкъа- 
рып манъа туттырды да: «Ог ёлакъта сени сагъынгъанлар», — деп 
кульди. Кягъытчыкъта: «С получением сего немедленно явитесь в 
штаб. Промком полка Приходько», — деп язылгъан эди. Мен деръ- 
аль шинелим ве эшья торбамны алып, Ресульнинъ машинасынынъ 
кабинасына кирдим. Тайин этильген ерге барып, Приходьконы къы- 
дырып таптым. О, мени шу ердеки бир къатлы эвнинъ кучюк бир 
одачыгъына алып кирди де, чантасындан бир табакъ кягъыт чыкъ- 
арып: 

— Ма, окъу да, ёлгъа азырлан, — деди. О кягъытта джумхуриет 
партия комитетининъ экинджи кятиби, Менщиков деген адамнынъ 
Акъмесджит арбий комиссарлыгъына язгъан кягъытнынъ бир коше- 
сине арбий комиссариат башынынъ резолюциясынен шулар языл- 
гъан эди: «Джебэде медений ярыкъландырув ишлери алып бармакъ 
ичюн Акъмесджит офицерлер эви янында мейдангъа кетирилеят- 

къан иджадий зиялылар командасына къошмакъ ичюн, Акъмесджит 
офицерлер эвининъ башы майор Мухиддиновнынъ узурына ёллан- 
сын. Менщиков». 

Мухиддиновнынъ узурына кельгенде: «Не ичюн бойле кеч йибер- 
дилер, о команданынъ Днепропетровскке ёллангъанына докъуз кунь 
олды, — сиз театринъизге бар да бакъынъыз, бельки о ерге де керек- 
тирсинъиз», — деди. 

Бойлеликле, мен Акъмесджитке къайтып кельдим. Арадан дёрт- 
беш кунь кечмеден, кене шу Менщиков ве санат ишлери боюнджа 
баш идаренинъ башы Амет Камилов ве бир къач адам даа Акъмес- 
джиттеки бутюн артистлер, чалгъыджылар, къыскъасы, бутюн иджа- 
дий адамларны «Дом крестьян» ады берильген мусафирханенинъ 
буюк залына топлап, шойле дедилер: 

— Урьметли достлар! Бизлер мувакъкъат оларакъ, Акъмесджитни 
ташлап кетемиз, тез куньлерде кене къайтып келирмиз!.. 

Фашистлер кельген сонъ, беш кунь кечер-кечмез, рус ве татар 
театрлерининъ артистлерини «ёкъладылар». Режиссёрлар идареси- 
нинъ башы Станислав Адамович Томский ярдымынен бутюн артист- 
лер, чалгъыджылар ве дигер зиялыларны топлап, ким де чалышмай 
саботаж япса, гъает агъыр гестапо джезасына огъратыладжакъ- 
ларыны илян эттилер, эки театрни де чалыштыра башладылар. 
Арадан бираз вакъыт кечкен сонъ жандармериянынъ полислери, 
мотоциклетлернен эв-эвден юрип, артистлерни ве дигер мутехас- 
сысларны джыйыштырып, театрнинъ азбарына къападылар, оларны 
автобусларгъа юклеп, эр бир автобус къапысынынъ ич тарафындан 
бирер автоматчы ерлештиререк, Къырымдан Румыниягъа алып кет- 
тилер. Театрнинъ бир чокъ артистлери яры ёлда къачып етиштир- 
дилер. Совет ордусы Констанца шеэрини ишгъаль эткенинен, бутюн 
труппамыз репатриантлар сыфатында комендантнынъ ярдымы иле 
Ватангъа къайтарылды. 

Гъани агъа шу ерде икяесини кесип, весикъалары сакълангъан 
папкадан 1945 сенеси январь 21-де Украинанынъ Измаил виляетине 
бакъкъан ЛКСМ Болгород район комитетининъ кятиби Калашников 
аркъадашнынъ имзасы ве мууринен тасдикълангъан къолнен язылы 
«отзыв»ны алып, манъа узатты. Онда шойле денильген: 

«Немселер тарафындан СССРден тышкъа кочюрильген къы- 
рымтатар театрининъ даркъап кеткен труппасыны тиклемек ичюн 
гъает буюк тешеббюс ве гъайрет талап олуна эди. Театр СССР-ге 
къайтарылгъан сонъ, Болгород шеэринде ансамбльнинъ ёлбашчы- 
лары тарафындан тикленди. Къыскъа муддет ичинде — эки айда, 


олар толу программалы 14 концерт бердилер. Бунынъ ичюн ЛКСМ 
район комитети мезкюр йыр ве оюн ансамблининъ ёлбашчыларына 
тешеккюр бильдире». 

Шундан сонъ Гъани Мурад бутюн ансамбльнен Таджикистан- 
нынъ Ленинабад шеэрине келип тюше. Мында да Ленинабад, Испи- 
сар ве Чкалов шеэрлери черчивесинде Гъани Мурад реберлигинде 
концертлер берелер. Айны вакъытта Гъани агъа бу тарафларгъа 
сюргюн олунгъан догъмушларыны араштырып башлай. Ниает, олар- 
нынъ Озьбекистанда олгъанларыны бильген сонъ, комендатурадан 
рухсет алып, 1946 сенеси Янъыёл шеэрине кельди. Анда Усман 
Юсупов адына Ташкент виляет музыкалы-драма ве комедия теа- 
тринде режиссёр вазифесинде чалышып башлады. Режиссёр Акъ- 
месджиттен таныш бир группа артистлеримизни: Аким Джемилев, 
Эдие Топчы, Шерифе Ислямова, Алиме Акимова, Шевкет Мамутов, 
Рустем Муединов, Эюп Эминов ве дигерлерини топлап, — шу театр- 
нинъ репертуарыны — Узеир Гаджибековнынъ «Аршин мал алан» 
пьесасыны саналаштырды. Сонъра Гъани Мурад озьбек драма- 
тургы Ахмад Бабаджановнынъ «Армугъан» музыкалы драмасыны 
режиссёр Джура Къолдашев иле бирликте саналаштырды ве айны 
вакъытта озю де уйкен лейтенант ролюни иджра этти. Спектакльни 
сейир эткен ве бегенген Ташкент виляети санат ишлери идареси- 
нинъ башы Н. Ф. Семин санатчыны виляет реперткомы вазифесине 
ишке давет этти, лякин арадан чокъ кечмеден Гъани Мурадны Таш- 
кенттеки Мукъимий адына джумхуриет музыкалы-драма ве комедия 
театрине режиссёрлар идаресининъ башы вазифесине тайинледи- 
лер. Янъы ерде о, биринджи оларакъ туркмен языджысы Хусайни 
Мухтарнынъ «Аиле намусы» эсерини саналаштырды. Бу театрде 
эки йыл чалышыр-чалышмаз, Гъани Мурад Навоий адына академик 
опера ве балет театри режиссёрлар идаресининъ башы вазифесине 
тайинленди. Истидатлы санатчыны та 1934 сенесинден, Гъани агъа 
Ташкентке гастроллернен кельген вакъыттан яхшы бильген, Хамза 
адына Озьбек девлет академик-драма театрининъ етекчи режис- 
сёрлары Етим Бабаджанов ве Маннон Уйгъур онынъ ери Хамза 
театринде олгъаныны айтып, анда ишке авушмагъа къандыралар. 
Бойлеликле, Гъани Мурад 1951 сенесинден башлап, отуз учь йыл 
девамында шу театрде чалышты. 

1961—1962 сенелери Озьбекистан медениет назирлиги «Къай- 
тарма» ансамблине ярдым этмек ичюн, Гъани Мурадны анда ишке 
ёллады. Режиссёр бу коллективде Юсуф Болат ве Ибраим Бахшыш- 
нынъ «Арзы къыз» пьесасыны, Маджит Шамхаловнынъ «Къайнана» 

комедиясыны, Илья Финкнинъ «Яланджыгъа бир илядж» памфле- 
тини, Юсуф Болатнынъ «Зораки келин» комедиясыны саналаш- 
тырды, пьесаларда роллер иджра этти ве конферансьелик япты. Бу 
ерде шуны да айтмакъ керек ки, Гъани Мурад озюни драматург ве 
языджы оларакъ да косьтерди. Кечкен йыллар девамында «Ленин 
байрагъы» газетасынынъ саифелеринде онынъ онларнен пьеса- 
лары, икяелери, очерклери басылды. Гъафур Гъулам адына эдебият 
ве санат нешриятында китаплары чыкъты ве чыкъмакъта. Сонъки 
вакъытта Гъани агъа кене бир пек муим иш япты: мешур драма 
артистлеримизнинъ иджадий портретлерини яратты. Олар «Ленин 
байрагъы» газетасынынъ саифелеринде мунтазам басылды ве 
окъуйыджылар тарафындан пек буюк сыджакълыкъ ве миннетдар- 
лыкънен къаршыланып алынды. 

Гъани агъа чокъ йыллар девамында Хамза театрининъ 70 йыл- 
лыкъ тарихыны топлавнен огърашты ве дёрт залдан ибарет олгъан 
зенгин музейини тешкиль этти. О, театрнинъ ифтихары сайыла. 

Хамза адына Озьбек девлет академик-драма театрининъ коллек- 
тиви Гъани Мурадны буюк урьметнен акълы раатлыкъкъа озгъарды. 
Истидатлы драматург, актёр, режиссёр «Эмек ветераны» медалинен 
мукяфатланды. Онынъ ишлерини алий бильгиси олгъан торуны Гуль- 
нара Муратова девам эттирди. Ат изинден тай басар, деп нафиле 
айтмагъанлар. 

Мен Гъани агъагъа сукълана, онынъ тазе афызасына, гъайре- 
тине, чалышкъырлыгъына шашып къала ве бинъ бир кере эвалла 
айта эдим. 


1989 с. 


КЪУППУКЪКЪА МАХКЮМ ЭТИПЬГЕН ШАИР 


Амет Мустафа огълу Мефаев (Амет Мефаев) 1917 сенеси 
декабрь 12 куню Ор къапы шеэринде дюньягъа кельди. Пек зайыф 
олып догъгъан бала учь-дёрт яшына къадар юралмагъан, 11 яшына 
къадар яхшы лаф эталмагъан. Балалыкъ чагъында Амет эмджеси- 
нинъ китапханесиндеки белли языджыларнынъ эсерлерини окъуй 
экен. Мектепте огълан эм къырымтатар, эм украин тиллеринде 
окъугъан. 1935 сенеси Амет Мефаев мектепни аля ишаретлернен 
екюнлеп, Къырым педагогика институтынынъ къырымтатар тили ве 
эдебияты факультетине окъумагъа кирген. Алий окъув юртуны къы- 
зыл дипломнен битирген йигит аспирантурагъа кирген. 


Амет Мефаев институтта Усеин 
Куркчи, Асан Ислямов, Алим Фетис- 
лямов, Абдулла Лятиф-заде, Яя Бай- 
рашевский, Батыр Мырзаев киби 
истидатлы оджаларнынъ къолунда 
окъугъан. Аметнен бир курста окъугъан 
аркъадашлары арасында белли эди- 
плер Юнус Темиркъая, Джеваире Мед- 
житова, Фатиме Селимова, Шефикъа 
Умерова ве башкъалары бар эдилер. 

Амет Мефаев 1940 сенеси инсти- 
тутнынъ джогърафия факультетининъ 
экинджи курсыны битирген Анифе Уме- 
ровагъа эвлене. Шу йылы Мефаевни 
яш истидатлы языджы олгъаны ичюн 
Москвагъа шаир ве тенкъитчилер кур- 
сына ёллайлар. Арадан чокъ кечмеден 
дженк башлана. Бу, яш истидатнынъ, яш къорантанынъ бутюн план- 
ларыны аст-усть эте. Келинъиз, яхшысы, бу хусуста шаирнинъ омюр 
аркъадашы Анифе ханым Мефаеванынъ икяесини динълейик: 

— 1941 сенеси мен Акъмесджит педагогика институтынынъ 
4-нджи курсына кечкен эдим. Сентябрь 1-де янъы окъув йылы 
башланды. Джогърафия факультетинде окъугъанлар З-нджи курсны 
битирген сонъ, йылнынъ сонъунда Кавказгъа амелий экскурсиягъа 
кетмек керек эдилер. Кефе, Новороссийск, Орджоникидзе шеэрле- 
ринден кечип, Кавказ дагъларыны Казбекке къадар джаяв юрип, 
Тбилисигедже юк машинасынен кеттик. Бу — арбий-гурджи ёлу эди. 
Тбилиси шеэри бойлап кезинген сонъ, Ленин музейине бардыкъ. 
Андан чыкъкъанда мейданда адамлар топлангъаныны корьдик. Эр 
кес эеджанлы алда бири-биринен сёйлене. О вакъытта шеэрлерде 
радиорупорлар аркъалы даима сонъ хаберлерни динълей эдилер. 
Биз де меракъланып, топлангъанларнынъ янына бардыкъ. Радиода 
Молотовнынъ беянаты окъулды. Алмания, илян этмеден, Советлер 
Бирлигине къаршы дженк башлагъаны айтылды. Шу ерде эпимиз 
теляшландыкъ. Къырымгъа насыл къайтармыз, деп тюшюндик. Экс- 
курсия даа Батумгъа бармакъ керек эди. Реберлеримиз бизлерни 
тынчландырдылар. Джогърафия факультетининъ деканы Манин ве 
Абдулла Мамин бизни тынчландырдылар. 

Чокъ зорлукълардан сонъ бизлер поезднен Темрюкке келип 
чыкътыкъ. Поездлерде ярыкъ ёкъ. Дженк вакътында пенджерелерге 


Шаир Амет Мефаев. 


61 


62 


Анифе Мефаева ве Аблязиз Велиев. 
2003 сенеси. 


къалын перделер асыла эди. Къыйынлыкъларнен Акъмесджит вок- 
залына келип чыкътыкъ. Эр кес теляшланып, вагонлар янына келе. 
Оларнынъ арасында меним аркъадашым Амет де бар эди. Корюш- 
кенимизге севиндик. 

Шу сааттен сонъ татиль битти. Студентлерни чешит тюрлю 
ишлерге йибере эдилер. Бизлерни Сарабуз этрафында танкларгъа 
къаршы эндеклер къазмагъа ёлладылар. Сарабуз этрафында, Къы- 
рымдан кочюрильген немселернинъ эвлерине ерлештирдилер. 

Биринджи сентябрьде дерслер башланды. Курсымыздан чыкъ- 
къан эки немсе студентини Сибирьге сюргюн эткенлер. Биз берабер 
окъугъанда, къырымтатары, немсе, рус, еудий, деп кимсени айыр- 
май эдик. 

1—3-нджи курс студентлерини Краснодаргъа эвакуация япма- 
гъа азырладылар. Дёртюнджи курстаки йигитлерни арбий хызметке, 
къызларны мектеплерге чалышмагъа ёллай эдилер. 

Амет Мефаев аспирантуранынъ экинджи курсыны битирген эди, 
онъа бронь бердилер. Наркомпрос бизлерни Багъчасарай районы- 
нынъ Къувуш коюне: Аметни — директор, мени адий оджа оларакъ 
ёллады. Чокъкъа бармадан Къувуш коюни немселер запт эттилер. 
Биз Багъчасарайгъа кеттик. Кузьде чёльге сачылгъан шейлер дженк 


себебинден джыйылмай къалды. Немселер эр кунь Багьчасарайны 
бомбалай эдилер. Биз Аметнен о, догъгъан Оргъа, яни Армянскке, 
кетмеге къарар бердик. Вазиет пек агъырлашты. Немселер аса-кесе 
эдилер. Багъчасарайдан Акъмесджитке джаяв кельдик. Аметнен 
ишлеген аркъадашлары эписи гестапогъа тюшкенлер. Достунынъ 
эвине барсакъ, анасы: «Амет, сен бир якъларгъа кет, мында сени де 
гестапогъа алырлар», — деди. Амет институтта комсомол комитети- 
нинъ экинджи кятиби олып чалыша, партия мектебинде дерс бере, 
эм де партиягъа кирмеге рекомендациясы бар эди. 

Экинджи куню биз Асан ве Эмине, деген танышларымызны корь- 
дик. Олар да бизлернен джаяв Оргъа ёл алдылар. Эки-учь куньден 
сонъ танышларымыз бизден айрылып, башкъа тарафкъа кеттилер. 
Армянскке барып чыкъсакъ, Аметлернинъ эвлери тахта поллы, 
яхшыджа олгъаны ичюн, немсе офицерлери, секиз джан аилени бир 
одагъа авуштырып, балабан эвде озьлери яшай эдилер. 

Ерли халкъ, общиналаргъа топланып, ер айдап, экин эке эди. 
Бираз вакъыттан сонъ адамлар арасында: «Аметнинъ аилеси Багъ- 
часарай коммунистлеринден», — деген лафлар даркъалды. Биз- 
лерни комендатурагъа чагъыра башладылар. Сонъки кере анда 
баргъанда, бромзаводнынъ янында тургъан мал ташыгъан вагон- 
гъа кирсеттилер. Поезд къайда кеткенини биле айтмадылар. Ойле- 
ликнен, къара куньлер геджеден де къара олып башлады. Вагонда 
бала-чагъа, яшлар. Анълагъанымызгъа коре, бизлерни Алманиягъа 
ёллай экенлер. Вагоннынъ ортасында даима тюфекли немселер 
алмашып турдылар. 

Ниает, поезд Польшанынъ Перемышль шеэрине барып еткенде, 
адамларны дезинфекциягъа алып кирдилер. Бир къач адам хаста- 
ланды. Оларгъа не аш, не сув берильди — ёлгъа ташлап кеттилер. 
Чокъкъа бармай, бизнен кеткен бир къызчыкъ, юкъусырап, вагондан 
йыкъылгъан. Онынъ аркъадашлары вагондаки озгъарыджы аскерге 
поездни токътатмасыны ялварсалар да, «мен онынъ ичюн эшелонны 
токътатмам», — деген. 

Эшелон Лимбург шеэрине кельген сонъ, вагонларны бошатты- 
лар. Бизни эсирлер лагерининъ конвойы къабул этип алды. Эрлерни 
айры бараккъа, къадынларны айры бараккъа къойдылар. Емек ич де 
бермей эдилер. Ашымыз — агъач талашындан ве чавдар унундан 
пиширильген бирер тилим «отьмек» ве темизленмеген чюкюндирли 
ярымшар литр ювундыкъ. Бу лагерьге якъын франсыз эсирлери- 
нинъ лагери де бар эди. Буюк къыйынлыкълар, агълав-сызлавлар- 
дан сонъ бизлерни Гессен шеэрине кетирдилер. Анда бизни джыныс 

айванларнынъ сергиси отькерилетургъан бир залгъа ерлештирди- 
лер. Сонъра криминал полистен бир адам келип, бизге Алманиядаки 
акъларымыз ве озюмизни насыл алып барув низамынен таныш этти. 
Чалышкъан ерлерден чыкъмагъа, джемаат топлангъан ерге барма- 
гъа олмай, немсе къадынларынен мунасебетте олмакъ ясакъ, акъ- 
шамдан сонъ сокъакъкъа чыкъмагъа олмай, эвден ялынъыз ишнен 
чыкъмакъ мумкюн ве иляхре. 

Экинджи куню кокюслеримизге номерлер ве «ОЗТ» бельгилерини 
такътылар, сонъра Грюнберг шеэрине ёлландыкъ. Айны шу куню 
бизни Грос Айзер коюне кетирдилер. Бизлерни мында айванлар 
киби къаршылап алдылар. Эр кес бизге 
бакъа: «Коресинъизми, тири большеви- 
клер келе. Бакъсанъыз, олар да инсан- 
гъа бенъзей экенлер», — деп бизлерни 
айры-айры шорбаджыларгъа ыргъат 
этип бердилер. 

Усть-башымыз ярамай, сыгъыр 
бакъмакъ, тюблерини темизлемек, 
сагъмакъ, домуз бакъмакъ, дёрт-беш 
сыгъырны бири-бирине багълап отлат- 
макъ, арабагъа екмек, пичен чалып 
арабанен кетирмек киби ишлернен 
огъраша эдик. Бойле вазиет З йылгъа 
якъын девам этти. Айван бакъмакътан 
гъайры ер сюрьмек, чюкюндир, къартоп 
ве башкъа себзелер отуртмакъ ве чапа- 
Амет Мефаев Алманияда ламакъ, берекетни джыймакъ, чавдар 


махбюсликте экенде темизлемек, эв йыгъыштырмакъ, пол 
кокюсине такъып юрьмеге ювмакъ... 24 саатнинъ алты-еди саати 
меджбур олгъан «ОЅТ» юкъламагъа къала эди. Аметнен баш- 


бельгили фото-ресим. къа-башкъа шорбаджыларда чалышып, 


бири-биримизни афталарнен корьмей 
эдик. Пек сийрек алларда, шорбаджы разы олса, бири-биримизге 
мусафирликке баратургъанмыз. 

Ниает, биз яшагъан ерлерге аскерлер келе башладылар. Анъ- 
лагъанымызгъа коре, оларнынъ арасында къара тенлилер де бар 
эдилер. Чокъкъа бармай, дженк битти. Бизлер, «О$Тарбайтерлер», 
Ватангъа къайтмакъ ичюн, фильтрация лагерьлерине ерлештириль- 
дик. Чокъ ерлерде олдыкъ. Ниает, бизлерни — 240 адамны — Кринц 
деген ердеки невбеттеки арбий лагерьге алып кельдилер. Бу ерде 


1945 сенеси июль 25 куню огълум догъды. Бунъа къадар тобанлар 
устюнде, нарларда яткъан сонъ, мында бизлер бош эвлерге ерлеш- 
тирильдик. Эки адамгъа бир кроваттан башкъа бир шей ёкъ. Биз- 
лерге отьмек, къаве бере эдилер. Мен хасталандым. Отьмек ве 
къавени, кой-койден юрип, эски коляскагъа денъиштирдик, бала 
урбалары да такъыштырдыкъ. Шу коляска меним баламны къур- 
тарды. Бири ястыкъ, бири тёшек, бири ёргъан берди. Бу лагерьде 
бутюн лагерьлерден топланып фильтрация кечкен къырымтатар 
аилелери бар эдилер. Айше деген 45—50 яшларындаки бир къадын- 
нынъ он баласы ольген. 16—17 яшларындаки он биринджи бала- 
сыны немселер Алманиягъа ёллагъанда, озю де огълунен кельген... 
Огълум он куньлюк олгъанда, совет аскерлери келип, акъайым 
Аметни алып кеттилер. Кровать устюнде бала бир озю ята эди. 
Меннен сагълыкълашмагъа биле разылыкъ бермегенлер. Азбаргъа 
чапып чыкъсам, вагонда Аметни корьдим. Къайда кеткенини биль- 
мей къалдым. Мен къолумдаки яш баланен лагерьде къалдым. 
Ахыр-сонъу бизлерни айван ташыгъан вагонларгъа юклеп, 10—15 
кунь орман ичинде туттылар. Ойле къыйынлыкънен декабрь айында 
Ташкентке келип чыкътыкъ. Агъам ордудан менден бираз эвельдже 
къайткъан. Ташкент комендатурасынынъ диварына ады ве сойадыны 
язып къалдыргъан, озю исе Фергъанагъа кеткен. Мен комендант- 
къа: «Мени Фергъанагъа ёлланъыз», — дедим. Айше деген къадын 
Намангангъа кетти. О, манъа: «Меннен бирге ол, огълунъ Айярны 
бакъарым, сизлер чалышырсынъыз», — деди. О вакъытлары эр 
станцияда адамлар сой-сопларыны араштырып, вагон-вагондан юре 
эдилер. Вагонымыз янында бир къадындан сораштырып, догъмуш- 
ларым ве анам Бекабадда экенлерини анъладым ве сонъра оларны 
таптым. Вагондан тюшип, аптем ишлеген идареге бардым. Аптем даа 
ишке кельмеген экен. Онынъ стол устюндеки языларыны корип, пек 
къувандым. Огълумны къундакълап, аптемни бекледим. Корюштик, 
агьлаштыкъ. Бу — 1941 сенесинден сонъ биринджи корюшювимиз 
эди. Сонъ аптем мени яшагъан ерлерине алып барды. Алты адам 
ичюн учь кровать сыгъгъан эвге алып кирди. Яхшы ки, къардашла- 
рым сменанен чалыша, невбетнен ята экенлер. Беш-алты куньден 
сонъ Фергъанагъа, агъама кеттим, чюнки ёлланмам о шеэрге эди. 
Агъам бир кичкене ашханеде яшай экен, ишке кирген. Мен де 
баламнен агъамнынъ янында яшадым. Кровать биле ёкъ эди. Спец- 
комендатурагъа бардым. Къыйын яшайышкъа бакъмадан, сютюм 
етерлик олгъанындан, бала сагълам ве тендюрист, толучыкъ эди. 
Комендант баланы кушетка устюне яткъызды. «Мы знаем, эти дети 

откуда», — деди балагъа бакъып. О, мен немсе баласы кетир- 
дим, белледи. Педиатрны чагъырды. О къадын: «Как только такого 
ребёнка оформлять в ясли?» — деди. Мени, ЗАГСкъа метрика алма- 
гъа йибердилер. Балама бабасынынъ адыны яздырмадылар. Ниает, 
1946 сенеси июль айында Амет трудармиядан къуртулып кельди. 
Бир шейимиз ёкъ. Фергъанадан Къара-Сувгъа ёлланма алып, мек- 
тепте чалыша башладыкъ. Эр ай имзагъа къатнадыкъ. Бу, 1956 сене- 
синедже девам этти. 

Шуны къайд этмек истейим ки, къырымтатарлардан башкъа, 
Алманиягъа айдалгъанларнынъ эписи озь эвлерине къайтып кель- 
дилер. Амма бизни Озьбекистангъа ёнеттилер. Ватангъа кельмек 
ясакъ эди. Бизлерге мектепте де къыйын олды, чюнки койнинъ хал- 
къы акъ-укъукъсыз олгъанымызны биле эди. Амма бизлер яхшы 
ишледик. 

1949 сенеси къырымтатарлар олгъанымыз ичюн бизлерни рай- 
оно боюнджа иштен бошаттылар. Бундан сонъ чешит ерлерде 
чалышмакъ сырасы кельди. Ялынъыз 1956 сенеси узакъ койге кетип 
чалышмагъа рухсет бердилер. Ондан сонъ кене Фергъанагъа якъын 
бир ерде ишлей башладыкъ. Языкъ ки, институтны битирген оджа- 
лар тюрлю ерлерде чалыштылар. О вакъытта Озьбекистанда алий 
малюматлы оджалар пек аз эди. Шу йыллардан сонъ ерли эалиден 
гъыябий окъугъанлар чокълаша башлады. 

1960-нджы йылгъа къадар Амет эм оджа, эм де районода усулджы 
олып чалышты. Шу йылы о, Ташкентке «Ленин байрагъы» редак- 
циясына ишке къабул олунды. Яшлыгъындан эдебияткъа авес эди, 
аспирантураны, эдебият факультетининъ 2 курсыны битирген, эсер- 
лер язгъан адам, языкъ ки, чокъ китаплары чыкъкъанына бакъма- 
дан, Языджылар бирлигине аза къабул олунмады. Бу меселе бизим 
аилеге пектесир этти. Аметнинъ янында ишлеген базы аркъадашлар, 
къабилиетли олгъаныны биле турып, онъа эр джеэттен аякъ чал- 
гъанлар. Омюр аркъадашым, озюнинъ наразылыгъыны айталмай, 
ялынъыз озюне зарарлы шейлернен мешгъульди. Адамлар онынъ 
зайыфлыгъындан, хасталыгъындан файдалана эдилер. 

Мен Аметнинъ насыл къабилиетли олгъаныны билип, онъа ким 
дост олгъаныны ве олмагъаныны чокъ вакъытлар анълатмагъа 
тырыштым. О, адамларгъа ич бир вакъыт яманлыкъ истемеген, къо- 
лундан кельгени къадар яшларгъа ярдым эткен инсан эди. Теэссюф 
ки, чокъусы Амет озюне дост бильген адамлар онъа даима хиянет- 
лик яптылар. Атта 1961 сенеси Ташкентке кочькенине биле окюне 
эдим. Амет бахытсыз олгъанына яшагъан деври ве озь имкянла- 


рыны амельге кечиралмагъаны себеп эди. Шунынъ ичюн мен мек- 
тепте чокъча нагрузка алып чалышмагъа тырыштым. 

1942 сенесинден та 1976 сенесине къадар укъукътан марум 
олгъан адам эр шейге чыдап оламай экен. 1941—1945 сенелери 
язгъан ве «Къара куньлер» деп адландырылгъан шиирлери, икяе- 
лери, дестанлары — эписи Ватангъа асретликни акс эттире. 


Ыргъатлыкъ йыллары 


Урьян-пурьян етим киби 
Ят инсанлар къапысында, 
Агъыр аят серт мектеби 
Басты меним омузымдан... 


Мени мында ким быракъты, 
Кимлер мени къуртараджакъ? 
Юрегимни кимлер якъты, 
Гонъюлимни ким аладжакъ? 


Гъарип гонъюль тасалана 
Адашкъан бир ёлджу киби. 
Яш юрегим чапалана 
Къафестеки къушчыкъ киби. 


Агълай-агълай яшамакътан 
Куле-куле ольсем гузель. 
Ачылып да тапталмакътан 
Ачылмайып солсам гузель... 


Амет Мефаев бу шиирлерни иш вакътында яза, лякин олар пек 
паалыгъа тюше экенлер. 

«Язгъанымны шорбаджы корьдими, аман сёгмеге, базан исе дёг- 
меге башлай эди. Я да раатлыкъ куню чалыштыра, ич олмагъанда 
жандармгъа айтып, джореме алдырта, яхут бир къач суткагъа арест 
эттире тургъан. Язмакъ пек кучь, лякин язмагъа истек даа арткъач 
эди. Бу шиирлерни мен башымдан да зияде къорчаладым», — деген 
Амет агъа. 

Ашагъыда биз Амет Мефаевнинъ Алманияда къуллукъ девринде 
язгъан бир къач шиирини дердж этемиз. 

Илле Ватан, илле Ватан 


Ёкълукъ олсун, хорлукь олсун — 
Илле Ватан, Ватан олсун. 
Халкъым олсун, анам олсун — 


Илле Ватан, Ватан олсун. 
Иыкъыкъ олсун, бозукъ олсун — 
Илле Ватан, Ватан олсун. 


Алмания, Гросс Анхен, 
29.03.1945 с. 


жх жож 


Сенелер тюрлендирди мени, 
Сачларым чаларды. 
Гъурбетлик чекиштирди мени, 
Юзь-сымам сарарды. 


Лякин юрткъа севгимни 
Сёндюрмез йыллар. 

Илле Ватаныма дёнерим мен, 
Тапып догъру ёллар. 


Гросс Анхен, 
26.04.1945 с. 


Асретлик 


Къыр артында быракъылгъан, 
Янъгъыз къалгъан бир эв бар. 
Ёлдан кечип мында къонгъан 
Ёлджу гъарип бир бекяр. 

Бу ким экен, чалманыны 
Аркъасына байлагъан?.. 

Бу ким экен, озь ёлуны 
Куньтувушкъа сайлагъан?.. 
Акъшам ята, саба тура, 
Девам эте ёлуны... 

Тек кунештен ёлун сорай, 


Бакъмай сагъы, солуна... 
Кокюсинде ишарети, 

«Кунь тувуштыр» манасы. 
Урбалары бешаретли 

Солукъ эм юзь сымасы. 
Онынъ сёнюк козьлеринде 
Бугунь янъы къуванч бар, 

О, къуртулгъан эсирликтен, 
Арткъа къайта — махрадж бар. 


1945 с. 


Юрек насыл агълай 


Къушларны куньлейим мен, Ич бахытлы оламам мен, 
Сербестликке сукъланам шай. Озь юртума дёнмейиндже. 
Бир макъсатны излейим мен, Ич бурада къаламам мен, 
Адашкъан гъарип ёлджудай. Эджель келип ольмейиндже. 
22.04.1945 с. 

Амет Мефаев 1960 сенесинден сонъ Ташкентте «Ленин бай- 
рагьы» газетасынынъ эдебият болюгинде, сонъра Озьбекистан 
радиосы янындаки къырымтатар тилинде эшиттирювлер редакция- 
сынынъ мудири вазифесинде, сонъ йылларда кене де «Ленин бай- 
рагъы»нда чалышты. 

Истидатлы эдип, аджайип инсан Амет Мефаев 1976 сенеси фев- 
раль 6 куню Ташкентте вефат этти. Ондан бизге «Мавы саиллер» 
(1966, коллектив джыйынтыкъ), «Сёнмеген севги» (1970), «Гуль- 
нара» (1972), «Саарь еллери» (1975), «Танълар» (1984), киби назм 
китаплары хатыра олып къалды. Лякин дюнья юзю корьмеген эсер- 
лери де чокъ. Оларны топлап, айрыджа бир китап этип чыкъар- 
макъ — бизим боюн-боджумыздыр. 


2003 с. 


О, КИМ ЭПИ? 


(Шаир Сеитумер Эминнинъ 85 йыллыгъы мунасебетинен) 


Кунь келир, олерим... 

Эбедий дегилим. 

Сагълыкъта бир вакъыт унутмам Сени! 
Шимди мен тиз чёкем, алдынъда эгилем... 
Сенинънен берабер козьайдын беклерим! 
Яша Сен, яша Сен, тувгъан Миллетим! 


Бу сатырлар къаны, джанынен къырымтатар халкъынынъ шаири 
олгъан, миллетимизнинъ улу огълу Сеитумер Эминнинъ къалемине 
менсюптир. 

Халкъымызнынъ векиллери 1987 сенесининъ язында Москвада, 
Къызыл мейданда къырымтатар миллий меселеси чезильмесини 
талап этип, акърансыз нумайыш отькерген эди. О нумайышта Сеиту- 
мер агъа да иштирак этип, Москвадан къайтыркен, «Яша, Сен, мил- 
летим!» деген шиирини язды. Шаир о эсерини, иште, юкъарыдаки 
сатырларнен екюнледи. 

Озюнинъ бутюн анълы омрюни миллий курешке багъышлагъан 
Сеитумер Эминнинъ шиирлери де шу рухта эдилер. Онынъ анги бир 
эсерини алып бакъманъыз — Ватанына, халкъына севги, душман- 
гъа, адалетсизликке нефрет эсас ерни туткъаныны корерсинъиз. 

Бундан он йыл эвельси, Сеитумер 
Эмин 75 яшыны толдураджакъта, мен 
онынъ акъкъында газетамызгъа макъ- 
алеязмакъистедим ве: «Сеитумерагъа, 
мумкюн олса терджимеийалынъызны 
къыскъадан язып берсенъиз», — деп 
риджа эттим. Чюнки о вакъыткъа къа- 
дар терджимеийалы ич бир ерде толу 
басылмагъан эди. Яшайышындаки бир 
чокъ деталлер манъа белли дегиль 
эди. О, разы олды ве арадан 15—20 
кунь кечкен сонъ, элиме машинкада 
басылгъан он беш саифели «Мен 
кимим?...» деген эссени туттырды. 
Мен севинип, онъа тешеккюримни й 
бильдирдим ве шу дакъкъасы отурып, Шаир Сеитумер Эмин. 
окъумагъа тутундым. Эм меракънен 
окъудым. Лякин шаир акъкъында макъ- 
але язмакъ ниетимден вазгечтим. Чюнки Сеитумер агъанынъ озю 
балалыгъы, генчлиги, аилеси, алевли дженк йылларындаки фаали- 
ети, сюргюнлик йыллары, миллий арекеттеки иштираги, язгъан эсер- 
лери, чыкъкъан китаплары — эписини ойле тафсилятлы, меракълы 
икяе эткен ки, мен ондан яхшы 
язып оламайджагьыма эмин 
олып, эйиси шаирнинъ язы- 
сыны олгъаны киби газетамы- 
зда дердж эттирмек истедим. 
Редакциядаки аркъадашлар да 
меним фикримнен разылашты- 
лар. Мен о вакъытта муарри- 
риетимизнинъ эдебият болю- 
гине мудирлик япкъан Шевкет 
Асановгъа Сеитумер агъанынъ 
макъалесине бир кириш сёзю 
язып, неширге азырламасыны 
риджа эттим. О, шай да япты. 
Эсер шаирнинъ 75 йыллыгъ- 
ына багъышланып, газетанынъ 
июнь 21-де чыкъкъан санында 
аман-аман эки саифе олып 
дердж этильди. 


Шаир Сеитумер Эмин 
иджат одасында. 


Къырымтатар эдиплери. Солдан сагъгъа: А. Дерменджи, 
З. Джавтобели, Ш. Алядин, С. Эмин. 


Бугуньде биз Сеитумер Эминнинъ 85 йыллыгъыны къайд этемиз. 
Текрар-текрар онынъ «Мен кимим?» деген суалине мураджаат эте 
ве джевап бермеге тырышамыз. Къаны-джанынен Ватаныны, хал- 
къыны, къорантасыны, эдебиятны севген, онъа элял хызмет эткен 
Сеитумер агъа мына энди эки йыл ки, арамызда ёкъ. «Мен кимим?» 
деген суалине шаирнинъ озюнден яхшы кимсе джевап берип оламаз: 


Мен мавы танъларда догъдым Анамдан, 
Онынъчюн сачларда сабалар чыкъы бар. 
Чокъракъ сувлары ичтим мен Аландан, 
Онынъчюн сесимде гурюльдер чокъракълар. 
Денъизлер бойладым, дженклерде тёкип къан. 
Онынъчюн юрегим далгъалы бир денъиз. 
Сюргюнлик айырды татамдан, анамдан... 
Оларчюн агъларым мен гедже ве куньдюз. 
Афатлы йылларда Халкъымнен эдим мен. 
Ольсем де, къалсам да, ислерим онынънен! 


2006 с. 

О, АКЪИКЪИЙ ИНСАН ЭПИ 
(Джевдет Аметовнынъ 90 йыллыгъы мунасебетинен) 


Белли языджымыз Джевдет Аметовнынъ 90-нджы йылдёнюми.. 
Затен, биз оны тек бойле куньлерде дегиль де, даима анъамыз. 
Кимерде бири-биримизге сёз къаткъанда, Джевдет агъанынъ афо- 
ризмге чевирильген ибарелеринден файдаланамыз. 

Джевдет агъа алчакъгонъюлли, шакъий, мераметли, истидатлы 
бир инсан эди. Бойле бакъкъанда, санки дерсинъ гъамсыз, кедер не 
экенини бильмеген адам олып корюне тургъан. Лякин аятта онынъ 
башына келип кечкенлерни хатырласанъ, ирадесине, рухуна шашар 
эдинъ. Эдипнинъ омрюнде къуванч ве кедер, бахт ве бахытсызлыкъ 
бутюн вакъыт ян-янаша кетти, демек мумкюн. Бу исе эр вакъыт 
адамны тюшюнмеге, вакъиаларны аят чельтеринден кечирмеге, 
кереги киби хуляса чыкъармагъа меджбур этетургъан. Джевдет агъа 
да бундан истисна дегиль. 

Джевдет Аметов 1917 сенеси апрель 14 куню Ялта дживарын- 
даки Лимена коюнде догъды. «Мен даа учь яшыны толдурмаздан, 
улькемизде олгъан агъырлыкълар нетиджесинде бабамдан, агъам- 
дан артта къалдым», — деп сонъундан хатырлагъан Джевдет агъа, 
Ялтадаки еди йыллыкъ татар мектебини битирди. О вакъытта энди 
эдебияткъа гонъюль берген яшкъа оджалары: Умер Дерменджи ве 
Эдие Дагъджы ильки ярдымны бердилер. Бу исе сонъундан яшны 
Къырым пединститутынынъ къырымтатар тили ве эдебияты факуль- 
тетине алып кельди. 

— Бизлерге бильги ашлагъан урьметли оджаларымызнынъ хаты- 
расы бир вакъыт юреклеримизден силинмейджек, — дей эди Джев- 
дет агъа. — Филология илимлери намзети, доцент Асан Ислямов 
бизге ана тилинден дерс берди. Озь фенини темелинден бильген 
бу алимден биз ялынъыз тилимизнинъ къаиделерини огренмекнен 
къанаатленмей, онынъ киби лаф этмеге, зенгин эдебий асабалыгъы- 
мыздан файдаланмагъа тырыштыкъ. Студентлик йылларымда, хусу- 
сан, Чехов, Горький, Достоевскийнинъ эсерлерине, Тургеневнинъ 
зенгин эм де дюльбер тилине ургъун эдим. Озь эдиплеримизден 
Умер Ипчининъ яратыджылыгъы, онынъ эсерлериндеки бедиийлик, 
миллий адетлеримизнинъ буюк усталыкънен акс олунувы, аджайип 
тили мени айретте къалдыра эди... 

Иште, бойле романтик яшлыкъ бир кереден дешетли дженкнен 
юзьлеше. Студентлер институтны битирген куню тынч аяткъа дегиль 


де, джебэге ёл алалар. Къыскъа муддетли арбий окъув, сонъра душ- 
маннен юзь-юзьге келип чарпышувлар, олюм-къалым дюньясы. Яра- 
ланув, контузия, эвлерине огъуллары Джевдет вефат эткени акъ- 
къында ёлланылгъан къара хабер, къорантада агълав-сызлав, яс 
тутув, дуалар япув... 

«Къыркъ йыл къыргъынлыкъ олса да, эджели еткен оле», — дей- 
лер. Джевдетке де бахт кулип бакъты. Кучьлю патлавдан контузия 
олып, комюлип къалгъан аскерни топракъ астындан эссиз алда къа- 
зып чыкъаралар. Джевдет Аметов Ленинград, Самаркъанд госпитал- 
леринде айларнен тедавийлене — ве кене дженкке. Гъалебени о, 
Алманиянынъ Хемниц шеэринде къаршылай. Дженктен тири къайта. 
Эвде шаша, шашмалайлар. Кене агълав, сызлав, дуалар... 

Джевдет Аметов Андижанда оджалыкъ япып башлай, лякин оны 
кене бир фаджиа беклей эди. Шеэр багьчасындаки Сталиннинъ 
эйкелине бакъып: «Бизни бойле алгъа къойгъан — мына бу иман- 
сыз олды», — деген лафыны янындаки адамлардан бири, акъыз- 
май-тамызмай, барып керекли ерге етиштирген. Джевдет Аметовны 
58-нджи мадде боюнджа бастырыкъкъа быракъалар. Тек Сталин- 
нинъ олюми онынъ тюрьмеден бошатылмасына имкян догъургъан, 
ве эдип, къабаатсыз, деп акълангъан. 

1957 сенеси ана тилимизде «Ленин байрагъы» чыкъып башла- 
гъанынен, Джевдет Аметов газета саифелеринде озь шиирлери, 
макъалелери, очерк ве икяелерини дердж эттирген. 1968 сенеси оны 
Озьбекистан радиосы янындаки къырымтатар тилинде эшиттирюв- 
лер редакциясына чалышмагъа давет этелер. Эдипнинъ шундан 
сонъки бутюн фаалиети, иште, радионен багълы. 

Джевдет Аметов эп иджатнен огърашты. Онынъ эсерлерининъ 
эсас мевзусы — дженк эди. Эдипнинъ «Эрылгъанлар ачкъанда», 
«Анамнен баарь беклей эдик», «Джедвельге къоюлмагъан дерс», 
«Сербест динълейиджи», «Эфтаде ала», киби икяелери къырымта- 
тар несирджилигинде айрыджа ер тутмакъталар. Онынъ «Атеш 
башында» (1972), «Топлар сускъан сонъ» (1976), «Эрылгъанлар 
ачкъанда» (1980), «Абдул Тейфукъ» (1983), «Къуршуннен токъта- 
тылгъан йыр» (1987) адлы китапларына кирген эсерлер языджы акъ- 
икъатен де озьгюн истидат саиби экенини косьтерелер. 

Джевдет Аметов, сийрек олса да, назмиет жанрында да къа- 
лем тепретти. Онынъ шиирлерине белли бестекярларымыз Ильяс 
Бахшыш, Къабул Сеитвелиев, Мемет Арсланов, Февзи Алиев музыка 
яздылар. Нетиджеде, «Гонъюль дестаны», «Тейфукъ батыр», «Сен 
йырласанъ», «Сени севген яр олмаз», «Турналар» киби аджайип 

Озьбекистан радиосы янындаки къырымтатар тилинде эшиттирювлер 
редакциясынынъ коллективи. Ог сырада Джевдет Аметов. 

Солдан сагъгъа: Риза Халид, Джевдет Амет ве Аблязиз Велиев. 
Ташкент, 1988 с., сентябрь 22. 


йырлар догъды. Джевдет агъа музыканы пек севген инсан эди. Пиа- 
нино, мандолинада яхшы иджра эткен урьметли языджымызгъа 
базыда: «Джевдет агъа, бир де-бир нагъме чалып берсенъиз», — 
деп риджа эткенимизни хатырлайым. 

Джевдет Аметовгъа чокъ йыллыкъ асретликтен сонъ тувгъан юрту 
— Къырымгъа къайтмакъ къысмет олды. Биз онынънен Ташкентте 
де, Акъмесджитте де къомшу яшап, къатнаштыкъ ве къонуштыкъ. 
Лякин Ватан къуванчы чокъкъа сюрьмеди. 1995 сенеси урьметли 
языджы вефат этти. Онынъ омюр аркъадашы Гульнар апте, екяне 
огълу Мансур, севимли торуны Асанны корьгенимде, даима козь огю- 
мде акъикъий инсан? Джевдет агъа, онынъ кулип тургъан сымасы 
джанлана. 


2007 с. 


ЭШИТМЕДСИМ, ПЕМЕНЪИЗ... 


(«Къытыкълы далгъа»нынъ шорбаджысы Ирфан Аметовнынъ 
70 йыллыгъы мунасебетинен къыскъа бир шикяет ерине) 


Энди юкъарыда окъугъанынъыз киби, лаф ким акъкъында кете- 
джегини билесинъиз. Архивде сакъланмагъан, бабасы Къуран азмы- 
шаннынъ четинде язып къалдыргъан, агъасы аз-бучукъ хатырлагъан 
ве документлеринде къайд этильгенине коре, Ирфан Аметов 1989 
сенеси 70 яшыны толдурмакъ макъсадынен, 1919 сенеси эрте де 
дегиль, кеч де дегиль — апрель 16-да Ялта районынынъ Лимена 
коюнде догъгъан. 

— Не ичюн Сиз Судакъта дегиль, Сакъта дегиль, Кефеде ве атта 
Багъчасарайда дегиль де, махсус Лименада догъдынъыз? — деген 
суалимизге гражданин И. Аметов: «Чюнки ана-бабам о койде яша- 
гъанлар», — деген лафтан гъайры эсаслы бир тюрлю себеп косьте- 
рип оламады. 

— Я Сиз не ичюн къорантада энъ сонъки, докъузынджы эвлят 
олып догъдынъыз, буны ненен анълатып олурсынъыз, я да кеч догъ- 
гъан бала акъыллы ола, деген лафкъа инандынъызмы? — деп бер- 
ген суалимизге бойле бир доландырыджы джевап алдыкъ: 

— Билесинъизми, «9» ракъамыны мен, умумен, бегенем. Бакъы- 
нъыз: 1919 сенеси, акъикъатен де, аиледе докъузынджы олып догъ- 
гъаным. Бельки догъгъан саатим де сабамы, акъшаммы, докъуз- 
дадыр, лякин элимде буны исбат этебиледжек весикъам ёкъ. 1939 

сенеси Ордугъа кеттим, 1979 
сенеси пенсиягъа чыкътым. 
Къыскъасы, «9» мен ичюн 
тылсымлы ракъам... 

— Сиз «9»нен бизни алда- 
таджакъ олманъыз, кечкен 
йыллар ичинде ненен огъ- 
рашкъанынъызны айтынъыз, 
— дедик. 

— Олар кимге керек? 
— деди Ирфан Рамазано- 
вич, соргъуджынынъ огюнде 
отургъан джинаетчи киби, 
озюни къолайсыз ис этип. — 
Мектепте, ФЗОда, план-икъ- 
тисадият техникумында окъ- 
угъаным, Москвадаки план 
институтынынъ экинджи кур- 
сында гъыябий тасиль алгъ- 
анда Ордугъа алынгъаным, 
дженк йылларында япон 
самурайларына къаршы 
дженклешкеним — бутюн 
булар кимге керек? — деди. 

— Керек, керек, девам этинъиз! — дедик. 

— Яхшы! — деди. — Эгер бундан бир шей денъишеджек олса, 
айтайым. 1946 сенеси Ордудан къайттым. Поездге билетни Анди- 
жангъадже бердилер. «Андижан Лименадан узакъча, ич олмадым 
Акъмесджитке къадар беринъиз», — десем: «Колымагъа истемей- 
синъизми, о, Лименагъа даа якъын», — дедилер. Не япайым, о ерде 
ич олмадым сой-акърабанен корюширим деп, Андижангъа ёнедим. 
Аз дегиль, чокъ дегиль — 30 йыл анда яшадым... 

— Андижанда аякъкъап фабрикасында, артельде икътисадиятчы 
олып чалышкъанынъызны да, чокъ йыллар шеэр иджра комитети 
реисининъ муавини олып ишлегенинъизни де билемиз, лякин Сиз 
эсас меселени анълатынъыз, не ичюн бойле олып чыкъты, — дедик. 

— 1976 сенеси Ташкентке «Узколхозстрой»гъа ишке авушкъа- 
нымны козьде тутасынъызмы? — деди шашмалап Аметов. 

— Ёкъ, — дедик кестирип. — Лаф не акъкъында кеткенини сиз пек 
яхшы билесинъиз, онынъ ичюн эписини олгъаны киби икяе этинъиз. 


Ирфан Аметов ве Аблязиз Велиев. 


— Валлаи, лаф не хусуста экенини бильмейим, — деп И. Аме- 
тов джеваптан къачынды. Лякин бизге эр шей белли, ве оны бугунь 
олгъаны киби бутюн джемааткъа бильдиреджекмиз. 

Демек, Ирфан Рамазанович Аметов, озь бойнуна алгъаны киби, 
бутюн шу кечкен девирде элял чалышувнен берабер, геджелери, 
бала-чагъа юкълагъан сонъ, оны-буны яза экен. Башта буны эвдеки- 
лерден гъайры ич кимсе бильмеген. Лякин онынъ къокъусы «Анди- 
жанская правда» газетасында чыкъып башлагъан. Бир кунь бакъ- 
асынъ — макъалеси, бир кунь бакъасынъ — икяеси дердж олуна. 
Энди онъа Андижан тарашлыкъ этип башлай ве язгъан шейлерини 
та Ташкентке, озю де къайда — «Ленин байрагъы» газетасына ёллай. 
Анда озюне насыл этип ёл ачкъаны, эбет, шимди бизге къаранлыкъ, 
лякин тааджипли ери шунда ки, о газетада да афта сайын, ай сайын 
Аметовнынъ адынен уфакълы, буюкли: чешит макъалелер, очерк- 
лер, икяелер чыкъып тура. 

1982 сенеси март айында «Ленин байрагъы» газетасынынъ редак- 
циясында олып кечкен вакъиа эр кесни текмиль шашырды. Иште шу 
Ирфан Аметов, дедигимиз адам дос-догъру болюкке кирип: «Акъай- 


«Ленин байрагъы» редакциясында Къырымдан Ташкентке кельген 
Ахтем Типпанен (ресимде ог сырада ортада) корюшюв. 
Ог сырада солдан биринджи Ирфан Аметов. Арт сырада (солдан): 
Аблязиз Велиев, Февзи Алиев, Черке-Али, Айдер Османов, 
Шевкет Асанов. 

лар, мен адамларны къытыкълайджакъ олам, манъа бунынъ ичюн 
шараит догъурынъыз», — деп меселени конделен къойды. 

— Бу да не демек олсун? — сорадыкъ биз, — насыл къытыкълав, 
кимни, не ичюн? Сонъ къытыкъкъа даянгъан да бар, даянмагъан да. 
Даянгъан кулер кечер, даянмагъанлар чешит идарелерге шикяетлер 
язып башласалар, нешлермиз? 

— Анълагъан анълар, анъламагъаннынъ йип богъазына, лякин 
къытыкъламакъ керек, буквально къолларым къашына, чюнки 
этрафта о къадар акъсызлыкълар, о къадар халтура, о къадар чешит 
айын-оюннен яшагъанларны корем ки, тильнен тарифлемек къыйын. 
Оларны тек язаджакъ, язаджакъ ве кене де язаджакъсынъ, — деди. 

— Бакъайыкъ, бу мерафетнинъ сонъу ненен битер, — деп, къор- 
къа-пыса разы олдыкъ. Къоркъа-пыса дегенимизнинъ де себеби 
бар. «Ольген къой борюден къоркъмай, мен ич бир шейден къор- 
къмайым, чюнки нидже къарсанбалы дженк дешетлерини корьген, 
котекнинъ не экенини озь башымдан кечирген адамым», — деди. 
Бакътыкъ, акъикъатен де айткъаны керчекке ошай. Кокюсинде бир 
Ватан дженки ордени, он бир медаль. Башындан «Кейфиет нишаны» 
алгъан «Нива» комбайны кечкен, гъалиба: бир вакъытлар гурь ось- 
кен перчемининъ ог тарафыны тер-темиз этип орып кеткен. Озю де 
джесюр къартал бакъышлы. 

— Не олса олур, — деп разылыкъ бильдирдик. Бойлеликнен, 
1982 сенеси апрель 1-де «Ленин байрагъы» газетасында «Къыты- 
кълы далгъада» деген рубрика астында материаллар пейда олды. 
Иште ондан берли И. Аметов яз, къыш демей, адамларны къыты- 
кълай. Ойле аллар да олды ки, Аметов озь компаниясына бизни 
де джельп эткенини дуймай къалдыкъ. Бойлеликнен, кимерде бир- 
ликте, кимерде невбетнен адамларны къытыкъладыкъ. Лякин шуны 
да айтмакъ керек ки, Ирфан агъа къытыкътан пек къоркъкъан адам- 
ларгъа тийип кечкенде, базыда озюне де дарбе энген вакъытлар 
олды. Таякънынъ эки уджу бар, деп нафиле айтмагъанлар. Лякин 
озю ант-емин эткени киби, ич бир шей оны сечип алгъан ёлундан 
къайтарып оламады. 

— Я Сиз озюнъиз насыл бакъасынъыз, язгъанларымны бегене- 
синъизми, — деп сорады бир кунь Ирфан агъа джиддий бакъыш иле. 

— Бегенемиз, къытыкълай беринъиз! — дедим. 

— Бегенсенъиз, айса меселе бойле. Мен пенсиягъа чыкътым, 
редакциягъа ишке алынъыз, — деди. 

Алмайджакъмыз, десенъ: «Бюрократлар къытыкътан къоркъ- 
къанлар, мен сизге дюньянынъ къач буджакъ экенини косьтери- 


рим», — деп яйгъара къопараджакъ. Алайыкъ десек, я ярын озю- 
мизни де къытыкълап башласа, нешлейджекмиз? Чюнки озюмизде 
де къытыкътан къоркъкъан адамлар ёкъ дегиль. 

«Тилинъ тайгъан сонъ нешлейджексинъ? Яхшы дедим, тутул- 
дым», — дегенлери киби, «Ленин байрагъы» редакциясына ишке 
алмагъа меджбур олдыкъ. Мына энди экинджи йыл ки, о да газе- 
таджылыкъ мойсасыны бизнен берабер сюйреклей. 

Эгер весикъаларында язылгъаны догъру олса, ярын Ирфан агъа 
70 яшкъа тола. Оны бу мунасебетнен хайырлаяракъ, сагълыкъ- 
селяметлик, иджадий ишлеринде мувафакъиетлер тилеймиз. 

И. Аметов кечкен йылларда биревлерни къытыкълап, джаныны 
къарардан зияде агъырткъан олса, олар да озь шикяетлерини редак- 
циягъа язып ёллай билелер. Биз оларнынъ бутюнини топлап, «тын- 
члыкъны бозуджы»нынъ «Дело»сына тикер ве оны даа юкъары 
вазифеге котермелерини риджа этип, аит тешкилятларгъа шикяет 
язармыз. 


БАПАПАРНЫНЪ БУЮК ПОСТУ 
(Шаир ве несирджи Нузет Умеровнынъ 75 йыллыгъына) 


Шаир ве несирджи, терджиман ве журналист Нузет Умеров бу 
куньлерде озюнинъ 75 йыллыгъыны къайд эте. Мектеплерде, китап- 
ханелерде, коллективлерде ве 
муэссиселерде онынънен корюшюв- 
лер отькериле. Акъмесджиттеки 
Орлов адына балалар китапхане- 
синде бир афта девамында онынъ, 
окъуйыджыларнен корюшювлери 
кечирильди, анда эдипнинъ аяты 
ве иджадына багъышлангъан буюк 
стенд тешкилятландырылды. 

Нузет Абибулла огълу там 
манада бала шаири. Онынъ йигир- 
миден зияде китабынынъ серле- 
валарына эмиет беринъиз: «Пода- 
рок малышам» (1964), «Хочу быть 
героем», «Сказка о белом золоте», 
«Звонкое детство» (1981), «Лунная 
дорожка» (1990), «Чему вас учили, Нузет Умеров. 

ребята?» (1968), «В день совершеннолетия» (1982), «Масаллар 
ве эфсанелер» (2002), «Алтын урлукъ» (2000), «Амет ве кирамет» 
(2004) ве иляхре. Бундан да бильмек мумкюн ки, сайып кечильген 
джыйынтыкъларнынъ эписи кенджелерге ве яш окъуйыджыларгъа 
багъышлангъан. 

Эдип балаларнынъ табиатыны, психологиясыны о дереджеде 
терен биле ки, кенджелер огюнде чыкъышта булунгъанда, эсли- 
башлы адам экенини унутып, оларнынъ энъ якъын субетдешине 
чевириле. Адети узьре, балалар топлангъан ерде олсанъыз, о муит 
къуш базарыны анъдыра. Олар чивильдеше, тынч отурып, чыкъышта 
булунгъан адамны динълеп оламайлар. Лякин Нузет Умеров лаф 
этип башласа, санки дерсинъ этрафтакилерни гипноз юкъусына дал- 
дыра: эр кес, тыныш алмай, агъызыны ачып оны динълей. Дейдже- 
гим, о шу къадар меракълы икяе эте. 

Эдипнинъ эр бир шииринде, икяесинде, повестинде бала образы, 
психологиясы, бекленильмеген экспрессия бар. Меселя, «Къаза» 
деген янъы бир шиирине эмиет беринъиз: 


Анам агълай, 

Бабам агълай. 
Агълайым мен озюм. 
Сыджакъ козьяшларны 
Тёкип, 

Агълай эки козюм. 


Агълай агъам, 
Къыз къардашым. 
Агълай Энвер — 
Сыныфдашым. 
Тизем агълай, 
Дайым агълай, 
Агълай къомшу — 
Ахмет ахай. 


Догъмушымыз вефат эттими? 
Ёкъ. 

Машинамыз янып кеттими? 
Ёкъ. 

Я даа насыл къаза олгъан? 
Битам догърай аджджы согъан! 


Нузет Умеров озь эсерлеринде тек яш балаларнынъ дегиль, ось- 
мюрлернинъ аят тарзыны да буюк усталыкънен тасвирлей. Буны 
онынъ «Тайна старой штольни», «Чему вас учили, ребята?», «В день 
совершеннолетия» повестьлеринде корьмек мумкюн. 

Эдипни масалджы шаир демек мумкюн. О, эр бир эсерини бала- 
ларгъа масал айткъан киби икяе эте, яза. Шунынъ ичюн де бу эсер- 
лерни яш окъуйыджылар, динълейиджилер бегенип окъуйлар, 
эзберлейлер. 

Эбет, Нузет Умеров тек бала языджысы дегиль. Онынъ аджайип 
лирик шиирлери, йырлары, несир ве драматик эсерлери де бар. 
«Долина ахангаров» романы, «Миллионер оладжакъ олсанъ» пье- 
сасы, «Янъы дюнья»да газета варианты басылгъан «Бейбарс» тари- 
хий повести шулар джумлесиндендир. Эдип шимди «Бейбарс» эсери 
узеринде джиддий чалыша ве, умют этем ки, якъын йылларда биз бу 
аджайип тарихий сыма акъкъындаки романны да окъумагъа наиль 
олурмыз. 

Нузет Умеровнынъ китаплары буюк тиражларнен (200.000, 
100.000 нусхада), джеми 1,5 миллион нусхада басылды. О, эсасен рус 
тилинде яза. Сонъки черик асыр девамында ана тилини кереги киби 


Ташкент. «Ленин байрагъы» редакциясында. 
Солдан сагъгъа: Нузет Умеров, Эрвин Умеров, 
Аблязиз Велиев, Шевкет Рамазанов. 

менимсемекнен бир сырада о, тувгъан тилинде де чокъ оригиналь 
шиирлер, масаллар язды ве аля-бугунь яза. Юбилей куньлеринде 
ана тилимизде латин ве кирилл арифлеринен онынъ пек дюльбер 
ве ярашыкълы «Алтын урлукъ» шиирий джыйынтыгъы дюнья юзю 
корьди. Муэллиф къырымтатар мектеплерине бермек ичюн Тасиль 
назирлигине 200, миллий китапханемизге исе 40 китап багъышлады. 

Языджы 1931 сенеси ноябрь 13 куню Акъмесджит шеэринде 
догъды. 1944 сенеси бутюн къорантасынен Озьбекистангъа сюргюн 
олунды. Бу вакъытта бабасы дженкте эди. О, къорантасыны Озьбе- 
кистанда араштырып тапты. 

Нузет мектепте окъуды, сонъра торнаджы, чиленгир, шахтёр олып 
чалышты, айны вакъытта эдебиятнен меракъланып башлады. Бу исе 
оны Москвадаки Горький адына эдебият институтына алып кельди. 
Анда яш къалем семинарларда сонъундан белли эдиплер олып 
етишкен Евгений Евтушенко, Роберт Рождественский, Белла Ахма- 
дулина, Юнна Мориц киби шаирлернен берабер тасиль алды. 1963 
сенеси, институтны битирген сонъ, Алма-Ата шеэрине ёлланылды 
ве матбуат боюнджа Къазахистан Девлет комитетинде баш муаррир 
олып чалышты. Эдебиятчы Анвар Алимджанов, Олжас Сулейменов 
киби белли къазах языджыларынен бирликте «Жазушы» («Языджы») 
нешриятында бедиий терджимелер муарририетини тешкиль этти. Бу 
ерде оны СССР языджылар бирлигине аза къабул эттилер. 

1970 сенеси Нузет Умеров ана-бабасы, догъмушлары яшагъан 
Ташкент шеэрине кочип кельди. Бу ерде о, Озьбекистан языджылар 
бирлигинде, Алишер Навоий адына озьбек академик опера ве балет 
театринде баш режиссёрнынъ муавини олып чалышты. 

1984 сенеси Н. Умеров «Ленин байрагъы» (1991 сенесинден — 
«Янъы дюнья») газетасына баш муаррир этип тайинленди, йигирми 
эки йыл девамында шу неширге ёлбашчылыкъ япты. Бу йыллар 
девамында о, чокъ вакъиаларны башындан кечирди, лякин эр сефер 
агъыр вазиетлернинъ астындан усталыкънен чыкъабильди. 1991 
сенесининъ сонъунда муарририетимиз Къырымгъа авушты. Бу да 
къолайлыкънен олмады. Газета хадимлерине участка алмакъ ве 
оларны ресмийлештирмек, Русиеге барып хадимлер ичюн джыйма 
эвлер тапып, оларны эшелон такъымынен Акъмесджитке кетирип 
тюшюрмек ве сонъра джыймакъ, «Янъы дюнья» газетасы ве «Йыл- 
дыз» меджмуасынынъ коллективи яшагъан Журналистлер къасаба- 
сына электрик, газ, сув кечирмек ве даа бир чокъ дигер тешкилий 
ишлернинъ агъырлыгъы Нузет агъанынъ омузларына тюшти. Ёрул- 


макъны бильмеген бу инсан агъланмадан, чапып-чапкъалап, бутюн 
бу шейлерни япты ве, айны вакъытта, эсас вазифеси олгъан газета 
чыкъарувны да беджерди. Беш-алты йыл девамында газета бинасыз 
чалышты. Журналистлеримиз арбий казармада, ятакъханелерде, 
мусафирханелерде, сонъундан исе ярыгъы, собасы олмагъан озь 
эвлеринде яшап, кроватьлары башында отурып, газетагъа мате- 
риаллар азырладылар. Шу кечкен он дёрт йыл девамында бир кере 
биле муарририетнинъ къабаатынен газетанынъ чыкъмагъан вакъты 
олмады. 

«Янъы дюнья» газетасынынъ хадимлери якъында Нузет агъаны 
миннетдарлыкъ ве буюк урьметнен акълы раатлыкъкъа озгъарды- 
лар, лякин эпимиз яхшы билемиз: о, раатланмакъ ичюн дегиль де, 
чалышмакъ ичюн кетти. Язаджакъ шейлери пек чокъ, планлары 
буюк. Умют этемиз ки, бу «раатлыкъ»нынъ махсулыны биз арды- 
сыра корип башлармыз. 

Корюмли эдип, аджайип инсан, Украина миллий языджылар ве 
журналистлер бирликлерининъ азасы, Къырым эдебият академи- 
ясынынъ академиги, Украинада нам къазангъан журналист Нузет 
Умеровны 75 йыллыкъ юбилейинен джан-юректен хайырлап, онъа 
сагълыкъ-селяметлик, иджадий ишлеринде буюктен-буюк енъишлер 
тилеймиз. 


2006 с. 


Р.5. Нузет Умеров эп яза. Сонъки йыллар ичинде онынъ 
«Ведмідь-гора» (2010), «Балаларгъа ве бабаларгъа» (2014) шии- 
рий джыйынтыкълары, «Бейбарс — султан Египта» (2015) романы 
басылып чыкъты. 

ФЕЙЗИ РАХМАН ЮРТЕР: «ХАПКЪЫМНЫ 
ВЕ ВАТАНЫМНЫ СЕВМЕКНИ 
БАБА-ПЕПЕПЕРИМПЕН ОГРЕНПИМ» 


Иджреттеки эдибимиз Фейзи Рахман Юртер аятынынъ беште бир 
пайыны Ватанында, къалгъаныны Тюркие ве Алманияда кечирди. 

Фейзи агьаны джанлы энциклопедия, демек мумкюн. Хусусан, 
халкьымызнынъ Тюркиедеки яшайышыны, Авропа кампларында 
кечирген деврини онынъ киби бильген ве, энъ муими, язгъан адам 
ёкъ. 

1998 сенеси Тюркиеде эдипнинъ «Йигирминджи юз йылда Къы- 
рым» деген 400 саифели китабы дюнья юзю корьди. О китапкъа 
кирген материалларнынъ бир чокълары эвельден айры макъале- 
лер шеклинде «Янъы дюнья» газетасында, «Йылдыз» меджмуа- 
сында басылгъан эди. Окъуйыджылар онынъ «Дженк битеркен...», 
«Джафер агъанынъ мектюплери», «Ватан асрети», «Кедай ве халкъ 
шаири Исмаил Салет», «Халкъымызнынъ битмеген мешакъатлары», 
«Догъмуш коюм», «Истанбулгъа умютнен», «Кеткен кельгенни ара- 


ава 2 8 ЖЕШ 


Керчь шеэринде языджы Фейзи Рахман Юртернен (ортада) 
корюшюв. 2002 с., июль. 


тыр», «Учюнджи Къырым сеяаты» киби салмакълы, тарихий джеэт- 
тен эмиетли макъалелерини хатырласалар керек. 

Фейзи агъа озюнинъ «Истанбулгъа умютнен» макъалесинде 
шойле яза: «Мен батыда яшагъан Къырым догъумлы олып, языджы- 
ларымызны ве элине къалем туткъан аркъадашларымызнынъ эпи- 
сини бир дереджеде билем. Базыларыны шахсен таныйым, оларнен 
мектюплештим. Аля бир чокъ ватандашларымызнен мектюплешем. 
Эписининъ айры-айры дюньябакъышлары бар, эксериетининъ 
истикъбальге умютнен бакъкъаныны сезип, пек мемнюн олдым». 
Эдип бойле демеге толу акълы. О, юртумыздан тышта яшап, омрю- 
нинъ эсас къысмыны Ватан эшкъына багъышлагъан Джафер Сей- 
дамет Къырымер, Мустеджип Улькюсал, Эдиге Къырымал, Шевкъий 
Бекторе, Мемет Севдияр, Джынгъыз Дагъджы киби сымаларнен 
дефаларджа корюшкен, атта базы вакъытларда миллий арекетте 
оларнен берабер чалышкъан. Халкъ векиллерини бир ерге топла- 
макъ, бирлештирмек, базы давалы алларда барыштырмакъ ишле- 
ринде иштиракчи, вастаджы олгъан Фейзи агъанынъ хатырлавлары- 
нен буюк меракънен таныш оласынъ ве окъугъан сайын биз ичюн 
белли олмагъан андаки вазиетни, яшайышны, вакъиаларны якъын- 
джа биледжегинъ келе. 

Иджретте яшагъан зиялыларымызнынъ омюри ве фаалиети акъ- 
къында кимсе Фейзи Юртер къадар язмады ве бельки язылмаз да. 
Онынъ «Йигирминджи юз йылда Къырым» китабында бу куньгедже 
бизге белли олмагъан о къадар чокъ тарихий, ильмий, джогърафик, 
фольклор материаллар бар ки, о кимсени бифаркъ къалдырмай. 

Муэллифнинъ шиирлери, тенкъидий макъалелери, бир чокъ 
языджы ве шаирлеримизнинъ дженктен эвельки иджады акъкъында 
язгъанлары онынъ эдебий бильги даиреси не дереджеде кениш ве 
терен олгъаныны косьтере. 

Коммунист режими йыкъылып, Ватангъа ёллар ачылгъан сонъ, 
Фейзи Рахман Юртер дёрт кере ярымадамызгъа келип кетти. Докъ- 
санынджы сенелери халкъымызгъа ярдым топлап, буюк юк машина- 
ларынен Алманиядан Къырымгъа насыл къыйынлыкъларнен кетир- 
генини детектив эсер киби эеджаннен окъуйсынъ. 

Бугуньде 75 йыллыгъыны къайд эттигимиз Фейзи агъа иште 
бойле ватанпервер, халкъпервер, федаий бир инсандыр. О, 1927 
сенеси майыс 1 куню Судакъ районынынъ Айсерез коюнде Абдулла 
оджанынъ аилесинде догъгъан. Башлангъыч ве орта тасильни Айсе- 
резде ве Сеитлер районында алгъан. 1944 сенеси 17 яшындаки 
йигит немселер тарафындан якъаланып, башта Кезлевге, андан 

Одессагъа, сонъра Романия ве Маджаристандан кечип Алманиягъа 
алып кетильген. Анда бир бучукъ йылгъа якъын лагерлерде остар- 
байтер олып чалышкъан. Фейзи Рахман Юртер Авропанынъ чешит 
мемлекетлеринде ве ерлеринде эсирлер лагерьлеринде агъыр 
ишлерде ишлеген. 1948 сенесининъ сонъларында о, Тюркиеге 
барып лицейде, сонъра Анкъара университетининъ тиль, тарих ве 
джогърафия факультетинде тасиль алгъан. Окъувыны битириркен, 
Фейзи Юртер Алманиягъа кочькен, зираатчылыкъ машиналарыны 
чалыштырувнен огърашкъан, университитлерде бу мемлекетнинъ 
кой ходжалыгъы ве ичтимаий къурумы боюнджа эки семестр окъу- 
гъан. Алман техникий ярдымыны омюрге кечирюв боюнджа фаа- 
лиетинден сонъ, 1975 сенеси Эмек назирлигининъ тышкъы векили 
вазифесинде чалышув укъукъыны къазанып, Франкфурт-на-Майне 
шеэринде Тюркие баш консуллыгъындаки эльчининъ ичтимаий 
ишлер боюнджа ярдымджысы этип тайинленген. Сонъра Фейзи агъа 
кене Тюркиеге къайтып, Эмек назирлигинде механизмлештирюв 
ишлери мудирининъ ярдымджысы вазифесинде чалышкъан. 1965— 
1975 сенелери арасында, бир къач йыл девамында Анкъарада къы- 
рымтатар медениети ве ярдымлашма джемиетине ёлбашчылыкъ 
япкъан. 1980—1990 сенелери арасында Фейзи Юртер Алманиянынъ 
Гамбург шеэриндеки адлиеханесинде ичтимаий ишлер боюнджа 
меслеатчылыкъ япты ве анда яшагъан тюрк ишчилерининъ акъла- 
рыны къорувнен огърашты. 1980—1983 сенелери Гамбург универ- 
ситетинде эки семестр девамында немсе тили ве бир семестр де 
криминологиядан бильги алды. 1990 сенеси Фейзи агъа акълы раат- 
лыкъкъа чыкъып, Гамбург шеэринде яшады. 

1950 сенеси эдип Сафие Темелли, деген къырымтатар къызына 
эвленген эди. Оларнынъ эки огъул ве бир къызлары бар. Алман, 
тюрк, рус, къырымататар тиллеринде сербест окъуп, яза. Фейзи 
агъанынъ къардашы — Фикрет Юртер — Нью-Йоркта яшамакъта. О 
да языджы, шаир, публицист, миллий арекетимизнинъ фааль куреш- 
чисидир. Эки агъа-къардаш эр джеэттен бири-бирине меслекдеш 
олдылар. 

Фейзи агъа сонъки кере юртумызда 2001 сенеси омюр аркъа- 
дашынен булунды. О вакъыт Къырымнынъ бутюн кошелерини дола- 
нып, къальбине якъын адамларнен, сой-акърабаларынен корюшкен 
ве къонушкъан, «Абдал» къабристанына барып, мерхум языджы- 
ларымыз ве белли эрбапларымызнынъ къабирлерини зиярет эткен 
Эди. 


Фейзи Рахман Юртер Ватанындан алякъасыны узьмеди, бутюн 
янъылыкълардан хабердар олып турды. Эдебиятчы миллий газета 
ве меджмуаларымызны дикъкъатнен козетип барды, эмиетли эсер- 
лер ве макъалелерни козьден къачырмай окъуды. 


2002 с. 


Р.$. Шу сене майыс 25-те Акьмесджиттеки Исмаил Гаспринский 
адына китапханеде эдипнинъ 75 йыллыгъы тантаналы суретте 
къайд этильди. Арадан чокъ кечмей, Фейзи агъа даимий яшамакъ 
ичюн Тюркиеге кочти. 2003 сенеси эдипнинъ «Къырым диаспорасы» 
ве 2007 сенеси «Къырым» деген учюнджи эсери басылып чыкъты. 

Фейзи агъанынъ планлары буюк, язаджакъ шейлери чокъ эди. 
Лякин теэссюф ки, амансыз олюм оны арамыздан алып кетти. 


ВАТАН СЕВГИСИНЕН ЯШАГЪАН ИНСАН 
(Фикрет Юртер — 75 яшында) 


Халкъымызнынъ аджайип эвляды — Фикрет Юртер — бу 
куньлерде озюнинъ 75 йыллыгъыны къайд эте. Миллий арекети- 
мизнинъ фааль иштиракчиси, языджы, публицист, нашир, белли 
джемаат эрбабы оларакъ бутюн анълы омюрини миллий давамыз- 
гъа багъышлады. О, бутюн вакъыт халкъымызнынъ къайгъысынен, 
онынъ проблемлеринен яшай. 

Къырымтатар миллий арекети Фикрет агъаны озюнинъ Америка 
Къошма Штатларындаки етекчилеринден бири оларакъ биле. Эдип 
1932 сенеси октябрь 23-те Судакъ районынынъ Айсерез коюнде 
оджа аилесинде догъды. Дженк йылларында фашистлер тара- 
фындан аилесинен Алманиягъа айдап алып кетильди. Шу девирде 
Фикрет агъа дигер ватандашларымызнен Алмания ве Австриянынъ 
чешит кампларында къул олып чалышкъан. Онынъ балалыкъ йыл- 
лары бойле фаджиалы кечкен. 

Дженктен сонъ Юртерлернинъ аилеси Тюркиеге барып чыкъты. 
Фикрет Коньяда лицейде окъуды, сонъра фабрикада чалышты. 1955 
сенесинден йигит Алманиянынъ Ахен дарульфунунындаки механика 
факультетинде тасиль алып, сонъра муэндис олып чалышты. 1965 
сенеси Тюркиеге къайтып, ордуда хызмет эткен Фикрет Юртер элек- 
трик лейхалары меркезинде чалышты. Алтмышынджы сенелернинъ 
сонъунда Озьбекистанда халкъымызгъа къаршы «Ташкент про- 

цесси» башлагъанда, о, Анкъа- 
рада, Истанбулда, Бурсада 
ватандашларымызгьа ярдым 
кампаниясыны башлады. 

1970 сенеси Фикрет Юртер 
Америка Къошма Штатларына 
кочип, Къырымтатар ассо- 
циациясына етекчи оларакъ 
сайланды. Мемет Севдияр, 
Мубейин Алтаннен бирликте 
Нью-Йоркта ве башкъа ерлерде 
яшагъан къырымтатар диас- 
порасыны бирлештирди. Бой- 
леликнен, 1976 сенеси анда 
миллий меркезимиз фаалиет 
косьтерип башлады. Меркез- 4 
нинъ эсас макъсады — сюргюн- Фикрет Юртер иш башында. 
ликке огъратылгъан къырымта- 25.02.1998 с. 
тарлар, оларнынъ Къырымгъа 
къайтувы, акъ-укъукъларыны 
тиклев огърундаки куреши боюнджа малюматлар топламакъ ве 
оларны даркъатмакъ эди. 

Фикрет агъа Америкада яшар экен, анда йыллар девамында 
митинглер, нумайышлар, наразылыкъ акциялары кечирюв, мем- 
лекетнинъ Конгрессине, Девлет департаментине мектюплер язув, 
АКЪШ президентлери Рональд Рейган, Джордж Бушнен, халкъара 
тешкилятларнынъ векиллеринен корюшюв, оларны къырымтатар- 
ларнынъ вазиети, проблемлеринен таныш этюв ве халкъымыз- 
нынъ акъ-укъукълары тикленмесине ярдым этмелерини сорав киби 
ишлерни исрарлыкънен алып барды ве аля бугунь алып бармакъта. 
Фикрет Юртер ве онынъ меслекдешлери М. Джемилевни къурта- 
рув, П. Григоренкогъа эр тарафлама къолтутув ве онынъ аилесине 
ярдым этюв ишлеринен де огъраштылар. Миллий арекетимиз акъкъ- 
ында басма хаберлерни даркъатмакъ макъсадында ватандашымыз 
«Къырым» фондуны тешкиль этти ве мына энди 30 йылдан берли 
онъа ёлбашчылыкъ япмакъта. Америкадаки къырымтатар миллий 
меркезининъ «Бирлик» деп адландырылгъан меджмуасы да 1999 
сенеси Фикрет Юртернинъ тешеббюсинен мейдангъа кетирильди ве 
аля бугунь о тарафындан нешир этильмекте. Дергиде пек чокъ муим 
сиясий, тарихий, весикъалы, бедиий, публицистик материаллар 


инглиз, къырымтатар, рус, тюрк тиллеринде дердж олуна ве бутюн 
дюньягъа даркъатыла. 

Иште, бутюн буларны сайгъылы, урьметли Фикрет агъа япа. О, 
пек чокъ ватандашларымызнен багъ тутып, керек олгъанда оларгъа, 
халкъымызгъа эм маневий, эм де маддий къолтутмагъа тырыша. 
Биз аман-аман он йыл онынънен бераберликте дженк йылларында 
Алманиягъа, Австриягъа къуллукъкъа айдап алып кетильген ватан- 
дашларымызгъа ярдым этювнен огъраштыкъ, ве бу саада чокъ 
семерели ишлер япылды. 2004 сенеси дюнья юзю корьген «Фашизм 
махбюслери» китабым бунынъ нетиджесидир. Бу лейха Фикрет 
агъанынъ буюк ярдымынен омюрге кечирильди. 

Фикрет Юртер айны вакъытта языджы, шаир оларакъ да белли- 
дир. Онынъ бир чокъ назм эсерлери меджмуа ве газеталарымызда, 
китапларда басылды ве басылмакъта. Бу манзумелер, эсасен, мил- 
лий давамыз, халкъымыз, Ватанымыз акъкъында юректен къайнап 
чыкъкъан сатырлардыр. 


Мен татар баласым, 
Къырымда догъдым, 

Орада кечти балалыкъ чагъым. 
Анда айтылгъан шаркъыларны 
Даа дюньки киби хатырларым, 


— деп яза эдип озюнинъ «Битмеген дестан» адлы эсеринде. 

Фикрет Юртер, такъдир бутюн дюньягъа тары киби сачкъан хал- 
къымызны ана-Ватанда екяне аиле киби корьмек истей, о арзунен 
яшай ве элинден кельгени къадар да бу гъаеге хызмет эте: 


Иште, меним миллетим де асырларджа хорланды, 
Бир кунь корьмей, месут олмай, асретликте ойланды. 
Мына шимди кельди сыра Ватанына къайтмагъа, 
Къачырмайыкъ бу фурсатны, талий бизге айланды. 


Бу — шаирнинъ истеги, озь ватандашларына огюти ве мураджаа- 
тыдыр. 

Биз бу миллетсевер, ватанпервер, федаий инсанны 75 йыллы- 
гъынен джан-юректен хайырлап, онъа узун, бахытлы омюр, ишле- 
ринде мувафакъиетлер тилеймиз. Хайырлы яшлар олсун, Фикрет 
агъа! 


2007 с. 

ЭНИШПИ-ЁКЪУШПЫ, 
ТИКЕНПИ-ЧЕЧЕКПИ ИДЖАТ ЁПУ 


(Языджы Риза Фазылнынъ 2002 сенеси чыкъкъан 
«Ирмакълар» китабына язылгъан кириш сёзю) 


Омюрде шойле аллар да ола. Къайдадыр окъуйсынъ, окъувны 
битирип я да битирмеден, чалышып башлайсынъ. Эм зарарсызчалы- 
шасынъ. Япкъан ишинъе кимсе итираз бильдирмей. Бу — сенинъ 
япаджакъ ишинъ дегиль, озюнье башкъа ерден отьмек къыдыр, 
демейлер. Амма юректен ойле ис эте- 
синъ ки, бу иш сен ичюн дегиль. Юрек 
ненидир истей, арз эте, лякин буны 
анълатып оламай. Ве ойле бир вакъыт 
келе ки, гонълюнъ чокътан арз эткен, 
амма анълатып оламагъан шейге раст 
келесинъ. Онъа юректен уруласынъ ве 
шуны пек яхшы анълайсынъ ки, энди- 
ден сонь шу шейсиз яшап оламайд- 
жакъсынь. О, сенинъ омюр ёлунъа 
чевриле. Амма о ёл насыл оладжакъ? 
Буны кимсе анълатып оламай. Оны 
девир косьтере. 

Риза Фазыл ичюн де эдебият ёлу 
тыпкъы шай олды. О, иджат ёлуна 
кеч адым атты. Биринджи шиири энди 
35 яшына киргенде басылып чыкъты. 
Иджат оны чокъ йыллар исрарлыкънен 
окъуп менимсеген икътисадиятчы зенаатындан вазгечмеге меджбур 
этти. Бу тесадюфий эдими? Занымджа, тесадюфий дегиль, аксине, 
къануний, амма кеч расткетирген арзу ёлудыр. 

Риза Фазыл 1928 сенеси майыс 30-да Къырымнынъ Багъчаса- 
райдан сонь экинджи медений ве маариф меркези сайылгъан эм де 
халкъымызгъа Решид Медиев, Бекир Чобан-заде, Амди Герайбай, 
Абдуреим Шейх-заде, Джемиль Сейдамет, халкъ къараманы Алим 
Азамат огълу киби аджайип шахсларны берген айтувлы Къарасувба- 
зар янындаки Барын коюнде, Эмир-Усеин оджанынъ къорантасында 
догъды. 

Мектепке эрте баргъан Риза зеккийлиги саесинде экинджи 
сыныфны атлап, учюнджи сыныфкъа кече. Он яшында дёртюнджи 


Риза Фазыл. 


сыныфны битирип, бешинджи сыныфны Кефедеки интернат-мек- 
тепте тамамлай. Койде оджа олып чалышкъан бабасы йылына 
Ризаны Кефеде алтынджы сыныфны битирген аптеси Сыдыкъанен 
берабер Ислям Терек районындаки Цюрихталь (Золотое поле) деген 
немсе коюндеки рус орта мектебине ерлештирди. Лякин, пек яш деп, 
огъланны алтынджы сыныфкъа алмайлар. Шунынъ ичюн о, бешин- 
джи сыныфны экинджи кере русча битирди. 

Бу девирде Риза буюк авесликнен пек чокъ рус языджылары- 
нынъ эсерлерини, бабасы мудир олгъан мектепнинъ китапханесин- 
деки китапларнынь аман-аман эписини окъуп чыкъа. Булар онъа рус 
тилини яхшы менимсемеге ярдым эте. Бойлеликнен, дженк башлан- 
гъан йылы огълан единджи сыныфта окъуп башлагъан. 

1944 сенеси къырымтатар халкъы юртундан сюрьгюн этильгенде, 
Риза Фазыл къорантасынен Кострома виляетининъ дагъларына 
тюшип, бу фаджианы озь башындан кечирди. Яш олса да, сплавда, 
дагъ ишлеринде чалышты. Сонъра акъшамлыкъ ишчи яшлар мек- 
тебининъ единджи сыныфыны битирип, Кострома шеэриндеки 
тиджарет техникумына окъумагъа кирди. 1955 сенеси техникумны 


Сагъдан солгъа: Риза Фазыл, Шерьян Али, Аблязиз Велиев, 
Сейран Сулейман, Валерий Басыров ве Ольга Голубева. 

имтиязлы дипломнен битирген яш Самаркъанд тиджарет институты- 
нынъ икътисадият факультетине имтиансыз къабул олунды ве 1959 
сенеси оны битирип, элине бухгалтер-икътисадиятчы дипломыны 
алды. 

1957 сенеси майыс 1-де Ташкентте ана тилимизде «Ленин байра- 
гъы» газетасы чыкъып башлагъаны Риза Фазылнынъ аятына буюкбир 
бурулыш кирсетти. О, газетаны тек окъумакъ дегиль, айны вакъытта 
онынь эдебий тилини кереги киби анъламагъа, огренмеге, меним- 
семеге тутунды. Риза озю ичюн махсус къырымтатарджа-русча ве 
русча-къырымтатарджа лугъатлар тизип барды, аталар сёзлери ве 
халкъ агъыз яратыджылыгъынынъ нумюнелерини топлап башлады. 
Буларнынь онъа эдебий тильни менимсемеге насыл ярдым эткенини 
мерхум шаиримиз Абдуреим Шейх-заденинъ бир меджлисте мисаль 
кетирип айткъан сёзлери яхшы тасдыкълайлар: 

— Девирлер ойле олды ки, Риза торунымнен мен ильки кере 1955 
сенеси Самаркъандда корюштим. О, меннен корюшип, селямлаш- 
къан сонь: «Извините, я с вами по-русски буду говорить», — деген 
эди. Мына шимди о эдебий тильни менимсеп, энди озю редакцияда 
чалыша, — деп сукълангъан эди къарт шаиримиз. 

Риза, институтны битирип, беш йыл къадар Къыргъызыстаннынъ 
Ош шеэринде тиджарет саасында чалышкъан сонь, 1965 сенеси 
Ташкентке кочип кельди ве эвленип, Эшреф Шемьи-заденинъ къо- 
рантасынен сой олды. 

«Ленин байрагъы»на чешит хаберлер, макъалелер язып башла- 
гъан ве 1964 сенеси биринджи шиирлерини бастыргъан Риза Фазыл 
джебинде тиджарет боюнджа эки дипломы олгъанына бакъмадан, 
газетанынъ колеми буюклешкени мунасебетинен мында чалышмагъа 
давет этильгенде, айлыгъы чокъ олгъан келирли зенаатыны ташлап, 
буюк истекнен редакциягъа терджиман оларакъ ишке кельди. 

«Арамтамакъ», «Отьмек», «Койдешиме» киби шиирлеринен эде- 
бияткъа ильки адым аткъан Ризанынъ «Ленин байрагъы»на келюви 
онынъ озь аятыны бутюнлей эдебият алеминен багъламакъ ичюн 
экинджи басамакъ олды. О, матбуат ишини тез менимседи, газета 
саифелеринде янъы-янъы шиирлеринен, терджиме, макъале ве 
очерклеринен чыкъышта булунды. Чокъкъа бармай, эдебият ве 
санат болюгининъ мудири олды, айны вакъытта муарририетнинъ 
джемаат ишлеринде фааль иштирак этти. Ташкентте языджылар 
алемине къошулгъан сонь, къырымтатар эдебияты секциясынынъ 
ишлеринде гъайрет косьтерип, чокъ йыллар девамында кятиплик 
вазифесини алып барды. 1965 сенеси Риза Фазыл СССР Журна- 


листлер бирлигине, 1975 сенеси исе СССР Языджылары бирлигине 
аза къабул олунды. 

«Ленин байрагъы»нынъ эдебият болюги о йылларда аит орган- 
лар тарафындан пек джиддий незарет этилип, окъуйыджыгъа Ватан, 
Къырым, тувгъан ер, денъиз, сербестлик, адалетсизлик, мусавий- 
сизлик акъкъында дуюлыр-дуюлмаз бир шейлер айтыладжакъ киби 
олса, о шейлерге ёл берген хадимге къаршы пек къатты чаре корюле 
тургъан. Иште, бойле алларгъа азмы-чокъмы ёл бергени ичюн Риза 
Фазыл аз «сиясий тепме» ашамады. Иса Абдураманнынъ «Къа- 
фестеки арслан» адлы шиирини басмагъа азырлап бергени ичюн, 
онынъ джаныны якъкъан эдилер. 

Цензура гъает къатты олгъан етмишинджи сенелери озюмиз 
язгъан шейлер чыкъмайджагъыны бильген сонъ, башкъа миллет- 
лернинъ эдиплери Ватан, ватанперверлик, баскъынджыларгъа неф- 
рет бильдирип язгъан эсерлерини ана тилимизге терджиме этип, 
газетамызда бастырмагъа ве озь дердимизни бойле ёлнен беян 
этмеге тырыштыкъ. Эр вакъыт олмаса да, кимерде бойле эсерлер 
дюнья юзю коретургъан. Лякин ачыкъкозь муаррирлер, цензорлар 
базы шейлерни токътата тургъанлар. Бир кере Риза Фазылнынъ да 
бойле ынтылувына сед чекильгени акълымда. О, Алевбер Зиятай 
деген муэллифнинъ «Арапнынъ айткъанлары» деген шиирини ана 
тилимизге терджиме этти. Онда бойле сатырлар бар эди: 


Араптыр адым меним. 

Арапларнынъ юртудыр догъма юртум-мескеним. 
Мени озь ниметинден 

Ве озь табиатындан 

Яратмыштыр бу топракъ. 

Бу топракътыр, анам, бакъ, 

Эр кеске озь дияры, манъа да бу ер хоштыр. 

Меним бабам-дедем де 

Бу топракънынъ озюнден, сувундан ёгърулмыштыр. 
Къаным, дуйгъум, тюшюнджем от-алев алгъан ондан. 
Эшкъым арарет алгъан онынъ къайнакъ къумундан. 
Сен де, сен де озь Ватанынънынъ эвлядысынъдыр. 
Эй, Гъарптан кельген «къонакъ»! 

Сени де ана киби къадирдир беслемеге, 

Догъма еринь — о топракъ. 

Лякин сенинъ нефисхор, ач козьлеринъ тоймады, 
Келип мени къул эттинъ, топрагъыма къоймадынъ. 
Сулюкдайын япыштынъ онынъ вуджудына сен, 
Сорып, сорып къаныны... 

Эбет, козьачыкъ цензор деръал бу шейни токътатып, газета саи- 
фесинден алып ташлатты. Иш бунынънен битмеди: Риза Фазылны 
КГБге чагъырып, «анълатув» алдылар, бойле «принципсизлиги», 
антисовет рухундаки эсерлерни газета саифелерине «тыкъыштыр- 
магъа» тырышкъаны ичюн чаре корьмек ёлларына кечтилер. Озьбе- 
кистан Компартиясы Меркезий Комитети тарафындан 1971 сенеси 
август 25-те нешриятта чалышкъан шаир Сеитумер Эминни ве оны 
— экисини де бир куньде иштен чыкъармагъа косьтериш берильди. 
Сеитумер Эминни шу куню иштен чыкъардылар, Ризаны исе муар- 
риримиз Абселям Ислямов, Меркезий Комитетке барып, онынъ 
редакцияда гъает кереклигини исбат этип иште къалдырылмасына 
риджада булунды. О вакъытта Риза Фазыл ёл берген «хаталары» 
ичюн анълатув язмагъа меджбур олгъан эди. Бу тек бир мисаль. 
Бойле мисаллерни чокъ кетирмек мумкюн. 

Табиий, бу шейлерден хабери олмагъан базы муэллифлер болюк 
мудирини «эсерлеримизни басмай, кечирмей, къоркъа, яман корюн- 
меге истемей, чанакъяларлыкъ япа» киби сёзлернен акъаретлей ве 
сёге эдилер. Эки атеш арасында къалгъан мудир ойле эсерлерни, 
шу джумледен Идрис Асаниннинъ эсерлерини, насыл кечиргенини 
Алланен озю биле эди. Эдебият болюгининъ мудири олып чалыш- 
къан йылларда Риза агъа иште бойле экстремаль вазиетте чалышты 
ве чокъ сагълыгъыны джойды: инсульт олды, сакъатлыгъы себебин- 
ден учь йылгъадже ишке ярамады. 

Ниает, 1970 сенеси Риза Фазылнынъ «Наврез» адлы биринджи 
шиирлер китабы дюнья юзю корьди. О, муэллифнинъ шиириетте де 
белли бир истидат саиби олгъаныны косьтерди. Умумен о, аз шиир 
язса да, юрекке яткъан, адамларнынъ ис-дуйгъуларыны уянта биль- 
ген эсерлер ярата. Онынъ «Амет-хан», «Акъан сувлар», «Байрам 
йыры», «Чалынсын Къайтарма», «Аналар яш экенде» киби шиир- 
лери халкъымызнынъ севген йырларына чеврильдилер. Онынъ 
шиирлерине бестекярларымыздан Яя Шерфединов, Февзи Алиев, 
Къабул Сеитвелиев, Мемет Арсланов ве дигерлери аджайип музыка 
яздылар. 

Риза Фазыл фольклорымызны топлап дердж этюв ишине де озю- 
нинъ салмакълы иссесини къошты. Чокъ йыллыкъ араштырувлар 
ве тедкъикъатларнынъ нетиджеси оларакъ эдебиятымызда бирин- 
джи кере 1971 сенеси «Къайда бирлик — анда тирилик» адлы ата- 
лар сёзлери ве айтымлар», 1975 сенеси «Манелер ве чынълар» 
джыйынтыкъларыны чыкъарды. 


1977 сенеси муэллиф «Аналар яш экенде» адлы очерклер кита- 
быны азырлап нешир эттирди. Гъалебенинъ 30 йыллыгъы мунасе- 
бетинен чыкъарылгъан о джыйынтыкъта экинджи джиан дженкинде, 
партизанлыкъта, гизли тешкилятларда иштирак этип, джесюрликлер 
косьтерген элли дёрт къырымтатар къадын-къызы акъкъында языл- 
гъан. 1979 сенеси эдипнинъ 50 йыллыгъына къарарлаштырылгъан 
ве федакяр адамларымызгъа багъышлангъан «Садыкълыкъ» адлы 
очерклер китабы дюнья юзю корьди. Бу, адий бир джыйынтыкъ 
дегиль де, тюшюнип-ташынып язылгъан эм де тертип этильген, 
100 йыллыкъ девирни озь ичине алгъан къыйметли бир йылнаме- 
дир. Анда биз сиясий-джемаат эрбаплары, алимлер, багъчеванлар, 
дженк иштиракчилери ве партизанлар комиссары, эким-алим ве кой 
ходжалыгъынынъ етекчиси, бестекяр, рессам ве мимарлар хусу- 
сында меракънен язылгъан бедиий очерклерни окъуймыз. 

Халкъымызнынъ шанлы огълу, Советлер Бирлигининъ эки дефа 
Къараманы Амет-хан Султаннынъ парлакъ аяты ве дженкявер 
ёлу эдебиятымызда даа озь аксини тапмагъан эди. Бунда да Риза 
Фазыл озюне хас тешеббюс косьтерди ве Москвада яшагъан муэ- 
ллифимиз Лютфие Софунен берабер «Амет-ханнынъ йылдызы» 
повестини язып, окъуйыджыларгъа еткизди. Ады авиация тарихына 
алтын арифлер иле язылып, энъ мешур учуджылар Чкалов, Громов, 
Коккинакилернен бир сырада тургъан мисильсиз джесарет саиби, 
Амет-ханнынъ текрарланмаз омрюне аит олдукъча толу ве кениш 
малюматлы бу китапны окъуйыджылар буюк хошнутлыкъ ве гъурур- 
нен къабул эттилер. 

Аджайип саз шаиримиз, эсерлери китап шеклинде юз йылдан 
берли чыкъмагъан Ашыкъ Умернинъ шиирлер джыйынтыгъыны 
азырлав акъкъында къач йыллардан берли лаф алып барылды. 
1988 сенеси Риза агъанынъ гъайретинен чокътан бекленильген 
классигимизнинъ китабы окъуйыджыларнынь къолларына барып 
тюшти. 1990 сенеси исе Ашыкъ Умер эсерлерининъ экинджи китабы 
да басылып чыкъты. 

Чокъ йыллардан берли эдип языджы Сафтер Нагаевнен бирликте 
«Къырымтатар эдебиятынынъ тарихы» эсери узеринде чалышты. 
Онынь къыскъа варианты 1989—1990 сенелери «Йылдыз» меджмуа- 
сында басылды. 2001 сенеси о буюк иш айры китап олып чыкъты. Бу 
китапнынъ къолязмасыны нешриятнынъ авалесинен шахсен озюм 
бакъып чыкъкъанымдан себеп, айта билем ки, сонъки йылларда 
эдебиятымызнынъ тарихы акъкъында бойле эсер даа чыкъмагъан 
эди. Бу — гъает къыйметли бир неширдир. 

Аман-аман он беш йылгъа якъын «Йылдыз»да болюк мудири, 
месуль кятип вазифелеринде чалышкъан языджымыз филолог-алим 
Усеин Куркчининъ къыйметли «Сёз бирикмелери»ни, тедкъикъатчы- 
мыз Сеитгъазы Гъафаровнынъ «Исмаил бей Гаспринский. Аяты ве 
фаалиети» серлевалы монографиясыны неширге азырлагъан эди. 

Дин ве урф-адетлеримиз саасында да Риза Фазыл чокъ иш 
япмакъта. О, халкъымызнынъ тарихында биринджи олып Къу- 
ран-ы Керимнинъ къырымтатарджа изаатлы терджимесини япты 
ве 1991—1994 сенелери «Йылдыз» меджмуасында дердж эттирди, 
1998 сенеси исе айры китап этип чыкъармагъа наиль олды. Муэл- 
лиф Къырымнынъ корюмли имамларындан бири Абдульваит Сах- 
тара иле бирликте 1996 сенеси «Буюрынъыз дуагъа!», 1997 сенеси 
«Иляхийлер», 2001 сенеси «Мевлют шериф ве иляхийлер» китапла- 
рыны чыкъарды. Бу мевзуда Риза агъанынъ япкъан бир иши даа — 
«101 дуа» китабыдыр ки, бу неширлер халкъ арасында сонь дередже 
популяр олдылар. 

1991 сенеси Риза Фазыл языджылардан Эмиль Амит, Эрвин 
Умеров ве дигерлеринен бир сырада Къырымтатар халкъынынъ |І 
Къурултайынынъ делегаты олды ве Эмиль Амитнен берабер Медж- 
лис азасы этип сайланды. Озю яшагъан Богъурча (Каменка) къаса- 
басында дин джемиетини тешкиль этип, онынь реиси олгъан Риза 
Фазыл 1995 сенеси Къырым мусульманларынынъ 1 Къурултайында 
тефтиш комиссиясынынъ азасы, 1999 сенеси исе 11 Къурултайда шу 
комиссиянынъ реиси этип сайланды. 

1999 сенеси Риза эфенди Мекке-и Мединеге аджылыкъкъа да 
барып кельди. 

Аджы Мухаммед-Риза Фазыл 73 яшында олгъанына бакъмадан, 
гъает махсулдар чалышкъан эдиплеримизден биридир. Даа чокъ 
йыллар о, бизни янъы-янъы китапларнен къувандыраджагъына эми- 
ним. 

Риза Фазылнынъ окъуйыджыларгъа такъдим эттигимиз «Ирмакъ- 
лар» адлы невбеттеки китабы эки къысымдан ибарет олып, бирин- 
джи къысмына чокъ асырлыкъ къырымтатар эдебиятында муим ер 
алгъан айры шаирлеримиз ве оларнынъ яратыджылыкълары эм де 
медениетимизнинъ муим ве актуаль меселелерине багъышлангъан 
эдебий-публицистик макъалелери кирсетильди. Джыйынтыкънынъ 
экинджи къысмында исе якъын кечмишимизге менсюп бир сыра 
корюмли шаирлер, эдебиятчылар ве дигер сааларда халкъкъа хыз- 
мет эткен миллий куреш, санат, медениет эрбапларынынъ аяты ве 
фаалиетлеринен багълы очерклер, хатырлавлар, левхалар ер алгъ- 


анлар. Китап тек языджылар, оджалар, зиялылар ичюн дегиль, айны 
заманда миллий эдебият, онынъ тарихы, медениетинен меракълан- 
гъан эр бир окъуйыджы ичюн эм де ана тили, эдебиятыны огренген 
студентлер ве талебелер ичюн де файдалы оладжагъы шубесиздир. 
Шаир, несирджи, фольклорджы, терджиман, журналист, дин 
эрбабы, Озьбекистанда нам къазангъан медениет хадими Риза 
Фазылнынъ энишли-ёкъушлы, тикенли-чечекли иджат ёлу къыс- 
къадан, иште, бойледир. Алла онъа сагълыкъ берсин ве даа чокъ 

вакъыт озь окъуйыджыларыны севиндирсин. 
2002 с. 


БИЗ, П0ОГЪМУШПАР КИБИ ЭПИК 
(Шаир Билял Мамбет акъкъында хатырлавларымдан) 


Билял Мамбетнен биз койдешмиз. 1944 сенеси Къоз коюнден сюр- 
гюнликке де бир ерге — Самаркъанд виляетининъ о вакъытта Къа- 
радарья (шимди Каттакъургъан) деп адландырылгъан районынынъ 
Сталин адыны ташыгъан колхозына, лякин башкъа-башкъа ерлерге: 
олар Кичик-минъ, биз исе Мыракъас коюне тюштик. Бир сыра ватан- 
дашлырымыз шу этрафтаки Катта-минъ, Валиджан, Рават киби 


МАЎ ур е № 


Сагъдан солгъа: Билял Мамбет, Аблязиз Велиев 
«Ленин байрагъы» редакциясында. 05.01.1985 с. 


99 


100 


къышлакъларда ерлештилер. Анда тек башлангъыч мектеп чалыша, 
екяне орта мектеп колхознынъ меркези — Катта-минъде эди. 

Мен, койде башлангъыч тасиль алгъан сонъ, 1951 сенеси яша- 
гъан коюмизден алты километр авлакъта, яни Катта-минъде, ерлеш- 
кен орта мектепнинъ бешинджи сыныфына къатнап башладым. О 
вакъытларда машина деген шей ёкъ. Яз-къыш джаяв, бармасы-кель- 
меси 12 километр ёл юрип, окъувгъа къатнай эдим. Билял агъалар- 
нынъ кою мектепке учь километр эди. О, чокъусы ёлгъа чыкъып, 
кельмемни беклейтургъан. Сонъра мектепкедже берабер кетемиз. 

Билял агъа менден бир къач сыныф юкъарыда окъуй, тап о 
вакъытта эдебиятнен меракълана, шиир къаралай эди. Корюшке- 
нимизнен, янъы язгъан сатырларыны окъуй ве меним фикримни 
сорайтургъан. 5—6-нджы сыныф талебесинден насыл тенкъитчи, 
эдебиятчы чыкъсын? Эр альде, анълагъаныма коре, озь тюшюндже- 
леримни айтам, лякин достум разылашмайып, озь фикрини тасдикъ- 
ламагъа тырыша эди. Иште, эдебияткъа ильк адымларымыз бойле 
башланды. 

Билял Мамбет Самаркъанддаки Совет тиджарети институтына 
кирди, мен исе окъувымны девам эттирдим, мектеп дивар газетасы- 
нынъ муаррири оларакъ тайинлендим. Шу йыллары район, джум- 
хуриет балалар газеталарында макъалелерим чыкъып башлады. 
Бойлеликнен, эдебияткъа мефтюн олгъанымны озюм де дуймай 
къалдым, ве ахыр-сонъу омрюм бутюнлей оннен багъланды. 


Ёлларым ыз Ташкентте расткелишти 


Мектепни битирген сонъ, мен Самаркъандгъа окъумагъа кеттим, 
андан исе Ташкентке авуштым. Ордуда хызметимни одеп къайткъан 
сонъ, Ташкент девлет университети журналистика факультетининъ 
студенти олдым. О вакъытларда шеэрнинъ Пушкин сокъагъындаки 
20-нджи эвде Озьбекистан языджылары бирлиги ерлешкен. Анда 
яш языджылар ичюн семинар чалыша эди. Абдулла Къаххар, Саид 
Ахмат, Миртемир, Мамарасул Бабаев, Мирмухсин, Аскъад Мухтар 
киби теджрибели эдиплер Хайриддин Салах, Эркин Вахидов, Азиз 
Абдураззакъ, Нариман Арифджанов, Ямин Къурбан киби генч къа- 
лемлернинъ неширге азырлагъан къолязмалары, ильк китапчыкъ- 
лары акъкъында озь фикирлерини айта, эдебият назариеси боюнджа 
дерс кечире, теджрибелеринен пайлаша эдилер. Бу семинарлар- 
гъа мен де къатнадым. Куньлернинъ биринде Билял агъанен анда 
корюштик ве шундан сонъ семинарларгъа даима берабер келетур- 
гъанмыз. О иджадий корюшювлер бизге чокъ шей берди. 


Ташкентте Билял Мамбет джемаат ашайт махсулаты трестинде 
ашчы зенааты боюнджа чалыша, иши яхшы, келирли эди. Койде- 
шим, озьбек газетасынынъ хадими оларакъ къазанчым аз олгъа- 
ныны эшитип, янына чагъырды, амма мен бармадым. Арадан чокъ 
кечмей, Билял агъанынъ озю де газетагъа — «Ленин байрагъы»на 
ишке авушты. О девирде Урие адында яш фельдшер къызнен аиле 
къургъан эдилер. Урие ханым да озь зенаатыны ташлап, редакци- 
ягъа ишке кирди. Яш аиле эски шеэрнинъ Чакъар, деген маалле- 
синде бир озьбек эвини кирагъа тутып яшай эдилер. Эв тарашлыкъ, 
лякин гонъюллери бол. Меним Ташкентте сой-акърабам ёкъ, янъ- 
гъыз озюм. Оларгъа сыкъ-сыкъ мусафирликке бара, эдебият, иджат 
акъкъында субетлеше эдик. Бойлеликнен, экимиз де ташкентли 
олып къалдыкъ. 


Ашларымызнынъ тарихы 


Озьбекистан Компартиясы Меркезий Комитети бюросынынъ къа- 
рарынен 1968 сенеси декабрь 20-де мени «Токъумаджылар овози» 
газетасындан «Ленин байрагъы»на авуштырып, месуль кятип вази- 
фесине ишке тайинледилер. Шундан сонъ Билял агъаларнен бир 
коллективде чалышып башладыкъ. 

Билял Мамбет газетамызда «Къырымтатар емеклери» серлевалы 
рубрика ачып, мунтазам суретте миллий ашларымызнынъ рецептле- 
рини берип башлады. О макъалелер ве рецептлер Б. Къадаев, деген 
имзанен дердж олуна эди. Бир кунь мен онъа: «Билял агъа, бутюн бу 
рецептлерни топлап, «Къырымтатар емеклери» адлы китап чыкъар- 
санъыз, пек яхшы олур эди», — деп тевсие эттим. Хайырлы вакъытта 
айтылгъан лаф экен. Шай да япты. Ниает, арадан хайли вакъыт кеч- 
кен сонъ, 1990 сенеси, бу салмакълы китап 10.000 нусхада нешир 
этилип, адамлар арасында мот олды. 


Джеза 


Чокъ йыллар девамында Билял Мамбет «Ленин байрагъы» газе- 
тасында мектюплер болюгине мудирлик япты. Яхшы тешкилятчы, 
иджраджы эди. Онынъ девринде газетанынъ тиражы 27 бинъ нусха- 
гъа котерильди. Кой-койден, шеэр-шеэрден юрип, фаальджилернен, 
штаттан тыш хаберджилернен корюше, абуне кампаниясыны семе- 
рели отькеретургъан. Бу иште Билял агъа миллий арекет иштиракчи- 
леринен сыкъы багъ тутып чалышты. 

1994 с., октябрь 1. Къоз коюнде шаир Билял Мамбетнинъ 
60 йыллыгъы къайд этильгенде. И. Аблякимовнынъ фотосы. 

Бир йылы абуне вакътында Бекабад районындан «Ленин бай- 
рагъы»на язылгъанларнынъ сайысы пек аз олгъаны анълашылды. 
Билял агъа анда барып, миллий арекетимизнинъ ёлбашчыларындан 
бири — Джеббар Акимнен корюшти ве меселени анълатты. Шу куню 
Джеббар агъа миллий арекетнинъ Бекабад боюнджа къазнаджы- 
сыны чагъырып, адамларны газетагъа яздырмакъны авале эткен. 
Бойлеликнен, бир къач кунь ичинде неширимизнинъ тиражы бир 
къач бинъге артты. 

Миллий арекет иштиракчилери бутюн малюматларны «Ленин 
байрагъы»на да ёллай эдилер. Куньлернинъ биринде муарририе- 
тимизге бойле невбеттеки хабер кельген. Билял агъа, башта бирле- 
рине окъутмакъ ниетинен, джедвельге алмайып, акъшам эвге къайт- 
къанда, озюнен алып кеткен. Шу арада Сувалов деген КГБ векили 
муарриримиз Абселям Ислямовгъа келип: «Тюневин редакциягъа 
ёллангъан мектюп къайда?» — деп сорай. Абселям агъа корреспон- 
денция кельмегенини айтса да, телюкесизлик комитетининъ хадими 
эп зыкъарлай. Сонъундан мектюп Билял Мамбетте экени малюм 
олды. Нетиджеде КГБнынъ тазыйыгъынен о, иштен чыкъарылгъан 
эди. Бойлеликнен, бир къач йыл Билял Мамбет «Къайтарма» ансам- 
блинде адий аммал олып чалышты. 

Билял Мамбет 1935 сенеси февраль 2 куню Къырымнынъ энъ 
дюльбер ерлеринден бири олгъан Къоз коюнде дюньягъа кельген. 
Энди мектепке бараджакъта, амансыз дженк башланып, ана тилинде 
окъумагъа имкяны олмагъан. Огълан, он яшына кельгенде, халкънен 
берабер Ватанындан сюргюн этильген. Яшлыгъы Озьбекистанда, 
Самаркъанд виляетининъ Каттакъургъан районындаки Кичик-минъ 
коюнде кечкен. 


Шаирлик — баба мирасыдыр 


Билял агъанынъ бабасы — Бекир деде — эндамлы, ири мучели, 
сакъаллы, агъыр-сабырнен лаф эткен дюльбер адам эди. Онынъ 
эдебияткъа алякъасы олгъаныны мен, догърусы, бильмей эдим. 
Билял Мамбет бир сыра халкъ дестанларыны кетирип окъуй, оларны 
бабасындан язып алгъаныны ве о, пек чокъ дестанларны эзберден 
бильгенини тарифлей эди. Сонъ бильсек, Бекир дедеге «Ашыкъ 
Бекир», дер экенлер. 

Билял агъа бабасындан эппейи шей язып алып етиштирди. Бу 
эсерлер газетада парчалар шеклинде чыкъса да, не ичюндир толу- 
сынен дердж олунмадылар. Такъдирини къорантасы биледир. 

Шаир Билял Мамбет отуздан зияде эфсане язды. Эбет, буларда 
бабасы — Бекир деденинъ де — тесири олгъандыр, беллейим. 


2009 с. 

ПЕВРИМИЗНИНЪ ЕТЕКЧИ ШАИРИ 


Кечкен асырнынъ 70—80-нджи сенелери белли языджыларымыз- 
нынъ «эдебий портрет»лерини чыкъарув киби яхшы аньане башлан- 
гъан эди. Иште, о йылларда «Эдебий сурет» сериясында филоло- 
гия илимлери докторы, профессор Матякъуб Къошджановнынъ 
«Шамиль Алядин» (1973, 1979), эдебиятшынас Абдулла Баличнинъ 
«Юсуф Болат» (1977), языджы Дже- 
миль Сейдаметнинъ «Ыргъат Къа- 
дыр» (1978) ве «Абдулла Дермен- 
джи» (1981) адлы китаплары чыкъты. 

Теэссюф ки, шундан сонъ бу яхшы 
иш токътап къалды. Башкъа языджы- 
ларымыз акъкъында бойле китаплар 
азырланылмады. Албу ки, бу, эдеби- 
ятнен меракълангъан окъуйыджы- 
лар, оджалар, мектеп талебелери ве 
алий окъув юртларынынъ филология 
факультетлеринде тасиль алгъан 
студентлер ичюн пек файдалыдыр. 

Къырым девлет окъув-педаго- 
гика нешриятынынъ мудири Ибраим 
Чегертма бу серияны девам эттирмек 
Шаир Шакир Селим. тешеббюсинен чыкъып, язылгъан кита- 

пларны чыкъармакъны озь бойнуна 


аладжагъыны бильдирди. 

Демек, 30 йылдан сонъ бу аньане кене девам этеджек. Мен ХХ 
асырнынъ экинджи ярысы ве ХХІ асырнынъ ильк онйыллыгъында 
махсулдар иджат эткен истидатлы къырымтатар шаири Шакир 
Селимнинъ аяты ве яратыджылыгъына багъышлангъан бойле 
китапны язмагъа бельсендим ве онынъ бир къысмыны сизге теклиф 
этем. 


Шаир ве шиириет 


1974 сенеси Шакир Селимнинъ «Акъбардакъ» деп адландырыл- 
гъан биринджи шиирлер китапчыгъы дюнья юзю корьди. Онъа яш 
шаирнинъ кечкен он йыл девамында язгъан 56 эсери кирди. Джый- 
ынтыкъ «Дуйгъуларым ташкъанда», «Красноярск дефтеринден», 
«Севги чешмеси», «Сиз де осер, буюрсиз» деген дёрт болюктен 


ибареттир. Эбет, эдипнинъ ильк китабы шаирнинъ даа иджадий 
араштырув ёлунда экенинден делялет бере эди. Буны онынъ озю де 
яхшы анълай. О, оригиналь мевзулар къыдыра, язувда назмиетнинъ 
чешит жанрларына мураджаат эте, энъ муими, даа кимсе токъунма- 
гъан гъаелерни тапып айтмагъа ынтыла. 

Арадан беш йыл кечкен сонъ, 1979 сенеси, муэллифнинъ «Дуй- 
гъуларым» деген экинджи назм китапчыгъы догъды. Эгер о насыл 
девир экенини хатырласакъ, эдиплеримизден чокъ шей беклемек 
олмаз. Бу, дигерлеринен бир сырада Шакир Селимге де аиттир. 
Шунынъ ичюн де «Дуйгъуларым» китапчыгъында эксериет о девир 
ичюн актуаль олгъан эсерлерни расткетиремиз. Бу, «Гъалебе баари», 
«Коммунист», «Авропа топрагъы», «Яралы Чили», «Челик къайнай», 
«Ишчи огълу», «Математик», «Дженк корьмедим» киби шиирлердир. 
Лякин муэллиф бутюнлей замангъа табий олып яшамай, атта юкъа- 
рыдаки эсерлерде биле сатырлар арасында бир шейлер айтмагъа 
тырыша. Меселя: 


Халкъымнынъ башында олса да къаари, 
Биз сени бекледик, Гъалебе Баари! 
(«Гъалебе баари») 


Дюнья 
Фикиринъиздай тар. 
Инсанларнынъ 
Къызыл къанында 
КУРЕШ адлы 
Кучьлю 
Дерман 
Бар! 
(«Яралы Чили») 


Ёкъ, ёкъ! Сенинъ олюминъде бар терен мана, 
Шунчюн халкънынъ юрегинде юрегинъ ура» 
(«Алупкада бир эйкель бар») 


Эбет энди Шакир Селимнинъ иджадында бир сыра янъылыкъ- 
ларгъа расткелемиз. О, аньаневий жанрларгъа мураджаат этип, гъа- 
зеллер яза, айны вакъытта классик шаирлеримизге де такълит эте. 
Меселя, эдипнинъ «Яз акъшамы къарагъач тюбюнде» шиири Бекир 
Чобан-заденинъ «Яз акъшамы, уй алдында» шиирине бенъзетип 

Солдан сагъгъа: Шакир Селим, Аблязиз Велиев 
Къыбрызда Магъоса шеэри дживарында 
Акъ денъиз ялысында 19.10.1996 с. 


язылгъан. Чобан-заде, анасы къашкъа сыгъырнынъ къуйыны тариф- 
легенини, шу вакъытта балалар исе бу якъта бабайнен ойнашкъан- 
ларыны, Бекирнен Нурайнынъ курешкенлерини икяе этсе, Шакир 
Селим, анасынынъ къырыкъ къальбини толдурып, секиз эвлят 
бири-бирине тыкъылышып, онынъ этрафында отурышкъаны, ана 
ярынки куннинъ планларыны тизип, ким не ишнен огърашаджагъ- 
ыны айта. Секиз эвляттан энъ кенджеси ярынгъа вазифесиз къала. 
«Я о, не япаджакъ», — дегенлеринде, — эбет белли, ойнасын», — 
дей. Шу дакъкъасы уйкен огълу кеманесини алып, «Агъыр ава» ве 
«Къайтарма» чалмагъа башлай, кенджетай исе оюнгъа тюше. 

Эр эки шиирнинъ гъаеси — бахытлы къоранта раатлыкъ дакъкъа- 
ларыны насыл кечиргенини косьтермектир. Тек Чобан-задеде шиир: 


Бираздан сонъ ай тува, кулюмсиреп, 
Башымызгъа нурларын тёге, тёге... 

— Ах, Танърым, багъышла!.. — дей серт бабам, 
Къол котерип йылдызлы, айлы кокке... — 


деген сатырларнен екюнленсе, Шакирде къоранта азалары сюргюн- 
ликнинъ агъыр куньлеринде ярын, къарын токълугъы ичюн курешип, 


ким не ишнен огьрашаджагъы акъкъында айтыла. Балалар юкъла- 
магъа кетерек, секиз эвлят бир ёргъан астына киргенде, ана (баба- 
лары бу вакъытта дженкте эди): 


Отура о сонъсыз кокке тикилип, 

Санки коктен булунаджакъ бир чаре. 
Манълайымны опе, яваш эгилип, 

— Дженк биткейди... — дей де, кокюс кечире. 


1982 сенеси Шакир Селимнинъ «Севги алеви» деген шиирлер 
ве поэмалар китабы неширден чыкъты. Айны шу йылда о, Айдер 
Осман, Шерьян Али, Венера Ибраимова иле бирликте Языджылар 
бирлигине аза къабул олунды. 

Москвада яш языджыларнынъ \П Бутюниттифакъ мушавере- 
синде белли къалмыкъ шаири, халкъымызнынъ буюк досту Давид 
Кугультинов шойле деген экен: «Биринджи китабынъызда сиз эде- 
бияткъа насыл кельгенинъизни, экинджисинде исе насыл яратыджы 
олабильгенинъизни айтмакъ керексинъиз. Учюнджисинде вази- 
фенъиз даа муим оладжакъ, яни эдебият хазинесине насыл янъы- 
лыкъ къошабильгенинъизни анълатмакъ керексинъиз». Шу нокъта- 
ий-назардан янашаджакъ олсакъ, Шакир Селим озюнинъ учюнджи 
джыйынтыгъынен эдебиятымыз хазинесине янъылыкъ къоша биль- 
дими? Башта бир шуны айтмалы ки, бу китап эвелькилерине нисбе- 
тен баягъы салмакълы (150 саифе) олып чыкъты. О, алты къысым- 
дан (шиирлер, терджимелер, гъазеллер, поэмалар, балладалар ве 
масаллар) ибарет олып, 47 эсерни озь ичине алгъан. Джыйынтыкъ- 
нынъ дегерлиги шунда ки, онъа пек аз «къызыл» шиирлер кирген. 
Экинджиден, анда «Татлы зеэр», «Ой, яшамакъ истейим», «Дуэль» 
киби оригиналь шиирлер бар. Китапкъа ондан зияде гъазель ве Лер- 
монтовдан, Абдулла Токъайдан терджимелер кирген. Хусусан, шаир- 
нинъ дёртлюклери ве секизликлери дикъкъаткъа ляйыкълар. Лирик 
миниатюралар олгъан бу манзумелерге акъикъий назм инджилери, 
демек мумкюн. 

Бу джыйынтыкъкъа ильк оларакъ эдипнинъ ири колемли эки 
эсери: «Севги алеви» эм де «Багъышлав» поэмалары кирген. «Севги 
алеви» адлы лирик поэмада чобан йигит Надирнен Гульназнынъ саф 
севгиси акъкъында икяе олуна. «Багъышлав» исе халкъымызнынъ 
такъдирине багъышлангъан. Къыскъасы, китап яш иджаткярнынъ 
баягъы оськенини косьтерди. 

Бундан сонъ чыкъкъан «Уянув» (1986) ве «Еллерни динъле» 
(1990) адлы китаплары энди Шакир Селимнинъ эдебиятымызда озь 
ёлу, озь сеси, озь услюби баягъы шекилленип башлагъаныны, оны 
башкъа шаирлерден айырды этмек кучь олмагъаныны исбатлады- 
лар. 

80-нджи сенелернинъ экинджи ярысында мемлекетте гъайры- 
дан къурув ве ашкярлыкъ деври башланды. Бунъа Шакир Селим 
биринджилерден олып сесленди, демек мумкюн. Сонъра онынъ 
тесири дигер эдиплеримизде де сезилип башланды. «Новый мир» 
меджмуасында Александр Твардовскийнинъ «Хатыра укъукъынен» 
деген поэмасы басылды. О девир ичюн бу, инкъилябий бир эсер киби 
къабул олунды. Шакир къыскъа бир вакъыт ичинде бу поэманы ана 
тилимизге чевирип бастырды. Ондан рухлангъан алда 1986 сене- 
сининъ апрель-июль айларында озю де «Бар кучьнен» серлевалы 
публицистик поэма язды. 


Э, ильхамым, 
инкъилябнынъ 
тазе нефеси 
Мемлекет 

ве 
дюнья узьре 

кене уфюрди. 
Эшитильмек керек 
артыкъ 

меним де сесим, 
Шунынъ ичюн 

иджадымны 

негизден бурдым. — 


деди шаир ве дюньягъа башкъа козьнен бакъып башлады. Хал- 
къымызгъа мураджаат этип, озь эсерини: 


Эй, замандаш! 
Эй, ватандаш! 
Этрафынъа бакъ, 
Янъы куреш 
далгъасына 
къошулмакъчюн 
къалкъ! — 


деген сёзлернен екюнледи. 


Шаир озюнинъ бутюн дерт-элеминен Владимир Владимиро- 
вич Маяковскийнен пайлашса да, халкъны ачыкъ, конкрет курешке 
чагьырмады, тек тиль, тасиль проблемаларынен сынъыр- 
ланды. Ш. Селимге акъикъий гражданлыкъ лирикасы сонъ келип 
етти. Буны биз онынъ 1996 сенеси Къырымда чыкъкъан «Тюшюн- 
дже» джыйынтыгъына кирген эсерлеринде коремиз. Шаир ана-юрт- 
къа къайткъан сонъ чокъ акъсызлыкъларнынъ, экиюзьлюликнинъ, 
озь арамыздаки уйгъунсызлыкъларнынъ шааты олды. Шу себептен 
элемнен ватандашларына мураджаат этти: 


Не заман халкъ боладжакьсынъ, миллетим?.. 
Къачан миллет боладжакьсынъ, эй халкъым?.. 
Бирлешмесенъ, не миллет, не халкъ дермен, 
Хорлукъларда джылай-джылай олермен. 


Хусусан, Къырымгъа къайткъан сонъ языджыларымызгъа 
мевзуны аятнынъ, яшайышнынъ озю косьтерип, айтып тура. 
Язаджакъ эсеринъ ичюн бир вакъыт мевзуны тюшюнип чыкъармакъ 
керек дегиль, тек этрафынъа дикъкъатлыджа бакъмакъ, Ш. Селим 
айткъаны киби, «мында халкъ къайгъысынен яшамакъ ве халкънынъ 
вазиетини умумийлештирип эм де конкретлештирип язмакъ кифае- 
дир». «Тюшюндже», «Багъчасарай», «Челебиджиханнынъ сонъки 
йыры», «Октябрь 6, 1992», «Девлет тили акъкъында орман къануны» 
шиирлери сёзюмизнинъ исбаты ола биле. 

Шакир халкъымызнынъ омюринде юзь берген муим адиселерге 
нисбетен шу аньде озь гражданлыкъ нокътаий назарыны беян эткен 
шаирдир. Меселя, 1995 сенесининъ язында Кефе — Судакъ ёлунда 
олып кечкен фаджиалы вакъиалар о куньлерде догъгъан «Яралан- 
гъан тюркюлер» шииринде бутюн драматизминен озь аксини булды: 


Алуштадан эскен еллер фуртуна олды, 

Судакъ — Кефе ёлларына къыямет толды, 

Гузель Къырым дагъларынынъ чырайы солды, — 
Эй-вах, достлар, яраланды Ватан тюркюси. 
«Сеит огълу Сейдамет»лер кене урулды, 
Папазларнынъ дарагъачы кене къурулды, 

Кене къырымтатарларнынъ гонълю къырылды, — 
Эй-вах, достлар, яраланды Ватан тюркюси... 

Арадан чокъ кечмей, бу шиирге музыка язылды ве о, халкъы- 
мызнынъ энъ севимли йырларындан бирине чевирильди. Бу ерде 
шуны да айтмакъ керек ки, 1996 сенеси Анкъарада «Къутлу догъум 
афтасы»нда отькерильген «Ватан ве миллет севгиси — имандан- 
дыр» адлы шиириет ярышында биринджи мукяфатнен такъдирлен- 
ген муэллифнинъ «Тюшюндже» назм эсери де сонъундан яхшы бир 
тюркю олды. 

Шакир Селимнинъ бу йылларда язгъан «Добруджалы къы- 
рымтатарларгъа», «Хаял», «Тюркиеде яшагъан юртдашларыма», 
«Багъышлав», «Бир геджеде», «Къырым дженнет дегиль, достлар», 
«Ватангъа къайтув», «Эй, Кавказ дагълары» киби шиирлерини онынъ 
гражданлыкъ лирикасынынъ энъ яхшы нумюнелери, демек мумкюн. 
Бу эсерлерде муэллиф халкъымызнынъ Ватангъа къайтувы, чет- 
эллерде яшагъан семетдешлеримизге тилеги, Къырым биз ичюн 
не экени, айны вакъытта дигер мемлекетлердеки дин къардашлары- 
мызнынъ такъдирини къайгъыргъаны озь аксини тапа. 

Иджаткярны бутюн вакъыт тилимизнинъ такъдири раатсызлап 
кельди. Онъа багъышлап, оны къайгъырып онларнен шиир, публи- 
цистик макъале язды. 


«Билемен кунь-куньден эксильмектесинъ, 
Тиль бильмей, тамырдан кесильмектесинъ. 
Эдждатлар хатрасын эп сильмектесинъ, 
Тильсиз бир миллетке чеврильмектесинъ». 
(«Окъуйыджыма») 


«Сени сюргюн эттилер, ах, тувгъан тилим, 

Истедилер айырмагъа тамырынъдан. 

Атешлерде савурылды кокке кулюнъ, 

Тек кимлер къыл къыдырмады хамырынъдан?» 
(«Тувгъан тилим») 


2008 сенеси Шакир Селимнинъ гъаеси ве иштиракинен (Риза 
Фазылнен бирликте) «Эй, ана тиль! Эй, тувгъан тиль!..» деген 
китапчыкъ дердж олунды. Онъа къырымтатар тилине багъышлан- 
гъан шиирлер ве йырлар кирди. 

Тувгъан эдебиятымыз аман-аман ярым асырлыкъ сюргюнликтен 
Ватангъа авдет олгъан сонъ, Шакир Селим языджыларымызнынъ 
керванбашына чевирильди. Мен чокъ керелер оны «тири клас- 
сигимиз», деп айткъандырым, ве бу сёзлер тек манъа аит дегиль. 


Буны дигер иджаткярларымыздан да эшиттик. Бу, эдипнинъ огюнде 
ялтакъланув дегиль де, акъикъатен де шаирнинъ эдебиятымыз 
огюндеки хызметлерини, туткъан ерини танувдыр. Шакир Селим- 
нинъ 1996 сенеси дюнья юзю корьген «Тюшюндже» китабынынъ сёз 
башында мерхум несирджимиз Айдер Осман да бу мевзуда фикир 
юрьсете: «Мен бундан чокъ йыллар эвель Шакирге: «Вакъты келип, 
Эшреф Шемьи-заденинъ эдебиятта ташыгъан юкю сенинъ омузла- 
рынъа тюшер», — деген эдим. Шакир эеджанланып: «Ё-окъ, ойле шей 
айтма. Эшреф Шемьи-заде къайда да, бизлер кьайдамыз?» — деген 
эди. Арадан кечкен йыллар девамында меним бу фикирим пекинди. 
Эбет, о юкни кимдир озь омузлары устюне алмакъ ве огге догъру кет- 
мек керек. Шаирни халкъ догъура, лякин о юкнинъ тюбюне шаирнинъ 
озю кире. Шимдигедже Шакир Селим эдебият юкюнинъ энъ агъыр 
ерлерини котерип кельди, илериде де котерип кетер. Бунъа эмин 
олмакъ мумкюн». Акъикъатен де, Айдер Осман янъылмады. Шакир 
Селим, озю дуймадан, о юкнинъ астына кирди ве омюрининъ сонъки 
дакъкъасына къадар шерефнен алып барды. Шуны да айтмалы ки, 
шаир эдебиятымызгъа 45 йылдан зияде хызмет эткен олса, 16 йыл 
(1992—2008 сенелери) Къырымтатар языджылары кенъешине етек- 
чилик япты. 

2006 сенеси Ш. Селимнинъ «Къырымнаме» адлы китабы дюнья 
юзю корьди. Оны шаир иджадынынъ энъ юксек нокътасы, демек 
мумкюн. Джыйынтыкъ «Окъуйыджыма» деген эсернен ачыла. Санки 
дерсинъ бу сатырлар эдипнинъ озь окъуйыджыларына, озь халкъ- 
ына васиетнамесидир: 


Бу китап иджадымнынъ сонъмы, ортасы, 
Бельки шербетидир, бельки тортасы, 
Бельки «къайнатмамнынъ» дамсыз сорпасы, — 
Окъуйыджым, озюнъ къыймет кесерсинъ. 
Сатырларда биревлер танырлар озюн, 
Биревлер айретнен тикерлер козюн, 

Эр фырсат кельгенде, яздым чин сёзюм, — 
Такъдир кефинимни озюнъ бичерсинъ. 
Геджелер озюмнен озюм къалгъанда, 
Ильхамым де сёнип, де гурь янгъанда, 

Эр сефер къалемим эльге алгъанда, 
Самимий окъуйыджым, тек сени анъдым. 
Бинъ тюрлю шубелер къыйнап якъкъанда, 
Умютсиз тенимден къан-тер акъкъанда, 

Азраиль тёпеме келип саркъкъанда, 
Окъуйыджым, тек сенинъ эшкъынънен яндым. 
Билемен, кунь-куньден эксильмектесинъ, 
Тиль бильмей, тамырдан кесильмектесиньъ, 
Эдждатлар хатрасын эп сильмектесинъ, 
Тильсиз бир миллетке чеврильмектесинъ. 
Чобан-задемизни окъуп олмасанъ, 
Номан-задемизни окъуп олмасанъ, 

Озь тувгъан юртунъда кимсинъ ве несинъ? — 
Эджель тёшегинде яткъан миллетсинъ. 
Багъышла, кенъезге кельгенде джаным, 

Сени бойле титис сёзлернен анъдым, 
Барсын, тильсиз тенде къурусын къаным, — 
Тильсизлик бетердир ватансызлыкътан. 
Тильсизлик бетердир бинъ акъсызлыкътан, 
Козьяшынъ къурумаз, олмаса тилинъ... 
Тувгъан тиль — энъ буюк Ватанынъ, Илинъ, 
Тильнен къуртулырсынъ батакъ-сазлыкътан! 
Озь тувгъан тилинъден леззет алмасанъ, 

Озь тувгъан тилинънен гъурурланмасанъ, 
«Ант эттим!» — дегенде джошып янмасанъ, 
Не озюнъ къалырсынъ, не къалыр сесинъ. 
Дюньяда Иман ве Ватан екяне, 

Ватанда Миллет, Тиль ве Джан екяне. 
Тувгъан тилинъ иле миллетмен, дерсинъ, 
Барсынъмы, ёкъсынъмы — Тильде корерсинъ! 


Бу китаптан ер алгъан «Меним бир давам бар — Ватан давасы», 
«Ватан недир?» — деген суалиме джевап берип оламагъан генчле- 
римизге», «Бизни анъламагъан иванларгъа», «Салгъыр ташты», 
«Сени унутмагъан Ватанынъ олсун», «Савлыкъман къал, татар- 
лыкъ...», «Афу эт, Тюркие», «$05», «Керванбашы ве Чалбаш бора» 
киби шиирлер энъ терен гъаели, энъ дюльбер, бедиий джеэттен 
гъает мукеммель назм нумюнелеридир, демек мумкюн. 

Та 1919 сенеси Бекир Чобан-заде «Дунай таша» шииринде: 


«Ачыкъ диймен, гонълюм ташмакъ тилий!.. 
Шу бинъ йыллыкъ седлерни ашмакъ тилий!.. 
Мен де сендай копюрсем, ташсам, акъсам!.. 
Инсанлыкънынъ седлерин йыкъып, якъсам! 


Чыкъарсам гъарип халкъымны тар кольчиктен, 
Кенъ дерьягъа еткирсем, болсам озен!..» — 


деп, озь халкъыны бахтлы яшайыш ёлуна чыкъармакъны арз эткен 
олса, Шакир Селим «Салгъыр ташты» шииринде баш озенимизге: 


«Бир истегим, бир дертим бар, ах-аман; 
Эй, миллетим, ташаджакъсынъ не заман?!.. 


Салгъырым, таш! Орьнек косьтер миллетке, 
Юкълап ятсанъ, еталмазсынъ ниетке. 

Тек баарьде дегиль, язда, кузьде таш, 

Сени туткъан тыйнакъларны узь де таш!» — 


деп хитап эте. Муэллиф Салгъыр аркъалы миллетке мураджаат эте, 
онынъ козюни ачмагъа ынтыла. 

Эдип озь анасына, бутюн аналаргъа айрыджа севги бесле- 
гени хусусында юкъарыда сёз юрсетильген эди. О, омюрининъ 
сонъуна къадар бу мевзуны девам эттирди. Аналаргъа, федакяр 
къадын-къызларымызгъа багъышлап «Анам, сени пек сагъындым», 
«Эльвида, анам!», «Къадынларгъа», «Ана къыймети», «Учь къы- 
зыма», «Асрет ананынъ айнениси», «Бизим гузеллер», «Авашерфе», 
«Акъайлыкъ борджу», «Юклю къадын», «Къадынизм бинъ яшасын!», 
«Чёль къадыны», «Ашкъ голю», «Ильк севгим», «Япма, балам, айып- 
тыр», «Къадынларымызгъа арзухалым» киби шиирлеринде вали- 
деи-мукерремелеримизге, апте-къардаш, къызларымызгъа олгъан 
севги, сайгъы, урьметини буюк эеджаннен къайта-къайта беян этти. 

Айны вакъытта Шакир Селимни публицист-шаир демек мум- 
кюн. О, халкъымызнынъ бирлигине кедер эткен, шына къакъмагъа 
ниетленген унсурларны аджувсыз, юзь-хатыр этмеден тенкъит этти. 
Динимизни, тилимизни, миллетимизнинъ адыны бозмагъа тырыш- 
къанларгъа, эдебиятымыздаки халтураджыларгъа кереги киби дже- 
вап берди. Эдипнинъ «Я кимлерни динълесин бизим миллет?», 
«Къоркъманъыз, татарлар!», «Тийме мезхэбиме!», «Бильмир», 
«Янъы молла, имамлар», «Къайда къалды алтын эдебиятынъ?», 
«Кучюк огют», «Локъатаджыларгъа» киби шиирлерини окъу да 
бакъынъыз. Хулясаны исе озюнъиз чыкъарырсынъыз. 

Шакир Селимнинъ иджадында онынъ «Къырымнаме» дестаны 
айрыджа ер тута. Он йыл (1990—2000) девамында яратылгъан бу 
эсер кириш ве хатимеден гъайры секиз болюктен ибарет. Эсернинъ 
биринджи къысмында («Кунь сиярды») 1944 сенеси майыс 18-де 
халкъымызнынъ башына кельген мудхиш фаджиа тасвирлене: 

Ер агълады, кок агълады, миллет агълады, 
Устюмизге япырылып кельди махшер кунь. 
Дагълар къара булутлардан шаллар багълады, 
Бир геджеде талийлерге чекильди екюн. 


Дестаннынъ «Эв» деп адландырылгъан учюнджи болюги, хусу- 
сан, дикъкъаткъа ляйыкътыр. Шаир тамам къыркъ секиз яшында 
Ватангъа дёнип, пычма таштан эв къурмагъа башлагъаны эм де 
озюни дегиль, келеджек неслини къайгъырып, азбарына беш-он 
терек отурткъаны, энди йыкъылса да, турса да, бу эвни къураджагъы 
акъкъында айта. Шакир Селимнинъ ана-бабасы, юзге якъын сой-акъ- 
рабасы Ватангъа асрет олып, сюргюнликте вефат эткенини хатырлап 
(шаирнинъ бабасы — Халит огълу Селим — 1974 сенеси 86 яшында 
Самаркъанд виляетининъ Джамбай къасабасында вефат эткен эди, 
анасы Шахзаде апте, агъасы, таталары, дайылары, алалары ве даа 
чокъ тувгъан урувлары анда, бир къабристангъа комюльгенлер) эв 
къурар экен, оларнынъ эр бирининъ хатырасына багъышлап бирер 
таш къойгъаныны, миллий арекетимизнинъ джетеменлери Джеп- 
пар Аким, Мустафа Селимов, Бекир Умеров, большевик Абдураман, 
халкъымыз ичюн къайгъыргъан Сахаров, Твардовский, Чичибабин, 
Къайсын Къулиев, Шемьи-заделерни де унутмагъаныны яза: 


Бир кунь келир несиллер, Салгъыр кечип, 
Битакъта бир сокъакъны къыдырырлар. 
Азбарымда чешмеден сувлар ичип, 

Мени дегиль, ташларны хатырларлар... 


Мен бу ерде дестаннынъ «Къырымлы шаирлер» деп адланды- 
рылгъан сонъки болюгини де айрыджа къайд этип кечмек истейим. 
Белли ки, мешур классигимиз Ашыкъ Умер озюнинъ «Шаирнаме» 
деген дестанында юзден зияде шаиримизнинъ адыны анъгъан 
эди. Ш. Селим де шу аньанени девам эттирип, Герайлар заманында 
ве атта ондан да эвель яшап иджат эткен муэллифлерден башлап, 
Исмаил Гаспринскийден сонъ Мамбет Аблялимовгъадже олгъан 
чокътан-чокъ эдиплеримизнинъ адларыны сайып кече. 

«Къырымнаме» дестаны айры фрагментлерден — чешит мевзу- 
ларгъа багъышлангъан болюклерден — ибарет олса да, эсерни уму- 
мий бир гъае: Ватанымызнынъ эм де къырымтатарларнынъ кечмиши 
ве бугуни, фаджиалы такъдири, девлетчилигимизни тиклев, озьгюн- 


лигимизни сакълап къалув огърундаки къолай олмагъан куреши- 
мизни девам этмек кереклиги акъкъындаки арзу-ниет бирлештире. 

Шакир Селимнинъ иджады — кечмиш ве земане эдебиятымызны 
багълагъан бир копюрдир. Онынъ эсерлери, язылув усулы, эдебий 
жанрларны ишлетюви, шиириет ольчюлеринден гъает чешит тюрлю 
ве меаретнен къулланувынен айрылып тура, ана тилимизнинъ дюль- 
берлигини ве зенгинлигини усталыкънен косьтере. 


2014 с. 
МУКЪАППЕС СЁЗ 


(Шаир Рефат Чайлакънынъ «Асрет» адлы 
шиирлер джыйынтыгъына язылгъан кириш сёз) 


«...Кимерде, чокъракънынъ козюнден буллюр-буллюр, там- 
ла-тамла чыкъып, акъып башлагъан сувнынъ огюнде агъач ве я да 
башкъа бир шейлер пейда олалар, янъычыкъ, къуветсиз акъа башла- 
гъан сувнынъ огюни кестире, онынъ акъмасына кедер эте. Лякин, 
чокъкъа бармай, сув топлана ве белли бир къуветке малик олгъан 
сонъ, огюне тыйылгъан вар-вариетни 
сёке ве огге ынтыла. Озюне ёл ача ве 
бойлеликнен акъувыны девам эте... 
Кичкене сув тамлалары бири-бирле- 
рине къошула, сув чокълаша, къувет- 
лене, бир озен шеклини ала ве узакъ 
ёлларгъа, гурьдели ёлларгъа чыкъа. 
Тап сонъу, буюк бир озенни асыл этер 
ве денъизлерге ёл алыр. Эксериетинен 
бойле олур. 

Базы вакъытта исе, аксине. Кичкене 
сувлар озьлерине ёл ачалмай, чокъ- 
ракъ козьлери къапаныр ве ким билир 
къайдадыр гъайып олып кетерлер. 
Биринджи вакъытларда фышкъырып 
чыкъкъан чокъракълар, ойле ола ки, 
бирден де гъайып олып кетелер. 

Дагъ чокъракълары... Дагъларда 
юрьгенлер оларны яхшы билелер. Оларнынъ сувундан бир кере 
ичкен адам омюрлик оларны анъа ве бутюн яшайышында оларны 


Рефат Чайлакъ. 

хатырлай. Чокъракълар арарет сёндирелер. Гонъюльге къуванч 
кетирелер... 

Шаир де бойле чокъракълардан бирини анъдыра. 

Рефат, Судакъ ялысында догъгъан бала, къанындан-джанын- 
дан ашлангъан, табиатнынъ зенгинлигинден юрегине синъген иль- 
хамларны кягъыт устюне язып башламагъа чокъ вакъыт эвельси 
тырышты. Эм, кечирген омюр ёлу, халкъымызнынъ мушкюль алы 
онъа чокъ, гъает чокъ тесир этти. 

Эвеля шуны да айтып кечмек керек ки, балалыгъындан бу куньге 
кельгенге къадар шиир язувнен огърашкъан олса, менимдже, о 
чокъ эсерлер мейдангъа кетире биле эди. Лякин, о буны япал- 
мады. Яшайышнынъ агъыр ве къолайсызлыгъындан, къорантаны 
ачлыкътан-ёкъсызлыкътан къуртармакъ ичюн чалышмакъ керек эди. 
Шиир язув исе сонъки меселелерден бири олып къалды. Арада- 
сырада, вакъыт къалгъан арада, бу ишке де бир айланып бакъар 
эди. Яшайышнынъ агъыр олгъанына бакъмадан, Рефат, эписи бир, 
бу ишни де унутмай эди. 

Эр бир яратыджынынъ озь ёлу олгъаны киби, Рефат Чайлакъ- 
нынъ да озь ёлу бар. Зан этсем, Рефатнынъ шиирлерини окъугъан 
адам, буны озю анълая биле. Эсасен шуны къайд этмек керек ки, 
онынъ яратыджылыгъында, юкъарыда айтылгъан сёзлерге, шуны 
айрыджа къошмакъ керек. 


Судакъта А. Велиевнинъ «Мелек копюри» 
китабынынъ такъдиминде. Ог сырада Рефат Чайлакъ. 1997 с. 


Ватан. Халкъ. Акъикъат. Бу ибарелер Рефатнынъ яратыджылы- 
гъында эсас ерни тутмакъталар. Иджаткяр, халкъынынъ башына 
кельген беляларгъа бутюн юрегинен яныкълана, онынъ акъикъат 
куреши ёлуна къошула, онъа севгисини ве садыкълыгъыны ишнен, 
озюнинъ аятынен тасдикълай. Язгъан эсерлеринде тувгъан койчи- 
гини, серин Судакъ ялысыны, баба-деде сокъакъларыны тасвир- 
лей... Лянетли дженклерге, акъсызлыкъкъа къаршы озюнинъ юре- 
гинде олгъан ислерни бильдире. Эльбет де, о да бутюн халкъынен 
берабер сюргюнликте кечирген омюрини хатырлай. 

Керчектен де, вакътындан эвель башлары чалланды, юзьлери- 
мизде омюрлеримизни косьтерип тургъан терен ёлакълар сызыл- 
гъан Рефатнынъ сёзлери, тек озюне дегиль де, эпимизге аиттир. 

Рефат буюк ёлгъа чыкъты. Бу ёл онъа чокъ джиддий вазифелер 
къапысыны ача. Вакъытлар денъишти. Энди Рефат язгъан эсерле- 
рини анда-мында сакълап юрьмей, дюньягъа чыкъара ве бизлерни 
янъы эсерлеринен къувандырыр...» 

Юкъарыдаки язылар башындан сонъуна къадар тамамиле белли 
шаиримиз, миллий арекетнинъ къоркъу бильмез курешчиси Сеиту- 
мер Эминнинъ къалемине менсюптир. Сеитумер агъа бу макъалени 
Рефат Чайлакънынъ чыкъаджакъ шиирлер китабына сёз башы ола- 
ракъ язгъан эди. Рефатнынъ арды-сыра биринджи («Босагъада», 
1994), экинджи («Седа», 2000), учюнджи («Меним Ватаным», 2006) 
назм китаплары дюнья юзю корьдилер, лякин бу сёз башы о китап- 
ларнынъ ич биринде не ичюндир басылмады. 

Сеитумер агъанынъ Рефат акъкъында, онынъ иджады акъкъында 
айткъан бутюн сёзлери догъру ве олар аля-бугунь озь эмиетини 
джоймадылар. Шу себептен Рефат достумызнынъ 75 йыллыгъы 
мунасебетинен чыкъмакъта олгъан дёртюнджи назм китабына о 
макъалени олгъаны киби кирсетмекни ляйыкъ корьдим. Эбет, Сеиту- 
мер агъа бу макъалени язгъанда, Рефат Чайлакъ даа пишкин шаир 
дегиль эди. Амма онынъ бугуньки сатырларына бир эмиет беринъиз: 


Къырымсыз мен кимим? Менсиз не Къырым? 
Ёкъ меним темелим, дагъ, денъиз, чёлюм. 
Ёкъ меним миллетим, ёкъ меним гимним, 
Къырымсыз мен ичюн вакъытсыз олюм. 


Къырымсыз мен кимим? Тамырсыз къамгъакъ, 
Балкъурт сепетинде бош къалгъан солакъ. 
Мен кимим Къырымсыз? Менсиз не Къырым? 
Ёкъ меним темелим, ёкъ меним йырым... 

Рефат Чайлакъ къуванчыны да, кедерини де, гъам-къасеветини 
де, нефретини де гизлемеден, сакъламадан, бар сесинен айткъан 
шаир. Онынъ юреги яш, сеси гурь, айтаджакъ шейлери чокъ. Биз 
онъа иджадий мувафакъиетлер тилеймиз. 


2008 с. 


«АПТМЫШЫНажыпАрР»ПАН БИРИСИ 
(Языджы Урие Эдемованынъ 75 йыллыгъы мунасебетинен) 


Совет эдебиятында кечкен асырнынъ алтмышынджы йылла- 
рында пейда олгъан «шестидесятники» деген анълам бар. Онъа 
Евгений Евтушенко, Булат Окуджава, Роберт Рождественский, Белла 
Ахмадулина, Андрей Вознесенский, Андрей Дементьев киби эдиплер 
кире. Бу анълам Никита Хрущевнынъ сиясетинен багълы эди. 

Къырымтатар эдебиятында да «алтмышынджылар» бар. 

1957 сенеси Ташкентте мейдангъа кетирильген «Ленин байра- 
гъы» газетасы 1965 сенесининъ майыс айындан афтада учь кере 
буюк колемде чыкъып башлагъанынен, журналист кадрларгъа да 
ихтиядж артты. Иште, шу вакъытта Москвадаки Эдебият институ- 
тынынъ мезунлары Эрвин Умеров ве Эмиль Амит, Самаркъанддаки 
Тиджарет институтыны битирген Риза Фазыл, Билял Мамбет, Озьбе- 
кистан пайтахтындаки Орта Асия девлет университетининъ битири- 
джилери Айдер Османов, Сафтер Нагаев, шу алий окъув юртунынъ 
журналистика факультетинде гъыябий окъугъан Урие Эдемова газе- 
тагъа ишке давет олундылар. Бойлеликнен, алтмышынджы сенелери 
къырымтатар эдебиятына яш несиль келип къошулды. Эбет, о даа 
зайыф, мукеммелликтен узакъ, тили эппейи фукъаре ве озь ёлуны 
бельгилеп етиштирмеген къалемлернинъ гурь бир акъымы эди. 
«Эдебият къайыгъы»нынъ ичиндеки секиз-он хаялперест, роман- 
тик бу генчлер арасында, бир эдибе де пейдаланды. О вакъыткъа 
къадар миллий эдебиятымызда масалджы къадын-къызларымыз 
олса да, несирде иджат этип, озюни косьтере бильген эдибелеримиз 
олмагъан. Лякин шу «къайыкъ»таки екяне къыз инат чыкъты. Урие 
Эдемова эдебиятта «ялкъ» этип корюнип кетмек ичюн дегиль де, 
онда темелли къалмакъ, озь ерини ишгъаль этмек, кенди сёзюни 
айтмакъ мерамында олгъаныны бильдирди. 

Урие алтмышынджы сенелерден язып башлады. 1963 сенеси, 
яни бундан тамам ярым асыр эвель, «Ленин байрагъы» газета- 


Солдан сагъгъа: Джевдет Аметов, Урие Эдемова, 
Энвер Селямет, Риза Фазыл. 


сында онынъ «Къырмызы гуль» икяеси дердж олунып, бир кереден 
окъуйыджыларнынъ дикъкъатыны озюне джельп этти. Колемдже 
буюк олмагъан бу икяеде муэллиф характер ве адисе инджеликле- 
рини къыскъа, меракълы ве усталыкънен икяе этмеге бильгенини 
косьтерди. Эсерни окъур экенмиз, анда тасвирленген вакъиаларны 
озь козьлеримизнен корьген киби оламыз, къараманларнынъ ис-дуй- 
гъуларынен нефес аламыз. 

«Къырмызы гуль»ден сонъ Урие Эдемованынъ арды-сыра 
«Мектюп», «Къара козьлер», «Элем козьяшлары», «Башымнынъ 
уджундасынъ, анайым», «Тарла севдасы» киби икяелери дюнья юзю 
корьди. Кеткен сайын онынъ эдебияттаки адымлары къавийлешти. 
1970 сенеси яш несирджининъ биринджи китабы: «Къырмызы гуль» 
джыйынтыгъы чыкъты. Бу вакъытта онынъ газетада чалышып башла- 
гъанына тамам беш йыл олгъан эди. Биз Уриенен, иште, о вакъытта 
Ташкентте таныш олдыкъ. Мен Самаркъанд виляетинден, о, Сыр- 
дарьядан кельген эдик. Яш къыз Ташкент тиббиет окъув юртуны 
битирип, яшагъан ерлеринде эмшире олып чалышкъан, лякин эде- 
бияткъа севги оны Ташкентке чеккен. Пайтахтта о, койдешим, озю 
киби эдебият севдасы Билял Мамбетнен таныш олып, аиле къура. 

Бойлеликнен, биз догьмушлар киби олып къалдыкъ, эйиликлерде 
де, кемликлерде де даима берабер эдик. 

1965 сенеси «Ленин байрагъы» газетасынынъ эдебият болюгине 
эдебий хадим оларакъ ишке алынгъан Урие иджат къазанында къай- 
нады ве пишкинлешти. Онынъ этрафында Шамиль Алядин, Юсуф 
Болат, Раим Тынчеров, Абдулла Дерменджи, Решид Мурат киби 
белли несирджилер чалыша эдилер. Олар эм оджа, эм ана тили мек- 
теби, эм де университет олдылар. 

1974 сенеси языджынынъ «Нишан юзюги» адлы повесть ве 
икяелерден ибарет экинджи китабы дюнья юзю корьди. Эдибенинъ 
биринджи буюк колемдеки эсери — «Нишан юзюги» повестинде, 
эсасен, яшларнынъ къайнакъ омюри ве пак севгиси хусусында 
икяе олуна. Шу джыйынтыкъкъа кирген икяелерде Урие энди къа- 
дын-къызлар образынынъ буюк бир галереясыны яратты. Эльзара 
(«Озю билеми экен»), Зулейха ве Нияр («Кене шу козьлер»), Зей- 
неп («Корюшюв»), Алиме («Огъурлар олсун»), Айше ве Шефикъа 
(«Экинджи келин»), Эдие Асанова ве Зульфие («Олар кимлер эди- 
лер»), Умида («Эмджемнинъ икяеси»), Зейнеп ве Мавиле («Эвлят») 
образлары шулар джумлесиндендир. Мен янъы китапны эвге кетир- 
генде, бедиий эдебиятны севген анам аман-аман эки юз саифели шу 
китапны эки геджеде, окюр-окюр агълап, козьлери яштан бунарла- 
на-бунарлана окъугъаныны ич унутып оламайым. 

1977 сенеси Урие Эдемованынъ «Омюрлик янымдасынъ» пове- 
сти чыкъты. Эсер тиджарет саасында чалышкъан адамларнынъ 
омюрине багъышлангъан. Эдебиятта бу зенаат саиплери эксери 
алларда не ичюндир менфий образлар оларакъ косьтериле тур- 
гъан, Уриеде онынъ акси олды. Эсернинъ баш къараманы — Нусрет 
Османов — бир тамам мусбет образдыр. О, тиджарет саасында 
алий бильгиге ве юксек медениетке саип адам. Озь иши боюнджа 
чокъ янъылыкълар, эйи ишлер япа, замандашларынынъ дюльбер, 
ярашыкълы кийинмелерине ярдым эте. Яш, сагълам, зиялы бир 
йигитке бир чокълары бу зенаатны ляйыкъ корьмейлер. Биринджи 
вакъытларда Нусретнинъ озю де бираз шашмалагъан киби ола, 
лякин сонъундан денъише, онда кенди ишине къатты эминлик догъа. 
Бу эсер акъкъында языджымыз Шамиль Алядин шойле деген эди: 
«Омюрлик янымдасынъ» повестинен Урие Эдемова, занымджа, 
ялынъыз къырымтатар эдебиятында дегиль, умумен эдебият але- 
минде бир янъылыкъ яратты. О, инсанны зенааты дегиль де, инсан 
озю кутькен зенаатны яраштыргъаныны косьтере бильди. Эсер къа- 
раманларындан бирининъ сёзлеринен айтаджакъ олсакъ, «яхшы я 


да ярамай зенаат олмай, яхшы я да ярамай зенаат саиплери ола- 
лар». Буны эсер кетишатында ачыкъ-айдын корьмек мумкюн». 

Повесть нешир олгъан сонъ, матбуатта басылгъан тенкъидий 
макъалелер, истек ве фикирлерни козь огюне аларакъ, муэллиф 
эсерни гъайрыдан ишлеп чыкъты, сонъуны денъиштирди, янъы 
бир къысым — хатиме — къошты ве 1985 сенеси «Юрек атеши» 
серлевасы иле айны шу адлы китапта гъайрыдан дердж эттирди. 
Джыйынтыкъкъа Эдемованынъ «Баш язысы» деген янъы повести де 
кирди. Бу — языджынынъ энъ яхшы эсерлеринден биридир. Повесть 
яшларгъа багъышлангъан. Онда муэллиф иджаткяр инсаннынъ, 
хусусан, яш къызларнынъ омюрде атылгъан бир янълыш адымы 
оларнынъ бутюн аятларыны аст-усть этип ташлай биледжеги, бахтлы 
аяты янып, кульге чевириледжеги акъкъында айтмагъа, анълатма- 
гъа тырыша. Мен Уриенинъ «Юрек атеши» (1985) ве «Баш язысы» 
(1981) китапларына рецензия язгъан, бундан эвель чыкъкъан эсер- 
лери акъкъында матбуатта озь фикирлеримни бильдирген эдим. 
Затен, онынъ бутюн иджадынен танышкъандырым. 

Бу ерде шуны айтмакъ истейим ки, Урие Эдемованынъ эсерле- 
рини дикъкъатнен окъур экенмиз, эдебиятта онынъ ана образыны 
яратувгъа — бу буюк инсангъа терен севги, сайгъы ташыгъаныны 
анъламамакъ мумкюн дегиль. Хусусан, «Къырмызы гуль», «Алгъыш», 
«Аскернинъ анасы», «Башымнынъ уджундасынъ, анайым», «Эвлят» 
киби икяелеринден ве юкъарыда къайд этип кечильген повестьле- 
ринден бунъа бир даа эмин оламыз. 

Урие, 1971 сенесинден башлап, къыркъ йыл девамында къы- 
рымтатар бедиий эдебият редакциясында чалышаракъ, юзлернен 
китап редактирледи, оларгъа юрек араретини сарф этти ве озюни 
теджрибели, итибарлы муаррир оларакъ косьтерди. Терджиман ола- 
ракъ Иван Тургеневнинъ «Биринджи севги», «Арфе» эсерлерини ана 
тилимизге чевирди. 

2005 сенеси языджы, чокъ йыллыкъ эмегининъ нетиджеси ола- 
ракъ, «Айдын геджеде» романынынъ биринджи китабыны окъуйы- 
джыларгъа такъдим этти. 

Эки къызнынъ анасы, эки торуннынъ битасы, истидатлы эдибе- 
мизнинъ ишкирлигине, махсулдар чалышувына сукъланамыз ве 
севинемиз, Урие ханымгъа сагълыкъ-селяметлик, узун омюр, буюк- 
тен-буюк иджадий мувафакъиетлер тилеймиз. 


2013 с. 

ХАТЫРА 


(Арамыздан яшлай кеткен Юнус Къандым вефатынынъ 
бир йыллыгъы мунасебетинен) 


Яш, истидатлы, далапкяр, гъает чалышкъыр къалемдешимиз — 
Юнус Къандымнынъ вефат эткенине бир йыл олды. Арадан бир йыл 
кечсе де, биз аля даа бу адалетсизликнен разылашып оламаймыз, 
чюнки Юнус эпимизни гъафлетте къалдырып кетти. О, Лондрагъа 
барып, Джынгъыз Дагъджынен корюшип, дюнья къадар теэссурат- 
ларнен къайтып кельди. Бу корюшювлери акъкъында радиода, теле- 
яйында, муарририетимизде эеджаннен, энтике-энтике икяе этти. 
Ярын, Бутюндюнья шиириет кунюнде, учь куньден сонъ озюнинъ 
иджадий акъшамында чыкъышта булунаджакъ... Чапа, чапкъалай, 
азырлана, эеджанлана, раатсызлана... Албу ки, оны эджель къам- 
чылай экен. Иште, бойле ал эпимизни гъафлетте къалдырды. Юзь 
берген алгъа кимсе инанмай, инанып оламай, инанмагъа истемей 
эди. Албу ки о, айтаджакъ лафларыны айткъан, язып къалдыргъан, 
биз исе онъа эмиет бермегенмиз: 


Яремнинъ авада агълагъан явлугъы, 
Кетме, деп ялварма, кетем мен, эй-хат!.. 


Юнус, атлар дувлагъандай, эпимизни артындан бакътырып, 
чыкъты кетти. О, вефат эткен куньлери биз эпимиз шашып, не олып 
кечкенини де, нелер япкъанымызны да анъламай эдик. Меселя, 
мен озюм газетамызгъа онынъ дженазе мерасими мунасебетинен 
«Сонъки ёлгъа озгъарув» деген хабер язырладым. Энди бакъсам, 
оны: «2005 сенеси сабалейин юзлернен семетдешлеримизнинъ 
эвине хайырсыз хабер кельди. Шаир Юнус Къандым вефат эткен», — 
сёзлеринен башлагъаным. Я 2005 сенесининъ къайсы айында, анги 
кунюнде, — булар белли дегиль. Шашмалагъанымдан бу шейлерни 
козьден къачыргъаным, редакциядаки аркъадашлар да бунъа эмиет 
бермегенлер. Корьмегенлер, кечирип ёллагъанлар, чюнки олар да 
айны меним вазиетимде эдилер. Чюнки Юнус биз ичюн саде бир 
эдип, журналист, таныш инсан дегиль эди. О, бизим къазанымы- 
зда къайнады, журналистикагъа, эдебияткъа бизим газетамыздан 
адымлады, мында осьти, мында пишкинлешти, озь эсерлерининъ 


буюк эксериетини мында дердж эттирди. Чокъ вакъытлар къуванч ве 
кедерлеримизни берабер пайлаштыкъ. 

Башкъа ишке авушып, редакциямыздан кеткен сонъ да, Юнус 
бизге кирип чыкъмагъан афтасы олмай эди. Оджам! Бойле-бойле 
шей... Оджам! Фелян ерге кетем... Оджам! Сизге бойле бир шей 
кетирдим... Бутюн вакъыт корюшювлеримиз, иште, шойле сёзлер- 
нен башлана эди. Кедерини де, къуванчыны да меннен пайлаша, 
джевабымны беклей эди. Бу, эбет, узун лаф. 

Бугунь биз къалемдешимизнинъ вефатынынъ бир йыллыгъыны 
юрек сызлавынен къайд этемиз, арамызда олмагъанынен аля- 
бугунь разылашып оламаймыз. Бир къач куннинъ ичинде китапхане- 
лерде, джамиде, университетте, шаирнинъ хатырасына багъышла- 
нып, дёрт-беш тедбир кечирильди. Бу — буюк истидат саиби Юнус 
Къандымнынъ иджадына олгъан буюк урьметнинъ темсилидир. 

Даа чокъ йыллар эдебиятчынынъ янъы-янъы эсерлери дюнья 
юзю коребереджек, ве биз эр сефер онынъ янъы-янъы сатырларыны 
окъуп, омюрбакъий инсаннынъ озюнден баягъы огге кеткен иджады- 
нынъ махсулларыны миннетдарлыкънен къабул этеджекмиз. 


Баарь къары иле ирир къара ёлакъ 
Ве эбедий синъер меним омюриме... — 


Солдан сагъгъа: Юнус Къандым, Аблязиз Велиев, 
Ибраим Паши. 

деп язгъан эди Юнус. Шай да олды. Мерхум эдипнинъ озю айткъа- 
ныдай, баарьнинъ къар бораны астында биз оны сонъки къара ёлгъа 
озгъардыкъ, лякин о, ольгенинен унутылгъанлардан дегиль. Юнус- 
нынъ иджады эдебиятымызда дегерли ер алды. Демек, шаир оль- 
меди, ольмейджек. Озьгюн иджат оны эбедийликке дёндюрди. 

Тек бир шейге янамыз, буны да кене Юнуснынъ озю айткъан эди: 


Кельгенлер башкъадыр, кетеджек — меним, 
Козьяшны туварып, джетеджек — меним, 
Дюньяны багърына басып, окюнип, 
Сизлерге тоялмай кетеджек — меним. 


2006 с. 


КЪАРДАШ МИЛЛЕТЛЕР 
ЭДЕБИЯТЫ 


НАВАИЙНИНЪ ШИИРПЕРИ 
КЪЫРЫМТАТАР ТИПИНПЕ 


(2002 сенеси март 2-де А. Наваийнинъ 561 йыллыгъы 
мунасебетинен Къырым муэндислик-педагогика институтында 
отькерильген «Алишер Наваий ве дюнья эдебияты» 
конференциясында япылгъан маруза) 


Тамам бугунь улу озьбек шаири Алишер Наваийнинъ догъгъанына 
561 йыл толды. Ондан эвель Юсуф Хос Хаджиб, Ахмед Югнакий, 
Ахмед Ясевий, Насриддин Рабгъузий, Дурбек, Харезмий, Юсуф Ами- 
рий, Лютфий, Саккакий, Атаий, Сайид Ахмад киби белли ве мешур 
эдиплер келип кечкен олсалар да, къардаш эдебиятнынъ тарихында 
Алишер Навоийнинъ ери айрыдыр. 

Классик 1441 сенеси февраль 9 куню Герат шеэринде догъгъан. 
Эдждатлары тимурийлер сарайы огюнде пек буюк итибар къазан- 
гъан девлет эрбаплары экенлер. Онынъ бабасы — Гъиясиддин 
Кичкене — Сабзавор шеэрининъ акими олгъан. Шахрух шахнынъ 
олюминден сонъ мемлекетте юзь берген тертипсизликлер себебин- 
ден Алишернинъ аилеси вакътынджа Иракъкъа кочип кеткен. 1452 
сенеси, Алишер 11 яшында экенде, къоранта Гераткъа къайтып 
кельген ве огълан окъувыны девам эттирген. Алишер Навоий пек яш 
экенде озьбекченен бир сырада фарс-таджик, арап тили ве эдеби- 
ятларыны терен огренип башлагъан. Бундан да гъайры фельсефе, 
тарих, эдебиятшынаслыкъ, музыка, рессамлыкъ, хаттатлыкънен де 
джиддий огърашкъан. 

15 яшында экенде, Наваий шаир сыфатында шурет къазангъан. 
Озьбек ве фарс-таджик тиллеринде эсер язгъаны ичюн онъа «зул- 
лисонайн» («эки тилли») шаир, дегенлер. Классик, озьбекче манзу- 

мелерини «Наваий», фарс-таджик тилиндекилерини «Фаний» тахал- 
люсларынен язгъан. Эр эки лисанда гъает дюльбер, гузель эсерлер 
яраткъан. 

А. Наваий чокъ йыллар девлет хызметинде олгъаны белли, лякин 
иджат эп озюне чеккен. Ниает, 1476 сенеси истифагъа чыкъып, он 
бир йыл девамында девлет ишлерине къарышмай, озюнинъ энъ сев- 
ген иши — эдебият, илимнен огърашкъан. Бу тенеффюс шаирнинъ 
иджадында энъ семерели девир олды. Шу вакъытта о «Хайратул 
абрар», «Фархад ве Ширин», «Лейля ве Меджнун», «Еди сейяре» 
(«Сабъаи сайёра») ве «Искандер дивары» («Садди Искандарий») 
киби беш дестанны озь ичине алгъан ве иджадынынъ джевхери сай- 
ылгъан «Хамса»сыны язгъан. Бу манзумелер джиан эдебиятынынъ 
ольмез надыр эсерлери олып къалдылар. 

Шаир, назмиетнинъ чешит жанрларында аджайип эсерлер яратты. 
О, гъазель, рубаий, мухаммас, мусаддас, мустезат, сакъийнаме, киби 
жанрларда лирик эсерлерини топлап, «Чор девон» («Дёрт диван») 
адлы къоджаман бир эсер яратты. Бу диван «Балалыкъ аджайибат- 
лары» («Гъароибус Сигъар»), «Яшлыкъ надирликлери» («Наводи- 
руш — шабоб»), «Орта яштаки балалар» («Бадойилул — васат»), 
«Къартлыкънынъ файдалы меслеатлары» («Фавойидул кибар») 
киби дёрт болюктен ибарет олып, «Фикирлер хазинеси» («Хазойинул 
маоний»), деп де адландырылды. 

Омрюнинъ сонъки девринде Алишер Наваий «Севги нефеси», 
«Хамсатул мутихаййирин», «Мажолисун — нафоис», «Шиирий 
ольчюлер акъкъында», «Мезонул Авзон», «Эки тиль акъкъында 
муляаза» («Мухокаматул-лугъатайн»), «Къушларнынъ тили» 
(«Лисон ут-тайр»), «Ашыкъ къальплер» («Махбубул къулуб»), киби 
эсерлерини язды. 

Классик 1501 сенеси январь З куню 60 яшында Гератта вефат 
этти. Онынъ дженазесинде бутюн шеэр халкъы иштирак этип, еди 
кунь яс туткъан. 

Мешур шаир ве мутефеккир Алишер Наваий озьбек эдебияты- 
нынъ гениаль векили, озь халкъынынъ тилини юксек басамакъкъа 
котерген улу сымадыр. Эдипнинъ гъазеллери о къадар шырныкълы, 
о къадар аэнкли, ойле эмоциональ рухта язылгъанлар ки, олар санки 
йыр киби окъула. Меселя, онынъ «Дёрт диван»ына кирген бир гъа- 
зельни алайыкъ. О, озьбек тилинде бойле янъгъырай: 


Эй сабо, алым барып сарви хиромонымгъа айт, 
Иыгьларымнынъ шиддатин гульбарги хандонымгъа айт. 


Буки онынъ ахду паймонида мен олсам догъы, 
Яхшы фурсат топсанъ уль бад ахду паймонымгъа айт. 


Буки, онынъ зульфи зуннорида диним хосили, 
Куфр ила болмыш мубаддал номусульмонымгъа айт. 


Буки, къылмышмен джахону джанны онынъ сыдкъасы, 
Юз тумань джону джахондин яхшы джананымгъа айт. 


Буки, юз джан сидкъаси къылсам пушаймон болмагъум, 
Васлигъа бир ваъда къылгъондын пушаймонымгъа айт. 


Буки, юз минъ фитна козьлюк болса пайдо онсызын, 
Къылмогъум наззора харгиз козю фаттонымгъа айт. 


Буни чок айлаб ёкъо усрук чыкъар эль къасдигъа, 
Мен олуб эль джон топар, бебоки нодонымгъа айт. 


Дахр богъы гулларин хуснин вафосыз эрканин 
Юзи гуль, джисми суман, куйи гулистонымгъа айт. 


Эй Наваий, ич гульшаннинъ сенинъдек хушнаво 
Бульбули ёкъ эрканин шохи сухандонымгъа айт. 


Гъазель 


Чыкъса джаным, айып этме, бу хаста гонълюме бакъ, 
Янса джаным, айретленме, налеи зарыма бакъ. 


Бу айрылыкъ дештининъ гулю — ляле, сели — къандыр, 
Аджепленме, эй, гуль сен, къанлы козьяшыма бакъ. 


Корьмейсинъ сен къуру пытакъ безенгенин ал гуле, 
Айрылыкънынъ ташындан яралы джисмиме бакъ. 


Зильфини ачты дюльбер, бакъ, эгер инанмасанъ, 
Куфюрге эсирдирим, бут-и зуннурыма бакъ. 

Гъамдан ернен ексан этти тен бинасын козьяшым, 
Севги селинден йыкъылмыш, эски диварыма бакъ. 


Тевбелерни бозгъаныма инанмасанъ, эй алим, 
Джуббем йыртыгъыны корь, саркъкъан сарыгъыма бакъ. 


Ичкиликтен баш котермей, омюрлик гунахкярым, 
Наваий, бош омюр сюрьдим, бой-постум, алыма бакъ. 
(Терджиме бизимки) 


Аман-аман ярым асыр озьбеклернен ян-янаша яшар экенмиз, 
табиий, дин, тиль джеэтинден ошагъан бу халкънен даа зияде 
якъынлаштыкъ. Чокъ яшларымыз мектепте озьбекче тасиль алды, 
къардаш эдебиятнен таныш олдылар. Озьбек шиириетининъ зен- 
гин багъчасына кирген эр бир инсанны Наваийнинъ улу деасы озюне 
мефтюн этти. Бир чокъ эдиплеримизге классикнинъ тесири пек буюк 
олды. 

Алишер Наваийнинъ шиирлери, онъа багъышлангъан эсерлер 
ана тилимизге чокъ терджиме этильди. 1966 сенеси, эдипнинъ 525 
йыллыгъы къайд олунгъанда, онынъ эсерлери дженктен сонъ ильк 
дефа къырымтатарджагъа чевирилип, «Ленин байрагъы» газета- 
сында дюнья юзю корьди. Эвельден исе классикни Исмаил Гасп- 
ринский, Бекир Чобан-заде, Амет Мефаев терджиме эткен эдилер. 
Наваийнинъ 40-къа якъын икметли сёзю 1982 сенеси «Сабалар 
хайыр» джыйынтыгъында, 12 афоризми «Йылдыз» меджмуасында 
ана тилимизде дердж олунды. Шаир Черкез-Али «Джамий Наваий 
акъкъында» адлы шиирни къырымтатарджагъа терджиме эткен эди. 
Закир Къуртнезир гъазель, рубаий ве туюкъларыны ана тилимизге 
чевирип, «Йылдыз»да бастырды. Алишер Наваийнинъ 550 йыллы- 
гъы нишанлангъанда, аджайип лирик шаиримиз Решид Мурад озю- 
нинъ, озьбек классигине багъышлап, та 1950 сенеси язгъан ве «Бир 
къучакъ чечек» китабына кирсеткен «Баш эгип кельдим» шиирини 
гъайрыдан ишлеп, «Ленин байрагъы» газетасында текрар бастырды. 
Мына бу эсер: 


Эйкелинъ огюне баш эгип кельдим, 
Къабул эт халкъымдан урьмет ве селям! 
Устазым, юрегим устюнде элим, — 
Сенинъ де юрегинъ урмакъта, дуям. 


Эй, улу Наваий, шимди ильк баарь, 

Мен бир топ мелевше кетирдим санъа. 
«Фархад ве Шырын»ынъ ольмеди, яшар, 
«Фархад» чыракълары йылдыздай яна. 


«Лейля ве Меджнун»ны саифелесем 
Козюмнинъ огюне тарихлер келе. 
Юртунъда дегиль де, эр улькеде эм 
Сёзлеринъ кечмекте тиллерден тильге. 


Дост-къардаш халкъларнынъ шаири, динъле, 
Бахытлы къапылар ачыкътыр санъа. 
Ватанынъ гъурурлы улу адынъле, 

Инсанлар эр тильде окъуй ве анъа. 


Навоийнинъ эсерлеринен танышыр экенмиз, оларда: тикмиль 
(текмиль), талаф (телеф олмакъ), мужда (мужде), аякъчы, акърап 
(акъреп), басма, базурган (базиргян), суфра (софра), силах (силя), 
ашлигъ (ашлыкъ), чокич (чёкюч), хияр (хыяр), чанакъ, чабук (чабик), 
чох (чокъ), шиш, шабаш, шал, эхмал, юмрукъ, ясакъ, отьмак (отьмек), 
къоз (джевиз), акъраб (акъреп), акъраба, Аллах, алат, арындырмакъ, 
бийик (буюк), буламакъ (быламыкъ), гезламак (гизлемек), дулаб 
(долап), емек, панир (пенир), парчам (перчем), чиркин киби бугуньде 
тилимизде мунтазам суретте ишлетильген (озьбеклер ичюн архаизм 
олып къалгъан) сёзлерни пек чокъ расткетирмек мумкюн. Бу, озь- 
бек ве къырымтатар лисанларынынъ эвель-эзельден бири-бирине 
насыл якъын олгъаныны косьтере. 


Афоризмлер 
(А. Наваийден) 


От иши — къавурмакь, 
Ель иши — савурмакъ. 


Яхшылыкъ япамасанъ, 
Баре яманлыкъ да япма. 


Яхшылыкъны бильмесенъ, 
Баре яхшыларгъа къошул. 

Яман иле яхшы арасында фаркътыр, 
Эки гемининъ уджуны туткъан — гъаркътыр. 


Тильге ихтиярсыз — ильге итибарсыз. 


Агъызгъа кельген шейни айтмакъ — джаильнинъ иши, 
Огюне расткельген шейни емек — айваннынъ иши. 


Аз-аз огренип, дана олур, 
Аз-аз топланып, дерья олур. 


Бильмегенин сорап огренген — алим, 
Арланып сорамагъан — озюне залым. 


Бугуньки ишни ярынгъа къалдырмазлар. 


2002 с. 


ОМАР ХАЙЯМ 


(Аблязиз Велиев терджиме этип азырлагъан 
«Омар Хайям. Рубаийлер» китабына мукъаддеме) 


Элинъиздеки бу китапкъа кирген рубаийлер Шаркънынъ улу 
шаири, фарс-таджик эдебиятынынъ классиги Омар Хайямнынъ къа- 
лемине менсюптир. Онынъ эсерлери дюньянынъ бутюн эсас тилле- 
рине дефаларджа эм де бир къач вариантта терджиме этильген. 

Омар Хайям — онынъ толу ады Гъийас ад-Дин Абу-л-Фатх ибн 
Ибрахим Омар Хайям — 1048 сенеси я да ондан бир къач йыл эвель 
Ираннынъ шаркъ кьысмынынъ Хорасан виляетиндеки Нишапур шеэ- 
ринде я да онынъ этрафындаки койлерден биринде чадыр тиккен 
терзининъ (тикиджининъ) аилесинде дюньягъа кельген. Шаирнинъ 
«Хайям» тахаллюси бабасынынъ я да къартбабасынынъ зенаатын- 
дан алынгъан, деген фикирлер бар. Омар Хайям Балхта, Бухарада, 
Самаркъандда тасиль алып, земанесининъ истидатлы, етекчи алим- 
леринден бири оларакъ етишкен. Онынъ къалеми астындан мате- 
матика, астрономия, фельсефеге аит бир сыра эсерлер чыкъкъан. 
О. Хайям бир сыра кешфиятлар япкъан. Меселя, 1077 сенеси юнан 
алими Эвклиднинъ китабындаки бир къач геометрик шекиллерни 


изаатлап язгъан эсеринде тек ракъамларнынъ тамырыны тапмакъ 
ёлларыны косьтерген. Омар Хайям «Рисола фи-л-вуджуд» («Вар- 
лыкъ акъкъында рисале»), «Рисола фи куллийат ал-вуджуд» («Вар- 
лыкънынъ умумийлиги акъкъында рисале») киби фельсефий эсер- 
лер яратты. 

Классик «Рисола-фил-кавн ва-т-таклиф» («Кяинат ве онынъ 
вазифелери акъкъында рисале») серлевалы китабында Абу Али ибн 
Синаны озюнинъ устазы, деп айта. Тарихчы Байхакъийнинъ биль- 
диргенине коре, О. Хайям олюми алдындан окъугъан энъ сонъки 
китабы да — Абу Али ибн Синанынъ «Китоб-уш-шифо» («Шифа 
китабы») экен. 

Чокъ йыллыкъ араштырувларындан сонъ, 1079 сенеси, Омар 
Хайям янъы такъвим ишлеп чыкъкъан. О, беш асыр сонъра Авро- 
пада къабул олунгъан ве шимди де къулланылгъан григориан такъ- 
виминден баягъы мукеммель экен, лякин, теэссюф ки, о вакъытта 
омюрге кечирильмеген. 

Омар Хайямнынъ такъдири гъает фаджиалы олгъан. Омюрининъ 
сонъу фукъареликте кечкен шаир ве алим 1131 сенеси догъгъан 
ери — Нишапурда вефат эткен. 

Улу классик тек озюнинъ ильмий араштырувларынен дегиль 
де, зиядедже надир назмиетинен, яни рубаийлеринен, дюньягъа 
танылды. Онынъ эсерлери этрафында юз йыллардан берли давалар 
кете. Чешит девирлерде мутехассыслар араштырувлар, тахминлер 
ве фаразлар ёлунен 20—30-дан 5000-гедже рубаийни Омар Хайям- 
нынъки, дее исбатламагъа тырыштылар. Лякин бу меселеде аля даа 
сонъки нокъта къоюлгъаны ёкъ. 

Бугуньде-бугунь Омар Хайямнынъ бедиий эсерлери Оксфорд 
университетининъ Бодлеян китапханесинде, Кембридж университе- 
тининъ китапханесинде, Британия музейинде, Берлин эм де Париж- 
деки Миллий китапханелерде ве ил. сакъланмакъта. 

Хайямнынъ назм эсерлерининъ асыл метни 1942 сенеси белли 
иранлы алим Мухаммад-Али Фуругининъ кириш сёзюнен Тегеранда 
басылып чыкъкъан. Ингильтерели шаркъшынас, Кембридж универ- 
ситетининъ профессоры Артур Арберри Омар Хайямнынъ рубаийле- 
рининъ эки къолязмасыны тапкъаны белли. Оларнынъ биринджиси 
Иранда шахсий коллекцияда тапылгъан. Къолязма 1207 сенеси, яни 
шаирнинъ олюминден 85 йыл кечкен сонъ, кочюрилип язылгъан. Бу 
акъта малюмат иранлы эдебиятшынас Аббас Икъбальнинъ 1946 
сенеси «Йадгар» меджмуасында басылгъан макъалесинде бериле. 
Классикнинъ экинджи къолязмасыны Артур Арберри Лондондаки 

шахсий китапханеде тапкъан. О, 172 рубаийден ибарет олып, 1259— 
1260 сенелери кочюрилип язылгъан. Омар Хайямнынъ 1207 сенеси 
кочюрилип язылгъан энъ къадимий къолязмасы чокъ йыллар дева- 
мында ич бир ерде нешир этильмеди, ве ондан не окъуйыджылар, не 
де тедкъикъатчылар файдаланып олдылар. 

1959 сенеси Москвадаки «Шаркъ эдебияты нешрияты»нда 
Е. Э. Бертельснинъ муаррирлиги алтында (метнлерни азыр- 
лав, терджиме, сёз башы — Р. М. Алиев ве М. Н. Османованынъ) 
«Руба’ийат» серлевалы эки джылтлы китап дюнья юзю корьген эди. 
Биринджи джылт — биз юкъарыда айтып кечкен ве 1207 сенеси 
тапылгъан Омар Хайямнынъ къолязмасынынъ тыпкъы басымыдыр 
(факсимиле), экинджисинде исе фарсийдже язылгъан эм де несир 
шеклинде русчагъа терджиме этильген рубаийлер берильген. 

Омар Хайямнынъ бедиий эсерлери Авропада ХІХ асырнынъ 
башында Хаммер Пургштальнинъ алман тилине (25 рубаий) ве Гар- 
сен де Тассининъ франсызджагъа (10 рубаий) япкъан терджимеле- 
ринден белли эди. Классикнинъ назмиетине нисбетен олгъан умум- 
джиан меракъ, эсасен, шу асырнынъ орталарындан, яни Эдвард 
Фитцджеральд рубаийлерни инглиз тилине чевирип, 1859 сенеси 
дердж эттирген сонъ, башлангъан. Фитцджеральднинъ классик 
терджимеси ХІХ асырнынъ сонъуна къадар 25 кере нешир олунгъан. 

Омар Хайямнынъ бедиий сёзю, фельсефий гъаелери о къадар 
кучьлю ки, атта ондан сонъ яшап иджат эткен Джелялиддин Румий, 
Муслихиддин Саъдий, Хафиз Ширазий киби шаркъ эдебиятынынъ 
классиклерине биле тесири буюк олгъан. 

Биз бильгенимизге коре, дюньяджа мешур шаир Омар Хайямнынъ 
рубаийлери бу вакъыткъа къадар къырымтатар тилине терджиме 
олунмагъан. Мен бу ишке ильк кере бундан 43 йыл эвельси, яни 1973 
сенеси, киришкен эдим. Ильк терджимелерим аз микъдарда олып, 
«Ленин байрагъы» газетасынынъ 1973 сенеси февраль 17 кунюне 
аит санында басылды. Белли эдибимиз Раим Тынчеров оларны 
бакъып чыкъкъан ве макъуллеген эди. Арадан чокъ йыллар кечкен 
сонъ менде бу ишни девам эттирмек истеги уянды. 

Рубаийлерни ана тилимизге чевиргенде, таджикче-фарсийдже 
метнлерге эсасландым, ондан да гъайры озьбек, тюрк, азербайджан 
ве рус терджимелеринден файдаландым. 

Бундан он йыл эвель, 2006 сенеси, урьметли шаиримиз Шакир 
Селим терджимелеримни окъуп чыкъкъан ве озюнинъ къыйметли 
фикирлеринен пайлашкъан эди. 


Сайгъылы окъуйыджылар! Къолунъыздаки китап — чокъ йыллыкъ 
эмегимнинъ махсулыдыр. Келинъиз, берабер дюнья эдебиятынынъ 
энъ парлакъ къалем саиплеринден бири олгъан Омар Хайямнынъ 
фикир инджилерини бирер-бирер данелейик... 


2016 с. 
ХХ АСЫР ТАТАР ЭПЕБИЯТЫНА 
ТЕМЕПЬ КЪОЙГЪАНПАРВАН БИРИ 
ХХ асырнынъ ильки чериги — татар эдебиятынынъ чечекле- 


нюв девиридир. О вакъытнынъ белли сымаларындан бири ола- 
ракъ языджы Фатих Каримий танылды. Каримий озь иджадынен шу 
девирнинъ корюмли эдиплери Шигабутдин Марджаний, Ризаитдин 
Фахретдинов, Каюм Насырий киби янъы эдебиятнынъ юкюни, негиз 
багъаналар киби, озь омузларында котерип тургъанлар сырасына 
къошулды. 

Фатих Каримий 1879 сенеси Самара губерниясынынъ Бугульма 
районындаки Миннибаево коюнде, молла аилесинде догъды. Ильк 
тасилини бабасындан алгъан, эки йыллыкъ рус мектебини битир- 
ген. Йигит Чистополь шеэриндеки медресени битирген сонъ Уфа- 
гъа барып, имам-мудеррисликке имтиан тутып, Тюркиеге окъумагъа 
кеткен. Анда Фатих Каримий «Мулькие» алий мектебинде османлы, 
франсыз тиллерини ве эдебиятыны менимсеген. Истидатлы талебе 
къардаш улькенинъ маариф саасыны, окъутув усулларыны, янъы 
усул мектеплерининъ ишини дикъкъатнен огренген, тюрк эдебияты 
даирелеринен алякъагъа кирген. Бойлеликнен, 1896 сенеси о, энди 
земанесининъ кениш бильгили, юксек азырлыкълы медениет хыз- 
метчиси олып етишкен. Шундан сонъ Каримийни Ялта шеэрининъ 
дживарындаки Дерекойге оджалыкъкъа давет эткенлер. 1896—1898 
сенелери о, Ялтадан Дерекойге къатнап, мектепте чалышкъан. 

Фатих Каримийнинъ иджады 1897 сенеси Ялтада язылгъан 
«Салих бабайнынъ эвленюви» икяесинден башланды, деген фикир 
бар. Шундан сонъ о Исмаил Гаспринскийнинъ бабасы — Мустафа 
эфендининъ мырза къызына эвленюв маджералары акъкъында 
«Мырза къызы Фатиме» повестини язгъан. Эсер эдипнинъ иджа- 
дында айрыджа ер тута. Онъа Идиль бою татарлары ичюн «экзо- 
тика» киби къабул этиледжек бир алда, Къырым мырзалары яшай- 
ышындан типик олмагъан бир вакъиа мевзу этип алынгъан. Бу эсер 
де Ялтада язылгъан олмалы, деген ихтимал догъура. 

«Мырза къызы Фатиме» башкъа ерли халкъ — къырымтатарлар 
турмушындан алынгъан олса да, реаль яшайыш, конкрет материал- 
ларгъа эсасланып язылгъан. Атта эдебиятшынаслар бу повестьни 
татар эдебиятынынъ ильк весикъалы-биографик эсерлеринден 
бири, деп эсапламакъ мумкюн, дейлер. 

Фатих Каримий сагъ экенде, онынъ иджадына ляйыкълы дикъ- 
къат айрылмады. Тек «Истанбул мектюплери» (1913) эсерине озь 
вакътында татар ве рус матбуатында юксек къыймет кесильген эди. 

Языджы «Терджиман»ны даимий суретте окъугъан, озь юртунда 
кениш тешвикъат эткен эм де Гаспринскийнинъ гъаелерине гонъ- 
юльдешлик бильдирген бир адам олгъан. Айны вакъытта Къырымда 
яшагъаны ве чалышкъанынынъ да тесири олса керек, муэллифнинъ 
эсерлеринде пек чокъ къырымтатар келимелери расткеле. 

1903 сенеси Багъчасарайда «Терджиман» газетасынынъ 20 йыл- 
лыгъы къайд этильген. Шу мунасебетнен отькерильген тантаналы 
меджлисте иштирак этмек ичюн Къырымгъа Оренбургдан Фатих 
Каримий ве Хамитджан эфенди Арабов кельгенлер. Сонъундан бу 
хусуста эдип «Къырымгъа сеяат» адлы салмакълы эсер язып, ильк 
кере 1904 сенеси Оренбургда айры китап оларакъ басып чыкъар- 
гъан. 

ХХ асыр татар эдебиятына темель къойгъанлардан бириси олгъан 
Фатих Каримий «буржуазия языджысы», деп илян этильди. Онынъ 
эсерлери йигирминджи сенелерден сонъ деерлик басылмады. 

1925 сенесининъ башында Каримий Москвагъа кочип, СССР хал- 
къларынынъ меркезий нешриятында чалышкъан, Шаркъ универси- 
тетинде ве арбий курсларда тюрк тилинден дерс берген. 1937 сенеси 
август айында языджы ичтимаий омюрден, эдебияттан бутюнлей 
четлештирильди. 67 яшлы эдип акъсыз якъаланып, ашыкъчанлы- 
кънен, ич бир тюрлю тешкерювсиз 1937 сенеси сентябрь 27 куню 
СССР Юкъары махкемеси Арбий коллегиясынынъ къарарынен къур- 
шун джезасына укюм этильди. 1959 сенеси декабрь 8-де арбий эйет 
эдипни реабилитирлев акъкъында къарар чыкъарды. 

Ниает, чокъ йыллардан сонъ, 1996 сенеси, Татарыстан китап 
нешрияты Фатих Каримийнинъ сайлама эсерлер джыйынтыгъыны 
дердж эттирди. «Мырза къызы Фатиме» адынен чыкъкъан бу китап- 
къа айны серлевалы повести ве «Къырымгъа сеяат» деген сеяатна- 
меси кирсетильди. Бу эки эсер 2001 сенеси «Мырза къызы Фатиме» 
ады иле айры китап оларакъ къырымтатар тилинде бизим терджиме- 
мизде нешир олунды. 


2002 с. 


БИЗИМ ГОРЬКИЙ 


(А. М. Горькийнинъ догъгъанына 120 йыл толувы 
мунасебетинен) 


Бу куньлерде бутюн эдебий джемаатчылыкь улу пролетар 
языджысы Алексей Максимович Горькийнинъ 120 йыллыгъыны 
къайд этмекте. 

Ана-бабадан яшлай оксюз къалгъан Алексей Пешковнынъ бала- 
лыкъ йыллары къартбабасы Кашириннинъ эвинде кечкен. Онда 
окъувгъа истек пек эрте уянгъан. О, озюнинъ ильк эсерини: «Къарт 
эмен агъачынынъ йыры», деп адландыргъан поэмасыны о вакъытта 
Нижний Новгородда яшагъан белли языджы Владимир Короленко- 
гъа косьтерген. Эдип, яш авескяргъа онынъ къаралагъан сатырлары 
эдебий эсер сайылмакътан чокъ узакъ олгъаныны анълаткъан. Горь- 
кий озь поэмасыны якъкъан ве шундан сонъ эки йылгъадже элине 
къалем алмагъан. 

А. М. Горький аятнен, ишчилернинъ, койлюлернинъ яшайышы- 
нен якъындан таныш олмакъ ичюн Русиени бойлап сеяаткъа чыкъ- 
къан. Кечкен асырнынъ 80-нджи сенелери 16 яшлы Пешков Къазан 
шеэрине кельген, университетке окъумагъа киреджек олгъан, лякин 
макъсадына иришип оламагъан. Амма бу ерде о революцион рухтаки 
адамларнен таныш олгъан, народниклернинъ тёгереклерине къат- 
нап башлагъан, мында марксистик эсерлерни окъугъан. Сонъундан 
Горький шу девирни хатырлап: «Бедендже догъгъан ерим Нижний 
Новгород олса, рухий джеэттен догъгъан ерим Къазан олды», — 
деген эди. 

Алексей Пешков Къазанда дёрт йыл яшагъан сонъ Русие, Укра- 
ина, Бессарабия, Къырым, Кавказнынъ чокътан-чокъ шеэр ве койле- 
ринде булунды. Бу заманда пек зенгин теэссуратлар топлады, чешит 
вакъиаларгъа расткельди. 

Алексей Максимович 1891 сенесининъ сонъунда Тифлис шеэрине 
келип чыкъкъан. Мында демирёл устаханелеринде чалышып башла- 
гъан. 1892 сенеси сентябрь 12-де Тифлисте чыкъкъан «Кавказ» газе- 
тасында онынъ «Макар Чудра» адлы ильк икяеси «М. Горький» деген 
тахаллюснен басылды. Иште, бу вакъыттан башлап языджылыкъ 
онынъ эсас зенааты олып къалды. Ильк эсерлерининъ эксериети 
Бессарабия ве Къырымда корьген, эшиткен вакъиалары акъкъында 
эди. «Шаин акъкъында йыр», «Изергиль къартий», «Боран къушу 

акъкъында йыр» киби романтик эсерлери къырымтатар ве молдаван 
халкъ йырлары ве масалларындан файдаланылып язылгъан. 

Бундан йигирми йыл эвельси Горькийнинъ юз йыллыгъы кениш 
къайд этильгенде, «Ленин байрагъы» газетасынынъ саифелеринде 
бу улу эдипнинъ аяты ве яратыджылыгъы акъкъында пек чокъ макъ- 
алелер дердж олунды. О вакъытта белли шаиримиз Эшреф Шемьи- 
заде эдип акъкъында язгъан макъалесинде шойле дей: 

«Горький «Шаин акъкъында йыр» адлы къырымтатар халкъ 
дестаныны 1891 сенесининъ кузюнде, ялы боюндаки юзюм багъла- 
рына куньделик чалышып юрьген вакъытларында, Тувакъ кою ялы- 
сында Надир Раим огълу адында бир къарт къырымтатар чобаны- 
нынъ агъызындан эшите ве 1895 сенеси бу дестанны русчагъа эркин 
терджиме этип бастыра. Бу къырымтатар дестанында озь муитине 
ашыкъ, къанатлары къырылгъан, олеяткъан магърур Шаин къушу- 
нынъ: «Ольсем де, озь муитимде олейим», — деп, къаялар узерин- 
ден ашагъы атылып, ольгени икяе этиле. Къоркъу бильмез Шаин 
къушунынъ бу къараманлыгъыны Къара денъизнинъ арслан киби 
окюрген, ялыгъа урулгъан эпкин далгъалары: «Эшкъ олсун санъа!» 
деп йырлайлар». 

«Эй, джесюр Шаин! Сен къанынъны душманларынънен куреште 
акъыттынъ... Лякин вакъты келир — сенинъ сыджакъ къанынънынъ 
тамчылары, аят къаранлыгъында къыгъылчым киби алевленир де, 
бир чокъ джесюр юреклерни азатлыкъ ве айдынлыкъ сувсузлыгъы- 
нен яндырыр!..» 

«Шаин акъкъында йыр»нынъ бу сатырларыны о вакъыттаки 
Русиенинъ джеми инкъиляпчылары севинч ве умютнен текрарлай 
эдилер. Бу эсер бир чокъ несиллер ичюн азатлыкъкъа, айдынлыкъ- 
къа джельп этиджи магърур бир чагъырылыш олып къалды. Белли 
тенкъитчи В. В. Стасов 1906 сенеси «Шаин акъкъында йыр» — 
Горькийнинъ энъ яхшы эсерлеринден биридир ве о, асырлар бою 
яшар», — деген эди. 

Горькийнинъ «Ана» романынынъ баш къараманларындан бириси- 
нинъ прототипи олгъан П. А. Заломов озь хатырлавларында: «Шаин 
акъкъында йыр» биз ичюн онларнен прокламациялардан къыйметли 
эди», — деп язды. 

Бу ерде бираз огге кетип, шуны да айтмакъ истейим. М. Горь- 
кий бир къач йыллар Италияда тедавийленип, отузынджы сене- 
лернинъ башында бутюнлей Ватанымызгъа къайтып кельген сонъ, 
1935 сенеси белли бир вакъыт Къырымда, Байдар къапысынынъ 
этегинде ерлешкен Фороста, ешилликлер ичине комюльген Теселли 


сарайында да яшагъан. Иште о вакъытта бир группа къырымтатар 
языджысы Алексей Максимовични зиярет эткен эди. Ильяс Тархан, 
Ыргъат Къадыр, Эшреф Шемьи-заде, Абдулла Дерменджи, Раим 
Тынчеровны Алексей Максимович пек сыджакълыкънен къаршылап, 
Къырымнынъ икътисадий ве медений омюри, эдебиятымызнынъ 
тарихы эм де о вакъыттаки вазиетинен меракълангъан. Фольклоры- 
мызнынъ эмиети акъкъында сёйлеерек, къырымтатар йырларыны 
шахсен озю эр вакъыт севип динълегенини айткъан. Улу языджы- 
нынъ къырымтатар эдебиятына ве медениетине якъынлыгъы ве 
дикъкъаты, акъикъатен де, буюк эди. Языджыларымызнынъ осьме- 
сине онынъ буюк тесири олды ве аля бугунь олмакъта. 

«Макар Чудра»дан сонъ Горькийнинъ башкъа икяелери ве очерк- 
лери де дюнья юзю корип башлайлар. 1898 сенесине келип, энди 
онынъ эки томлыкъ «Икяелер ве очерклер»и чыкъты. Шундан сонъ 
Л. Толстой ве А. Чехов «буюк бир сёз устасы даа чыкъты» деп, Горь- 
кийни сыджакъ тебриклегенлер. 

Алексей Максимович ХІХ асырнынъ сонъуна къадар эки буюк 
эсер даа — «Фома Гордеев» романыны ве «Учеви» повестини язып 
битирди. Романда капитализмнинъ адалетсизликлери ве бербатлы- 
къларыны тасвирлесе, повестте эмек адамыны юксельте, капита- 
лизм къурумынынъ келеджеги олмагъаныны тасдикълай. 

Горькийнинъ ильк икяелерининъ тиражы о вакъыт ичюн мисли 
корюльмеген сайыда — 100 бинъ нусхада чыкъты. 25 бинъ нусхада 
чыкъкъан «Мещанлар» пьесасы исе эки афта ичинде сатылып бит- 
кен. Арадан чокъ кечмеден, «Омюр тюбюнде» пьесасы дюнья юзю 
корьди. Дюньянынъ бутюн саналарында ойналгъан ве аля бугунь 
темашаджыларны эеджанландырмакъта олгъан бу классик эсер 
эдипке буюк шан-шурет кетирди. 34 яшында о, Русие бедиий ака- 
демиясынынъ фахрий академиги этип сайлангъан. Лякин Николай |І 
берген косьтеришнен Академияда отькерильген сайлав лягъу этиль- 
ген. Самодержавиенинъ бу баштакълыгъына наразылыкъ бильди- 
рип, фахрий академиклер А. П. Чехов ве В. Г. Короленко озьлери- 
нинъ дипломларыны къайтарып бергенлер. 

38 яшында Горькийнинъ ады чет иллерде — Швецияда, Данияда, 
Алманияда ве, ниает, Америкада мешур олгъан. Бу имкяндан фай- 
даланып, Алексей Максимович тыш мемлекетлер аркъалы чар укю- 
метининъ айын-оюнларыны фаш эткен, онъа къаршы сиясий куреш 
алып баргъан. 

1905 сенесининъ 9 январында Горький ишчилернинъ атылгъан- 
ларыны озь козюнен корьген. Бунъа гъадапланып, самодержавиени 

девирмеге давет этиджи прокламациялар даркъаткъаны ичюн оны 
Петропавловск къалесине къапайлар. Шу йылы ноябрьде А. М. Горь- 
кий биринджи кере В. И. Лениннен корюшкен, иште бу вакъыттан 
оларнынъ достлугъы башлангъан. 

1905 сенесининъ Декабрь силялы исьяны куньлеринде Горький 
ишчи дружиналарыны силя ве паранен теминлеп тургъан. Бойлелик- 
нен, о инкъилябий иште фааль иштирак эткен. 

1906 сенеси эдип башта «Душманлар» пьесасыны, сонъра исе 
«Ана» романыны яза. Ленин бу романнынъ къолязмасыны окъуп, 
инкъилябий ишчи арекети ичюн китап пек файдалы ве вакътында 
язылгъаныны къайд эткен. 

Горькийнинъ бедиий-автобиографик трилогиясы («Балалыкъ», 
«Адамлар арасында», «Меним университетлерим»), «Клим Самгин- 
нинъ омюри», «Артамоновлар иши» романлары, «Егор Булычёв ве 
дигерлери», «Достигаев ве дигерлери», «Васса Железнова» киби 
пьесалары, онларнен дигер эсерлери языджыны джианнынъ улу 
эдиплери сафына къошты. Гъарп эдебиятынынъ улу эрбаплары 
Ромен Роллан ве Герберт Уэллстен тутып, Кнут Гамсун ве Стефан 
Цвейгге баргъандже замандашлары олгъан Горькийни буюк урьмет- 
нен анъа эдилер. 

Алексей Максимович озюнинъ терен афористик тефеккюринен, 
гъает кениш дюньябакъышынен, чокъракъ суву киби темиз ве тазе 
тилинен, омюрни гъает терен билювинен эдебиятны юксек севиеге 
котерди. Максим Горький бедиий эдебият тарихында дюньяджа 
эмиети олгъан терен из къалдырды. Бутюн прогрессив инсанлыкъ 
оны акълы оларакъ нефис эдебиятнынъ гиганты, деп таный, ве бу, 
акъикъатен де, шай. 


ШАИР АКЪКЪЫНАА СЁЗ 


Саба тургъанымнен, почта къутусына бакътым. Бугуньки газе- 
талар энди кельген. Оларны саифелеп башлагъанымнен, сонъки 
саифедеки некролог козьге чарпты. Къара черчиве ичине алынгъан 
фамилияны корьгенимнен, теним чымырдады, юрегим санчкъан 
киби олды. Манълайымда сувукъ тер пейда олгъаныны сонъундан 
абайладым. Къайсын Кулиев вефат эткен... 

Эйъат! Олюм деген шей не къадар титис, шефкъатсыз, адалет- 
сиздир. Къайсын агъа омюрни о къадар север эди ки, буны бутюн 
иджады девамында бар сеснен айтып кельди. Шаирни корьгенлер, 
бильгенлер буны даа зияде анълайлар. 


Къайсын Кулиев 
аджайип инсан, буюк интер- 
националист, девримиз- 
нинъ мешур эдиплеринден 
бири эди. О, озь тувгъан 
эдебиятыны не дереджеде 
севсе, къардаш халкълар- 
нынъ эдебиятларыны да о 
дереджеде севди, урьмет 
этти, къайгъырды. Бугунь 
балкъар эдебияты озюнинъ 
бабасындан айырылгъан 
олса, умумсовет эдебияты 
буюк огълундан, Къайсын 
агъа севип-сайгъан бизим 
эдебиятымыз исе озюнинъ 
энъ якъын досту ве меслек- 
дешинден айырылды. Бу, 
пек буюк гъайыптыр. 

Эдип языджыларымыз- 
нынъ яратыджылыгъынен, 
эдебиятымызнен де пек 
меракълана эди. Ташкентке 
кельгенде, бир тыныш олса 


да, мытлакъ муарририе- Солдан сагъгъа: Гариф Ахунов, 
тимизге кирип, ал-эхвал Къайсын Кулиев, Аблязиз Велиев. 
сорап, бир фильджан къаве 30.09.1983 с. 


ичип кете тургъан эди. 1981 
сенеси сентябрь 9 куню Къайсын агъа омюр аркъадашы Эльзат 
ханымнен берабер кене де редакциямызнынъ мусафири олгъан эди. 
1983 сенеси сентябрь 25-тен октябрь 3-ке къадар Ташкентте 
Асия, Африка языджыларынынъ \П юбилей конференциясы олды. 
Онда эки къытанынъ энъ беллли ве мешур эдиплеринен бир сырада 
Къайсын Кулиев де иштирак эткен эди. Биз бир сыра языджыларны 
редакциягъа мусафирликке чагъырмакъ къарарына кельдик, ве бу 
ниетни мен Къайсын агъагъа да бильдирдим. Яхшы, деди о, биз ярын 
Самаркъандгъа бир куньлюк сеяаткъа кетемиз, къайтып келеджек 
кунюмизге къарарлаштыра билесинъиз. Бойлеликнен, корюшювни 
сентябрь 30, джума кунюне бельгиледик. Шу куню танъ маалинде 
Фергъана вадиси ве Самаркъанддан къайтып кельген мусафирлер 


141 


142 


саба саат 10-да кене Навоий адына театрге, невбеттеки меджлиске 
топландылар. Саба меджлиси биткен сонъ, секциялар боюнджа 
мунакъашалар башланды. Биз Къайсын агъа, Татарыстан языджы- 
лар бирлиги идаресининъ реиси, белли языджы Гариф Ахунов иле 
театрден тышкъа чыкътыкъ. Дигер аркъадашлар топлангъангъа 
къадар эппейи вакъыт субетлештик. Къайсын агъа конференцияда 
сёзге чыкъкъан аркъадашларнынъ фикирлерини талиль этип, бизге 
оны даа терен, озю бильген конкрет мисаллер эсасында кенишче 
анълатмагъа тырыша ве, айны вакъытта, совет эдебиятында буюк 
бир вакъиа олгъан янъы эсерлер акъкъында, озь эвлядыны севип 
макътагъан киби, макътап айта эди. 

Ниает, эр кес топлангъан сонъ, мен Чингиз Айтматов, Мустай 
Карим, Давид Кугультинов, Къайсын Кулиев ве Гариф Ахуновны 
«Ленин байрагъы» редакциясына алып кельдим. О кунь эпимиз ичюн 
буюк байрам олды. Шу дакъкъасы мусафирлернинъ оглерине бирер 
фильджан къокъулы къаве къоюлды. Чингиз агъа къавенен чокъ 
достлугъы олмагъаныны, лякин бизим хатиримиз ичюн бир филь- 
джан ичеджегини айткъанда, Къайсын агъа: «Айса манъа, эгер мум- 
кюн олса, кене бир фильджан тёкюнъиз!» — деди ве аз-аз ютумлар- 
нен, иштаанен эки фильджан къаве ичти. Газета ве языджы, эдебий 
тиль, эдебий тенкъид, эдиплер огюнде тургъан актуаль проблемалар 
акъкъында субет башланды. 

Акъикъатен де, Къайсын агъа буюк шаир ве инсан эди. Асия, 
Африка языджыларынынъ МІ! конференциясында Къайсын Кулиев- 
нен мешур къалмыкъ шаири Давид Кугультиновнынъ даима къучакъ- 
лашып отургъанлары ич де козь огюмден кетмей. Тек саф ве бол 
гонъюлли, юксек ахлякъий чизгиге малик олгъан адамлар, акъикъий 
Шаирлер бойле япа билелер. 

Шаирнинъ юреги урувдан токътады. О, агъыр, тюзельмейджек 
дертке огърагъаныны озю де биле эди. Лякин бунъа бакъмадан, 
омрюнинъ сонъки дакъкъаларына къадар оптимист олып къалды, 
чюнки дигер мусбет чизгилернен бир сырада онда улу ираде бар эди. 


Мен дагъларнен сёйлешкенде — 
Бар дюньянен сёйлешем. 

Мени динълей таш, терек де, 
Танъ аттыргъан ярыкъ эм. 
Къаялыкъта доланырсам, 

Шу тынчлыкъта сёйленсем, 
Къаялардай, гуя, о ань 


Динълей мени бир алем. 
Дагълар меним айткъанымны 
Текрарлайлар эзберден. 

Тек бу ерде къуванч, гъамны 
Пайлашам догъмуш ернен... — 


деп язгъан эди шаир «Мен дагъларнен сёйлешкенде» шииринде. 
Э, акъикъатен де тувгъан топракъ, тувгъан Ватан онъа кучь, къудрет, 
ираде ве шиирлерине къанат — ильхам багъышлай эди. 

Шаир ольди. Бугуньде даа тёпелери бем-беяз къарнен орьтюли 
чалбаш Минги-Тау (Эльбрус) дагъы озюнинъ улу огълу огюнде баш 
эге. Эдипнинъ догъгъан кою янындан акъкъан Чегем озени козьяш 
тёкюп, матем тута. Табиат, айбетлеп, озь эвлядыны багърына алды. 
Шаир эбедийликке кетти. Юзлернен йыл кечер, лякин Къайсын Кули- 
евнинъ атешин сатырлары сёнмей янъгъырар, эп алевленир, инсан- 
ларгъа сыджакълыкъ багъышлар. Къуванчлы куньлерде де, кедерли 
аньлерде де онынъ назмиети бизлерни рухландырыр. 


1985 с., июнь 6. 


КЪЫРЫМТАТАР-КЪАПМЫКЪ 
ЭПЕБИЙ АПЯКЪАПАРЫ 


(2016 сенеси сентябрь 28-де Элистада кечирильген 
регионларара иджадий корюшювде япылгъан маруза) 


Селямалейкум, сайгъылы достлар! 

Мен чокъ асырлыкъ зенгин тарихы олгъан къырымтатар эдебия- 
тынынъ векили олам. Бизим язма эдебиятымызнынъ энъ къадимий 
нумюнеси — «Хикяет-и Юсуф ве Зелиха» дестаны ХШ асырнынъ 
башында шаир Махмуд Къырымлы тарафындан яратылгъан эди. 
Бора Гъазы Герай хан 11, Ашыкъ Умер, Мустафа Джевхерий, Исмаил 
Гаспринский, Бекир Чобан-заде ве онларнен дигер классиклеримиз 
бугуньде бутюн дюньяда беллидир. 

Бу куньлерде мен истидатлы шаир ве языджыларнынъ юртунда — 
къадимий къалмыкъ топрагъында булундыгъымдан гъает мем- 
НЮНим. 

Халкьларымызнынъ тарихындаки къара саифелер дженкнен 
багьлы. Бинълернен къырымтатарлар ве къалмыкълар Улу Ватан 

дженкинде иштирак эттилер, языджыларымыз да четте къалмады- 
лар. Давид Кугультинов сиясий хадим ве дивизия газетасынынъ мух- 
бири оларакъ хызмет этти. Онларнен къырымтатар языджысы уруш 
мейданларында дженклештилер. 1970 сенеси Ташкентте «Он эки- 
лернинъ хатиресине» адлы китап дюнья юзю корьди. Онынъ ичине 
къалем ерине къолларына тюфек алып, Ватанымызны къорчала- 
гъан ве муаребеде эляк олгъан он эки языджы, шаир ве журналист: 
Ыргъат Къадыр, Амди Алим, Макъсуд Сулейман, Мамут Дибагъ, 
Азам Амет, Бекир Ваап, Меннан Джаманакълы, Таир Усеин, Эннан 
Алимов, Осман Батыров, Абляй Шамиль, Осман Амитнинъ эсерлери 
кирди. Шамиль Алядин, Сеитумер Эмин, Рустем Муедин, Абселям 
Ислямов, Джевдет Аметов, Энвер Селямет, Абдулла Дерменджи, 
Риза Халид киби эдиплеримиз дженктен сагъ-селямет къайтып кель- 
мек бахтына наиль олдылар. 

Муаребе йыллары языджы, актёр, композиторларымыз фашистер 
тарафындан: Алмания, Австрия ве Романиягъа меджбурен айдалып 
алып кетильдилер. 1941 сенеси шаир Амет Мефаев омюр аркъа- 
дашынен берабер Алманиягъа айдалып, З йыл эсирликте булунгъан 
эди. Джореме, якъаланув ве джисманий джезаларгъа бакъмадан, о, 
къолундан къалемини ташламады, Къырымгъа севги иле толу бир 
сыра шиирлер язды. 

Эр бир миллет ичюн Ватанындан айрылув — энъ буюк фаджи- 
адыр. 1943 сенеси къалмыкъ халкъы Сибирьге сюргюн этильди, 
алты айдан сонъ къырымтатарлар ана-топракъларындан меджбурен 
къувулдылар. Къалмыкълар тувгъан юртларына 1956 сенеси къай- 
тып олдылар, бизлер ичюн исе сюргюнлик аман-аман ярым асыр 
девам этти. Тек 1980-нджи сенелерининъ сонъунда, ашкярлыкъ 
деври башлагъанынен, халкъымыз ичюн Къырымгъа ёллар ачылды. 
Языджылар бутюн сюргюнлик агъырлыкъларыны озь башындан 
кечирдилер. Биз Давид Кугультиновнен айны девирде — 1944 сенеси 
майыс айында — сюргюн олунгъанымыз мени гъает эеджанланды- 
рды. Шу вакъыт оны фронттан чагъырып алып, халкъы булунгъан 
ерге — Сибирьге айдайлар, лякин онынъ омюр сынавлары бунынъ- 
нен битмей. Арадан бир йыл кечкен сонъ Давид агъа бутюн бу ада- 
летсизликлер акъкъында язгъан шиирлери ве озь халкъыны къорча- 
лап япкъан чыкъышлары ичюн якъаланып, Норильскке ёлланыла ве 
о чокъ йылны лагерьде кечире. 

Сюргюнлик халкъымызгъа нидже фелякетлер кетирди. 13 йыл 
девамында къырымтатар тилинде не газета-журнал, не китап, не 
мектеп — ич бир шей олмады. Тек 1957 сенесинден «Ленин байра- 


гъы» адлы ана тилимизде екяне газетамыз дердж олунып башлады. 
1980-нджи сенелернинъ орталарына къадар «Къырым», «къырым 
татары» сёзлерини язмакъ ясакъ эди. «Йылдыз» меджмуасы чыкъып 
башлагъан сонъ, онынъ бир санынынъ джылтына къара сельбининъ 
ресмини къойгъанымыз ичюн бизни джезалагъан эдилер. Бунынъ 
себеби — къара сельби Къырымда осе ве биз бу терекни дердж 
эткенимизнен, халкъны къозгъалай, онъа Ватанны хатырлата экен- 
миз. Бойлеликнен, тоталитар къурумы тарих, медениет, тиль ве эде- 
биятымызны ёкъ этмек, миллетимизнинъ генетик хатырасыны силип 
ташламакъ истеди. 

Къырымтатар халкъы сюргюнликнинъ ильки куньлеринден Ватан- 
гъа къайтув огърунда озь курешини башлады. Миллий арекетнинъ 
тешкилятчылары ве етекчилери арасында зиялыларымыз да бар 
эдилер. Кремльде бизим меселемизни котерген халкъымызнынъ 
биринджи делегациясы эркянында эдебиятымызнынъ классиги 
Юсуф Болат булунгъан. Шамиль Алядин, Юсуф Болат, Айдер Осман 
ве дигер языджыларымыз юкъары акимиет органларына мектюплер, 
мураджаатнамелер язып, ана тилимизде газета, журнал мейдангъа 
кетирмек, къырымтатар тили, эдебиятыны илерилетмек кереклиги 
акъкъында яздылар. 

Сюргюнлик, Ватандан марум олув, тувгъан топракъкъа авдет 
мевзулары миллий эдебиятымызда буюк ер алалар. Эдиплеримиз 
озь эсерлеринде чокъ йыллар девамында ясакъ этильген улу муте- 
феккир, нашир Исмаил Гаспринский, сиясетчи, публицист Абдуре- 
шид Медиев ве халкъымызнынъ дигер мешур эрбапларынынъ адла- 
рыны халкъымызгъа къайтардылар. 

Бир сыра языджы ве алимлеримиз, миллий арекетте фааль ишти- 
рак эткенлери ичюн, тоталитар режимининъ къурбанлары олдылар. 
Сюргюнлик йыллары шаир Эшреф Шемьи-заде, языджыларымыз 
Джевдет Аметов, Идрис Асанин, физик-алим, назм ве несир эсер- 
лернинъ муэллифи Юрий Османов совет лагерьлеринде отурып 
чыкътылар. 

Къалмыкъ эдебиятынынъ мешур векиллеринден бири Давид 
Кугультиновны мен эвель онынъ эсерлери аркъалы биле эдим. 
Шаирнинъ аджайип шиирлери менде буюк теэсурат къалдырды. 
Эдипнинъ иджадында Къырым топрагъынынъ теэссуратлары 
алтында язылгъан «Ай-Петриде танъ», «Къара денъиз», «Багъчаса- 
рай», «Аюв-Дагъда кунеш догъувы» киби эсерлер бар. 

Бизим бу сёз устасынен догърудан-догъру танышлыгъымыз 
1983 сенеси Озьбекистанда олып кечти. Шу йылы сентябрь айында 

Ташкентте Асия ве Африка языджылары ассоциациясынынъ МІ! 
Халкъара конференциясы кечирильди. Онда Давид Кугультинов да 
иштирак этти. Биз онынънен, иште, конференциянынъ ильк куню 
таныш олдыкъ. Давид Никитич Ташкенттеки Шелковичная сокъа- 
гьында ерлешкен Озьбекистан Компартиясы Меркезий Комите- 
тининъ мусафирханесинде токътагъан эди. Мен къырымтатар 
языджысы олгъанымны бильген Давид агъа халкъымызнынъ мил- 
лий проблемасынен пек меракъланып башлады ве озюнинъ четэль 
сеяатларындан биринде олгъан шойле вакъианы тарифледи: 

— Якъында Японияда олдым. Анда, самолёттан тюшкенимнен, 
мени журналистлер сарып алдылар. Олар берген ильк суаллерден 
бири: «Къырымтатарларнынъ миллий проблемасы насыл чезиль- 
мекте?» — эди. Манъа белли олгъаны киби, укюмет шимди бу месе- 
ленен огъраша ве, эминим ки, якъын вакъытта сиз озюнъизнинъ 
тарихий Ватанынъыз — Къырымгъа къайтырсынъыз... 

Экинджи куню Давид Никитични Озьбекистан Илимлер академи- 
ясынынъ Тиль ве эдебият ильмий-тедкъикъат институтына давет 
эттилер. Андаки корюшюв пек самимий муитте кечти. Шаирге чокъ 
суаллер бердилер, онынъ иджадий яратыджылыгъынен меракъ- 
ландылар. Сонъра истидатлы терджиман Юлия Нейман минберге 
чыкъып, озь терджимесинде Давид Кугультиновнынъ шиирлерини 
окъуп башлады. Мен эдиптен 2—3 метр четте отура ве тосат-тосат 


Давид Кугультинов. Ташкент, 1983 с. 


онъа назар ташлай эдим. Юлия ханым окъугъанда, бакъам, Давид 
агъанынъ козьлеринден яш акъып башлады. Корюне ки, юректен 
язылгъан ве яхшы терджиме этильген шиирлер муэллифни о дере- 
джеде эеджанландырды ки, тап юрегине барып токъунды. 

Ташкент конференциясы юксек севиеде кечти. Онда Давид 
Кугультиновнынъ къалемдешлери ве якъын меслекдешлери Чингиз 
Айтматов, Мустай Карим, Къайсын Кулиев, Гариф Ахунов да ишти- 
рак эттилер. Мен оларны къырымтатар тилинде чыкъкъан «Ленин 
байрагъы» газетасынынъ муарририетине бир фильджан къавеге 
мусафирликке давет эттим. Вакъытлары пек сыкълет олгъанына 
бакъмадан, олар риджамны къабул этип, сентябрь 30 куню редакци- 
ямызгъа мусафирликке кельдилер. Мында газета хадимлери ве къы- 
рымтатар языджыларынен къаве софрасы башында олгъан корю- 
шюв эки саатке якъын девам этти. Эр эки тарафтан чокъ суаллер 
олды. Мусафирлер бизим эдебиятымыз, тилимизнинъ вазиетинен, 
языджыларымызнынъ иш шараитлери эм де иджадий фаалиетле- 
ринен меракъландылар, озь теклифлерини айттылар. Бу меракълы 
корюшюв акъкъында меним бир саифели репортажым 1983 сенеси 
октябрь 6-да газетамызда басылды. 

1997 сенеси Къырымда «Мелек копюри» деген шиирий джыйын- 
тыгъым чыкъты. Онда мен Давид Кугультиновнынъ «Сельби» деген 
шиирини терджиме этип бастырдым. 


Сельби 
Чёльде ич де ель олмагъанда, 
Кунеш исе якъкъанда тенни, 
Узакълардан озюне чеке 
Бир топ сельби козь къыпып мени. 
Ве мен чёльге тюштимми, бирден 
Зияретке келем къаршына. 
Козюм къыпып: «Селям, дост!» — дейим 
Ве теменна этем къаршында. 
Салкъын, серин даркъата терек 
Эм де тура шенъ ве гъурурнен. 
Насыл алидженап эллер отурткъан 
Оны чёльге арзу-умютнен? 
Къучагъына алсын ёлджуны, 
Япракълары охшасын дее?.. 
Бельки оны къыз отурткъандыр, 
Хатыра деп ильки севгиге. 

Ве о, оськен ана-топракъта, 

Энге, бойгъа кеткен къуванып. 
«Барсын, олсун сакин ве янъгъыз 
Ве яшасын севгимни анъып...» 

Я, гъам-элем чеккен бир ана 

Озь огълуны комьдими мында, 
Гедже-куньдюз турып янында? 

Я да язнынъ энъ чиллесинде 
Сельби далын эктими чобан, 

Дее: барсын, башкъа биревге 
Талда олсун кеткенде ёлдан. 

Аджеп кимнинъ гъарезсиз иши, 
Бельки бильмек шарт да дегильдир: 
Чюнки эйи ниет шай да корюне, 

Эр кечкенге далы эгилир. 

Ве азачыкъ къаба къабугъы, 

Эм де даллардаки назик япракълар — 
Омюр ве эйилик чырагъы гъальба 
Атеш киби бу чёль-топракъта. 


Давид Кугультиновнен олгъан корюшювлер акъкъында менде 
унутылмаз хатыралар къалды. О, козь огюмде акъылдане, алчакъ 
гонъюлли, агъыр-сабырлы, гъает самимий инсан оларакъ джанлана. 
Мен онынъ кене бир чизгиси акъкъында айтмакъ истейим. Бу, Давид 
Никитичнинъ ватанперверлиги, озь тамырларына севгиси, дигер 
халкъларнынъ фаджиасына озь яныгъына олгъаны киби бакъкъаны, 
гонъюльдешлигидир. Къырымтатар миллий арекетининъ иштирак- 
чилери Элистагъа, Давид Кугультиновгъа баргъанлары, онынънен 
шахсен корюшкенлери акъкъында манъа чокъ керелер икяе эткен- 
дирлер. О, ватандашларымызны буюк сайгъынен къабул этип, мил- 
лий меселемизнен меракълангъан, къалмыкъ халкъы сюргюнликни 
насыл кечиргени ве къайткъанда расткельген къыйынлыкълары акъ- 
къында икяе эткен. 

Агъыр дакъкъаларда мен озюм де къалмыкъ къалемдешлерим- 
нинъ къолтутувыны, гонъюльдешлигини ис эттим. 1987 сенесининъ 
язында биз аилемизнен Къырымда, Коктебельдеки языджыларнынъ 
иджат эвинде раатлана эдик. Шу куньлери къырымтатар халкъыны 
къаралагъан ТАССнынъ ифтиралы бильдирюви бутюн меркезий 
газеталарда басылып чыкъты. О вакъыт иджат эвинде Азербайджан, 
Москва, Татарыстан, Туркменистан, Озьбекистандан кельген языджы- 


лар озь къоранталарынен раатлана эдилер. ТАСС бильдирювини 
окъугъанынен, биринджи оларакъ Къалмыкъыстан халкъ языджысы 
Алексей Балакаев омюр аркъадашынен берабер янымызгъа келип, 
озь гонъюльдешликлерини бильдирдилер. Алексей Гучинович бизни 
тынчландырмагъа, гонълюмизни котермеге тырышты, айны бойле 
шейлерни олар да озь башларындан кечиргенлерини, иншалла, 
бу шейлер кечеджегини, эрте-кеч акъикъат устюн чыкъаджагъыны 
айтып, бизни рухландырмагъа тырышты. Бизлер Алексей Балакаев 
ве онынъ рефикъасына рухумызны котергенлери, халкъымызгъа 
нисбетен сайгъы-урьметлери ичюн тешеккюр бильдирген эдик. 
Чыкъышымны екюнлеерек, даа бир кере белли къалмыкъ шаири 
Давид Кугультиновны хатырламакъ истейим. Сайгъылы Давид агъа 
къырымтатар халкъынынъ тарихы, эдебиятынен яхшы таныш эди. 
Миллий эдебиятымызнынъ классиги, дюньяджа мешур тюркшы- 
нас-алим Бекир Чобан-заденинъ 110 йыллыгъына онынъ «Булутлар» 
шиирий джыйынтыгъы нешир этильген эди. Давид Никитич махсус 
бу китапкъа язгъан баш макъалесинде бойле фикирлер беян эткен: 
«Однажды, лет 20 тому назад, мы — я и два великих поэта совре- 
менности: балкарец, лауреат Ленинской и прочих премий Кайсын 
Кулиев и пакестанец, лауреат многих международных и Ленинской 
в том числе, премий, Фаиз Ахмад Фаиз, встретились вместе. Три 
поэта — двое из них, прошедшие «академии» ссылок, тюрем, каторг 
сталинских, а третий, прошедший то же самое в другом, так назы- 
ваемом капиталистическом мире, объявленные вне закона (то есть 
каждый мог их убить безнаказанно), — проговорили до утра о любви 
к человеку, к женщине, к цветку <...> 
И думая сейчас о Чобан-заде, я невольно вспомнил тот вечер, 
ту ночь. И почему-то показалось, что там незримо присутствовал 
и Чобан-заде, расстрелянный пулей фашистов в 1937 году. Я не 
ошибся, не оговорился: пули, убивающие поэтов, всегда являются 
пулями Сатаны, дьявола, только низшего рода. Я хочу сказать, что 
поэты не умирают. Они всегда живы, потому что они есть народ». 
Бир де-бир халкънынъ тарихыны онынъ ядикярлыкълары, шу 
джумледен, язма эдебияты нумайыш эте. Улу языджылар ве шаир- 
лер миллетнинъ йылнамесини алып баралар ве бир чокъ асырлар- 
гъа онынъ инкишафыны бельгилейлер. 


2016 с. 

КЪУПРЕТПИ БИРПЕМПИК 


(«Ленин байрагъы»нынъ къаве софрасы башында 
олгъан корюшювден репортаж) 


Асия ве Африка языджылары Ассоциациясы МІ! конференция- 
сынынъ иштиракчилери, Асия ве Африка языджыларынен алякъа 
этюв Шура комитетининъ азалары: Чингиз Айтматов, Мустай Карим, 
Къайсын Кулиев, Давид Кугультинов, Гариф Ахунов аркъадашлар 
«Ленин байрагъы» газетасынынъ редакциясында мусафирликте 
булундылар. 

Бундан тамам 25 йыл эвельси, 1958 сенеси октябрь 7-де, Таш- 
кентте Асия ве Африка языджыларынынъ биринджи конференциясы 
отькерильген эди. 

«Империализмге къаршы, социаль теракъкъият ичюн куреште 
языджыларнынъ интернациональ гонъюльдешлиги» шиары астында 
кечкен иште о биринджи конференцияда Асия ве Африканынъ 37 
мемлекетинден эм де Авропа ве Америка къытасынынъ 13 мем- 
лекетинден джеми 204 делегат иштирак эткен. Ондан сонъ бойле 
конференциялар Каирде, Бейрутта, Дели, Алма-Ата ве Луандада 
отькерильди. Ниает, арадан черик асыр кечкен сонъ, эки къыта 
языджылары кене Ташкентке, озьлерининъ \/П конференцияларына 
топландылар. 

Бу сефер кунешли Озьбекистаннынъ пайтахтына аман-аман 
70-ке якъын мемлекет ве халкъара тешкиляттан векиллер кельди. 
Эки къыта языджыларынынъ бу нуфузлы форумы, Асия ве Африка 
эдиплери озьлерининъ бутюн кучь-къуветлерини, истидатларыны 
инсанлыкънынъ алидженап идеалларына, тынчлыкъ ве социаль 
теракъкъият ичюн курешке хызмет эттирмеге къарар бергенле- 
рини ачыкъ-айдын косьтерди. Буны конференциянынъ бир къач 
кунь девам эткен меджлислеринде чыкъышта булунгъан мысырлы 
шаир, «Халкълар арасында тынчлыкъны пекитюв ичюн» халкъара 
Ленин мукяфатынынъ лауреаты, «Нилюфер» мукяфатлары жюри- 
сининъ реиси Абдурахман аль-Хамисий, мешур инд эдиби Бхи- 
шам Сахни, Эфиопия языджылар бирлигининъ баш кятиби Ассефа 
Гебре Мариам, Социалистик Эмек Къараманы, Ленин ве СССР дев- 
лет мукяфатларынынъ лауреаты Чингиз Айтматов, Озьбекистан 
языджылар бирлиги идаресининъ биринджи кятиби Сарвар Азимов, 
Фелестин языджылары ве журналистлери умумий бирлигининъ баш 
кятиби Яхья Яхлюф ве дигерлерининъ атешли нутукъларындан да 


«Ленин байрагъы» редакциясында. Сагъдан солгъан: Мустай Карим, 
Къайсын Кулиев, Давид Кугультинов, «Ленин байрагъы»нынъ муаррири 
Тимур Дагъджы, Гариф Ахунов, Чингиз Айтматов, Мария Айтматова. 


анъламакъ мумкюн эди. Бу, акъикъатен де къудретли бирдемлик- 
нинъ нумайышына чевирильди. 

Конференция куньлеринде биз, онынъ ишинде иштирак эткен бир 
группа мешур совет языджысыны редакциямызгъа мусафирликке 
давет эттик. Урьметли эдиплеримиз: Асия ве Африка языджылары- 
нен алякъа этюв Совет комитетининъ азалары — Къыргъызыстан 
халкъ языджысы, Социалист Эмек Къараманы, Ленин мукяфаты, 
СССР ве Къыргъызыстан ССР девлет мукяфатларынынъ лауреаты, 
СССР Юкъары Шурасынынъ депутаты, Къыргъызыстан ССР Илим- 
лер академиясынынъ академиги Чингиз Айтматов рефикъасы Мария 
ханымнен, Башкъыртыстан халкъ шаири, Социалистик Эмек Къара- 
маны, СССР ве Башкъыртыстан АССР девлет мукяфатларынынъ 
лауреаты, СССР Юкъары Шурасынынъ депутаты Мустай Карим, 
Кабарда-Малкъар халкъ шаири, СССР ве РСФСР девлет мукяфат- 
ларынынъ лауреаты, СССР Юкъары Шурасынынъ депутаты Къай- 
сын Кулиев, Къалмыкъыстан халкъ шаири, СССР ве РСФСР Дев- 
лет мукяфатларынынъ лауреаты, Къалмыкъыстан АССР Юкъары 
Шурасынынъ депутаты Давид Кугультинов ве Татарыстан АССР 
языджылар бирлиги идаресининъ реиси, Габдулла Токъай мукя- 
фатынынъ лауреаты, РСФСРде нам къазангъан медениет хадими, 
СССР Юкъары Шурасынынъ депутаты Гариф Ахунов буюк истекнен 
теклифимизге сесленип, сентябрь 30-да «Ленин байрагъы» газета- 
сына мусафирликке кельдилер. 

Къаве софрасы башында олгъан бу корюшювде коллективнен 
бир сырада Гъафур Гъулам адына эдебият ве санат нешриятын- 
даки татар редакциясынынъ болюк мудири, Озьбекистан языджы- 
лары бирлиги янындаки къырымтатар эдебияты шурасынынъ реиси 
Черкез-Али, «Йылдыз» дергиси баш муаррирининъ муавини Закир 
Къуртнезир, Гъафур Гъулам адына эдебият ве санат нешриятын- 
даки къырымтатар редакциясынынъ муаррири, Озьбекистан Ленин 
комсомолы мукяфатынынъ лауреаты Урие Эдемова да иштирак 
эттилер. 

Мусафирлер мемлекет халкъ ходжалыгъынынъ чешит саала- 
рында чалышкъан илери адамларымыз, илим, медениет эрбапла- 
рымызнен, эдебиятымызнынъ тарихы, эдиплеримиз ве журналист- 
леримизнинъ иджадий ишлеринен меракъландылар. 

Халкъымызнынъ векиллери бугуньде халкъ ходжалыгъынынъ 
бутюн сааларында семерели чалышкъаны, Ташкент виляетининъ 
Гъалаба районындаки «Озьбекистан ССРнинъ бешйыллыгъы» 
совхозынынъ мешур памукъчысы, Социалист Эмек Къараманы, 
СССР Юкъары Шурасынынъ депутаты Энвер Алиев, «мавы якъар- 
лыкъ» трассаларынынъ мешур къуруджысы, Социалист Эмек Къа- 
раманы Дилявер Зинабадинов, Ташкент виляетининъ Коммунистик 
районындаки «Коммуна» колхозынынъ мешур чобаны, эки дефа 
Ленин орденининъ кавалери Сеитяя Аметов, Маргъылан йипек ком- 
бинатынынъ мешур токъуйыджысы, Октябрь инкъилябы ве Ленин 
орденлерининъ кавалери Айше Абдураманова, белли алимлери- 
мизден: академик Эмин Измайлов, Ленин мукяфатынынъ лауреаты, 
профессор Кямиль Аширов, СССР Тиббият илимлери академиясы- 
нынъ мухбир азасы, СССР девлет мукяфатынынъ лауреаты Гирей 
Алиевич Баиров, СССР Илимлер академиясы Урал ильмий мерке- 
зининъ ильмий хадими, мешур физик, профессор Ибраим Факидов 
ве онларнен дигерлери Ватанымызнынъ илимини даа да инкишаф 
эттирювге озьлерининъ салмакълы исселерини къошаяткъанлары 
акъкъында мусафирлерге икяе этильди. 

Эдебиятымызгъа кельгенде исе, шимдики девир муэллифлери- 
миз ХМІІ асырда яшагъан Джанмухаммед, Ашыкъ Умер, Мустафа 
Джевхерий, Х\№ІІІ асырда яшап кечкен Исметий, ХІХ асырда яша- 
гъан Эшмырза ве ХІХ асырнынъ сонъу ве ХХ асырнынъ биринджи 
ярысында яшагъан Мемет Нузет, Асан Чергеев, Якъуп Шакир-Али, 
Абдулла Лятиф-заде, Умер Ипчи ве дигерлери, олардан бираз сонъ 
эдебияткъа кельген Джафер Гъафар, Абдураим Алтанълы, Ильяс 
Тархан, Керим Джаманакълы, Ыргъат Къадыр, Джемиль Сейдамет, 


Эшреф Шемьи-заде киби шаир ве языджыларымызнынъ зенгин аса- 
балыгъындан гъыда алып чалышкъанлары, бугуньки акъсакъаллар 
Зиядин Джавтобели, Гъафар Булгъанакълы, Шамиль Алядин, Юсуф 
Болат, Решид Мурат кибилер озь теджрибелерини яшларгъа ашла- 
яткъанлары айтылды. 

Улу Ватан дженкинде Ыргъат Къадыр, Осман Амит, Амди Алим, 
Мамут Дибагъ киби 12 языджымыз эляк олды. Дженктен сонъ, 1957 
сенеси, «Ленин байрагъы» газетасы ве къырымтатар тилинде китап- 
лар чыкъып башлагъан сонъ, эдебиятымыз кене джанланды. Энвер 
Селямет, Риза Халид, Черкез-Али, Джевдет Аметов, Мамбет Алиев, 
Урие Эдемова, Ибраим Паши киби онларнен шаир ве языджылар 
озь истидатларыны нумайыш эттилер. Эм мектеп, эм устаз ролюни 
ойнагъан газетанынъ догърудан-догъру ярдымы саесинде онларнен 
яшлар эдебияткъа ишанчнен адым аттылар ве бугуньде махсулдар 
чалышалар. 

Озьара субетте газета ве языджы, эдебий тиль, эдебий тенкъит, 
бугуньде эдиплер огюнде тургъан актуаль проблемалар акъкъында 
да чокъ фикир алышып беришильди. О хусуста биз бираз ашагъыда 
икяе этермиз. 

«Ленин байрагъы» газетасынынъ муаррири Т. Ш. Дагъджы, муса- 
фирлерге мураджаат этерек, шойле деди: 

— Аркъадашлар! Бу кунь бизим эпимизде омюрлик унутылмаз. 
Оны биз озь балаларымызгъа ве торунларымызгъа да икяе этермиз. 

Бугунь девримизнинъ парлакъ йылдызлары — мешур языджылар 
ве шаирлеримиз бизде мусафирликте булуналар. Булар — фикир 
титанлары ве буюк къалем саиплеридирлер. Бугуньде олар джиан 
эдебиятындаки янъы ёнелишлерге тесир этелер. Совет Шаркъы- 
нынъ бу улу огъуллары озь миллий эдебиятларыны дюнья класси- 
касы дереджесине котердилер. 

Миллетнинъ улулыгъы онынъ мешур адамларынен бельгилене 
ве мен, догърусыны айтсам, сизлерни догъургъан, осьтюрген ве тер- 
биелеген халкъларгъа сукъланам. 

Занымджа, коллективге сизлерни таныш этип отурмагъа аджет 
олмаса керек. Сизлерни тек севелер дегиль де, истидатларынъыз 
огюнде седжде этелер. Китапларынъызны тек бу ерде отургъанлар 
дегиль де, бутюн халкъымыз окъуй ве озь омюрлерини эсерлеринъ- 
изде тасвирленгени киби япмагъа тырышалар. Буны окъуйыджы- 
ларымыздан кельген чокътан-чокъ мектюплерден билемиз. Онынъ 
ичюн де бугунь сизлер тек бизим журналистлеримиз ве языджыла- 
рымызнынъ мусафири дегиль де, бутюн окъуйыджыларымызнынъ, 

атта айтмакъ мумкюн ки, бутюн халкьымызнынъ сайгъылы мусафир- 
лерисинъиз. Бу — бизлер ичюн буюк байрам. Конференция чалышып 
тургъан гъает кергин куньлерде редакциямызнынъ «къаве софра- 
сы»на мусафирликке келип, бизлернен берабер бирер фильджан 
къаве ичмеге вакъыт тапкъанынъыз ичюн сизлерге буюктен-буюк 
тешеккюримизни бильдиремиз. Сагъ олунъыз! 

Биз субет вакътында сайгъылы мусафирлеримизге шойле суаль- 
нен мураджаат эттик: 

А. Велиев: Мына, бир къач куньден берли Асия ве Африка 
языджылары конференциясынынъ меджлислеринде сёзге чыкъкъ- 
анлар бу эки къыта эдиплерининъ яратыджылыгъында миллий ве 
интернациональ чизгилер акъкъында чокъ ве чешит фикирлер айта- 
лар. Бу хусуста сизлер насыл фикирдесинъиз? 

Ч. Айтматов. Биз якъында Къазахыстан телевидениесине бер- 
ген интервьюмызда да тамам шу меселе котерильген эди. Бу, акъ- 
икъатен де, муим меселе. Шимдики заманда бир де-бир халкънынъ 
медениети дигер халкъларнынъ медениетинен багъланмаса, озьара 
алякъада олмаса о, буюк орбитагъа чыкъып оламай. Бизлерни бир- 
лештирип тургъан радио, телевидение, кино бу саада буюк роль 
ойнай. Бугуньде озь къабугъынъа сарылып, буюк иш япмакъ мумкюн 
дегиль. Мына, меселя, сизинъ эдебиятынъызгъа, тилинъизге рус, 
озьбек тиллерининъ тесири оламы? 

Т. Дагъджы. Эльбетте. Хусусан, рус тилининъ тесири буюк. Эм 
бу табиий. Айны вакъытта белли бир дереджеде озьбек тилининъ де 
тесири ола. Шуны да къайд этмек керек ки, озьбек тилине де базы бир 
къырымтатар сёзлери кече. Меселя, фильджан, долма ве иляхре. 

Ч. Айтматов. Ана, коресинъизми! Мен беллесем, бойлеликнен, 
тиллер, медениетлер даа да зенгинлеше. Дейик, дегирменге чешит 
захире къоясынъ ве ондан бем-беяз ун чыкъа. Лякин о ундан эр кес 
озьджесине емек пишире. Эр бирининъ озь лезети ола. Умумен, мен 
тиль акъкъындаки озь позициямны якъында «Литературная газе- 
та»да чыкъкъан макъалемде беян эттим. 

Д. Кугультинов. Эдебиятта миллий ве интернациональ чиз- 
гилер хусусында лаф кеткенде, мен башта бир Чингиз Айтматов 
язгъан «Боранлы кучюк станция» романыны мисаль этип косьтермек 
истейим. Бу эсер, насыл язмакъ керек ве насыл язмамакъ керекли- 
гининъ тамам нумюнесидир. Бу — асыр романы. Муэллиф эсерини 
язып битиргенинен, даа башкъа ерлерде чыкъмаздан эвель, биз 
оны къалмыкъ тилине терджиме эттик ве эр кестен эвель чыкъар- 
дыкъ, чюнки Айтматовны эеджанландыргъан меселелер бизлерни 


де эеджанландыра. Биз чокътан тюшюнип юрьген шейлерни Чингиз 
Торекъулович язып чыкъты. Эсернинъ руху бизге пек якъын. Мен 
беллесем, бу якъынлыкъны башкъа миллетлернинъ окъуйыджы- 
лары да ис эткен олсалар керек. Эсернинъ къыймети, языджынынъ 
усталыгъы, эдебиятларнынъ бири-бирине тесири де иште бунда. 

Къ. Кулиев. Бу ерде суаль пек догъру къоюлды ве онъа Чин- 
гиз яхшы джевап берди. Мен онъа бираз къошма япмакъ истейим. 
Яшлыкъ йылларымдан берли Адам Мицкевичнинъ шу сёзлери ич 
акълымдан чыкъмай: «Омюр насыл олса — барсын, йыр да ойле 
олсун!» Мен эр вакъыт иште бу принципке риает этип чалышмагъа 
тырыштым ве тырышам. Языджынынъ догъургъан эсерлери озь хал- 
къынынъ омюрине, тарихына мунасип олмакъ керек. Эдип озь хал- 
къынынъ акъыл-идракине, эмегине, истидатына инанмасы керек. 

Г. Ахунов. Мен «Литературная газета»да Чингиз Айтматовнен 
пакистанлы шаир Фаиз Ахмад Фаизнинъ диалогыны окъудым. Онда 
Фаиз Ахмад Фаиз, анги тильде язмакъ керек: колонизаторлар тилин- 
деми я да озь тилинъдеми? — деген меселени ортагъа къоя ве бу 
эснада Советлер Бирлигинде тиль меселеси башкъаларына нисбе- 
тен яхшы ёлуна къоюлгъаныны къайд эте. Бизлер, акъикъатен де, 
озь миллий тиллеримизде язамыз ве энъ яхшы эсерлеримиз рус 
тили вастасынен умумсовет эдебиятынынъ вариетине чевириле. 
Эгер биз де озь невбетимизде башкъа эдебиятлардаки энъ дегерли 
эсерлерни озь тилимизге терджиме этмесек, бизде осюв олмаз. Тил- 
лернинъ исе эписи улу, чюнки оны халкъ яраткъан. 

Бу ерде мен шуны да айтып кечмек истейим. Бундан эки йыл 
эвельси сизинъ «Йылдыз» меджмуанъыз озюнинъ бир саныны тата- 
рыстанлы языджыларнынъ яратыджылыгъына багъышлады. Онынъ 
ичюн мен терен миннетдарлыгъымызны бильдирмек истейим. Айны 
заманда, языджыларынъызнынъ эсерлери де бизде чыкъып тура. 
Мына, шимди де Шамиль Алядин ве Эрвин Умеровнынъ повестьле- 
рини терджиме этип, чыкъармагъа азырламакътамыз. Булар, эль- 
бет де, эки къардаш эдебият арасындаки алякъаларны пекитмеге 
мунасип иссе къоша. 

Ш. Рамазанов. Акъыллы, эйи тилекли, достане тенкъитсиз буюк 
эдебият о якъта турсын, яхшы эдебият да олмасы мумкюн дегиль, 
деп тюшюнемиз. Теэссюф ки, бизде рецензияларны языджылар- 
нынъ озьлери, озь достларынынъ китаплары акъкъында язалар. 
Эбет, оларда ич бир тюрлю талиль олмай. Профессиональ тен- 
къитчилеримиз ёкъ. Эбет, табиий ки, «Куку къуш хоразны макътай» 
принципинен иш корюв эдебиятнынъ инкишафына кереги киби силь- 

тем бермей. Бельки сизлерде де бойле вазиет олгъандыр, ве сизлер 
онынъ астындан насыл чыкътынъыз? 

Ч. Айтматов. Бу меселеде не демек мумкюн? Башта бир сиз- 
лерде огренмеге, такълит этмеге зенгин асабалыкъ бар. Классиклер- 
нинъ эсерлерини чыкъармакъ ве яшларны оларнынъ мисалинде 
тербиелемек керек. Эбет, сагълам тенкъитсиз сагълам эдебият 
олабильмей. Бир де-бир эсерге къыймет кескенде, онъа мукъайт- 
лыкънен янашмакъ керек. Бу — тенкъит этип, муэллифнинъ джа- 
ныны агъыртмадыммы экен, деген манада мукъайтлыкъ дегиль де, 
эсерге акъикъатен де догъру къыймет кесебилювдир. Эсерге бир 
тарафлама къыймет кесюв онынъ муэллифине де, шу эсер менсюп 
олгъан эдебияткъа да зарардан гъайры ич бир тюрлю файда да, 
шурет де кетирмез. 

Къ. Кулиев. Сизинъ эдебиятынъыз зенгин, ве онда такълит этмеге 
ляйыкъ векиллер аз келип кечмедилер. Меселя, Эшреф Шемьи- 
заде, Энвер Селямет киби бир сыра къырымтатар эдиплеринен мен 
шахсен таныш эдим. Эшреф Шемьи-заде — мен бильген эдиплер 
арасында энъ юксек медениетли, эр тарафлы терен бильгили исти- 
дат саиплеринден биридир. Яшларны да, иште, бойле рухта терби- 
елемек керек. Умумен, тенкъит меселеси эпимизде де акъсай. Айны 
сиз айткъан фикирлер бизде де расткеле. Сагълам, профессиональ 
тенкъит ичюн курешмек — эпимизнинъ боюн-борджумыз. 

Т. Дагъджы. Эвельден биз озь ана тилинде язмакъ ичюн элине 
къалем алгъан эр бир адам ичюн къувана, насыл севиеде эсер 
язылса да, буюк талаплар къоймадан чыкъара эдик. Атта бир чокъ 
эсли-башлы эдиплеримиз де бундан файдаланып, зайыф эсер- 
лер язып бастыра эдилер. Нетиджеде, оны окъугъан яшлар да шу 
зайыф эсерлер севиесинде шиир, икяелер кетирип башладылар. Биз 
айда бир къач кере эдебият саифеси бере эдик. Бойледже, микъдар 
пешинден кетип, кейфиетке ярамай хызмет эттик, гъалиба. Онынъ 
ичюн энди бойле саифелернинъ микъдарыны эксильтип, кейфиетке 
талапны арттырмакъ истеймиз. Чюнки, КПСС Меркезий Комитети- 
нинъ июнь (1983 с.) Пленумы ве онда Ю. В. Андропов аркъадаш- 
нынъ япкъан нуткъунда да бу меселеге буюк дикъкъат айырылды. 

Умумен, сонъ вакъытларда бизим эдебиятымызгъа дикъкъат 
баягъы арткъаны сезиле. Москвада, СССР языджылар бирлигинде 
бизим шиириетимиз музакере этильгени, «Литературная газета»да 
языджымыз Эмиль Амитнинъ янъы эсерине рецензия басылгъаны, 
шимди Москвада «Советский писатель» нешриятында чыкъармакъ 
ичюн шаирлеримизнинъ назмиет джыйынтыгъы ве несирджилери- 


мизнинъ икяелер джыйынтыгъы азырланылаяткъаны — бунынъ 
исбатыдыр. Мен бу ерде шуны бильмек истейим. Биз газета саифе- 
леринде муэллифлернинъ бедиий эсерлерини басувны эксильтюв- 
нен оларнынъ къаршылыгъына кейфиетли, юксек севиедеки эсер- 
лер талап эткенимиз догърумы, я да ёкъмы? 

М. Карим. Газетада басылгъан шиирлер, поэмалар ве икяелер 
озюнинъ севиеси джеэтинден китапкъа кирген эсерлерден баягъы 
яхшы олмакъ керек. Чюнки китапны тар даиредеки окъуйыджылар 
окъуйлар, газета вастасынен исе олар кутьлевий даркъалалар. Шу 
себептен, оларгъа талапны арттыргъанынъыз яхшы. Бу, эдебият- 
нынъ осьмесине ярдым этер. 

Ч. Айтматов. Айтып кечкенинъиз киби, эдебият саифесини айда 
бир къач кере дегиль де, азджа бермек мумкюн, лякин ойле эсер- 
лерни бермели ки, олар акъикъатен де там манада юксек севиеде 
олсунлар. Эгер басмагъа мунасип эсерлер олмаса, рус ве джиан 
классиклерини терджиме этип беринъиз, озь классиклеринъизнинъ 
эсерлерини дердж этинъиз. 

Къ. Кулиев. Бу фикирлерге мен де толусынен къошулам. 


ххх 


Урьметли мусафирлернен сагълыкълашаджакъта, оларгъа шойле 
аньаневий суальнен мураджаат эттик: 

— Окъуйыджыларымызгъа ве газетагъа насыл истеклеринъиз 
бар? 

Бу суальге редакциянынъ «Фахрий мусафирлер китабы»нда олар 
шойле сатырларны язып къалдырдылар: 

«Ленин байрагъы» газетасынынъ хадимлерине ве окъуйыджыла- 
рына ишлеринде янъы-янъы мувафакъиетлер ве энъ яхшы тилекле- 
римни бильдирем. 

Ч. Айтматов». 


«Барсын, яшайышынъызда ве иджадий ишлеринъизде бутюн 
арзу ве истеклеринъиз омюрге кечсин. 

Д. Кугультинов, 

Къ. Кулиев». 


«Ленин байрагъы» газетасынынъ хадимлерине ве окъуйыджы- 
ларына котеринки рух, ишлеринде мувафакъиетлер ве ильхам 
тилеймиз. 

Мустай Карим, 
Гариф Ахунов». 

Биз де, урьметли языджыларымызгъа редакция коллективи ве 
чокъбинъли окъуйыджыларымыз адындан буюк тешеккюр биль- 
дирдик ве оларгъа иджадий ишлеринде даа буюк мувафакъиетлер 
тиледик. 


1983 с. 


ИГУМЕН ПАРФЕНИЙ АКЪКЪЫНВА АКЪИКЪАТ 


(Аркадий Дерманнынъ «Дело об игумене Парфении» 
роман-хроникасынынъ къайта неширине 
язылгъан мукъаддеме) 


Таракъташ (Дачное) ве Отуз (Щебетовка) койлери арасындаки 
юксек дагьлар ичинде Къызылташ (Краснокаменка) ерлешкен. 
Андаки монастырьге секиз йыл девамында игумен Парфений етек- 
чилик япкъан. Хызмет муджиби, бунынъ киби де шахсий ишлери 
боюнджа игумен сыкъ-сыкъ Судакъта олып, эксериетнен анда яша- 
гъан Дарья Ивановна Руднева деген помещик къадыннынъ эвинде 
къалмагъа севген. Парфений сонъки кере бу эвни 1866 сенеси август 
21-де зиярет эткен. 

Къызылташ монастырининъ кешишлери (монахлары) Симеон ве 
Афанасий Акъмесджитке шойле хабер ёллайлар: «Игумен Парфе- 
ний Судакъкъа озь ишинен 21-де (яни 1866 сенеси август 21-де — 
А. В.) ёнеп кетти. Судакътан исе 22-синде кери ёлгъа чыкъты, лякин 
аля даа ёкъ», — дейлер ве «керекли адамны тайинлеп, оны арашты- 
рмакъны» риджа этелер. 

Танъ маалинде волость головасы Мейназов татарларны Къы- 
зылташ этрафындаки дачаларгъа ёллай, лякин араштырувлар бир 
тюрлю нетидже бермейлер. Шу дакъкъасы бу ишке татарларгъа 
къаршы тюс берелер. Граф Илья Уварович бойле дей: «Эсселяму 
алейкум, дженаплар! Эшиттинъизми? Араштыралар. Мен сизден 
сорайым, ким арай? Джоюлгъан къоюнны арамагъа къашкъырны 
ёллагъанлар! Яхшы чобан, э? Не, бу азиатлар эр шейни ымпыс-тым- 
пыс сакълагъаныны биз раат-раат беклеп отураджакъмызмы? Озю- 
нинъ бутюн кучюни ве аятыны багъышлагъан Парфенийнинъ олюми 
Къырымда рус ишининъ файдасына хызмет этмек керек. Ийлекяр 
татарны бойсундырмакъ, рус таджындан кирни ювмакъ — мунасип 
дин эрбабына унутылмайджакъ эйкель, иште, бу олур!» 


Камердинер Николай Евстафьевичнинъ лафына бакъкъанда: 
«Консисториянынъ (инкъиляптан эвельки Русиеде архиерей узу- 
рындаки мемурий ве махкеме органы — А. В.) фикриндже, игумен 
Парфений татарлар тарафындан ольдюрильген. Четтен-буджакътан 
фысылдашып юргенлерине коре исе о, (игумен Парфений — А. В.) 
къачкъан. 

— Насыл ола да, къача? 

— Дженабы алийлери, исрарлыкънен тасдикълайлар. Тамам оны 
мында (яни Акъмесджит шеэрине — А. В.) чагьырткъанлар. Ольдю- 
рильгенине инанмайлар». 

Акъикъатен де бунъа бутюн эсаслар бар эди. Бир къач йылдан 
берли игумен Таврия епархия ёлбашчысы Алексийнен ве консисто- 
риянен давалашып юре эди. Белли ки, руханийлернинъ баш идареси 
игумен Парфенийни чешит меселелер боюнджа анълатув бермеси 
ичюн сентябрьнинъ башында Акъмесджитке чагъырткъан эдилер. 
Бунъа джевабен игумен август 20-де Дженабы алийлерине, барып 
оламайджагъы акъкъында рапорт язып ёллай. (Ибраим Абдуллаев- 
нинъ «Таракъташ фаджиасы» китабындан бакъылсын. — Симферо- 
поль: «Тезис» нешрияты, 2010. — 292 с., Иляве № 4). 

Онъа эки ёл бар эди: я кильсе махкемесинден къачынмакъ, я 
да сакъланмакъ. Тамам бу куньлерде онынъ экинджиси олды. Эгер 
къачса, диний консисторияда буюк къавгъа чыкъаджакъ эди. Онынъ 
ичюн ишни башкъа ёнелишке бурмагъа къарар алынды ве олып кеч- 
кен вакъиагъа, ольдюрильди деген тюс берильди. 

Генерал-губернатор Г. Жуковский игумен Парфенийнинъ джо- 
юлувы акъкъындаки ишни тедкъикъ этмекни Таврия губерния идаре- 
сининъ асессоры (чар Русиесинде кучюк махкемеджилерге бериль- 
ген 8-нджи дереджели унван саиби — А. В.) И. Безобразовгъа авале 
эте. О, Судакъ, Кефе, бунынъ киби де Таракъташ, Къызылташ ве 
Отузгъа барып кельген сонъ генерал-губернаторгъа тафсилятлы 
рапорт яза. Шундан сонъ бу меселе боюнджа такъикъат ишлерини 
жандарм капитаны В. Охочинский девам эттире. Тек джинаетчи- 
лерни тапмакъ ве джезаламакъ къала. 

Бу планны омюрге кечирюв боюнджа буюк тешеббюс косьтерген 
адамлар да тапыла. Олардан бири — дворян меслеатчысы Констан- 
тин Иванович Кондараки эди. О, губернаторгъа шойле дей: «Татар 
тилини бильгенимден себеп... Яраданнынъ ишанчы иле дворян ола- 
ракъ бу ишни манъа ишанманъызны риджа этем! Эки афтадан сонъ 
олар мына — о, къолуны губернаторгъа узата — меним элимде олур- 
лар. 

— Шахсен ким? 

— Къатиль татарлар... дженабы алийлери... Бир кереден бутюн 
губернияны темизлермиз. 

Акъикъатен де эм джинаетчилер, эм яланджы шаатларнынъ 
аляметлери энди онда азыр эди. 

Такъикъат ишлери биткенде, джинаетчилерни тез «таптылар». 
Булар — Таракъташ коюнинъ сакинлери: дженап Стевеннинъ при- 
казчиги Сейдамет Эмир Али огълу, дженап Стевеннинъ къыз къар- 
дашынынъ приказчиги Сеит Ибраим Сеит Амет огълу, Эмир Усеин 
Абдураман огълу эм де окъув-язув бильмеген джаиль осьмюр бала 
Сеит Мемет Эмир Али огълу эдилер. 

Соргъуджы оларакъ Кефе уезд махкемеси соргъу комиссиясы- 
нынъ реиси Николай Александрович Султан Къырым-Герай тайин- 
ленди. О, юкъарыдаки башлыкъларнынъ планларыны исрарлыкъ- 
нен омюрге кечирип, оларгъа садыкълыкънен хызмет этти. Соргъу 
ишлерине екюн чекерек, арбий-сейяр махкеме Сейдамет Эмир Али 
огълуны, Сеит Ибраим Сеит Амет огълуны эм де Эмир Усеин Абду- 
раман огълуны алий джезагъа — олюмге укюм этти. Атта имза 
чекмеге бильмеген Сеит Мемет Эмир Али огълунынъ «шаатлыгъы» 
исе саткъын Байракъдар тарафындан тасдикъланды. Огъланчыкъ 
Сибирьге каторга ишлерине сюргюн этилип, анда да хабер-теберсиз 
гъайып олды. 

Бу адамларнынъ къабаатсыз олгъанларыны исбатлагъан бутюн 
делиллер ве шаатларнынъ айткъанларыны махкеме козь огюне 
алмакъны ред этти. Генерал Коцеба тарафындан олюм джезасы 
имзаланды. Бойлеликнен, итаатсыз къырымтатарларны къоркъуз- 
макъ истедилер. 

Олюм джезасы, Кефе шеэринде булунгъан 13-нджи окъчылар 
батальоныны чыкъарып сафкъа тизювнен иджра олунды. Бу фад- 
жиалы вакъиалар языджы Аркадий Дерманнынъ Къырым ве Руси- 
едеки (Москва, Сант-Петербург) девлет архивлеринден алынгъан 
акъикъий весикъаларгъа эсасланып язгъан «Дело об игумене Пар- 
фении» роман-хроникасында тасвирленген: 

«Март 2-де (1868 сенеси — А. В.), джумаэртеси куню, саба саат 
8-де Сейдамет Эмир Али огълу, Сеит Ибраим Сеит Амет огълу ве 
Эмир Усеин Абдураман огълу зинданнынъ гизли камераларындан 
тынч-сакин чыкъарылдылар ве Кефеде ерлешкен 13-нджи окъчылар 
батальонынынъ аскерлер отряды озгъарувында къатиль этиледжек 
ерге кетирильдилер. 


Молла дуа окъуй ве джеллят къабаатлыларнынъ башларына 
беяз кефин кийсетип башлай. Оларнынъ бирисине кефин кийди- 
рип етиштирген арада экинджи джинаетчи («Таракъташ фаджиасы» 
весикъалы эсерининъ муэллифи Ибраим Абдуллаевнинъ фикрине 
коре, бу — Эмир Усеин Абдураман огълу эди — А. В.), гурь сеснен 
халкъкъа мураджаат этип: «Христианлар ве мусульманлар, мени 
ботенден асып ольдюреджеклерине шаат олунъыз!» — дей. Баш- 
къалары ич бир шей айтмайлар. 

Саат 9-ны 5 дакъкъа кечкенде оларнынъ учю де дарагъачкъа 
асылдылар. Даа 7 дакъкъа оларда джан алямети бар эди...» 

Къырымнынъ Русие империясы тарафындан басып алынув дев- 
риндеки ачыкъ-айдын сиясетининъ мисаллеринден бири олгъан 
Таракъташ фаджиасы иште бойле екюнленди. 

Къырымтатарлар озьлерининъ къабаатсыз къурбан кеткен огъ- 
улларынынъ мукъаддес хатыраларыны ич унутмайлар, олар акъкъ- 
ында риваетлер ве эфсанелер яраттылар. «Меним адым Сеит огълу 
Сейдамет» йыры исе 140 йылдан зияде вакъыттан берли агъыздан 
агъызгъа кечип янъгъырай. 

ХХ асырнынъ ортасында Таракъташ коюни ве бутюн ярымаданы 
кене бир вахшиане фаджиа сарсытты: къадим девирлерден берли 
бу ерде яшагъан тамыр халкъ сайылы саатлер ичинде Къырымдан 
айдап чыкъарылды ве узакъ улькелерге сюргюн этильди. Тек арадан 
ярым асыр кечкен сонъ къырымтатарлар кене баба-деделер юртуна 
къайтып кельмеге ве тувгъан оджакъларындаки сёнген атешни гъай- 
рыдан якъмагъа наиль олдылар. 

Бинълернен къырымтатарларнынъ куреши нетиджесинде халкъ 
кене озь Ватанына къайтты. Иште о курешчилер сафында Сеит 
огълу Сейдаметнинъ эдждатларындан олгъан миллий арекет вете- 
ранлары Ильмий ве Ильвер Аметовларны да къайд этмели. Ильмий 
Аметовнынъ эвинде эки аилевий ядикярлыкъ — Сеит огълу Сейда- 
метнинъ анасынынъ марамасы ве къаве дегирмени козь бебеги киби 
сакъланмакъта. 

Ильмий Аметов 1998 сенеси тувгъан коюне Сеит огълу Сейда- 
метнинъ абидесини тиклемек тешеббюсинен чыкъты. Бу абиденинъ 
муэллифи, меценаты ве иджраджысы онынъ озю олды. Агъа-къар- 
даш Аметовлар Сеит огълу Сейдаметнинъ ве къабаатсыз ольдю- 
рильген кене учь таракъташлынынъ саф адларыны тиклемек ичюн 
эллеринден кельген эр шейни япалар ве япмагъа тырышалар. 

Бугуньде рус тилли языджы ве тарихчыларнынъ игумен Парфе- 
нийнинъ ишине багъышлангъан бир сыра эсерлери белли. Олар- 

нынъ чокълары 1860-нджы сенелернинъ сонъларына аит олгъан 
ресмий тешкилятларнынъ весикъаларына эсаслана. Эсерлер ара- 
сында Аркадий Дерманнынъ роман-хроникасы энъ объектив эсер- 
лерден бири демек мумкюн. Бу романда реаль адлар ве сойадлар, 
олгъаны киби, сакъланып къалынгъан. Икяе этильген вакъиалар 
архив материалларына эсаслангъан. 

Аркадий Дерманнынъ бу эсери биринджи кере 1938 сенеси 
«Новый мир» меджмуасынынъ 7-, 8-, 9-нджы санларында дердж 
олунгъан эди. 1941 сенеси о, айры китап этип басылды. А. Дерман 
эмин эди ки, игумен Парфений ольдюрильмеген. Архиерейнинъ кон- 
систориясы тарафындан ондан интикъам алынаджагъындан къор- 
къып о, четэльге къачкъан. 

Романда тасвирленгенине коре, 1880-нджи сенеси Монте-Карло- 
даки къумарханелерден бирининъ айрыджа залында къызгъынлы- 
кънен рулетка ойнала эди. Оюнджылардан бири рулетканы турма- 
дан айны бир ракъамгъа къойгъан ве эр сефер юткъан. Бу — иште 
шу игумен Парфений экен. О ерде граф Коцебанен (хатырланъыз, 
генерал Коцеба таракъташлы къырымтатар йигитлерине олюм дже- 
засыны имзалагъан эди — А. В.) корюшкенде, о озь бойнуна ала: 

— Мен... билесинъми?... Ольдюрильген игуменим, — дей о Коце- 
багъа. 

Игумен Парфенийнинъ тарихы иште бойле. 

Бир асырдан эвель олгъан бу вакъиа тарихчы ве журналист 
Ибраим Абдуллаевнинъ ильмий-тедкъикъат мевзусы олды. Чокъ 
йыллыкъ араштырувларнынъ нетиджеси оларакъ 2010 сенеси онынъ 
«Таракъташ фаджиасы» монографиясы китап оларакъ басылып 
чыкъты. Бу эсерде муэллиф Къырым девлет архивинде олгъан мен- 
балар эсасында таракъташлы йигитлернинъ эсассыз ольдюрильген- 
лерини исбатлады. 

2000 сенеси игумен Парфений рус православ кильсеси тара- 
фындан ресмий суретте азиз оларакъ илян этильди. Теэссюф ки, 
бугуньде бир чокълары Парфенийнинъ омюрини кереги киби яхшы 
бильмейлер я да махсус бильмек истемейлер. Эксери алларда о 
акъта бир тарафлы янълыш хаберлер даркъаталар. 

Ильмий ве Ильвер Аметовларнынъ федакярлыкълары нети- 
джесинде Аркадий Дерманнынъ «Дело об игумене Парфении» 
роман-хроникасы 2011 сенеси китап оларакъ гъайрыдан нешир 
олунды ве окъуйыджыларгъа бедава даркъатыладжакъ. 

Биз тюшюнемиз ки, бу эсер кечмишнинъ къара пердесини ачма- 
гъа хызмет этер ве Къырым тарихындаки фаджиалы вакъиалар акъ- 
къындаки акъикъатны бильмеге ярдымджы олур. 


2011 с. 


ЭДЕБИЯТ 
ВЕ МАТБУАТЫМЫЗНЫНЪ 
ИНКИШАФЫНА ДАИР ФИКИРЛЕР 


СЮРГЮНПИК ЙЫППАРЫНПА 
КЪЫРЫМТАТАР ЭПЕБИЯТЫ 


1998 сенеси март 3—6 куньлери Къыбрызнынъ Гъазымагъуса 
шеэринде Къыбрыз, Балканлар, Авропа тюрк эдебиятлары къуру- 
мынынъ ишбирлиги нетиджесинде буюк бир симпозиум отькериль- 
ген эди. 1998 сенесининъ 26—31 октябрь куньлери исе Тюркиенинъ 
Измир шеэринде айны бойле экинджи симпозиум кечирильди. Онда 
19 мемлекеттен сексенден зияде эдип, алим, эдебиятчы иштирак 
этти. 

Измирдеки симпозиумда Къырымдан Шакир Селим ве мен къат- 
наштыкъ. Ашагъыдаки маруза ишбу симпозиумда япылгъан эди. 

Чокъ асырлыкъ тарихы олгъан къырымтатар эдебиятына сонъки 
70 йыл ичерисинде пек буюк дарбе эндирильди ки, оны айтып битир- 
мек мумкюн дегиль. 

Эдебиятымызнынъ гультаджлары: Бекир Чобан-заде (1893— 
1937), Амди Гирайбай (1901—1930), Осман Акъчокъракълы (1879— 
1938), Мемет Нузет (1888—1934), Абдулла Лятиф-заде (1890—1938), 
Умер Ипчи (1897—1955) ве дигерлери Сталин репрессияларынынъ 
къурбанлары олдылар. 

Экинджи дюнья дженкинде он эки эдибимиз — Ыргъат Къадыр, 
Амди Алим, Осман Амит, Макъсут Сулейман, Мамут Дибагъ, Азам 
Амет, Бекир Ваап, Меннан Джаманакълы, Абляй Шамиль, Таир 
Усеин, Эннан Алимов, Осман Батыров эляк олдылар. 

1944 сенеси 18 майыс геджесинде къырымтатар халкъынынъ бир 
къалмадан ана-Ватанындан сюргюн этильмеси тарихта корюльмеген 
бир вахшийлик олды. Бутюн бир халкънынъ эв-баркъы, мал-мулькю, 

маддий ве медений, эдебий асабалыгъы чекип алынды ве чыр- 
чыплакъ халкъ узакъ Сибирьге, Орта Асиягъа сюргюн этильди, мек- 
теплери, газета-меджмуалары, театр ве ансамбллери ёкъ этильди. 

Халкъ ана тилинде окъумакътан, язмакътан ве атта ачыкъ- 
ачыкъкъа лаф этмектен марум этильди. Бу, 13 йыл девам этти. Эбет, 
къырымтатар муневверлерининъ сагъ къалгъан векиллери сусып 
отурмадылар, сеслерини чыкъармагъа, наразылыкъларыны биль- 
дирмеге, акъикъатны талап этмеге чалыштылар. Амма олар ком- 
мунист режими тарафындан вахшийджесине, джанаварджасына 
бастырыкъларгъа, лагерьлерге быракъылдылар. Шевкъий Бекторе, 
Эшреф Шемьи-заде, Умер Ипчи, Эрдживан Керменчикли, Усеин Кур- 
кчи, Джевдет Аметов, Идрис Асанин, Юрий Османов киби языджы- 
ларымыз ве эдиплеримиз шулар джумлесиндендир. Бугуньде олар- 
дан ялынъыз 70 яшлы Идрис Асанин сагъ. О, сюргюнликнинъ ильк 
куньлеринде, айларында халкъымызнынъ башына тюшкен фаджи- 
аларны корип язгъан «Митан сокъакъларында», «Меним антым», 
«Меним дуам», «Бильсе эдинъ», «Бу, не зулум?», «Аскер кельди 
заферден», «Бизлер къайда кетемиз?!» киби бир чокъ манзумелери 
сюргюн этильген семетдешлер арасында кениш даркъалды. 


Миллет артыкъ гъайып ола, къалды душман шерине, 
Татар ады тарихлерден шан-шуретсиз силине. 
Нефретленем, гонъюль таша, козьлеримден яш келе, 
Тек бир ниет — куреш ёлу... ирадемге кучь бере. 
Мен ант этем, ант эткеннинъ излеринден кетмеге, 
Миллетимнинъ акъкъы ичюн джаным феда этмеге — 


деп язды муэллиф озюнинъ «Меним антым» деген манзумесинде. 
Эбет, бу шиир о вакъытта ич бир ерде дердж этильмеди ве этиле- 
бильмез эди. Тек агъыз-агъыздан окъулып, йырланып юрюльди. 
Бутюн булар ичюн Идрис Асанин 1951 сенеси 25 йылгъа бастырыкъ 
джезасына махкюм этильди. 

Эдип апсханеде Эшреф Шемьи-заде киби буюк къырымтатар 
шаири иле таныш олды ве ондан чокъ шейлер огренди. Арадан 
йыллар кечтикче, 1996 сенеси, языджы бу акъта «Телькъоралар 
артында» деген буюк хатырлавыны бастырды. 

Сюргюнликте халкъ озь аизарыны, дердини, Ватангъа олгъан 
севгисини йырларында акс эттирди. Шу йылларда онларнен тюркю 
догъды. «Эй, гузель Къырым!», «Къара денъиз», «Акъмесджитнинъ 


байыры», «Кочь тюркюси», «Айрылыкъ» ве дигерлери — шулар 
джумлесиндендир. Шимди о йырлардан бирисини мисаль кетирмек 
истейим. 


Эй, гузель Къырым! 


Алуштадан эскен еллер бетиме урды, 
Балалыгъым кечкен эвге козьлерим тюшти. 

Мен бу эвде яшалмадым, яшлыгъыма тоялмадым, 
Не де гузель Ватанымсынъ, эй, гузель Къырым! 


Кездим сенинъ ёлларынъда, севе-севе мен, 

Ватанымда яшамагъа пек истерим мен. 

Алып кельдим селям санъа, санъа асрет миллетинъден, 
Къучагъынъны ач сен манъа, эй, гузель Къырым! 


Багъчаларнынъ мейвалары бал иле шербет, 

Сувларынъны иче-иче, тоялмадым мен. 

Ешиль дагълар кульди манъа, къайтып кельди татар санъа, 
Къучагъынъа сар сен мени, эй, гузель Къырым! 


1957 сенеси Ташкентте къырымтатар тилинде газета чыкъып 
башлады. Шундан сонъ сагъ олгъан къырымтатар языджылары: 
Шамиль Алядин, Эшреф Шемьи-заде, Юсуф Болат, Зиядин Джав- 
тобели, Раим Тынчеров, Абдулла Дерменджи, Фетта Аким, Якъуб 
Зекки, Энвер Селямет, Решид Мурат, Сеитумер Эмин ве дигерлери 
кене ана тилинде эсерлер язмагъа башладылар. Лякин цензуранынъ 
амансызлыгъындан себеп, олар халкънынъ сюргюнликтеки акъ- 
икъий омюри хусусында чокъ шей язып оламадылар, демек мумкюн. 
Аз бир шейлерни сатыр арасында айтмакъ мумкюн олды. Затен, 
бойле эсерлер ичюн эдиплер къатты джезалана эдилер. Тек ашкяр- 
лыкъ йылларында, Горбачёв девринде къырымтатар эдиплери мил- 
летимизнинъ омюрини акс эттирген эм несир, эм назм эсерлерини 
чыкъардылар. Булар — алтмышынджы, етмишинджи йылларда эде- 
бият мейданына чыкъкъан Эмиль Амитнинъ «Сыгъын чокърагъы» 
ве «Ишанч», Эрвин Умеровнынъ «Къара поездлер», Шамиль Аля- 
диннинъ «Чорачыкълар», «Сайлама эсерлер», Айдер Османнынъ 
«Тутушув», «Аметнинъ козьяшлары», «Агент» киби буюк колемли 
эсерлери, Решид Мураднынъ «Къырымлылар» романында кениш 
айдынлатылды. 

Юкъарыда айтып кечкенимиз киби, къырымтатарлар сюргюн 
этильген йылларда эдиплеримиз бу хусуста бир шей язып олама- 
дылар. Язылгъан эсерлери олса биле, дердж эттиралмадылар. Бу 
бошлукъны, сускъунлыкъны Советлер Бирлигинден тышта яшагъан 
эдиплер озь эсерлеринде тасвирлеп, халкъымызнынъ башына кель- 
ген вахшийликлерни дюнья джемаатчылыгъына ашкяр эттилер. 

Лондрадаки буюк несирджимиз Джынгъыз Дагъджы кендининъ 
«Янсылар», «Беним киби бири», «Аннеме мектюплер», «Къоркъунч 
йыллар», «Юрдуны гъайбетен адам», «Онлар да инсанды», «О 
топракълар бизимди», «Бадем далына асылы бебеклер», «Ушюген 
сокъакъ», «Олюм ве къоркъу куньлери» киби повесть ве романла- 
рында, Тюркиеде яшап иджат эткен эдибимиз Джафер Сейдамет 
Къырымэр «Нурлу къабирлер», «Базы хатыралар» китапларында, 
Мустеджип Улькусал къырымтатарлар хусусында яздыгъы эсерле- 
ринде, Америка Къошма Штатларында яшагъан муэллифлерден 
Рамазан Айтан «Фани дюнья», «Ферьяд», «Гъурбетин сеси», «50 
йыллыкъ аньлерим» киби назм китапларында, Мемет Севдияр, 
Фикрет Юртер озь эсерлеринде, Алманияда яшагъан Фейзи Рах- 
ман Юртер озь шиирлери ве репортажларында миллетнинъ башына 
келип кечкен агъыр имтианны дегерли акс эттирдилер. Бугуньде бу 
иш ана-Ватан — Къырымда яшагъан эдиплеримиз Айше Кокиева, 
Юнус Къандым, Исмаил Керим ве дигерлерининъ иджадында девам 
олунмакъта. 

Мен сюргюнликнинъ 50 йыллыгъы мунасебетиле язгъан шии- 
римде айттыгъым киби: 


Тиз чёкмеди, баш эгмеди къырымтатар, 
Ватан, дее чыкъты куреш ёлларына. 
КГБлар, ГУЛАГ, Сибирь къоркъузмады, 
Тек акъикъат силя олды къолларында. 


Нидже йигит, къызларымыз шеит кетти, 
Бастырыкъта чекиштилер Къырым ичюн. 
Бунынъ иле косьтердилер бар дюньягъа 
Къырымтатар миллетининъ къавий кучюн. 


Лянет олсун, лянет олсун, лянет олсун 

Бизим халкъны бойле куньге къойгъанларгъа. 
Биз ольмемиз, биз татармыз, къырымтатар! 
Несиль-несебимиз айтыр соргъанларгъа. 


1998 с. 


БАПА ЭПЕБИЯТЫ АКЪКЪЫНПА 
ФИКИР ВЕ ТЮШЮНПЖЕПЕР 


(«Ленин байрагъы»нынъ къаве софрасы башында 
олгъан корюшювден репортаж) 


Эвель-эзельден муим бир меселени чезмек керек олса, башта бир 
джемаатнынъ энъ итибарлы адамларыны бир фильджан къавеге 
давет этмек ве япылмасы зарур олгъан иш акъкъында анда озьара 
тафсилятлы фикир пайлашмакъ халкъымызда аньанеге чевириль- 
ген. Биз де баба-деделеримизден къалгъан бу яхшы адетни девам 
эттирип, рухий омрюмизнинъ гъает муим пытагъы сайылгъан къы- 
рымтатар бала эдебиятынынъ бугуньки вазиетини музакере этмек 
ичюн, бир группа языджымызны «Ленин байрагъы» газетасынынъ 
къаве софрасына давет эттик. 

Корюшювде «Ленин байрагъы» газетасынынъ баш муаррири 
Тимур Дагъджы, «Йылдыз» меджмуасынынъ баш муаррири, Озьбе- 
кистан языджылары бирлиги янындаки къырымтатар эдебияты кенъ- 
ешининъ реиси Шамиль Алядин, «Ленин байрагъы» газетасы баш 
муаррирининъ муавини, языджы ве драматург Юсуф Болат, Гъафур 
Гъулам адына эдебият ве санат нешрияты янындаки къырымтатар 
болюгининъ мудири, языджы Черкез-Али Аметов, «Ленин байра- 
гъы» редакциясында тербие, эдебият ве санат секторынынъ мудири 
Аблязиз Велиев, бала шаирлери Зиядин Джавтобели ве Билял Мам- 
бет иштирак эттилер. 

«Балалар — бизим келеджегимиз», — деймиз бизлер, гъурурла- 
нып. Эр бир ана-баба озь эвлядынынъ акъыллы, тербиели, джемаат 
ичюн файдалы адам олып етишмесини арз эте. Эбет, бу озь-озюн- 
ден олмай. Эр шей, догъру алып барылгъан тербиеден башлана. 
Тербиени исе бала буюк олгъан сонъ дегиль де, догъгъан кунюнден 
башламакъ керек. 

Шимди биз пек гурьдели, гъает инкишаф эткен девирде яшаймыз. 
Информация васталары о дереджеде чокълашты ки, шимдики мек- 
теп чагъынадже олгъан балалар бундан 20—30 йыл эвельки акъран- 
дашларына нисбетен баягъы бильмирлилер. Бунъа: «Эр шей инсан 
эшкъына, онынъ бахт-сеадети эшкъына, энъ яхшы шейлер — бала- 
ларгъа», — деп илян этильген ве амельде де онъа гъает буюк эмиет 
берильген шимдики девирде яш несильнинъ эр тарафлама мукем- 
мель олып етишмесине къайгъырылгъаны да себеп ола. 

Бала тербиесинде бедиий эдебиятнынъ, санатнынъ ролю гъает 
буюк. Кучюк эвлят, окъумакъны огренгенинен, озю ичюн янъы дюнья 
ача. Шу себептен де мемлекетимизде кенджелер тербиесининъ энъ 
муим, гъает тесирчен саасы олгъан бала эдебиятына пек джиддий 
эмиет бериле. Дюньянынъ ич бир мемлекетинде кучюк яштаки окъ- 
уйыджылар ичюн биздеки къадар чокъ китап чыкъарылмай. 

Аджеба, бугуньде бала эдебиятымызнынъ вазиети насыл? Бу 
муим ишке къырымтатар языджылары насыл бакъалар? Газетамыз, 
меджмуамыз, китап нешрияты кенджелеримизнинъ талап ве ихти- 
яджларыны къандыралармы? Келинъиз, эйиси бу хусуста муаррири- 
етнинъ къаве софрасы башында олгъан лакъырдыларны динълейик. 

Т. Дагъджы: Биз якъында газетамызда окъуйыджыларнынъ гъы- 
ябий конференциясыны отькермек макъсадында анкета илян эткен 
эдик. Онъа эксери аркъадашлар пек фааль сеслендилер. Аля бугунь 
редакциягъа келип тургъан анкеталарнынъ чокъусында: «Балалар 
акъкъында китаплар чокъча чыкъарылгъаныны истеймиз», — деген 
акълы талап къоюла. 

Акъикъатен де, Гъафур Гъулам адына нешриятта ана тилимизде 
чыкъкъан юзлернен китап арасында бала китаплары олгъаны- 
оладжагъы бир файызны тешкиль эте. Олар да техникий джеэттен 
кучюк яштаки окъуйыджыларны козь огюне алып чыкъарылмагъан. 
Меселя, мына, шаир Билял Мамбетнинъ 1978 сенеси мектеп чагъы- 
надже ве яш талебелер ичюн чыкъарылгъан «Тылсымлы сандыкъ» 
адлы эфсанелер китабыны ал да бакъынъыз. Китапнынъ ичиндеки 
эсерлер о дереджеде уфакъ арифлернен джыйылгъан ки, оны атта 
буюк яштаки адамлар козьлюксиз къыйынлыкънен окъурлар. Аксине, 
къырымтатар муэллифлерининъ озьбек ве рус тиллеринде чыкъкъан 
«Алтын балта», «Папий голю», «Медиханынъ тайчыгъы», «Эки ялан- 
джы», «Коктал ёлу» киби китаплары дюльбер ве ярашыкълы дердж 
олунгъан. 

Ана тилимизде 1976 сенесинден 1979 сенесинедже чыкъкъан 
«Йылдыз» альманахынынъ еди санында балалар ичюн олгъаны- 
оладжагъы эки шиир бар. 1980 сенесининъ башындан берли чыкъ- 
макъта олгъан «Йылдыз» меджмуасынынъ бугуньгедже дюнья юзю 
корьген алты санында кенджелер ичюн бир шиир ве бир икяе басыл- 
гъан. Буны насыл анълатмакъ мумкюн? Языджылар бирлиги янын- 
даки къырымтатар эдебияты кенъеши, нешрият, занымджа, бала 
эсерлери язгъан муэллифлернен зайыф иш алып бара. 

Ш. Алядин: Акъикъатен де, бала эдебиятымызнынъ бугуньки 
вазиети, догърусыны айтмакъ керек, талапкъа джевап бермей. 


Кенъеш чокътан яшай, лякин бу вакъыткъа къадар бала эдебияты- 
нен кимсе огърашкъаны ёкъ. Эбет, бу — джумлемизнинъ эксиклиги- 
миз. 

Т. Дагъджы: Шамиль агъа, бизим эдебият кенъешимизде, уму- 
мен, бала эдебияты меселеси бакъылдымы? 

Ш. Алядин: Ёкъ. Кенъешке кечкен черик асыр девамында бир 
къач адам реислик япты, лякин кимсе бу меселени ортагъа къой- 
мады. Биз, эсасен, эки жанр — шиириет ве несир акъкъында лакъ- 
ырды этемиз. Догърусыны айтмакъ керек: тенкъит де дикъкъат мер- 
кезинден четте къалды ве аля бугунь акъсай, ве оны да кереги киби 
ёлуна къойып оламаймыз. Догърусы, бизде балалар ичюн язгъан 
муэллифлер барлар, лякин олар озь тешеббюслеринен иш корип 
кельдилер. Эбет, бу ишни кереги киби ёлуна къоймакъ керекмиз. 
Бизде эвельден де балалар ичюн меракълы эсерлер язгъан языджы- 
лар бар эдилер. Меселя, меджмуамызнынъ учюнджи санында къы- 
рымтатар бала эдебиятынынъ корюмли векили Джемиль Кендже 
акъкъында макъале бермекни къарарлаштырдыкъ. Невбетте Токъ- 
таргъазы, Абдульэзель киби муэллифлер де барлар. 

Т. Дагъджы: Биз эсаплап чыкътыкъ: балалар ичюн язгъан муэл- 
лифлеримизнинъ сайысы етмишни кече. Лякин оларнынъ эсерлери 
сечилип, топланып, яш окъуйыджыларгъа такъдим этильмей. 

Ш. Алядин: Эбет, бала эдебиятынен огърашмакъ ичюн бизде 
имкянлар да, шараит де бар. Биз бу имкянлардан догъру ве толу- 
сынен файдаланмаймыз. Кимерде дюнья юзю корьген эсерлер де 
зайыф ола, халтурагъа ёл бериле. Бу вакъыткъадже эпимиз балалар 
ичюн баягъы файдалы шейлер япмакъ керек эдик, лякин япмадыкъ. 
Илериде бу эксикликнинъ огюни алмакъ керекмиз. 

Черкез-Али: Шамиль агъа лафны догъру башлады. Даа бу куньге 
къадар ич бир ерде топланып, бала эдебияты акъкъында лаф юрсе- 
тильмеди. Догърусы, озюмиз де бу меселени котермедик. Эбет, 
бизде кенджелер ичюн бир къач китап чыкъты. Шаирлеримизнинъ эр 
бир джыйынтыгъына да балалар ичюн язылгъан шиирлерини кирсе- 
тип бардыкъ. Лякин, умумен муэллифлер нешрияткъа балалар ичюн 
эсерлер пек аз теклиф этелер. 

Т. Дагъджы: Я, сиз озь тарафынъыздан муэллифлерге бойле 
сымарыш бердинъизми? 

Черкез-Али: Ёкъ. 

3. Джавтобели: Тимур Шамурадович догъру айтты. Сымарыш 
берип яздырмакъ керек. Зарур олса, муэллифлерни зыкъарламакъ 
керек. 

Бугунь мында муарририетнинъ тешеббюсинен бала эдебия- 
тынынъ вазиети меселеси музакере этильгенини мен толусынен 
такъдирлейим ве бойле алидженап иш ичюн сагъ олунъыз, демек 
истейим. Акъикъатен, шу куньгедже бу сой эдебияткъа кереги киби 
дикъкъат айырылмады. Меселени биз озюмиз котермек ве озюмиз 
де чезмек керекмиз. 

Бала эдебияты дегенде, онъа догъру янашмагъа бильмек керек. 
Эсер язгъанда, мектепкедже, мектеп яшындаки балаларны, ось- 
мюрлерни козь огюне алмакъ керек. Даа 3—5 яшындаки кендже- 
лерге фельсефий эсерлер язаджакъ олсакъ, бу янълыш. Балагъа 
баладжасына икяе этебильмек керек. Айны вакъытта, ахлякъ, эмек, 
беден тербиеси акъкъында юксек севиеде бала эсерлери догъур- 
макъ — эпимизнинъ мукъаддес вазифемиздир. Теэссюф ки, язгъан 
эсерлеримизде ахлякъий тербие тешвикъаты зайыф. Оны девир 
талабы дереджесине котермек ичюн тырышмакъ, чалышмакъ керек- 
миз. Юкъарыда догъру айтылды: бу иште иджадий кенъешимиз де, 
нешрият да тешеббюс косьтермелери керек. Бала эдебияты къа- 
лесини ишгъаль этмек ичюн, эпимиз бирликли олып, къол-къолгъа 
берип чалышайыкъ. Мен бутюн аркъадашларны бунъа давет этем ве 
озюм де бу ишке бар гъайретимни къоярым. 

Ю. Болат: Бала эдебиятына бутюн халкъларда буюк эмиет 
бериле. Биз де акълы оларакъ онъа хусусан буюк дикъкъат айыр- 
макъ керекмиз. Келинъиз, бала эдебияты къалесини бирликте 
алайыкъ, деп Зиядин догъру айтты. Бизде бу эснада зенгин халкъ 
яратыджылыгъы хазинеси де бар. Бу сандыкъны ачып бакъайыкъ, 
ондаки зенгинликлерни алмакъ ве файдаланмакъ керек. Айтымлар, 
тапмаджаларны да айрыджа, дюльбер китапчыкълар этип чыкъар- 
макъ керек. Энъ яхшы бала эсерлери ичюн конкурслар отькермек 
зарур. Занымджа о, ишимизге сильтем берир. 

Б. Мамбет: Якъында биз — бир группа къырымтатар шаири — 
Янъыёл шеэриндеки Крупская адына мектепте талебелернен корю- 
шюв отькердик. Мектеп директоры Талят Османов аркъадаш ана 
тилинде дерсликлернен бир сырада балалар ичюн махсус чыкъа- 
рылгъан китаплар да олмагъанындан шикяетленди. Меселя, мында 
окъугъан талебелер къырымтатар тилинде бир корюнишли пьеса 
саналаштырмакъ истегенлер. Амма бойле эсер тапмагъанларындан, 
буюклер ичюн язылгъан «Арзы къыз» драмасындан парча иджра 
этмеге меджбур олгъанлар. Демек истейим ки, мектеплилерни козь 
огюне алып, бойле эсерлер де язмакъ керек. 


Кене бир меселе. Кеченде Ташкентте эки кунь девамында бала 
эдебиятына багьышлангъан Бутюниттифакъ семинары отькерильди. 
Не ичюндир бизлерни онъа давет этмедилер. Илериде бойле тед- 
бирлерге давет этильсек, буюк файдасы олур эди. 

Т. Дагъджы: Шамиль агъа! Я анда бизден умумен бала языджысы 
иштирак эттими? 

Ш. Алядин: Ёкъ, кимсе ёлланылмады. Хаберимиз олмады. 

Т. Дагъджы: Аркъадашлар! Мен беллесем, бугунь муим меселе 
акъкъында джиддий лаф эттик. Амелий оларакъ илериде ким насыл 
ишлер япаджакъ? 

Ш. Алядин: Биз догърудан-догъру алдымыздаки сандан башлап, 
«Йылдыз» меджмуасы саифелеринде балалар ичюн эсерлер берип 
башлармыз ве илериде бу ишни мунтазам суретте, планлы оларакъ 
алып барырмыз. 

Черкез-Али: Биз шимди балалар ичюн ренкли эки китап азырлай- 
мыз. Оларнынъ бириси А. С. Пушкиннинъ «Алтын балыкъ» масалы, 
экинджиси Нузет Умеровнынъ «Акъ алтын акъкъында масал» 
джыйынтыгъы. Илериде исе эр йыл балалар ичюн экишер ве ось- 
мюрлер ичюн бирер китап чыкъармакъны нешрият планына кирсе- 
тирмиз. 

Т. Дагъджы: Бу да аз. Илериде оларны даа да чокълаштырмакъ 
керекмиз. 

А. Велиев: Биз де, озь тарафымыздан, «Ленин байрагъы» саи- 
фелеринде бу мевзуда язылгъан яхшы эсерлерни кениш тешвикъат 
этмеге, газета ичинде кенджелер ичюн саифе тешкиль этип, бу ишке 
айны вакъытта балаларнынъ озьлерини де фааль джельп этмеге сёз 
беремиз. 

Т. Дагъджы: Эвельден «Ленин байрагъы» саифелеринде мунта- 
зам суретте «Балалар кошеси» бериле эди, лякин сонъки эки йыл 
ичинде бу шей япылмады. Мен Аблязизнинъ фикрине къошулам ве 
къолтутам. Илериде биз де бу шейге чокъча дикъкъат айырырмыз. 

Бугунь энди къайд этильгени киби, нешрият бала эдебияты 
чыкъарув саасында озь ишини регулирлемек, языджылар бирлиги 
янындаки къырымтатар эдебияты кенъеши исе кенджелер ичюн 
меракълы эсерлер язгъан яш истидатларны тапмагъа арекет этмеси 
керек. Келинъиз, аркъадашлар, бала эдебиятынынъ инкишафы 
ашкъына къол-къолгъа берип, ярышлашып чалышайыкъ. 


1981 с. 

ПЕВИРГЕ МУНАСИП ЭСЕРПЕР ЯРАТАЙЫКЪ 
(1988 сенесининъ несирине бир назар) 


Аджайип бир девирде яшамакътамыз. Бундан беш-он йыл эвельси 
яшлар: «Уйкен несильге сукъланмакъ мумкюн: о, меракълы заманда 
яшады, бизлер исе джансыкъысы, аятта къараманлыкълар косьтер- 
меге реаль имкянлар олмагъан бир вакъытта яшамакътамыз», — 
деп шикяетлене эдилер. Лякин бугуньде, занымджа, бойле фикир 
юрьсеткен адам олмаса керек. Эвельки йылларгъа буюк юксекликтен 
бакъар экенмиз, шимди яшамакъ гъает меракълы, аятымыз мунде- 
риджели, заманымыз муреккеп ве айны вакъытта иджадий, инкъиля- 
бий бир девир экенини коремиз. Бу сенелер озь маиети иле эвельки 
йыллардан акъикъатперверлиги, сафдиллиги ве, айны вакъытта, 
бекленильмеген аньлеринен айрылып туралар. 

Буны анълагъан адамлар онъа озь исселерини къошмакъ истей- 
лер. Койлюлер бербат алына кельген кой ходжалыгъыны аякъкъа 
турсатмакъ, ишчи сынфы санайыда тертип-низамны ерине къой- 
макъ, тарихчылар — ниает, девир акъикъатыны айтмакъ, сиясетчи- 
лер — омюрге, умумен, барлыкъкъа реаль бакъмакъ, адлиеджилер 
— там манада демократик укъукъий девлетни мейдангъа кетирюв 
къанунларыны ишлеп чыкъмакъ огърунда, дургъунлыкъ деврининъ 
бир чокъ маниаларына расткельгенлерине бакъмадан, гъайретнен 
чалышалар. Языджыларымыз исе бутюн бу муреккеп омюрни бедиий 
васталарнен акс эттирмеге тырышалар. Башкъа эдебиятларда, хусу- 
сан, рус эдебиятында, девир рухуны акс эттирген онларнен эсерлер 
энди дюнья юзю корьдилер, бир чокълары нешриятларда ве къалын 
меджмуалар редакцияларында чыкъмакъ ичюн невбет беклейлер. 
Бу, эбет, къуванчлы ал. Я бойле фуртуналы девир далгъасында къы- 
рымтатар эдебиятынынъ къайыгъы озюни насыл ис эте? 

Умумен, колем джеэтинден аладжакъ олсакъ, ишлеримиз пек 
фена дегиль. 1988 сенеси къырымтатар языджыларынынъ ана тили- 
мизде еди ве рус тилинде эки несир китабы чыкъты. Булар — Ибраим 
Пашининъ «Алтын боялар», Айдер Османнынъ «Тутушув», Эрвин 
Умеровнынъ «Умют» ве «Тайна высоты», Эмиль Амитнинъ «Послед- 
ний шанс», Эскендер Фазылнынъ «Къолларынъны опейим», Исмаил 
Керимовнынъ «Теренлик», Якъуб Мустафаевнинъ «Чёльдекилер» 
джыйынтыкъларыдыр. Бу сырагъа рус классиги И. С. Тургеневнинъ 
ана тилимизге Урие Эдемова тарафындан терджиме этип чыкъарыл- 
гъан «Биринджи севги» адлы эсери де кире. 


Юкъарыда къайд этип кечильген китаплардан гъайры, Рустем 
Алининъ «Бурулышта» романы, Решид Муратнынъ «Кок алан- 
ларда», Эрвин Умеровнынъ «Омюр копчеги», Закир Къуртнезирнинъ 
«Айланчыкъ сокъакъларда» адлы повестьлери, Нузет Умеровнынъ 
«Чал хораз» комедиясы, Эмир Фаикъ, Ибраим Паши, Усеин Оджа, 
Къуртсеит Амет, Черкез-Али, Самедин Шукурджиев, Таир Халилов, 
Исмаил Хатиповнынъ икяелери де 1988 сенеси журналымызда 
дюнья юзю корьдилер. «Йылдыз»да дердж олунгъан несир эсер- 
лерни де эсапкъа алсакъ, былтыр ана тилимизде джеми бир роман, 
15 повесть, бир комедия, 36 икяе басылып чыкъты. 

Ашкярлыкъ, гъайрыдан къурувнынъ тесири къырымтатар эдебия- 
тында да дуюламы? Эгер дуюлса, не дереджеде куннинъ талабына 
джевап бере? Эбет, девир руху бизим эдебиятымызгъа да тесир 
этмей къалмады. Сталинизм халкъымызнынъ башына насыл муси- 
бетлер кетиргени, дургъунлыкъ заманы джемиетимизнинъ чешит 
сааларына насыл менфий тесир эткенини тасвирлеген эсерлер 
пейда олып башладылар. Рустем Алининъ «Бурулышта» романыны, 
Айдер Османнынъ «Тутушув», Закир Къуртнезирнинъ «Айланчыкъ 
сокъакъларда» повестлерини мисаль этип косьтермек мумкюн. 

Рустем Алининъ «Бурулышта» романы 1988 сенесининъ неси- 
ринде дегерли ер тута. Эсернинъ эсас лейтмотиви — акъикъатнынъ 
ялан узеринден, яхшылыкънынъ яманлыкъ узеринден гъалебе къа- 
занувы, эгер инсан акъикъатен де пек истесе ве ынтылса, озь севги- 
сине мытлакъ къавушаджагъыны тасдикълавдыр. Не ичюн Фикрет- 
нинъ севги маджерасы сонъуна чыкъмай къала? Чюнки къараман 
башындан озюнинъ акъикъий севгисини къыдырмагъаны, эр анги 
къыйынлыкъларгъа бакъмадан, бунъа ынтылмагъаны ичюн аят 
экинджи кере къатты джезалай ве о, янъгъыз къала. Бу — аят къа- 
нуны. Умумен, эсер меракънен окъула. Романда динамизм бар, ве, 
энъ муими, о сюжет табиий суретте инкишаф эттириле. 

Мен романнынъ тили акъкъында бир къач сёз айтмакъ истейим. 
Рустем Али диалогларны шиве тили узеринде къургъан. Бу пек 
яхшы. Умумен, эсерде эр бир къараман озь тили, шивесинде лаф 
этсе, эсер даа джанлы, меракълы — демек, окъунакълы ола. Бу, 
айны вакъытта, языджыдан буюк усталыкъ талап эте. Белли бир 
дереджеде Рустем Али бунъа иришкен, лякин къарарыны къачыр- 
гъан. Тайгъакъ да, Тевиде де, Фикрет де, Сакине де, атта дигер бир 
чокъ къараманлар да айны бир шиведе лаф этелер. Сонъ айны 
бир персонаж бир ерде «горьсе», башкъа ерде «корьсе», бир ерде 

«гельди», башкъа ерде «кельди», «верди» — «берди» шеклинде лаф 
эте. Бунъа эмиет бермек керек эди. 

Муэллиф бир сыра белли аталар сёзлерини де озьджесине, 
денъиштирип ишлете. Меселя: «Атештен къоркъкъан — сувдан 
чыкъмаз», «Заманына коре дюдюги», «Ана-бабасына бакъ да, бала- 
сыны ал», «Бабасына догърусыны айткъан ярамаз». Эбет, эдип- 
нинъ бунъа акъкъы бар, лякин тургъун ибарелер озь дюльберли- 
гини, афоризмлик хусусиетини, къыйметини джоймамакъ кереклер. 
Бу ерде исе бир сыра ерлерде аталар сёзлери денъиштирилюв 
нетиджесинде зарар корьгенлер. Эбет, булар уфакъ-тюфек козьден 
къачырувлар ве эсернинъ умумий къыйметине зарар кетирмейлер. 
Биз Рустем достумызны иджадий фаалиетинде янъы бир басамакъ 
олгъан сонъки эсеринен джан-гонъюльден хайырлаймыз. 

Кечкен сене чыкъкъан салмакълы китаплардан кене бири — 
Ибраим Пашининъ «Алтын боялар» адлы повестьлер ве икяелер 
джыйынтыгъыдыр. Умумен, полиграфик джеэттен яхшы корюниште 
олгъан бу китапкъа муэллифнинъ учь повести ве секиз икяеси кирген. 

«Алтын боялар» — яш мутехассыс Мидат Джемилевнинъ фаа- 
лиети ве яшайышы фонунда акъикъий севгининъ насыл имтиандан 
кечкени, эскилик къалымтыларына къаршы куреш, янъылыкънынъ 
гъалебе къазанувына алып баргъан ёл, яшлыкънынъ гъайрети акъ- 
къында икяе эткен эсердир. Мидат окъувыны битирген сонъ, ана-ба- 
басыны шеэрде къалдырып, койге ишке кете. Оны койде кимсе 
къаршылап алмай. Мында келип, идареде ильки корюшювинде бух- 
галтер, эсапчы къызлар: «Шеэрден кельгенсиз, сизге мында яша- 
макъ къыйын ве меракъсыз олур. Бу ерде бир шей ёкъ, бедиий авес- 
кярлыкъ тёгереги, кино деген шейлер ёкъ. Ферма мудири — Гъани 
Джемилев де, директор — Икрам Валиевич де тек планны къай- 
гъыралар», — дейлер. Шу вакъытта зоотехник Мидат токътала ве: 
«Мен институтта окъугъанда, оджаларымыздан бири, алтын боялар 
ресимни насыл яраштыргъан олса, сиз, яшлар да, омрюмизни ойле 
яраштыраджакъ алтын бояларсынъыз», дей эди», — дей. 

Фермада олгъан лакъырды эснасында бригадир Алие, къашла- 
рыны ойнатып: «Бизге зоотехниклер чокъ келип кеттилер, ич бириси 
темелли олмады. Файдалы иш де япмадылар. Тек ашадылар, ичти- 
лер, кейф чаттылар», — дей. О, бунынънен: «Сен де кельмеге кель- 
динъ, илле кетерсинъ, бизлер исе къалырмыз», — демек истей эди. 

Ферма мудири озюнинъ арыкъ бузавыны совхознынъ къунаджы- 
нына денъиштирмек истей. Буны яптырмайлар. Кет-кете кергинлик 
арта. Ахыр-сонъу о, директоргъа шикяет аризасы яза. Директор 


эмиет бермеген сонъ, партия тешкилятынынъ кятибине яза. Месе- 
лени бюрода бакъалар. Райком кятиби Иван Иванович, Джемилев- 
нинъ Мидат узеринден язгъан ифтиралары тешкерильгенде, олар 
исбатлангъаныны айта. Комсомол къызы Алие Ибриш, Гъани Дже- 
милевнинъ ерине ферма мудирлигине теклиф олуна. Саре иле 
Джелиль Асановични де Мидат чалышкъан ерге ишке давет этелер. 
Багъча ичюн ер айырылгъан, эвельден агроном олып чалышкъан 
Джелиль агъа бу ишни ёлуна къояр, деп Икрам Валиевич барып, 
оларнен лаф эте ве койге кельмеге къандыра. 

Койге кетюв меселеси чыкъкъанда, къары-къоджа арасында 
баягъы дава чыкъа. Чюнки Саре апте огълу Мидат «шишман, токъ 
бетли, къырмызы черели, ешиль козь, агъзындан бутюн вакъыт 
ракъы къокъусы кельген» къасап Меметнинъ къызы Хатиджени сев- 
гени ве онъа эвленмек истегенини эшиткенде, текмиль шашмала- 
гъан, бойле адамнен къуда олмакъны кесен-кес ред эткен эди. Иште, 
ондан берли Мидатнен Саре аптенинъ озьара мунасебетлери кергин 
олгъан. Джелиль Асановични бу «фаджиа» пек о къадар раатсызла- 
мады. О, бу меселе мумкюн къадар «тынч ёлнен» аль олунгъаныны 
истей эди. Шу себептен ходжалыкътан кельген аркъадаш Джелиль 
агъаны койге ишке давет эткенде, баба не олса да анда бармакъ, 
огълуны янъгъыз къалдырмамакъ ичюн апайыны къандыра. Яшлар 
телеграмма алгъанларынен чыкъып, ана-бабаны къаршылап ала- 
лар. Хатидже: 

— Анай! — деп Саре аптенинъ бойнуна сарыла. 

— Вай, балам! — дей Саре апте. Кунешли къасабасына ёл 
алалар. Акъикъатен де арада «кунешли яшайыш» муити, озьара 
сыджакълыкъ пейда ола. Бу ерде муэллиф символикадан мува- 
факъиетли файдалангъан. 

Хатидже огълан догъургъанда, Джелиль агъа вефат эте. Огъ- 
лангъа къарт бабасынынъ адыны къоялар. Саре апте огълунынъ 
янына келе. О, келини хусусындаки тасавуры янълыш экенини анъ- 
лай. Хатидженинъ табиаты бабасынынъкине ич де бенъземей. Неза- 
кетли, муляйим-муляйим лаф эте, табиатлы... 

Бу повестьнинъ тили акъкъында да бир къач къайдымны айтып 
кечмек истейим. Муэллиф 14-нджи саифеде ве кене бир къач ерде 
«зорламагъа башлады», «зорлады» деген ибарелерни ишлете. Мен- 
джесине «зыкъарлады» сёзю къулланылса, даа яхшы олур эди, 
чюнки «зорламакъ» башкъа мана анълата. Мидатнен Хатидже: «ана- 
гъа кровать бар», «баба ерде ятып алышкъан», «ёкъ, ана да, баба 
да кроватта ятсынлар», «айтам да, баба ятмаз» деп лакъырды эте- 


175 


176 


лер. Занымджа бу янълыш ве табиий дегиль. Адети узьре «анам», 
«бабам» я да «анай», «бабай» деп айтыла. 

«Симон агъадан хатыра» повестини мен Ибраим Пашининъ бу 
китабына кирген энъ яхшы эсери деп саям. Онда агъыр, муреккеп, 
драматизмнен толу дженк деврининъ объектив манзарасы яратыл- 
гъан, кой балаларынынъ бутюн арекетлери ве психологиясы, Ганс 
Дитрих — «Селям алейкум» образы терен ве табиий, ишанчлы, айны 
вакъытта меракълы тасвирленген. 

Фахри, анасы берген илядж толу богъчачыкъны Ахмеди агъагъа 
алып барып бергени, бунынънен, озю дуймадан, партизанларгъа хыз- 
мет эткени, сонъундан Рамазан агъа сыкъ-сыкъ оларгъа кельгени, 
единджи сыныфны битирген сонъ Фахрининъ шахтада чалышып, 
итибар къазангъаны, Саниени севгени, эвленгенлери, телеграмма 
алгъан сонъ Харьковгъа кеткени, анда мектеп музейинде бабасы- 
нынъ мектюплери, ресимлерини корьгени, буларны анда Симон агъа 
(Семён Терентьевич Самокин) бергени, бу къорантаны араштырув- 
нен багълы левхалар яхшы, табиий тасвирленген. Алуштада Симон 
агъанынъ къадыны Анна Тимофеевна ве къызы Софьянен корюш- 
юви (ресимлер, хатырлавлар) пек ишанчлы тасвирленген. 

Повестьнинъ тили де яхшы. Мына бир мисаль: «Ярабби, сен 
керемсинъ, меним Кемалымны къаза-белялардан, явуз душман- 
нынъ кёр къуршунындан сакъла», — деп Тевиде дуа эте. Не къадар 
табиий, халкъ тилинен айтылгъан фикирлер. Лякин мувафакъиетнен 
бир сырада эсерде тиль къурулышы джеэтинден бир сыра янълыш- 
ларгъа да ёл берильген. Меселя, «мерафетлерини» ерине «мари- 
фетлерини», «эр чалыны къокълап юреми?» ерине «эр чалыны 
къоллап юреми?» дениле. «Шишкен, къокъуп башлагъан джесет- 
лерни анда комьдилер» (73 с.). ерине «Шишкен, сасып башлагъан 
джесетлерни анда комьдилер», «Талятнынъ эвлерине чаптыкъ» 
(37 с.) ерине «Талятларнынъ эвине чаптыкъ» денильсе догъру олур 
эди. Анна Тимофеевна Фахрийнен ильк корюшкенде: «Симон агъанъ 
учь йыл эвельси 85 яшында ольди», — дей (125 с.). Бираздан сонъ 
исе: «Яралары о гъарипни де пек эзиетледи, хырпалады. Акъибети 
о да чокъ яшамады, вефат этти», — дей (129 с.). Икяе этильгенде, 
айны бир фикир де биринджи, де экинджи шахыс адындан айтыла. 
Меселя: «Бирден о, тра-та-та этип, устюмизге ягъмур киби къуршун 
ягъдырып, орман артына учып кетти. Бираздан кене пейда олгъан, 
кене къуршун ягъдыргъан. Алчакътан учкъанда, ичиндеки адамлары 
биле корюне экенлер» (71 с.). Яхуд: «Бир кунь, — дей Билял агъа, — 
аскерлеримизден бири ойле гъадаплангъан ки, токъта, санъа бир 


акъыл къояйым, озюнъ бегенирсинъ, деген. Туткъан да, айрыплан 
пейда олгъанынен, тюфегини онъа къаршы козьлеп, ата берген. 
Бакъсакъ, явурнынъ машинасыны къара булут сарып алгъан, баш 
ашагъы юварланып, йылгъа артына, ерге саплангъан. Гудюрдисин- 
ден чевре-чет титреген. Тюшкен еринде балабан чукъур ачкъан. Бун- 
дан сонъ айрыплан бизге, биз де онъа атеш ача, ондан къоркъмай 
эдик» (71 с.). 

И. Пашининъ «Эски диварлар» повести къуруджылар омюрине 
багъышлангъан олып, Наджи Исаевич Токътамышевнинъ аят мер- 
дивенинден котерилюв ве энюв эснасыны тасвирлей. Адамлар- 
нынъ фикрине къулакъ асмаюв, сагълам тенкъитни гъарезлик деп 
билюв, аиле азаларынынъ, атта къолум-къомшуларнынъ тенкъидий 
фикирлерине киббарлыкънен бакъув, озь бильгенинден къайтмаюв, 
девлет мулькюнен озь мулькю арасындаки фаркъны бильмеюв, озь 
нефисине янълышув нелерге алып кельгенини косьтерюв эсернинъ 
лейтмотивини тешкиль эте. Истисал эснасы пек чокъ ерни ишгъаль 
эткенинден, эсер агъыр окъула. Зиядеси иле инсанлар омюриндеки, 
психологиясындаки инджеликлер, муреккепликлер, адамларнынъ 
озьара мунасебетлери косьтерильген олса, занымджа, яхшы олур 
эди. 

Муэллифнинъ бу китапкъа кирген «Август ягъмуры», «Олмады, 
олмады. ..», «Мердивен», «Сонъки корюшюв», «Чал атнынъ тыр- 
нагъы», «Азбарында къуюсы бар» ве дигер икяелери мевзу дже- 
эттен чешит тюрлю олып, партизанлар, къуруджылар, вазифедар 
шахысларнынъ киббарлыгъы, кечиккен севги, шахсий мулькчилик- 
нинъ акъибети, табиатны къорувгъа багъышлангъан олып, меракъ- 
нен окъулалар. 

Айдер Османовнынъ «Тутушув» китабына кирген эсерлер озьле- 
рининъ тазелиги, оригиналлигинен айырылып туралар. «Тутушув», 
«Меним достум Эрдан агъа», «Такъыр» повестьлери эм мевзу, эм 
де тасвир услюби джеэтинден бири-биринден фаркъ этелер. Олар- 
нынъ учюнинъ де эсасында бир мевзу — инсан такъдири тура. Лякин 
такъдирлер о къадар бири-биринден фаркъ эте ки, эсерлерде учь 
алемге кирип чыкъасынъ. Муэллиф «Тутушув»да — Юсуф бала, 
Ниметулла, Азизе; «Меним достум Эрдан агъа»да — Эрдан, Зухра, 
«Такъыр»да — Адавие киби унутылмайджакъ образлар галерея- 
сыны яратты. 

Языджынынъ «Халкъ интикъамджылары» бедиий-весикъалы 
повестиндеки бир чокъ образлар окъуйыджыларгъа шахсен таныш. 
Муэллиф озюнинъ бу эсери акъкъында шойле яза: «Йыллар кечелер. 

Улу Ватан дженкининъ шиддетли куньлери бизден эп узакълашалар. 
О куньлерде Улу Гъалебени якъынлаштырмакъ ичюн федакярлыкъ- 
нен курешкен адамларнынъ сайысы исе кеттикче азлашмакъта. Бу 
повесть Улу Ватан дженки йылларында душманнынъ аркъасында 
турып дженклешкен, совет халкъынынъ гитлерджи баскъынджылар 
узеринден къазангъан Улу Гъалебесине озьлерининъ дегерли иссе- 
лерини къошкъан партизанлар ве гизли курешчилер акъкъында. Бу 
эсер халкъ интикъамджыларынынъ хатырлавлары ве весикъалары 
эсасында язылды». 

Эрвин Умеровнынъ иджады къырымтатар ве рус окъуйыджыла- 
рына кениш таныш. Былтыр ана тилимизде онынъ «Умют» адлы 
колемли несир китабы чыкъты. Онъа муэллифнинъ чешит йылларда 
яраткъан «Омюр копчеги», «Умют» адлы эки повести эм де беш 
икяеси кирген. 

«Омюр копчеги» повестинде муэллиф Мурат, Султан ака киби 
образлар аркъалы аятнынъ чешит аньлерини, адамларнынъ психо- 
логиясыны ачып косьтере. 

— Муратджан, айтчы манъа, омюр дегени недир о? — дей Султан 
ака ве кенди суалине шойле джевап бере: 

— Омюр дегени буюк бир копчекни анъдыра. Адамлар омюрде, 
яни шу копчекнинъ чевресине, ерлешкенлер. Бири энъ ашагъы- 
сында, дигери ондан бираз юксекте, учюнджиси ортада, базылары, 
анълашыла ки, онынъ энъ уджунда булуналар. Копчек исе яваш- 
яваш, ашыкъмадан, эп арекет эте, айлана. Деми анавы, энъ аша- 
гъыда олгъанлар тёпеге котерилип баралар, энъ тёпедекилер исе, 
истесин-истемесин, ашагъы энелер... 

Байлыкъ ве фукъарелик, эйилик ве кемлик, догъув ве олюв акъ- 
къында да Султан ака иште бойле фельсефий фикир юрьсете. 

Хастаханенинъ учюнджи палатасында учь хаста — Мурат, Сул- 
тан ака ве Махкам яталар. Эр бирининъ озь дерди, озь табиаты, озь 
тюшюнджелери бар. Муратнен Султан ака Махкамнынъ арекетле- 
рине кенди нокътаий-назарынен къыймет кеселер, лякин сабасына 
Махкам ольгенини анълап, экиси де айткъанларына бинъ пешман 
этелер. Амма айны шу Султан аканынъ тилинен айткъанда, «Ач не 
емез, токъ не демез». Омюр фельсефеси, омюр копчеги шай экен. 

Махкамнынъ вефаты тек эсер къараманлары ичюн дегиль де, 
атта окъуйыджы ичюн де бекленильмеген ал. Бу ерде Мурат ве 
Султан ака айткъанларына озьлери пешман олалар, лякин айны 
вакъытта окъуйыджы да бу лафлардан, «соньки пешман»дан озьле- 
рине хуляса чыкъаралар. 


Эрвин Умеровнынъ «Умют» повести фельсефий джеэттен даа 
терен ве меракълы эсердир. Занымджа, эдебиятшынасларымыз 
илериде бу эсерни кереги киби талиль этер ве онъа мунасип къый- 
мет кесерлер. 

Кечкен сене Москвадаки «Детская литература» нешрияты Э. Уме- 
ровнынъ «Тайна высоты» адлы повесть ве икяелер китабыны рус 
тилинде 100 000 нусханен чыкъарды. Джыйынтыкъ эсерлерининъ 
дегерлиги акъкъында Павел Ульяшов тарафындан язылгъан мукъад- 
демеде пек яхшы айтылгъан. Китапкъа кирген «Алтын босагъа» 
повестининъ яш къараманлары Иса ве Селямет Таймазовлар аят 
къанунларыны манимсерек, озьлери буны дуймадан, инсанлар ара- 
сындаки мунасебетлер акъкъында кенди фельсефелерини ишлеп 
чыкъалар. 

Былтыр Москвада кене бир языджымыз — Эмиль Амитнинъ 1987 
сенеси Ташкентте къырымтатар тилинде чыкъкъан «Ишанч» романы 
рус тилинде «Последний шанс» адынен нешир олунды. Бу эсер акъ- 
къында Сервер Арифов «Юрек давушы» деген эдебий макъале- 
лер китабында тафсилятлы язгъаны ве эм де былтырки йыллыкъ 
топлашувымызда музакере этильгенинден себеп, мен онда токъ- 
талмакъ истемейим. Бир къач сёзнен айткъанда, романны пек чокъ 
окъуйыджылар бегендилер. Эксиклиги олса, о да, китапнынъ пек аз 
нусхада (30 000) чыкъарылгъаны. Эсерни окъумакъ истегенлер ве 
сораштырып, араштырып юрьгенлер исе чокъ. 

Былтыр дюнья юзю корьген несир эсерлер арасында, юкъарыда 
айтып кечкенимиз киби, Эскендер Фазылнынъ «Къолларынъны 
опейим» адлы икяелер ве очерклер китабы, Исмаил Керимовнынъ 
белли эдибимиз Умер Ипчи акъкъында эдебий-библиографик очерки 
эм де Якъуб Мустафаевнинъ «Чёльдекилер» деп адландырылгъан 
очерклер джыйынтыгъы да бар. 

«Къолларынъны опейим» — Э. Фазылнынъ ильк несир эсерлер 
китабыдыр. Онъа муэллифнинъ «Балалыгъымнынъ къараманлары», 
«Къолларынъны опейим», «Бир топ мелевше», «Бир той япайым!», 
«Адсыз танышлар», «Ёлда», «Дерс», «Азбардаки излер» киби икяе- 
лери ве дёрт очерки кирген. Эдипнинъ икяелери мевзу джеэтинден 
гъает чешит тюрлюлер. «Балалыгъымнынъ къараманлары»нда 
узакъ дженк йыллары акъкъында тариф этильсе, «Къолларынъны 
опейим»де лаф дженк эсарети хусусында кете. «Бир топ мелевше» 
мектеп ве мектеплилер, осьмюрлер аятына багъышлангъан, «Бир 
той япайым» мектеп ве аиледе тербие, эски ве янъы урф адетлер 
эм де оларнен багълы конфликтлерни акс эттире. «Адсыз таныш- 

лар» икяесининъ къараманы алидженап, зорлукъларгъа бакъма- 
дан, адамларгъа ярдым этмеге азыр олгъан адсыз айдавджы олса, 
«Ёлда» эсеринде сёз ёлдаки бир тесадуф хусусында кете. Икяе- 
лернинъ тили де пек яхшы, джумлелер темиз къырымтатарджа, 
ич бир тюрлю суньийлик ёкъ. Лякин очерклерге кельгенде, бу уста- 
лыкъ етишмей. Олар бедиий эсерлер дереджесине котерильмеген, 
ашыкъчанлыкънен язылгъан адий газета очерклерини анъдыралар. 

Исмаил Керимовнынъ «Теренлик» китабыны эдебиятшынаслы- 
гъымыз тарихында озюне мунасип ер аладжакъ ильмий эсер демек 
мумкюн. Къырымтатар совет эдебиятынынъ буюк сымаларындан 
бири — Умер Ипчининъ омюри ве яратыджылыгъына багъышлан- 
гъан бу монография чокъ йыллыкъ иджадий араштырувларнынъ 
махсулыдыр. Муэллиф классикнинъ иджадынынъ бутюн тарафла- 
рыны мумкюн къадар кениш айдынлатмагъа тырышкъан. Очерк 
гъает меракълы язылгъан бедиий эсер киби истекнен окъула. Онъа 
къошма оларакъ, бу эсернинъ кене бир файдалы тарафы шунда ки, 
окъуйыджы ондан озю ичюн чокъ меракълы малюматлар алабиле. 

«Чёльдекилер» очерклер джыйынтыгъы — истидатлы журналист 
Якъуб Мустафаевнинъ ана тилимизде чыкъкъан биринджи китабы- 
дыр. Бу джыйынтыкъкъа Энвер Алиевич Абибуллаев акъкъындаки 
«Эйилик», тиджарет хадими Сулейман Умерович Якъубов, аджайип 
хозяйстводжы Аблямит Алядинов акъкъында усталыкънен язылгъан 
очерклер кирген. 

Кене бир янъылыкъ — рус классиги Иван Сергеевич Тургенев- 
нинъ «Биринджи севги» адлы китабынынъ чыкъувыдыр. Урие Эде- 
мова тарафындан ана тилимизге чевирильген бу джыйынтыкъкъа 
языджынынъ «Биринджи севги» романы ве «Арфе» повести кирген. 

Умумен алгъанда, 1988 сенеси эдебиятымызда бир сыра мува- 
факъиетли несир эсерлер дюнья юзю корьдилер. Лякин окъуйыджы- 
лар бизден даа салмакълы, даа да мундериджели, халкъымызнынъ 
чокъ йыллыкъ драматизмнен толу фаджиалы, айны вакъытта келед- 
жекке ишанч рухунен кечкен омюрини догъру акс эттирген юксек 
гъаевий эсерлер беклейлер. Биз талапкяр окъуйыджыларымызнынъ 
огюнде борджлумыз. 


1988 с. 


КЪЫРЫМТАТАР ЯЗЫПЖЫПАРЫ, НИАЕТ, 
МУСТАКЪИППИККЕ ИРИШТИПЕР 


Бу йыл сентябрь 17—23 куньлери Коктебельде Украина языджы- 
лары миллий бирлиги реисининъ муавини Василий Шкляр къырымта- 
тар языджыларынынъ векиллеринен корюшювлер отькерип, тешки- 
лятымызнынъ проблемалары, языджыларымызнынъ истеклеринен 
таныш олгъан эди. Шундан сонъ Василий Николаевич «Литературна 
Україна» газетасынынъ бу йыл ноябрь 4 санында шу корюшювлер 
боюнджа макъаленен чыкъышта булунды. 

Ноябрь 13-те НСПУнынъ невбеттеки пленумы олып кечти. Онда 
учь меселе бакъылды. Биринджиси — олып кечкен Аврасия языджы- 
лары форумынынъ нетиджелери; экинджи меселе — къырымтатар 
языджылар тешкилятына мустакъиллик бермек ве учюнджи меселе 
— Украина языджыларынынъ иджат эвлери ве поликлиникалары 
акъкъында эди. 

Экинджи меселе боюнджа музакере бир бучукъ саатке якъын 
девам этти. Украина языджылары тешкилятынынъ реиси Владимир 
Яворивский бу меселе боюнджа айтып, языджыларнынъ \ съездинде 
бу гъае онынъ озюнден чыкъкъаныны ве къырымтатар языджылары 
ичюн де пек муим экенини айтты. В. Шкляр Коктебельде къырымта- 
тар языджыларынен корюшкенде де бу меселе къатты къоюлгъа- 
ныны, бугунь пленумда шу боюнджа бир къараргъа кельмек керек- 
лигини айтты: 

— Бу ерде базы адамлардан: «Я ярын румынлер, маджарлар, 
поляклар да мустакъиллик талап этмезлерми», — деген лафны 
эшиттим. Оларнынъ эписининъ озь мемлекетлери бар. Къырымта- 
тарларда исе Къырымдан башкъа Ватан ёкъ. Олар озь топракъла- 
рына къайттылар, — деди Яворивский. 

Шундан сонъ В. Шкляр сёзге чыкъып, Коктебельде олгъан корю- 
шювлер ве къырымтатар языджыларынынъ талаплары акъкъында 
айтты. 

В. Яворивский къырымтатар языджыларынынъ векили Абля- 
зиз Велиевни, яни мени, микрофонгъа давет этти. Мен сюргюнлик 
нетиджесинде халкъымызнынъ башына кельген фаджиалар, тили- 
миз, миллий медениетимиз, эдебиятымыз, санатымыз бутюнлей 
гъайып олув алына кельгени, бугуньде Ватанына къайтаяткъан 
халкъ оларны дане-дане топлаяткъаны акъкъында айттым ве, хусу- 
сан, языджыларымыз огюнде насыл месуль тарихий вазифелер тур- 
гъанында тафсилятлы токъталып, бутюн буларны мувафакъиетли 

чезмек ичюн Къырымтатар языджылар тешкилятына НСПУ эркя- 
нында мустакъиллик зарурлыгъыны айттым ве пленум азаларына бу 
меселенинъ мусбет чезильмесине къолтутмаларыны риджа эттим. 

Сёзге чыкъкъан украин языджысы, къырымтатар тилини яхшы 
бильген, бизим эдебиятымызнен таныш олгъан Виль Гримич бу 
меселенинъ муимлигини къайд этип, пленум азаларына мураджаат 
этерек, мустакъиллигимиз ичюн рей бермеге чагъырды. Ерлерден 
чыкъышта булунгъан языджылар да бизим меселеге гонъюльдешлик 
бильдирдилер. 

Рей берювде иштирак эткен пленум азалары бир агъыздан (тек 
бир адам битараф олды) Къырымтатар языджылар тешкилятына 
мустакъиллик берильмесине къолтуттылар. 

Энди бир ай девамында Къырымтатар языджылар тешкиляты- 
нынъ Уставы НСПУ Уставынен уйгъунлаштырылып, сонъра къы- 
рымтатар языджыларынынъ тэсис къурултайы отькерильмек ве теш- 
килятнынъ идаре органлары сайланмакъ керек. 

Бойлеликнен, ниает, языджыларымыз озь мустакъилликлерине 
иришювинде аль этиджи адым атылды. 


2007 с. 


ТЕРОЖИМЕ САНАТЫ 


Бедиий эдебият насыл узун тарихкъа малик олса, терджиме де 
ойле омюрбакъийдир. Затен терджименинъ бир алидженап хусуси- 
ети бар ки, о, инсанларны, халкъларны бири-бирине якъынлаштыра, 
таныш эте, достлаштыра. Къадим заманлардан берли нидже-нидже 
улу затлар келип кечтилер, ве биз оларны, эсасен, терджиманлар 
вастасынен бильдик, таныдыкъ. 

Терджиме — эдебиятнынъ бир жанрыдыр. Онынъ озь хусусиет- 
лери, усуллары, инджеликлери бар. Бу шейлерни яхшы бильмей 
тура, эсерни бир тильден экинджи тильге мувафакъиетли чевирмек 
мумкюн дегиль, чюнки терджиме эдебий эсернинъ тек мундеридже- 
сини ифаделемек дегиль де, айны вакъытта онынъ бедиий хусусиет- 
лерини ве услюбини де сакълап къалмакъны талап эте. Терджиман 
эр эки тильни мукеммель бильмели, озюне хас олгъан бедиий ифа- 
делерни берювде ибарелернинъ бири-бирине уйгъун олгъан хусуси- 
етлерини тапып ишлетебильмели. 

Бу сой санатнынъ бир къач чешити ола: сатыр терджимеси, 
шиирий терджиме, несир терджимеси, бедиий терджиме ве сер- 


бест (муэллифлештирильген) терджиме. Буларнынъ эр бирининъ 
озь хусусиетлери бар. Биз, къыскъадан олса да, оларда токъталып 
кечермиз. Бундан эвель исе терджиме санатынынъ тарихына бир 
назар ташлайыкъ. 

Терджиме санаты, чешит халкъларнынъ эдебияты киби, узун 
тарихке маликтир. Меселя, Х|-—-ХШ асырларда иджат эткен шаи- 
римиз Махмуд Къырымлынынъ «Хикяет-и Юсуф ве Зелиха» деста- 
ныны та о вакъытта Халиль огълу Али исимли эдип тюрк тилине 
терджиме эткен, ве бойлеликле эсер бизим кунюмизге къадар етип 
кельген. Гъазаий тахаллюсинен белли олгъан мешур классигимиз 
Бора Гъазы Герай ханнынъ шиирлерини ХІХ асырда тарихчы ве 
шаир Й. Хаммер-Пургшталь алманджагъа чевирген эди. ХХ асырда 
исе Иван Франко онынъ терджимесинден Гъазаийнинъ манзумеле- 
рини украин тилине терджиме этип, озь халкъы окъуйыджыларыны 
ханлыкъ деври къырымтатар эдебиятымызнынъ нумюнелеринен 
таныштырды. Айны вакъытта кечкен асырнынъ башында рус фоль- 
клорджысы Алексей Олесницкий де Бора Гъазы Герайнынъ базы 
шиирлерини рус тилине терджиме эткен эди. Бизим замандашы- 
мыз — Сергей Дружинин — Къырым ханлары ве оларнынъ даи- 
ресинде олгъан он эки иджаткярнынъ манзумелерини рус тилине 
чевирип, 2003 сенеси «Грёзы любви» ады иле аджайип бир назм 
джыйынтыгъы чыкъарды. Бир къач сене эвельси Ольга Голубева 
ханлыкъ деври къырымтатар эдебиятындан бугуньки куньгедже 
олгъан секиз шаирнинъ эсерлерини терджиме этти. Бу шиирлерден 
тертип этильген «Севги багъчасында. В саду любви» серлевалы эки 
тилли джыйынтыкъ Бекир Чобан-заде адына халкъара мукяфатнен 
такъдирленди. Къырымтатар языджылары ве дин эрбаплары Риза 
Фазыл ве Закир Къуртнезир мусульманларнынъ мукъаддес китабы 
олгъан «Къуран-и Керим»ни ана тилимизге чевирдилер. Бунынъ 
киби де Мукъаддес китапны терджиме институты Юнус пейгъамбер 
акъкъында «Юнус», Иса пейгъамбер акъкъында «Иса Месих акъ- 
къында риваетлер», «Алланынъ пейгъамберлери», «Теврат» кита- 
пларыны къырымтатар тилине терджиме этип чыкъардылар. Бойле 
мисаллерни чокъ косьтермек мумкюн. 

Эдебиятымызда Абляким Ильмий, Асан Сабри Айвазов, Эшреф 
Шемьи-заде, Решид Мурат, Осман Амит, Эмиль Амит, Эрвин Умеров, 
Айдер Осман, Шакир Селим ве дигер чешит девирлерге аит уста 
терджиманларны нумюне этип косьтермек мумкюн. Оларнынъ бу 
саадаки ишлери терен тедкъикъаткъа ве такълитке ляйыкъ. 

Биз юкъарыда терджиме шекиллерини сайып кечтик. Олардан 
биринджиси — сатыр терджимесидир. Бу, эсернинъ манасыны там 
догьру анълатып чевирмектир. Сонъра терджиман шу метнден баш- 
къа тильге бедиий терджиме япа. Эгер эсер шиирий шекильде олса, 
онынъ къач эджалы, анги сатырлары бири-биринен къафиелешке- 
нини де косьтермек керек. 

Назм эсернинъ терджимеси энъ муреккеп сайыла, чюнки эм 
шаирнинъ фикрини, эм эсернинъ услюбини, эм къафиелештирюв 
усулыны сакълап къалмалы. Бу, эбет, буюк усталыкъ талап эте. Шу 
мунасебетнен истидатлы эдип ве терджиман Шакир Селимнинъ тед- 
жрибесинден бир мисаль кетирмек истейим. О, «Тамчылар» джый- 
ынтыгъындаки «Терджиме — къалем ичюн «къайракъташтыр» деген 
макъалесинде шойле яза: «1978—79 сенелери тержимеге урулгъан 
эдим. Шу йылларда М. Лермонтов ве А. Пушкиннинъ базы эсерле- 
рини терджиме этмеге къол урдым. Буны тек озюм ичюн, озюмни 
сынап бакъмакъ ичюн яптым. Терджименинъ къалем ичюн «къай- 
ракъташ» олгъаныны о заманларда анълап башладым. «Аджеба, 
элимден келир экенми?» — деген суальге озюмдже джевап бер- 
меге истедим. Озьбекче окъувларны битирген, русчаны исе, — рус 
филологиясыны битирсем де, — эсасен бедиий китаплар окъуп, бир 
джорукъ дегендайын, менимсеген эдим... Буюк рус классиклери- 
нинъ шахэсерлерине къол урмакъ исе къоркъунчлы бир шей олып 
корюльди манъа. 

Ишни анавы-мынавы дегиль, Лермонтовнынъ энъ белли «Смерть 
поэта» шииринден башладым. Рус мектебинде окъуп да, оны эзбер- 
ден бильмеген талебе ёкътыр. 


Погиб поэт! — невольник чести — 
Пал, оклеветанный молвой, 

С свинцом в груди и жаждой мести, 
Поникнув гордой головой!.. 


Иште, биринджи дёрт сатыр бойле. Башта «молва» сёзюнинъ там 
манасыны къыдырдым. Русча — бу, «слухи», «толки», демек экен. 
Бизимдже исе «эмиш-демиш» деп де айталар. Амма бу келишмей. 
«Ошек» сёзю бираз келише. «Оклеветанный молвой» — «беф- 
тан ошеклер» деген манагъа якъынджа келе. Бу сёзлерни къы- 
рымтатарджагъа терджиме этмек мумкюн. Я, кьафие меселеси де 
бар! Лермонтовда биринджи сатыр учюнджи сатырнен, экинджиси 
дёртюнджисинен къафиелене. Мен де терджимеде бойле шекильни 


къыдырмакъ кереким. Биринджи сатырны терджиме этмекнинъ ич де 
къыйынлыгъы ёкъ. Бисмилля, деп башлайым. «Махв олды шаир! — 
намус эсири». Амма бираз догъру чыкъмады. «Погиб» сёзюне «Эляк 
олды» манаджа пек якъын келе. Бундан гъайры манъа эки эджалы 
сёз керек. Демек, «Эляк олды шаир! — намус эсири» оригиналгъа 
баягъы догъру келе. Ойле де къалдырам. Экинджи сатырны «Йыкъты 
оны бефтан ошеклер кири» деп таптым, амма бу ерде биринджи 
сатырнен экинджи сатыр къафиедаш олып къалмакъта. Муэллифте 
исе «перекрёстная рифма», яни бир-биринен кесишкен усулда къа- 
фиели сатырлар. Демек, мен бу сатырны учюнджи сырагъа къоймакъ 
кереким. Элимде исе терджиме акъкъында бир дане биле къулланма 
яхут башкъа дестюр ёкъ... Учюнджи сатырны «Коксюнде алевли 
интикъам, къуршун», дёртюнджи сатырны «Йыкъылды эгильтип о 
магърур башын!..» деп терджиме эттим. Къана, энди бакъайыкъ, не 
олып чыкъты: 


Эляк олды шаир! — намус эсири — 
Коксюнде алевли интикъам, къуршун. 
Махв этти бефтан ошеклер кири, 
Йыкъылды эгильтип о магърур башын!.. — 


эмиет берген олсанъыз, «Йыкъты оны бефтан ошеклер кири» 
ни «Махв этти бефтан ошеклер кири» деп тюзеттим. Буны мен 
«йыкъты», «йыкъылды» сёзлери текрарланмасын деп яптым. Даа 
бир шей: «пал» сёзю йыкъылмакъ, эляк олмакъны бильдире. Бу бир 
эджалы сёзни бир эджалы бизим сёзюмизнен терджиме этмек исте- 
дим. Занымджа, фикир ве къафиелер еринде, амма бираз сатырлар 
ольчюси бозулды. О да биринджи ве учюнджи сатырларгъа аиттир. 
Экинджи ве дёртюнджи сатырлар айны ольчюделер. Иште, элимден 
кельгени бу къадарлыкъ олды. <...> 

Догърусыны айтсам, терджиме (бу ерде лаф Лермонтовнынъ 
«Шаирнинъ олюми» шиири акъкъында кете — А. В.) юз файыз гонъ- 
люме ятмай. Лякин меселе шунда ки, терджиме узеринде чалышыр 
экеним, бар-бисатымда олгъан ана тили «запасыны» ве бир сыра 
тюркий тиллер лугъатларыны къарыштырып чыкътым. Буюк тиль 
хазинемизнинъ кучюк бир кошесине далып чыкътым. Бу, илериде 
манъа тиль мукеммеллигини менимсемеге ярдым этти. Яш эдипле- 
римизге, умумен, тиль маниасындан кечювде къыйналгъанларгъа 
терджименен огърашынъыз, деп тевсие берир эдим. Ич бир тиль 

оджасы, — академик олса биле, — тиль байлыгъыны сизге терджиме 
бергени киби берип оламаз. Лафыма инанынъыз». 

Иште, сизге шаирнинъ терджиманлыкъ теджрибесинден бир дерс. 
Шакир Селим башта озюнинъ севимли муэллифи — Михаил Лер- 
монтовнынъ «Тиленджи», «Тюш», «Къанджал», «Шаирнинъ олюми», 
Абдулла Токъайнынъ «Ахлякъсызлыкъ» шиирини ве дёртлюклерини, 
Александр Пушкиннинъ «Кавказ эсири» поэмасыны, сонъра «Кучюк 
фаджиалар»ыны, Александр Твардовскийнинъ «Хатыра укъукъы- 
нен» поэмасыны, Адам Мицкевичнинъ «Къырым сонетлери»ни ана 
тилимизге терджиме этти. Сонъра истидатлы рус шаири Константин 
Левиннинъ къырымтатарлар акъкъындаки «Къарт» серлевалы шии- 
рини, Тарас Шевченконынъ «Катерина» поэмасыны, Степан Рудан- 
ский, Владимир Сосюранынъ эсерлерини, тюрк шаири Шабан Къал- 
къаннынъ, белли озьбек эдиби Рауф Парфининъ манзумелерини, 
татар шаири Адхат Сеногъулнынъ фердлерини, Владимир Высоц- 
кийнинъ «Асав атлар»ыны, онгъа якъын драматик эсерни ана тили- 
мизге усталыкънен чевирди. А. Мицкевичнинъ «Къырым сонетле- 
ри»ни терджиме эткени ичюн Полониянынъ «Полкуль» фондунынъ 
мукяфаты, Уильям Шекспирнинъ «Макбет»ининъ терджимеси ичюн 
Къырым Юкъары Шурасынынъ мукяфатынен такъдирленди. 

Бу куньлерде мерхум эдипнинъ «Шаир болсанъ» адлы янъы 
китабы дюнья юзю корьди. Онъа Шакир Селимнинъ янъы бир сал- 
макълы терджимеси даа кирген. Бу, шаркъ эдебиятынынъ классиги, 
дюньяджа мешур азербайджан шаири Фузулийнинъ «Сохбату-ль- 
эсмар» («Мейвалар субети») фельсефий дестаныдыр. Эсер ойле 
буюк усталыкънен терджиме этильген ки, айретленесинъ. Мен бу 
дестаннынъ оригиналыны окъуркеним, терджименен тенъештирдим 
ве Шакирнинъ бойле агъыр юк тюбюнден насыл мувафакъиетли 
чыкъабильгенине бинъ бир кере эвалла айттым. 

Терджиман эр эки тильни яхшы бильмек керек, дедик, акс алда 
базы вакъытларда терджиме этильген эсер оригиналдан узакълаша- 
биле. Бунъа бир мисаль кетирейик. Шаире Ольга Голубева Шакир 
Селимнинъ бир сыра эсерлерини рус тилине чевирди. Бир мусбет 
тарафы шунда ки, Ольга ханым къырымтатар муэллифлерининъ 
эсерлерини сатыр терджимесинден дегиль де, эксери алларда ори- 
гиналдан терджиме эте. О, Шакирнинъ «Истанбул ялысында» шии- 
рини русчагъа чевирген. 


Истанбул ялысында 


Истанбулнынъ ялысында козюм тюшти бир къызгъа, 

Тири балыкъ сата эди тутып Къара денъизден. 

— Не къадар я? — дедим тюркче шу балыкъчы йылдызгъа. 
— Балыкьнымы соруёрсыз? — деди кулип о бирден... 


Шашмаладым, сонъ анъладым тюрк къызынынъ шакъасын. 
— Ёкъ, ёкъ, дедим, — соруёрым балыкъчынынъ фиятын. 
Дюльбер ёсма деди манъа: — Лаф арамызда къалсын: 
Беним киби балыкъчыйы алып олмазсыз сатын. 


Ольга Голубева эсерни бойле терджиме эткен: 


На стамбульском побережье, где ветра морские скачут, 
Женщина торгует рыбой, черноморской рыбой свежей. 

— Сколько стоит? — по-турецки обращаюсь я к рыбачке, 

— Вы про рыбу? — улыбнувшись, на меня взглянула нежно... 


Я опешил, но, подумав, в тон рыбачке продолжаю: 

— Я спросил о продавщице, сколько стоишь, коль не шутишь? 
А красавица смеется: — Да, себе я цену знаю, 

Но за все алмазы мира ты, поверь, меня не купишь. 


«Севги багъчасында. В саду любви» китабы басылып чыкъкъан 
сонъ, И. Гаспринский адына китапханеде такъдими олды. Такъдимде 
Шакир Селим де бар эди. Терджиман бу шиирни окъуп: «Сонъ, 
насыл?» — деген манада муэллифке бакъты. 

— Пек яхшы, машалла! — деди Шакир. — Эписи еринде, лякин 
бир янълыш бар. 

— Янълыш? — деди терджиман. 

— Э, шииримнинъ сонъки сатырында: «Меним киби балыкъчыны 
алып олмазсыз сатын», — дениле. Сиз исе: «Но за все алмазы мира 
ты, поверь, меня не купишь», — деп терджиме эткенсинъиз. Яни 
менде «эльмаз» деген сёз ёкъ. 

Ольга ханым къызарды ве кулюмсиреп: 

— Не ичюн? Мына, сизде «олмазсыз», деген сёз бар да. «Олмаз» 
— алмаз дегильми?» 

Отургъанлар кулюштилер. Мегердим, Ольга ханым рус тили- 
нинъ нутукъ къаиделери боюнджа сёзнинъ башындаки ургъусыз 

«о» арфини «а» сеси киби теляффуз этип, «олмаз»ны «алмаз», яни 
«эльмаз ташы» манасында анълагъан. 

— Багъышланъыз, мен сёзни янълыш анълагъаным, денъишти- 
ририм, — деди Ольга ханым. 

— Ёкъ-ёкъ, денъиштирмек керек дегиль, мен сизнен разым, пек 
дюльбер олып чыкъкъан, — деди Шакир. 

Бойле къарышыкълыкълар тек назмда дегиль, несирде де ола. 
Бунъа да бир мисаль кетирейим. «Ленин байрагъы» газетасы афтада 
учь кере буюк колемде чыкъа эди. О вакъытларда газетада ресмий 
материаллар пек чокъ дердж этилетургъан. Куньлернинъ биринде, 
шимди хатырлап оламайым, девлет эрбапларындан кимнинъ- 
дир марузасыны аджеле суретте нешир этмек ичюн ана тилимизге 
чевирмек керек олды. Марузанынъ метнини биз ТАСС -УЗТАГ хабер- 
лер агентлигинден телетайп аркъалы алдыкъ. Мен о вакъытта газе- 
тада месуль кятип вазифесинде чалыша эдим, марузаны бир къач 
хадимге такъсимледим. Олар терджиме этип битирген сонъ, манъа 
теслим эттилер. Шу метнлерни редактирлегенде, бойле сатырларгъа 
расткельдим: «Бу беш йыллыкъта Фергъана вадисинде суньий тола 
чыкъараджакъ янъы завод ишке тюшюриледжек». Тюшюнджеге дал- 
дым: суньий тола олса, демек, табиий сою да олмакъ керек. «Суньий 
тола» ибареси догърумы? Терджимангъа: «Сиз суньий тола заводы 
къуруладжакъ», — деп терджиме эткенсинъиз. Бу, янълышкъа ошай, 
чюнки табиий тола олмай», — дедим. 

— Мына, телетайпта шай язылгъан, — сёзлеринен терджи- 
ман огюме озьбек тилиндеки телетайп лентасыны къойды. Албу 
ки, къолайджа деп, о, марузаны озьбек тилинден терджиме эткен. 
О тильни яхшы бильмеген хадим, иште, шу ерде янълышкъа ёл 
берген. Телетайп метнини окъуп бакъсам, анда: «Бу беш йилликда 
Фарғона водисида суний тола чиқарувчи янги завод ишка тушури- 
лади», — деп язылгъан. Озьбеклерде ишлетильген «тола» сёзю 
къырымтатарджа «лиф» демектир. Яни терджиме этильген метнде 
«суньий тола» ерине «суньий лиф» (русча манасы — «искусствен- 
ное волокно») язылмалы. Коресинъизми, тильнинъ инджеликлерини 
яхшы бильмеюв лифни толагъа (русча — «кирпич») чевирип ёлла- 
гъан. Терджиме эснасында бойле алларгъа чокъ расткелине. Бунъа 
аит юзлернен мисаллер кетирмек мумкюн. 

Несир эсерлерни терджиме эткенде де, манадаш (синонимлер), 
аддаш (омонимлер) ве адлары якъын сёзлер (антонимлер), алле- 
гориялар, икметли сёзлер, жаргонлар, меджазлар (метафоралар), 
образлы ибарелер, ошатувлардан усталыкънен, ерли-еринде фай- 


даланабильмек керек. Бойле алда дигер тильге чевирильген эсер 
меракълы, джанлы олып чыкъар. 

Сербест (авторизованный) терджимеге кельгенде, метннинъ эсас 
манасы сакъланып къала ве эсернинъ сербест шеклинде бедиий 
терджимеси япыла. Бунъа да бир мисаль кетирейик. 

Бу сатырларнынъ муэллифи тарафындан язылгъан «Къар 
тюбюнде къалды севгим гуллери» йыр метнини Ольга Голубева рус 
тилине терджиме этти. Эсернинъ оригиналыны сизинъ дикъкъа- 
тынъызгъа нумайыш этемиз: 


Къар тюбюнде къалды севгим гуллери 


Къар тюбюнде къалды севгим гуллери, 
Мени терк эйледи назлы гуль-пери. 
Янмакъ, якъылмакътан ёкътыр ич файда, 
Ферьяд этсем биле, къайтмайджакъ кери. 


Бильмем, менми олдым себепчи бунъа? 
Бильмем, сенми олдынъ, яланджы дюнья? 
Буны анъламакънынъ ич ёкъ чареси, 
Парча-парча олды севгимиз гуя. 


Бельки къарлар ирир, ачылыр гуллер, 
Бельки унутылыр о аджджы кинлер. 

Сен де анъламасанъ меним алымы, 

Бу къырыкъ омюрни анълайджакъ кимлер? 


Шиир русчагъа бойле терджиме япылгъан: 
Под снегом остались цветы любви 


Ночью падал снег и мне снился ты, 

Белый, белый снег падал с высоты. 

И под небом звездным, в сумраке морозном, 
Засыпая, мёрзли нежные цветы. 


Утром стало белым то, что было черным, 
Серым и зеленым, красным, золотым. 
И под снегом белым спрятались покорно 

Пусть растает снег, и вернешься ты, 

Белые, как снег, принесешь цветы. 

Но под этим небом, под безбрежным снегом 
Затерялись где-то все твои следы. 


Бу йыр эки тильде де бир нагьменен иджра олуна. Эбет, бойле 
метнлерни терджиме япмакъ даа къыйын: башкъа тильде де йыр- 
ланмасы ичюн, онынъ эм эджалары, эм ургъусы, эм аэнклиги сакъ- 
ланмакъ, яни бутюн бу шартларгъа риает этмек керек. Мешур украин 
шаири Тарас Шевченконынъ къырымтатар ве украин тиллеринде 
чыкъкъан «Далекий і близький Шевченко. Узакъ ве якъын Шевченко» 
китабына язгъан «Къучакълашынъ, меним къардашларым...» серле- 
валы кириш сёзюнде мерхум профессор Александр Иванович Губарь 
классиктен япылгъан терджимелерим узеринде токъталып, бойле 
деген эди: «Шаир Аблязиз Велиев — Т. Шевченконынъ медитатив 
лирикасына мефтюн олгъан инсанлардан биридир. О, терджиме- 
лер ичюн аджайип шиирлерни сечип алгъан. Бу шиирлерде айны шу 
мевзу — «инсан такъдирининъ муджизевийлигини косьтерген мевзу» 
янъгъырай: «Мор денъизге акъа сувлар», «Юксек сарайларда мени 
анам догъурды»... Бу эсерлерде зулум астында булунгъан инсанлар- 
нынъ драматизми социаль джеэттен кескинлеше. Аблязиз Велиев 
Кобзарьни озьджесине анълай: «Меним ичюн Т. Шевченконынъ 
шиириети — озь Ватанына олгъан севгиден хасталангъан юректен 
чыкъкъан бир музыкадыр. Шиирлерни терджиме эткенимде, мен 
эсерлернинъ мундериджесини там догъру бермеге ынтылмакънен 
бир сырада оларнынъ аджайип, озьгюн ритмомелодикасыны сакъ- 
лап къалмагъа тырыштым», — дей» («Далекий і близький Шевченко. 
Узакъ ве якъын Шевченко», С. 49—51). 

Хусусан, сонъки эки-учь асырдан берли миллий эдебиятымызда 
терджиме айрыджа муим бир ер тутып кельмекте. Юзлернен ве, атта 
айтмакъ мумкюн ки, бинълернен чешит китаплар, эсерлер башкъа 
тиллерден къырымтатарджагъа чевирильди, ве олар эдебиятымыз- 
нынъ инкишафына семерели тесир эттилер. 

Шуны да айтмакъ керек ки, сонъ девирде къырымтатар языджы- 
ларынынъ эсерлери Авропа тиллерине чокъча терджиме этилип 
башланды. Айны вакъытта гъарп языджыларыны да оригиналдан 
ана тилимизге чевиргенлер пейда олдылар. Бу — къуванчлы ал. 

Терджиме эдебиятлар арасындаки копюрдир, терджиманлар исе, 
иште, о копюрнинъ къуруджыларыдыр. Бунынъ ичюн оларгъа тек 
тешеккюрлер айтмакъ мумкюн. 


Бизим куньгедже къырымтатар эдебиятында терджиме жанрына 
багъышлангъан макъалелер, араштырувлар, тедкъикъатлар отьке- 
рильмеди. Албу ки, бу ишни мытлакъ япмакъ керек, чюнки бу саада 
да проблемаларымыз ёкъ дегиль. Умют этем ки, илериде эдебияты- 
мызда бу ишнен огърашкъан мутехассыслар пейда олурлар. 


2014 с. 

ТЫЛСЫМЛЫ ЭДЕБИЯТ 
АЛЕМИНЕ СЕЯАТЛАР 


АПИМНЕН КЪЫРЫМ БОЙПАП 30 КУНЬ 


Биз Къырымгъа кельген куню аджайип байрамгъа расткельдик. 
Шу куню янъыдан догъгъан Къырымтатар музыкалы-драма театри 
озюнинъ премьерасынен чыкъышта булунаджакъ эди. Бизлерни 
аэропортта театрнинъ ёлбашчылары къаршылап алдылар. 

Акъшам устю юзлернен къырымтатарлар Акъмесджитнинъ мер- 
кезиндеки Техника эвине акъышып башладылар. Эр кес кийин- 
ген-къушангъан. Техника эвининъ огю адамнен рыкъма-рыкъ толды. 
Чалгъы такъымы бина огюндеки мейданчыкъта къырымтатар авала- 
рыны чалып башлады. Яшлар, къызлар, къартлар, битайлар, озьле- 
рини тутып оламадан, ортагъа чыкъып оюн тёшедилер. Даа якъында 
ишлерини тешкиль эткен кооперативджилер озьлери пиширген къа- 
валтыларны, кобете, янтыкъ, сарыкъ-бурма, чибереклерни арды- 
сыра машиналарнен кетирип саталар... 

Театрде биринджи олып къоюлгъан «Арзы къыз» спектакли- 
нинъ премьерасы пек буюк котеринкиликнен, мувафакъиетли кечти. 
Виляет партия комитетининъ кятиби Николай Багров, виляет меде- 
ниет идаресининъ башы Вячеслав Пересунько ве дигерлери санагъа 
котерилип, театрни, онынъ коллективини буюк байрамнен, театрнинъ 
янъыдан догъгъанынен джан-юректен хайырладылар. Сонъ темаша 
башланды. Спектакль биткен сонъ кене хайырлавлар девам этти. 
Театримизнинъ бедиий ребери Ильяс Бахшыш, директоры Дилявер 
Бекиров ве бутюн труппа санагъа чыкъты. Акъмесджит театрлери- 
нинъ ёлбашчылары, Москвадан, Киевден, Таджикистандан, Озь- 
бекистандан кельген мусафирлер яш коллективге юрек сёзлерини, 
хайырлавларыны айтып, адреслер такъдим эттилер. 

Ленинабад шеэрининъ Пушкин адына виляет музыкалы-драма 
театрининъ векиллери, шу джумледен онынъ етекчи артистлерин- 


Къырымда «Алим» кинофильмини нумайыш эткенде олгъан 
корюшювлерден биринде. Солдан сагъгъа: Шакир Селим, 
Аблязиз Велиев ве Юнус Къандым. 


Эрвин Умеров, журналист Исмаил Хатипов. 

ден бири, Таджикистанда нам къазангъан артист Зульфира Асанова, 
Таджикистан халкъ артисти Ремзие Бакъкъал, Ташкенттен кельген 
бестекярымыз Эдем Налбандов, языджы Сафтер Нагаев, СССР 
Назирлер Шурасы янында тизильген къырымтатар меселеси боюн- 
джа девлет комиссиясынынъ азасы, москвалы профессор Рефат 
Аппазов, «Ленин байрагъы» газетасындан мен озюм, Акъмесджитте 
чыкъкъан «Достлукъ» газетасынынъ муаррири Шевкет Рамазанов ве 
дигер аркъадашлар театрнинъ коллективини самимиетле тебрикле- 
дилер. 

Корюшювнинъ сонъунда мааллий филармониянынъ «Таврия» 
ансамбли оюнджылары Ремзие Бакъкъал тарафындан саналашты- 
рылгъан дёрт къырымтатар оюныны ойле буюк усталыкънен иджра 
эттилер ки, алгъыш ве эльчырпмалардан бутюн зал сарсылды. Театр 
байрамымыз пек буюк мувафакъиетнен кечти. 

Шундан сонъ Къырым бойлап бизим чыкъышларымыз башланды. 
Биз учь саатлик программа азырладыкъ. Бунынъ бир бучукъ саатини 
къырымтатар языджыларынынъ чыкъышлары, яни эдебий корюшю- 
влер тешкиль эте. Шундан сонъ къырымтатар киносынынъ тарихы 
акъкъында къыскъадан икяе этилип, 1914 сенеси экранларгъа 
чыкъкъан «Алим айдамакъ» ве 1926 сенеси чыкъарылгъан «Алим» 
фильмлери нумайыш олуна. 

Шуны айтмакъ истейим ки, театримизнинъ ачылув куню майыс 
22-де Акъмесджит консерва заводынынъ Медениет эвинде бир 
куньде эки кере нумайыш этиледжек «Алим» кинофильмине билет- 
лер эки саат ичинде сатылып биткен эди. 

Биринджи корюшювимиз Акъмесджит дживарындаки «Виноград- 
ное» совхозынынъ меркези — Булгъанакъ (Кольчугино) коюнинъ 600 
адамлыкъ Медениет сарайында олды. Шусы меракълы ки, бу сарай- 
нынъ директоры бир вакъытлар Ташкент хореография окъув юртуны 
битирген ве бизим оюнджыларымызны яхшы биле экен. Бир къач 
йыл эвельси Ташкент алет заводы янында мейдангъа кетирильген 
къырымтатар ансамблининъ бедиий ёлбашчысы Назим Къуртаметов 
исе бу сарайда чалыша эди. О, бизге бутюн керекли радиоаппарату- 
раны азырлап, чыкъышымызны теминледи. 

Медениет сарайынынъ залы адамларнен рыкъма-рыкъ толды. 
Мен башта шаирлеримиз Шакир Селим ве Юнус Къандымовгъа сёз 
бердим. Олар ана топракъта язгъан тазе шиирлерини такъдим этти- 
лер. Адамлар эр бир чыкъышны эльчырпмаларнен, гульдестелернен 
къаршылап алдылар. Мен де озь манзумелеримни окъудым. Сонъра 
къырымтатар киносынынъ тарихы акъкъында икяе эттим, 1926 


сенеси чыкъарылгъан «Алим» фильмининъ сценарийсини язгъан 
белли языджы, режиссёр ве театр эрбабымыз, Сталин бастырыкъ- 
ларында эляк олгъан Умер Ипчининъ огълу Якъуп Ипчи шу ерде 
булунгъаныны айтып, оны санагъа давет эттим. Якъуп бабасынен 
багълы хатырлавларынен пайлашты ве озю язгъан эки йырны иджра 
этти. Сонъ «Алим» фильми башланды. 

Биз сана артындаки одада совхоз директоры, Къырымнынъ 
дженктен эвельки ёлбашчыларыны шахсен бильген Георгий Никола- 
евич Абрамовнен субетлештик. Тедбирнинъ сонъунда Георгий Нико- 
лаевич санагъа котерилип, бойле аджайип корюшюв отькергенимиз 
ичюн бизге джан-юректен тешеккюр бильдирип: «Бу киби мерасим- 
лер адамларнынъ рухуны котере. Бизге сыкъ-сыкъ келип, бойле 
корюшювлерни чокъча отькерменъизни риджа этемиз», — деди. 

Директорнынъ айткъанына коре, о вакъытта Булгъанакъта энди 
1200 къырымтатары яшай экен. «Совхозда къуруджылыкъ ишлери 
кениш алынып барыла. Мына, бугунь 25 къырымтатар къорантасына 
эв къурмакъ ичюн топракъ айырдыкъ», — деди Абрамов. 

Экинджи корюшювимиз Къарасувбазар районынындаки Токъ-Эли 
(Цветочное) коюнде олды. Токъ-Эли коюнинъ 600 адамлыкъ Меде- 
ниет сарайы, бир кунь эвельси Булгъанакъта олгъаны киби, кене 
рыкъма-рыкъ толды. Тек мында яшагъанлар дегиль де, этраф кой- 
лерден де кельгенлер. Эр кес кийинген-къушангъан, черелеринде 
къуванч, корюшювни буюк эеджаннен беклейлер. 

Мында да шиирлер окъудыкъ. Манъа сейирджилернинъ чокъ- 
тан-чокъ суаллерине джевап бермек сырасы кельди. Адамлар, 
хусусан, «Алим» фильмини айрыджа бир меракънен сейир этти- 
лер, чюнки койнинъ озюнде бу къараманнен багълы ерлер бар экен. 
Манъа Токъ-Элиде къонмакъ къысмет олды. Сабасына кой сакин- 
лери мындаки дагъларда ерлешкен Алим къобасыны косьтердилер. 
Къоба ичинде таштан ясалгъан сет, маса тура эди. Адамларнынъ 
айткъанларына коре, Алим чар ягъмаджыларынынъ излевлеринден 
къачып, бу ерде сакълангъан. Умумен, Къырымнынъ ялы бою кой- 
леринде булунгъан вакътымызда, Алимнинъ адынен багълы ривает- 
лерни бизге чокъ тариф эттилер, о яшагъан ерлерни косьтердилер. 

Къарасувбазар районынынъ Эфендикойдеки (Зеленогорское) 
чыкъышымызда кой клубы истеклилернинъ эписини сыгъдырып 
оламады. Бу ерге якъын Аргъын, Бакъсан, Учь-козь, Сары сув кой- 
леринден де адамлар кельдилер. Эфендикойде яшагъан Энвер, 
Рамазан, Илимдар, Меджит деген яшлар бизге корюшювни тешки- 
лятландырувда пек буюк ярдым косьтердилер. Олар дигер койлер- 

нинъ джемаатына хабер эткенлер, адамларнынъ келювини темин- 
легенлер. 

Къарасувбазарнынъ озюнде отькерген тедбирлеримиз де пек 
яхшы кечти. Бизге шеэрнинъ «Радуга» адлы меркезий кинотеатрини 
бердилер. Халкъ пек чокъ олгъанындан себеп, бир акъшамда эки 
корюшюв отькермек сырасы кельди. Къарасувбазарлылар шакъа 
анълагъан халкъ экен. Бизим эр бир чыкъышымызны, окъугъан юмо- 
ристик эсерлеримизни девамлы эльчырпмаларнен къаршыладылар. 

Къарасувбазар районы Багъча-Эли (Богатое) коюнинъ Медениет 
сарайындаки корюшюв де унутылмайджакъ теэссурат къалдырды. 
Юнус Къандымовнен экимиз шиирлер окъуп, сейирджилернинъ суал- 
лерине джевап бердик. Эсасен, бу ерлерде яшагъан ве арекет эткен 
Алим Азамат огълу ве онынъ акъкъында чыкъарылгъан фильмлер 
акъкъында икяе олунды. Бу фильмни сейирджилер буюк меракънен 
бакътылар. Эр кес эеджанлы эди. Иджадий корюшюв ве «Алим» 
фильмининъ нумайышы биткен сонъ, чокъ адамлар янымызгъа 
келип, бизге тешеккюр бильдирдилер. Энди Акъмесджитке къайтад- 
жакъ вакътымызда, янымызгъа эсли-башлы бир чалбаш адам келип: 
«Аркъадашлар, корюшюв пек яхшы кечти, хусусан, «Алим» киносы 
ичюн чокъ сагъ олунъыз. Лякин сизге бир риджам бар. Бу ерден пек 
узакъта дегиль, Алим яшагъан Копюрликой бар. Мен анда яшайым. 
Мумкюн олса, бизим эвге бир фильджан къавеге буюрсанъыз. Эм 
Алимнинъ догъып оськен эвини де корип кетер эдинъиз», — деди. 

Гедженинъ дер маали олгъанына бакъмадан, биз Кязим агъа Аса- 
новнынъ даветини ред этип оламадыкъ. Машиналаргъа толушып, 
геджелейин Алимнинъ юрту — Копюрликойге ёл алдыкъ. Кязим 
агъанынъ омюр аркъадашы, балалары шу арада ойле бир дюльбер 
софра донаттылар ки, санки дерсинъ бутюн кунь мусафир беклеп 
азырлыкъ корьгенлер. Бирер фильджан къаве ичтик, эв бикеси 
пиширген аджайип къавалтылардан ашадыкъ. Бу арада эв саиби 
маса устюне бир саань джевиз кетирип къойды. Джевизлер ойле ири 
эди ки, эр бири юмрукъдайын. Булар — Алимлернинъ азбарында 
оськен джевизлерден экен. О терекнинъ бир далы Кязим агъанынъ 
азбарына кечкен. Къайтаджакъта, хатыра оларакъ койнинъ, Алим- 
нинъ тюси деп, бу джевизлерден бир къач дане аладжакъ олдым. 
«Лафы ёкъ, мен сизге айрыджа беририм», — деди Кязим агъа ве 
кетеджекте элиме бир торба джевиз туттырды. 

Койде Алимлернинъ эви, акъикъатен де, сакъланып къалгъан. 
Анда о вакъыт Гриша-браконьер деген бир адам яшай экен. 


Тарихий малюматларгъа коре, Алим Кефе уездине бакъкъан 
Копюрликойде Азамат акъайнен Кериме аптенинъ къорантасында 
догъгъан. Къоранта пек факъыр омюр кечирген, ерли помещик 
тарафындан койден къувулып, меджбурен Къарасувбазаргъа коч- 
кен. Азамат акъай огълу Алимни Ибраим байнынъ табанасына тери 
ишлев зенаатыны огренмек ичюн шегиртликке берген. Фильмде бу 
вакъиалар тафсилятлы акс эттирильген. Иште, байнынъ къолунда 
чалышкъан вакъытта Алим зенгинлернинъ фукъарелерге нисбетен 
япкъан акъсызлыкъларыны даа бир кере озь козюнен корьген, озю 
де эр адымда бойле адалетсизликке расткельген. Бу исе оны акъ- 
икъат ичюн курешмеге меджбур эте. 

Алим белли бир тарихий девирде яшагъан ве адий инсанларнынъ 
менфаатларыны къорчалайыджы чыдамлы, джесюр бир исьянджы 
— халкъ къараманы олып чыкъа. Эм, акъикъатен, авам халкъ Алимни 
«айдамакъ», «баскъынджы» киби дегиль де, эмексевер адамлар 
арасындан чыкъып, оларнынъ адалетли интикъамджысы эсаплан- 
гъан эм де помещиклерге, мырзаларгъа, чар акимиети мемурларына 
къаршы амансыз куреш ачкъан саф гонъюлли, демир ирадели бир 
къараман оларакъ таныгъан. Онынъ ичюн бир бучукъ асыр вакъыт 
кечкенине бакъмадан, Алим халкънынъ юрегинде яшап кельмекте. 
Шу себептен биз къайда барсакъ да, эр ерде севимли къараман акъ- 
къында фильмни корьмеге буюк истек олгъаныны сездик. Корюшю- 
влеримизге тек къырымтатарлар дегиль, башкъа миллет векиллери 
де кельдилер. Олар икяелеримизни меракънен динълеп, киноны 
буюк истекнен бакътылар. 

Биз Багъчасарай районынынъ Тав-Бадракъ, Гъавр койлеринде, 
Зуяда, Ислям-Терек районынынъ Къарагозь, Байрач, Джума-Эли, 
Къызыл Терчек койлеринде, Керчь, Джанкой ве Сакъ шеэрлеринде, 
Къалайда ве Ичкиде, Джурчи районында янъы тешкиль этильген 
«Аграрное» совхозында, Сакъ дживарындаки Байгельди коюнде ве 
дигер ерлерде чыкъышларда булундыкъ. Ислям-Терек районынынъ 
Байрач коюнде исе эки корюшюв олып кечти. Экинджиси ерли мек- 
тепте хайрие шеклинде отькерильди. Корюшювге 160 къырымтатар 
талебесинден гъайры 50-ге якъын рус баласы да кельди. Оджала- 
рынынъ айткъанына коре, яш несиль тедбирни ве, хусусан, «Алим» 
киносыны пек бегенген. 

Гъалебе куню биз Керчь дживарындаки Чербаш коюнинъ клу- 
бында чыкъышта булундыкъ. Зал темашаджыларнен рыкъма-рыкъ 
толу эди. Бизлер о вакъытта Новороссийск шеэринде яшагъан 
аджайип шаиримиз Сеитумер Эминнен берабер джемаатны Гъалебе 

кунюнен хайырладыкъ ве дженк, барышыкъ, тынчлыкъ, халкъымыз- 
нынъ башына тюшкен къыйынлыкълар акъкъында шиирлеримизни 
окъудыкъ. Сеитумер агъа бу ерлерде фашистлерге къаршы куреш- 
кен шанлы къырымтатар разведкаджысы Алиме Абденнановагъа 
багъышлангъан поэмасындан парчалар окъуды. 

Биз мындан Кефеге тараф кеткенде, Джермай Къачыкъ кою якъ- 
ынында таш ёл четинде Ватангъа янъы къайтып кельген семетде- 
шлеримиз тарафындан Алиме Абденнановагъа тикленген абидени 
сейир эттик, онынъ гульдестелер ичине комюлип тургъаныны корь- 
дик. Эбет, шу якъын ерлерде яни Ленино ве Акътабан койлеринде 
олгъан корюшювлеримизде де Сеитумер агъа буюк эеджаннен Али- 
меге багъышлагъан шиирлерини окъуды. 

Майыс айынынъ башында биз Шакир Селим, журналист Исмаил 
Хатипов ве бир ай девамында бизнен олгъан, корюшювлеримизни 
тешкилятландыргъан ве оларда иштирак эткен Мидат Аблялимовнен 
берабер Москвагъа ёнедик. Анда эки корюшюв къарарлаштырылгъан 
эди. Майыс З-те Москва радиосы озюнинъ сонъки хаберлеринде шу 
куню акъшам Сокольники медениет ве раатлыкъ багъчасында къы- 
рымтатар эдебияты акъшамы отькериледжеги ве «Алим» фильми 
косьтериледжеги акъкъында илян этти. Шу себептен олса керек, 
корюшювге пек чокъ адам кельди. Аман-аман учь саат девам эткен 
бу тедбирде бизден гъайры пайтахтта яшагъан эдиплеримиз Эмиль 
Амит ве Эрвин Умеров да иштирак этип, чыкъышта булундылар. 
Эртеси куню исе Демирёлджулар медениет сарайында биз Шакир 
Селимнен сейирджилер огюнде чыкъышта булунып, эсерлеримизни 
къырымтатар ве рус тиллеринде окъудыкъ. Миллий кино тарихы- 
мыз акъкъындаки икяемизден сонъ залда топлангъан 600-ден зияде 
темашаджыгъа «Алим» фильми нумайыш этильди. Бу тедбирден 
гъает мемнюн олгъан юзлернен москвалылар арасында бир чокъ 
караимлер, къазан татарлары, руслар ве дигер миллет векиллери 
де бар эдилер. 

Бундан сонъ фильмни алып, Новороссийск шеэрине кеттик. Анда 
бизге эки куньде учь корюшюв отькермек сырасы кельди. Денъизджи- 
лер медениет сарайында кечкен корюшювлеримизге тек бу шеэрде 
яшагъанлар дегиль, этрафтаки койлер ве шеэрлерден де адамлар 
кельди. Онынъ ичюн къоджаман Медениет сарайы бутюн истекли- 
лерни сыгъдырып оламады, экинджи куню кене корюшюв отькердик. 

Бойлеликле, бир ай ичинде Къырым бойлап отькерген 38 корю- 
шювимизге 20 бинъден зияде адам кельди ве о къадар да адам 
«Алим» киносыны бакъты. Эр бир корюшюв, чокътан-чокъ къону- 


шувлар, субетлер, эдебий чыкъышлар ве, ниает, «Алим» киносы 
эм озюмизде, эм де Къырым, Москва, Краснодар улькесинде яша- 
гъан семетдешлеримизде буюк теэссуратлар къалдырды. Бу тед- 
бирлерде шаирлеримизден Сеитумер Эмин, Шакир Селим, Аблязиз 
Велиев, Юнус Къандым фааль иштирак эттилер, чыкъышларгъа 
эдиплеримиз Эмиль Амит, Эрвин Умеров, Исмаил Хатипов ве Мидат 
Аблялимов да къошулдылар. Халкъымыз озь иджаткярларыны даа 
якъындан таныды, эдебиятчыларымыз да озь динълейиджилеринен 
козь-козьге корюшип, юреклериндеки фикирлерини эшиттилер. 

Мен бу корюшювлерден бир шейни пек яхшы анъладым. Эм о 
вакъыт, эм шимди халкъымыз бойле мерасимлерни сабырсызлы- 
кънен беклей, чюнки олар адамларны рухландыра, гонъюллерини 
котере, миллий эдебият, медениет, санатнен даа якъындан таныш 
олмагъа имкян догъура. Языкъ ки, биз бойле корюшювлерни шимди 
мунтазам суретте япып оламаймыз. Иншалла, илериде бу вазиет де 
тюзелир ве «Алим» фильми Къырым бойлап даа чокъ нумайыш эти- 
лир. 


1991 с. 


ШИИРИЕТ УПЬКЕСИНЯЕ КЕЧКЕН 
УНУТЫПМАЗ КУНЬПЕР 


Мешур бир инсан кучюк бир ерни дюньягъа таныта. Кучюк ер де 
озюнинъ муим ишлеринен кендини бутюн алемге таныта биле экен. 
Сапанджа Сакария виляетининъ кучюк бир къасабасы. Ама бугуньде 
оны Македония, Косова, Босня, Юнаныстан, Булгъарыстан, Румыния, 
Аргентина, Испания, Гагауз эли ве дигер мемлекетлерде пек яхшы 
билелер. О ерлерде Сапанджанынъ бинълернен достлары, мухлис- 
лери барлар. Затен бу улькени севмемек мумкюн дегиль. Онынъ эр 
кесни кендине мефтюн эткен Сапанджа голю, Къарлы вади, Чамлы 
вади, Къузуяйля ве, ниает, Къартепе дагъы, кок корюнмез ем-ешиль 
дигер дагълары, къасабадаки Дженнет кошеси олгъан мусафирчен 
беш йылдызлы «Гурал Сапанджа» отели акъкъында мында бир кере 
олгъан адам айтып-айтып битирамаз. 

Бундан докъуз сене эвель мунтазам суретте Сапанджада шиир 
акъшамлары отькермек киби бир тешеббюснен чыкъышта булунгъ- 
анлар ве эр сене бир де-бир уфакъ тюркий мемлекет бу ерде озь 
эдебияты, музыка ве оюн санатыны нумайыш эте экен. 

Бу йыл невбет къырымтатарларына кельген. Биз — беш алим ве 
беш шаир, бир къач йырджы ве оюнджы, тележурналистлер Къы- 
рымдан Сапанджагъа давет олундыкъ. 

Тюрк топрагъына адым аттыгъымыз ильк дакъкъалардан Фахри 
Туна ёлбашчылыгъындаки къонакъбайлар бизни кулер юзьнен, эски 
достлар киби самимий къаршылап алдылар ве шундан сонъ бутюн 
вакъыт бизнен берабер олдылар. Бизге бутюн шараитлерни ярат- 
макъ ичюн эллеринден кельген эр шейни яптылар. Бунынъ ичюн 
олардан Алла разы олсун. 

Сапанджагъа баргъан кунюмизнинъ акъшамына Сакарья уни- 
верситетининъ мемуриети ве профессор-оджалары Къырым муэн- 
дислик-педагогика университетининъ алимлерини акъшам емегине 
давет эттилер. 

Университетнинъ Сапанджада ерлешкен раатлыкъ эвинде булун- 
гъанымыз акъшам шу алий окъув юртунынъ проректоры, профес- 
сор, доктор Бинназ ханым Байтекин ве дигер профессорлар бизге 
озь университетлери акъкъында тафсилятлы икяе эттилер. Сонъра 
КъЪМПУнинъ къырымтатар ве тюрк филологиясы факультетининъ 
деканы, филология илимлери намзети Энисе ханым Абибуллаева 
озь университетимиз, онынъ имкянлары, ихтияджлары акъкъында 
айтты. 

Акъшам кетишатында эки университет арасында илериде насыл 
иш бирлиги япмакъ, оджаларнен, талебелернен алышып-беришмек, 
озьара теджрибе пайлашмакъ, конференциялар, «тёгерек маса» ве 
симпозиумлар отькермек акъкъында акъыл танышылды. 

Акъшам мушаиренен екюнленди. Эм бизим шаирлеримиз, эм 
къонакъбайлар озь эсерлерини, классиклернинъ иджадындан нумю- 
нелер окъудылар. 

Экинджи кунюмиз этрафтаки дикъкъаткъа ляйыкъ, тарихий 
ерлернен, шу джумледен миляддан сонъки 562—559-нджы йыллар 
арасында Бизанс императоры Юстинианус П тарафындан къурду- 
рылгъан 429 метро узунлыгъындаки Бешкопюрнен таныш олув ве 
Сакария университетини зиярет этювнен башланды. 

Бизни университет ректоры профессор, доктор Мехмет Дурман 
къабул этти. Корюшювнинъ сонъунда Сакария ве Къырым муэндис- 
лик-педагогика университетлери арасында ишбирлиги акъкъында 
эки тарафлы мукъавеле имзаланды. 

Бу бильги оджагъы Тюркиедеки энъ ири, инкишаф этмекте олгъан 
университетлерден бири сайыла. Онынъ секиз факультетинде 48 


бинъ талебе, шу джумледен бизим университетимизден стажировка- 
гъа кельген яшлар да окъуйлар. 

Акъшам Сапанджа Огретмен эвинде башта тюркиели ватандашы- 
мыз, белли тележурналист Зафер Къаратай тарафындан къырымта- 
тарларнынъ сюргюнлиги акъкъында чыкъарылгъан телефильм 
нумайыш этильди. Шундан сонъ «Къырымтатар эдебияты» деген 
мевзуда конференция кечирильди. Оны доктор Эбубекир Софуогълу 
алып барды.Конференцияны анкъаралы белли алимимиз, бутюн бу 
куньлерде бизнен берабер олгъан профессорымыз Хакъан Къы- 
рымлы кириш сёзюнен ачты. Шундан сонъ Къырымдаки Таврия мил- 
лий университети къырымтатар эдебияты кафедрасынынъ мудири, 
филология илимлери намзети Шевкет Юнусов «ХІХ ве ХХ асыр къы- 
рымтатар эдебияты», Къырым муэндислик-педагогика университети 
къырымтатар ве тюрк эдебияты кафедрасынынъ уйкен оджалары 
Нариман Абдульваапов «Ханлыкъ деври Османлы къырымтатар 
эдебияты» ве Аблязиз Велиев «Къырымтатар эдебиятынынъ бугуни 
ве ярыны», ТНУнынъ оджасы Айше Кокиева «Сюргюнлик деври къы- 
рымтатар эдебияты» мевзуларында марузаларнен чыкъышта булун- 
дылар. 

Акъшам Сапанджа голюнинъ ялысында къырымлы санаткярлар 
Афузе Касараева, Дилявер Османов ве оюнджыларымыз бу ерге 
топлангъан бинълернен сейирджилерни къырымтатар халкъ йыр- 
лары ве оюнларынен таныш эттилер. 

Экинджи куню кене шу ерде шиириет акъшамы олды. Кене бинъ- 
лернен адам топланды. Къасаба, виляет ве Тюркиенинъ пайтахтын- 
дан кельген девлет эрбаплары — Буюкшеэр беледие башкъаны Зеки 
Тоджогълу, Сапанджа къаймакъамы Осман Сары, Сапанджа беле- 
дие башкъаны Ибраим Услу, Буюкшеэр медениет болюгининъ башы 
Фахри Туна, халкъ векиллери ве Президентнинъ векили бу тедбирге 
кельдилер ве бутюн акъшам бизнен олдылар. 

Мен делегациямызнынъ авалесинен бойле сайгъы веурьметичюн, 
Сапанджадаки ананевий шиир акъшамларынынъ бу йылки фести- 
валини къырымтатар эдебияты ве музыкасына багъышлагъанлары, 
бунынънен бизим халкъымызгъа, эдебиятымызгъа, медениети- 
мизге, миллий муджаделемизге къолтуткъанлары ичюн къонакъбай- 
ларгъа, тешкилятчыларгъа буюк тешеккюрлеримизни бильдирдим 
ве назмиетке кечип, эки шиир («Къырым алеви» ве «Беяз геми») окъ- 
удым. Шундан сонъ мушаире девам этти. Невбетнен тюркиели ве 
къырымлы шаирлер озь шиирлерини окъудылар. Шиириет акъшамы 
яры геджеде битти. Онъа бакъмадан шу ерде отургъан бинъге якъын 

адамдан ич кимсе, атта ягъмур сепелеп башлагъанына бакъмадан 
отургъан ерини терк этмеди. Акъшам юксек севиеде кечти. Сонъунда 
эпимиз хатыра ичюн ресим чыкъарттыкъ. 

Бу унутылмайджакъ куньлер иште бойле, бир сание киби, бир 
тюш киби кечип кеттилер. 

Сапанджада ананевий шиир акъшамларынынъ отькерилюви 
тесадюфий дегиль, деген хулясагъа кельдим мен. Чюнки эвель- 
эзельден бу ерлер шаирлер улькеси, шиириет мекяны, ильхам 
чокърагъы олгъан. Тап ХМ юзйыллыкънынъ экинджи ярысы ве ХМІ 
юз йыллыкънынъ биринджи черигинде яшап иджат эткен Мехмет 
Сурейя Гувахий бу улькеде догъгъан, Османлы диван шаири ола- 
ракъ танылгъан, Явуз Селим ве Къануний Султан Сулейман деви- 
ринде бутюн Тюркиеге намы кеткен. О, аталар сёзлерини шиирге 
къойып, «Пенднаме» («Насиатнаме») деген китап язгъан. Ондан 
да гъайры «Гъурбетнаме» ве «Ибретнаме» киби китаплары белли. 
Мына, онынъ «Пенднаме» китабындан бир къач нумюне: 


Душмандан эр олан къоркъакъ керекмез, 
Торгъайдан къоркъкъан биль, тары экмез. 


Ярамаз къомшунынљъ тутма сен янын, 
Еди къомшугъа етер онынъ зияны. 


Эшитмединъми ки бу ата сёзин, 
Ки бесле къаргъайы, чыкъарыр козюнъ. 


Яхшы биль ки, одельмеен бордж олмаз, 
Кимсенинъ акъкъы кимседе къалмаз. 


Чешит сенелерде Керим Корджан, Зекаи Эрдал, Эрджан Йылмаз, 
Асан Топчу, Харун Танк, Бинъгуль Огъуз, Ёргъун Нейранлы киби бир 
талай шаирлер Сакария улькесинден чыкъкъан ве бутюн Тюркиеге 
танылгъан. 

Шимди де даа китаплары чыкъмаса да, газета ве дергилерде 
сыкъ-сыкъ корюнген Мустафа Эмирджан, Феррух Булут, Бурджу 
Араджы, Муаммер Къылыч, Нихат Албайракъ киби йигирмиден 
зияде шаир бу улькеде яшап иджат эте. Биз оларнынъ бир чокъла- 
рынен таныштыкъ, оларнынъ манзумелерини динъледик. 

Тюркие укюмети, Сакария виляети, Сапанджа илининъ девлет 
эрбаплары, валилиги, къаймакъамлары бойле тедбирге пек джид- 


дий эмиет бергенлери гъает урьмет ве макътавгъа ляйыкъ бир шей. 
Тек шу тедбирни кечирмек ичюн бу йыл 25 бинъ тюрк лирасы (18 
бинъ американ доллары) айырылгъан. 

Бугунь биз мусафирчен, акъикъатен дженнет кошеси олгъан 
Сапанджадан узакъта, озь юртумыздамыз. 

Мына, мен эвде, маса башында отурып, Сапанджа хатырлавла- 
рымны язам. Масамнынъ бир четинде «Гурал Сапанджа» отели- 
нинъ «Эвинъизде я да офисинъизде эр къаве ичтигинъизде «Гурал 
Сапанджа» багъчасында яшадыгъынъыз гузель аньлерни хатыр- 
ламанъыз ичюн бизден сиз мусафиримизе кучюк бир эдие» деерек 
багъышлагъан дюльбер, онъайтлы, оригиналь фильджандан бувла- 
нып тургъан къара къаве къокъусы меним козь огюмде о унутылмаз 
куньлерни, дакъкъаларны, саниелерни джанландыра. 


Къарлы дагълар, бол багъчалар 
Мекяны — бу Сапанджа. 


Шиир улькеси, яш тюрк несли 
Гуллеткен юрт Сапанджа. 


Эбедий сен къальбимдесинъ, 
Яша бинъ йыл Сапанджа. 


2009 с. 

ХАЛКЪ АГЪЫЗ ЯРАТЫДЖЫЛЫГЪЫ 


КЪЫРЫМТАТАР МУАПЖИР ТЮРКЮПЕРИ. 
ИПЖРЕТТЕКИ КЪЫРЫМТАТАРПАРНЫНЪ 
ОПЖАКЪПАРЫНПА СЁНМЕГЕН 
КЪЫРЫМ АТЕШИ 


(«Къырымтатар муаджир тюркюлери» китабыма 
язылгъан кириш сёз) 


Къырымтатар халкъынынъ башына кельген фаджиалар башкъа 
ич бир: олсун буюк, олсун кучюк — халкънынъ башына кельмеген- 
дир. Къырымнынъ 1783 сенеси Чар Русие тарафындан басып алы- 
нувындан башлангъан фаджиа мына энди 222 йылдан берли девам 
этмектедир. 

Къырымтатар халкъыны озь топрагъындан къувмакъ, ёкъ этмек, 
эр сой сынъырлавларгъа, такъиплерге, ашшалавларгъа, эзювлерге 
рагъмен, ана-юртуны терк этмеген, тиши-тырнагъынен бу топракъ- 
къа япышып яшагъан бир авуч миллетни 1944 сенеси майыс 18-де 
бир къалмай Къырымдан сюрьгюн этмек, ярым асыр иджретликте 
яшап, ниает, кене кенди Ватанына кери дёнген халкъкъа бинъ 
бир тюрлю маниалар къоймакъ ве бугуньде биле топракъларыны 
ашыкъ-аджеле озьара пайлаштырып, кене бир шейсиз къалдырма- 
гъа чалышмакъ, — бутюн булар акъсызлыкъ олмайып, недир? 

Эвеллери чечекленген Къырым топрагъы бир къач йыл ичинде 
виранеге чевирилип, багъ-багъчалары, абадан койлери, юксек 
севиедеки зираатчылыкь медениети амансыз муаребеден сонъ 
харабеге чевирильген там-такъыр чёльни анъдыра. Къырымтатар 
муэллифлери бир тарафта турсын, атта Къырымны эйи бильген рус 
алимлери, этнографлары, тарихчылары бу хусуста дефаларджа 
дешетнен яздылар. Меселя, бу вакъиаларны пек яхшы бильген ве 
огренген мешур рус языджысы Евгений Марков озюнинъ «Очерки 


Крыма» китабында шойле яза: «Татарлар эвель-эзельден аилевий 
васиет я да молла тарафындан этрафтаки сакинлернинъ сёзле- 
рине бакъып, язып берген сенеттен гъайры ич бир тюрлю сабылыкъ 
весикъасыны ве укъукъыны бильмез эдилер. Бутюн топракъларын- 
дан айрылгъан, янъы омюр боюнджа оны дешетке кетирген ве озюни 
ондан устюн къойгъан эр бир рус казагына нисбетен заваллы татар- 
нынъ вазиетини тасавур эт де бакъынъыз. 

ХМШ асырнынъ сонъу — ХІХ асырнынъ башында онъа, багъча 
онынъки экенини, дагъ ве сувдан файдаланмакъ укъукъыны рус 
полиси ве рус махкемесине исбатламакъ керек ола. Онъа — талан- 
гъан татаргъа — рус махкемесинде рус тилинде онынъ топрагъыны 
озюнинъки, деп илян эткен рус начальнигине къаршы судлашмакъ 
керек ола. Потёмкин девринде татарларнынъ чокъ къысмы (Сума- 
роков «Досуги крымского судьи» эсеринде тасдикълагъанына 
коре, 300.000 адам) кочюриле; 1812 сенеси татарларнынъ буюк 
бир къысмы кочюриле, эльбет де, бу кочюрюв акъкъында там ста- 
тистик малюмат сакъланып къалгъаны шубелидир; олардан къал- 
гъан топракъларны сой-акърабаларына ве джамиге бермекни ред 
этелер; я о топракъларны махкемеджилерге ве мемурларгъа бер- 
мек эльверишли дегильми? Петербурггъа такъдимат ве риджа иле 
бошап къалгъан ве гуя кимсеге аит олмагъан топракъларны фелян 
ве фелянчы чиновниклерге бойле-бойле хызметлери ичюн багъыш- 
ламакъ сорала. Петербург эбет Къырымны бильмей; андан разы- 
лыкъ бильдирильген имзалы весикъалар келе ве бош ята, кимсеге 
аит дегиль, денильген татарларнынъ топракълары, багъча ве багъ- 
лары урьметли цивилизаторларнынъ къолуна кече. Ер ольчейиджи- 
лер янъылалар ве янълышып, озьлерининъкине 5000 ерине 13000 
десятина ер айырып берелер. 

Насылдыр татар, сонъ бильгенине коре, озь вариетини фелян- 
фелян рус баринине саткъан ве онынъ ичюн фелян кумюш пара 
алгъан, джаиллиги себебинден фелян-фелян адамларнынъ шаат- 
лыгъында фелянчиев фелянчы имза чеккен. 

Татарларнынъ аизарлары тахткъадже барып еткен аллары 
олгъан. Александр Къырым чиновниклерининъ джинаий арекет- 
лерини фаш этюв, токътатув ве джезалав боюнджа кескин чаре- 
лер корьмеге тырышкъан. Бир комиссия дигерини денъиштирген 
ве бир къач элял девлет эрбаплары, ерли айын-оюнджыларнынъ 
гъайретине рагъмен, татарларнынъ ачыкътан-ачыкъ, кутьлевий 
таланувыны бираз олса да токътаткъанлар, базы биревлерге чекип 
алынгъан шейлерини къайтарып бергенлер, базы биревлер акълы 
суретте джезалангъан да... 

Бакъайыкъчы, Къырым эвель неге саип эди ве энди неге саип. 

Къырымнынъ икътисадий вазиети атта анда олмагъан адамлар- 
гъа да белли ола башлады. Ярымаданынъ 9/10 къысмыны тешкиль 
эткен чёллюк — бом-бош, анда оськен от-оленлер сийрек-сепелек 
олып, июньден башлап кеч кузьге къадар къаврап, сап-сары ола. Сув 
деерлик ёкъ. Койлер ойле сийрек ки, биринден экинджисине почта 
арабасы иле бир къач саат юрьмек керек ола. Базы биревлери кой 
дегиль де, харабе. Он эвден экисинде адам яшай. Бир дане сагъ 
эвнинъ къаршылыгъына он данеси чёплюк обасына чевирилип ята. 
Он чокъракътан секизи бозулгъан я да къурып къалгъан. Къартлар 
терекли, орманлы деп хатырлагъан ерлер энди чыр-чыплакъ. Чай- 
ырлар, озен бойларындан кетсенъ, чевресинде армутлыкъ, багъча 
мушмолласы, сельби, кираз, лякин эв-баркътан алямет биле ёкъ. 
Албуки булар — багъчаларнынъ къалдыгъы. Базы озенлернинъ бой- 
ларында бир къач вёрстке узанып кеткен кийиклешкен багъчалар ве 
чайырлар барлар. 

Бу ерлердеки эсассыз суретте чёль деп адландырылгъан татар 
адлары иле юрютильген озен бойлары сизге эвельден бу ерлерде 
эали яшагъан ве зенгин олгъан койлерни хатырлата. Бу адлар о 
къадар сыкъ-сыкъ расткеле ки, бир вакъытлары мында шу къа- 
дар чокъ эали яшагъанына шашасынъ. Ёл четиндеки, эали яша- 
гъан ерден баягъы узакъта олгъан оба-тёпелерде сиз сарыкъ я да 
феснен яраштырылгъан, Къурандан аетлер язылгъан ве янтайып, 
йыкъылып яткъан башташлар толу буюк-буюк татар мезарлыкъла- 
рына сыкъ-сыкъ расткелесинъиз. Оларнынъ ярысы ерге комюлип 
кеткенлер, ярысы исе бозулгъан ве бозып алып кетильген. Бойле 
мезарлыкъларнынъ янларында насыл буюк койлер олмакъ керек- 
лигини озюнъиз тасавур этинъиз. Мында яшагъан айванлар да экс- 
ильген. Девелер сийрек-сепелек расткелелер, кийик бугъалар деер- 
лик ёкъ. Ат йылкъылары патта-сатта расткеле, атта чёльде биле 
о къадар буюк олмагъан йылкъыларны кимерде бир расткетирмек 
мумкюн. 

Атларнынъ дегерлигине кельгенде, шимдики алчакъ бойлу татар 
атларыны къошу ичюн, йигитлер ярышы ичюн тербиелеген, даимий 
суретте арап ве тюрк джыныслы атларнен къан къарыштырып ось- 
тюрильген эвельки татар атларынен тенъештирмек биле кулюнчли. 
Сеяатчыларнынъ айткъанларына коре, иште, бундан себеп олар- 
нынъ бойлары да юксек олгъан. 

Яз чиллесинде сарарып, къурып, мезарлыкъны анъдыргъан бакъ- 
ымсыз, талангъан ве озь алына ташлангъан чёльни анъдыргъан 


шейден де кедерли манзара олмаса керек. Эбет, ем-ешиль, тёпелери 
мас-мавы дагълар башкъаджа теэссурат къалдыралар. Лякин дагъ- 
ларда, ёл четлеринде харабеге чевирильген мезарлыкълар, озен 
бойларындаки кийиклешкен багъчалар, адынынъ манасы озь эмие- 
тини джойгъан, сакинлерини гъайып эткен койлер корюнип туралар. 
Албуки, шимди не де олса, бутюн булар татарларнынъ вакътында да 
бар эди. 

Къырым запт этильген сонъ арадан учь йыл кечкенде, 1787 сенеси 
Къырымнынъ икътисадий вазиети сеяатчыларда мына насыл теэс- 
сурат къалдыра» (Евгений Марков «Очерки Крыма». — Санкт-Петер- 
бург, 1902. — С. 301—311). 

Иште, Къырым ябанийлер тарафындан запт этильген сонъ ара- 
дан олгъаны-оладжагъы даа учь йыл кечкен сонъки манзара. 

1776 сенеси Къырым-Герай вакътында Франциянынъ эльчиси 
олгъан барон Франсуа де Тотт тасдикълагъанына коре, Къырым 
ханлыгъында, о, Русие империясына къошып алынмаздан еди йыл 
эвельси 4 000 000 эалиси олгъан. Къырым-Герай, сеферге азыр- 
лангъаны акъкъында икяе этеркен, 200 000 атлы аскерден ибарет 
ордуны тешкиль этмек ичюн эр дёрт аиледен бир атлы талап этке- 
нини яза. Адети узьре эр бир къорантада дёрт джан бар, деп эсапла- 
сакъ, Къырым ханлыгъы З 200 000 адамны тешкиль эткени белли 
ола (Амет Озенбашлы «Роль царского правительства в эмиграции 
крымских татар» // «Крым» дергиси. — 1926. — № 2). 

Чар Русие Къырымны запт эткенинен, генерал-губернатор Потём- 
кин 1784 сенеси 25 санлы эмири иле татарларнынъ ярымададан 
кочюрильмеси ичюн укюмет идарелерине гизли косьтериш ёллагъан 
эди (Левицкий «Къырымтатарларнынъ Тюркиеге иджрети» // Вестник 
Европы. — 1982). 

1789—1790 сенелери кочь фаджиасы энъ шиддетли тюс алды. Бу, 
1800 сенесине къадар девам этти. 16 йыл ичинде Къырымдан коч- 
кенлернинъ сайысы ярым миллионны тешкиль эткен. Османлы дев- 
летининъ о замандаки дефтерлеринде язылгъанына коре, иджрет 
эткенлернинъ анджакъ 300 бинъи Османлы топракъларына, яни 
Романия, Булгъаристан ве Тюркиеге барып ерлешкенлер. 200 000- 
ге якъыны къарада хасталыкъ ве уджюмлерге огъраяракъ, денъизде 
фуртунагъа огърагъан эски агъач гемилернинъ батмасындан, исте- 
ген ерлерине барып чыкъамадан ольгенлер. 

«Русская старина» меджмуасы бу иджрет акъкъында 1882 сенеси 
шойле язгъан эди: «Эки къолунда мини-мини явруларыны тутаракъ, 
тёпеси кямилен ачыкъ олан бир ерде, ыслакъ топракъ узеринде 

серилип къалмыш бир яш ананынъ къуджагъындаки балалардан 
бири артыкъ козьчиклерини акъайтып, олюмле панджалашыркен, 
дигери анасынынъ сувумыш кокюсинде кучюк агъызчыгъыле сют 
араштырдыгъы левхасы къаршысында, аджеба, насыл бир юрек 
чарпмаз, окюр-окюр агъламазды? Бойле левхалара исе, бинълерле 
расткелиниюрды... 

Укюмет исе бутюн бу фаджиалара лякъайд къалыюрды ве ич бир 
тюрлю ярдым косьтермиюрды, бильакис къырымтатарларнынъ ве 
черкес койлюлерининъ арасында къалмыш малюмата коре, укюмет 
мемурлары бу лякъайдлыкъ иле де иктифа итмейип, фелякетзаде 
мухаджирлерин таланмасына иштирак идиюр яхут гизлиден къол 
тутыюрды. Сёйледиклерине коре, мухаджирлери котереджек геми- 
лерин диблерини эвельден делип азырлаяракъ, денъизе чыкътыкъ- 
тан сонъра гемилери идаре иден баскъынджылар, айдутлар мухад- 
жирлерин варыны-ёкъуны талайып, гизлиден гемининъ деликлерине 
тыкъанмыш тапалары чыкъараракъ, кендилери сагълам гемилере 
минип къачарлармыш!.. Тапасы чыкъарылмыш гемие исе ачылмыш 
деликтен сув кирип, мухаджирлери Тюркие ялылары ерине денъизин 
дибине догъру котюриюрмыш!!! Бу дефаки хиджретин сайысы черке- 
слерле бирликте 800 000-е вармыштыр! 

Бу хиджретлерин эр бири чар Русиеси укюметининъ ирадесиле 
идаре олундыгъыны айрыджа къайд идиюрыз. Бу девамызы исбат 
итмек ичюн йине айрыджа лязим исе буюрсынлар: 

«Каждое изъ этих переселений совершалось не только съ ведома 
Правительства, но и поощрялось имъ. Ходъ дела указываетъ, что 
всякий разъ, когда Правительство заявляло свое требование о пре- 
кращении переселения, оно, если не прекращалось немедленно, то 
заметно ослаблялось, такъ было в 1784 г., после указаний, хотя и 
ошибочныхъ, генерала Игельстрома въ 1804 г. после указа генералу 
Розенбергу и въ 1861 году после командирования князя Васильчи- 
кова» («Изъ доклада директора департамента по линиии исполни- 
тельной Косоговского 1875 г. Сентября 8-го дня по делу о переселе- 
нии татаръ изъ Крыма». — Копия. — С. 14). 

«Рус акимлерининъ Къырымда къырымтатарларгъа къаршы алып 
баргъан бинъ бир чешит тазыйыкъ, акъсызлыкъ арекетлерине дая- 
намайып, сабырлары тюкенген къырымтатарлар гузель, берекетли, 
авасы темиз ве сагълам, эр джеэттен зенгин ватанлары — Къырым 
ярымадасындан — Османлы императорлыгъынынъ къол астындаки 
мемлекетлерге: Балкъанларгъа, Румэлине, Добруджая, Анадолуя, 
атта базы Арап топракъларына кет-кете чокъ коче эдилер» (Амет 


Озенбашлы «Къырым фаджиасы. Сайлама эсерлер». — Симферо- 
поль, 1997 с.). 

«Бу кочьлер, буюк тюрк тарихында дефаларджа олгъан Хун, Бул- 
гъар, Хазар, Печенег, Къуман, Сельджукъ, Огъуз ве саире тюрк къавм 
ве къабилелерининъ батыгъа яптыкълары акъынларны хатырлата 
ве анъдыра эди. Анджакъ буюк бир фаркъ иле: ильк кочьлер янъы 
топракълар, мемлекетлер, къыталарны менимсемек, озьлештирмек 
ичюн япыла эди. Сонъкилери исе узеринде энъ аздан 15 асыр яша- 
дыкълары ве салтанат сюрдиклери дженнет киби гузель юртларыны 
душмангъа быракъып кетмек ичюн япыла эди. Аркъаларында шеэ- 
рлер, къасабалар, койлер, тарлалар, багълар, багъчалар, юз бинъ- 
лернен ат, къоюн, деве, тувар айванларыны ташлап кете эдилер. 
Булар миллион, миллиард кумюшни тешкиль эте эдилер. Буларны 
титреген юреклери, агълагъан козьлери иле: 


Биз кетермиз Къырымдан, эй яр, иттифакъ олып, 
айтыр (да) агъларым. 

Не ерлерде олермиз, эй яр, «Ахлар» чекип, 
Айтыр (да) агъларым. 

Гъурбет иллерге тюшип, эй яр, къыйналырмыз, 
Айтыр (да) агъларым. 

«Ватан, ватан» деп биз, эй яр, джан берирмиз, 
Айтыр (да) агъларым... — 


деп, яныкълы муаджир тюркюлерини айта-айта, Ватанны терк эте 
эдилер. 

1784—1800 сенелери олгъан къырымтатарларнынъ биринджи 
иджрет далгъасы пек къоджаман олды (къарарнен 350 бинъден 500 
бинъгедже). 

Бу меселени огренген тарихчыларнынъ бельгилегенлерине коре, 
ХХ асырнынъ башына келип, 1 000 000 иле 1 500 000 къырымта- 
тары Ватанларыны терк эткенлер» (іѕтай Саѕргіпѕкі «Миһасегеіі 
типагата» // Тйгк уиг4и тестиаѕі. — Їѕїаприї!. — СИ |. — $. 706— 
713). 

«1815, 1818 ве 1829 сенелери буюк кутьлевий алындаки кочьлер 
янъыдан башланды. Джеми кеткенлернинъ сайысы бу сефер 200 
000 кишини тешкиль этти» (Фирдевс «Татар иджретлери» // Енъи 
дюнья. — Къырым, 1924. — № 118). 

Русиеге къаршы Османлы, Франция ве Ингильтере — учь итти- 
факънынъ башлагъан Къырым дженкини себеп этерек, Русие татар- 


209 


210 


ларгъа даа зияде тазыйыкъ кечирип башлады. Дженк биткен сонъ 
Русие Къырымны янъыдан ишгъаль ве запт этти. Дженк кеткен 
вакъытта, гуя телюкесизликни теминлемек макъсадийле казак аскер 
болюклерини чокътан-чокъ кетирип, оларгъа сынъырланмагъан укъ- 
укълар берди ве татар койлерини басып алдырды. Бир чокъ татар- 
ларны душманларгъа ярдым этти деп къабаатлап, якъалатты. Олар- 
нынъ бир къысмыны къуршунгъа тиздирди, бир къысмыны къапатты 
ве бир такъымыны да сюрьгюн этти. Казаклар бу фурсаттан фай- 
даландылар: пек чокъ татарлардан 10-15 кумюш арасында рушвет 
(къабар) алып ёлладылар. Пара бермегенлерни «къачакъ, хаин» дее 
арбий махкемеге теслим эттилер. 

Сюрьгюн этильгенлер Херсон, Полтава, Орлов, Курск киби узакъ 
виляетлерге сюрюльдилер. Казаклар бу арекетлери иле къырымта- 
тарларда терен яралар ачтылар ве истирап чектирдилер. 

Албуки Кондараки укюметнинъ япкъан ишини тенкъит этерек, о 
вакъытта шойле язгъан эди: «Къырымтатарлар бизге къаршы душ- 
манлыкъ беслеген олсалар эди, саваш эснасында эвлерини бутюн 
къыйметли эшьяларыйле быракъып, къачмыш олан русларнынъ 
эвлерини талар ве ягъма этердилер. Бойле бир шей япмамыш- 
ларды. Татарлар о къадар тербиели ве акъыллы даврандылар ки, 
ерлеринде къалан (рус)лары ынджытаджакъ бир сёз биле сёйлеме- 
дилер» (Кондараки «Севастополь дженки хатырлавлары»). 

1860-1861 ве 1862 сенелери къырымтатарлар буюк сайыда кене 
кочьтилер. Таврида виляет мудирлигининъ ве малие даиресининъ 
досьелеринден алынгъан ракъамларгъа коре, бу учь йыл ичинде 
кочькенлернинъ 101 605-и къадын, 126 022-си эркек олмакъ узьре, 
227 627 кишидир. Булар учь группагъа топлангъан эдилер. 

1-нджи группа. Паспорт алып кеткенлер — 137 410 киши. 

2-нджи группа. Паспорт алып, къышны Къырымда кечиргенлер — 
29 476 киши. 

3-нджи группа. Паспорт алып, кетмеден къалгъанлар — 60 741 
адам. 

Бу эсапта 1854-тен 1860-къа къадар кочькенлернинъ сайысы 
булунмадыгъы киби, весикъа олмагъан ве статистикагъа кечмеген- 
лернинъ де сайысы ёкъ. Кочь сырасында къарада ве денъизде 60 
000 къадар татарнынъ ольгени сонъундан анълашылды. Бу учь йыл 
ичинде Къырымны терк эткен къырымтатарларнынъ 300 000 этра- 
фында олдугъы къарарлаштырылмакътадыр. Бу кочьлер сонъунда 
Къырымнынъ чёль къысмында пек чокъ койлер инсансыз къал- 
мыштыр. Бу кочьлернинъ къырымтатарлар ичюн не буюк ве аджджы 


фаджиалар ве фелякетлер кетиргени эр кеске белли. Бу кочьлер 
сырасында ялы ве скеле бойларында айларнен геми беклегенлер 
параларыны ашап битиргенлери, баарьнинъ девамлы ягьмурлары 
алтында ич терлеме (тиф) ве чечек киби юкъунчлы хасталыкълар- 
дан къырылгъан заваллыларнынъ аджыныкълы алларыны «Русская 
старина» дергисининъ мухбири Бергенинъ пек тесирли шекильде 
тасвир эттигини доктор Амет Озенбашлы озюнинъ «Къырым фаджи- 
асы» эсеринде язды. 

Рус укюметининъ 1870 сенеси тасдикълагъанына коре, ялынъыз 
Орда 278 кой къысмен бошагъан, 244 кой тамамен бошаларакъ, ким- 
сесиз къалгъан. Бутюн Къырымда къырымтатарларнынъ быракъып 
кеттиклери койлернинъ сайысы 687 олып, бунынъ 315-и тамамынен 
бош къалмыш, йыкъылып, ернен ексан олмыш (Амет Озенбашлы 
«Къырым фаджиасы»). 

Къырымдан кочькенлернинъ 73% ярымаданынъ шималинден, 
яни чёль къысмындан, 27% ялы боюндан ве дагълыкъ ерлерден 
олгъанлардыр. 

ХІХ асырнынъ сонъу ве ХХ асырнынъ башында Къырымдан 
иджрет олувнынъ янъы далгъасы башлангъанда, онынъ огюни 
алувгъа Исмаил бей Гаспралынынъ «Терджиман» газетасы буюк 
иссе къошты. Бу йылларда онынъ саифелеринде бу меселеге багъ- 
ышлангъан онларнен макъале басылды. Меселя, газетанынъ 1902 
сенеси майыс 15-те чыкъкъан санында шойле сёзлерни окъуймыз: 
«Минеджегинъиз гемилер, Къара денъизнинъ джошкъун ве мерха- 
метсиз далгъаларына зор ашаджакътыр. Къаршылашаджагъынъыз 
хасталыкълара ве зорлукълар буладжагъынъыз чарелер эхемиетсиз 
къаладжакътыр. Гидеджегинъиз ерлернинъ табиат ве икьлим шарт- 
лары башкъа оладжакътыр. Оралардаки азырлыкълар кифаетсиз 
къаладжакътыр. 

Азиз къардешлер! Сатмакъ къолай, алмакъ зордыр. Гитмек къо- 
лай, къайтмакъ (дёнмек) зордыр. Йыкъылмакъ къолай, къалкъмакъ 
зордур» киби огютлери иле къырымлыларны уянтмагъа, кочьмектен 
вазгечмеге къандырмагъа тырыша эди» (Джафер Сейдамет Къы- 
рымэр «Гаспралы Исмаил бей». — Истанбул, 1934). 

Буюк Совет Энциклопедиясы (1937) Къырымнынъ забт этилюви 
ве къырымтатарларнынъ иджрети акъкъында мына нелер язгъан 
эди: 

«Тек 12 йыл ичинде, яни 1796 сенесине къадар, койлюлерден 
чекип алып дворянларгъа даркъатылгъан топракълар, ресмий малю- 
матларгъа коре, 258 064 десятинаны тешкиль эте эди. 

Агъыр мустемлекеджилик эзювлерининъ омюрге кечирилюви 
нетиджесинде къырымтатарлар кутьлевий суретте озь топракъла- 
рыны ташлап муаджирликке кетмеге меджбур олдылар. Сабыкъ Тав- 
рия губерниясы земствосынынъ статистикджыйынтыгъы 1915 сенеси 
баскъан малюматларгъа коре, 1790 сенесине къадар Къырымны 
300 000-ден зияде татар терк эткен. Оларнынъ эксериси дагълы 
татарлар эдилер. Татарларны мумкюн къадар Къырымдан сыкъып 
чыкъарып, чар укюмети улькени колонизациялаштырмакъ макъса- 
дында топракъларны джумертликнен рус дворянларына ве сановни- 
клерине даркъата эди. Бу иште тешеббюсчи Потёмкин олгъан. Лякин 
колонизаторлыкъ ишлери агъыр коче эди. Потёмкин четэль колони- 
стлерини Къырымгъа джельп этмек ичюн тырышты. 1784—87 сене- 
лери Къырымгъа Корсики, Лизорко, Пиза, Генуя ве Алманиянынъ 
чешит ерлеринден 160 колонист кельди. Тек ХІХ асырнынъ биринджи 
ярысында четэлли колонистлернинъ Къырымгъа келюви кутьлевий- 
лешти. Бу девирде 30 бинъден зияде джан ерлештирильди (мено- 
нитлер — 9 828, алманлар — 9 844, булгъарлар — 15 184). Лякин 
бунъа бакъмадан, татарларнынъ кутьлевий кетюви нетиджесинде 
1851 сенеси Къырымнынъ эалиси 608 832 адамгъа тюшти. Хусусан, 
ХІХ асырнынъ 60-нджы йылларында эмекдар къырымтатарларнынъ 
муаджирликке кетюви кениш къулач алды. 1854 сенесининъ кузюнде 
арбий назирнинъ «Император... ялыбоюнда яшагъан мусульман 
дининдеки бутюн эалини денъизден губерния ичерисине кочюр- 
мекни буюрды», деген эмири илян этильди. Бу, Къырым дженки 
мунасебетинен гуя арбий тертип ичюн япылмакъта деген маначыкъ- 
нен омюрге кечирильсе де, акъикъатта Къырымнынъ дженюп ялыла- 
рындаки энъ зенгин топракъларны басып алмакъ ичюн япылмакъта 
эди. Арбий башлыкъларнынъ татарлар узеринден гуя ки шпионлыкъ 
фаалиетлери ичюн къылынувлары ве тазыйыкълары татарларнынъ 
кочип кетмелерине себеп олды. 1860—1862 сенелери, чар укюме- 
тининъ малюматларына коре, 141 667 татар четэльге кочип кетти. 
Бундан да гъайры Ордан кочебе ногъайлар да кеттилер, ве эки йыл 
ичинде 231 177 джан иджретке кетти. Акъикъатта исе бундан баягъы 
зияде адам кетти. Чюнки чокъ татарлар регистрациясыз кете эдилер. 

1823 сенесине келип Къырымда олгъаны-оладжагъы 102 291 
татар къалды. Татарлар терк эткен 687 койден адамлар кутьлевий 
кочип кеттилер, 325 койде умумен бир дане биле татар ёкъ эди. Тек 
Перекоп уездинде 320 койден 287-си бутюнлей бошап къалды. 60 
бинъге якъын татар Тюркиегедже барып чыкъмайып, ёлларда ольди. 


ХІХ асырнынъ 90-нджы сенелеринде чаресизликте къалгъан 
татарлар арасында кене кутьлевий иджрет башланды. Эвель олгъ- 
аны киби, чар акимиети бу сефер де татарларнынъ кочип кетмесине 
ич бир тюрлю къаршылыкъ косьтермеди. Аксине, олар ташлап кет- 
кен ерлерни тез-тез белли вельможаларгъа, дворянларгъа, мер- 
кезий губернияларнынъ чиновниклерине даркъатмагъа ашыкъты. 
Бойле руслаштырув сиясети тез арада озь нетиджесини берди. 1897 
сенеси Къырымда Таврия губерниясындаки умумий эали 1 447 790 
ола, онынъ 70,8% рус ве тек 13 % татар эди. 

Чар укюмети икътисадий, медений ве укъукъий мусавийсизликни 
мейдангъа кетирди. Миллий антогонизмни къозгъады ве эзиль- 
мекте олгъан халкънынъ маддий ве маневий деградациясы ичюн эр 
шейни япты. Земаневий мектеплерде татар тилинде бильги алма- 
гъа ынтылувлар тамырындан чаналатыла ве бу, мусульман дин 
эрбапларынынъ «тасильге» монополиясыны сакълай ве тек фана- 
тизм ве джаилликни сакълап къалмагъа имкян бере эди. Мейдан- 
гъа кетирильген рус-татар мектеплери исе, маариф назирлигининъ 
программасында ачыкъ-айдын айтылгъаны киби, озь огюне «Вата- 
нымызда яшагъан бутюн гъайры дин векиллерининъ руслашмасыны 
ве рус халкъына къошулып кетмесини» макъсат этип къоя эди. Шу 
макъсатнен халкъ оджаларындан махсус кадрлар азырланыла эди» 
(«Большая Советская Энциклопедия». — Москва, 1937. — Т. 35. — 
С. 304—324). 

Бойлеликнен, юкъарыда кетирильген кочюрмелерден корюле ки, 
чар Русие анълы оларакъ, планлы суретте Къырымны тамыр хал- 
кътан темизлемек ве толусынен озюнинъки этип алмакъ сиясетини 
алып барды. 

Бираз огге кетип, шуны да айта билемиз ки, 1944 сенеси тамыр 
халкъны бир къалмай Къырымдан сюрьгюн этмек, онынъ девлет- 
чилигини ёкъ этмек, къырымтатарнынъ адыны, тарихыны, этногра- 
фиясыны, медениетини анъдыргъан эр шейни ёкъ этмек, топоними- 
касыны толусынен денъиштирмек — иште, 1783 сенеси чар Русие 
тарафындан башлангъан «Къырымтатарларсыз Къырым» сиясе- 
тининъ изченликнен омюрге кечирилювининъ ачыкъ-айдын исба- 
тыдыр. 

Чешит йылларда, чешит себеплер ве ёлларнен Ватанны терк 
этип, тюрлю мемлекетлерге ве эксериси «Акъ топракъларгъа» кет- 
кен къырымтатарлар ана-юртны юрек агърысы, козь яшынен, агъ- 
лай-агълай терк эткенлер. 

Бойлеликнен, иште о девирден башлап, къырымтатар муаджир 
тюркюлери пейда олып башлагъанлар, ве бойле йырлар аля-бугунь 
догъалар, чюнки къырымтатарларнынъ эсас къысмы аля даа муад- 
жирликте, сюрьгюнликте яшай. Ватан асрети не экенини бизим хал- 
кътан да зияде ис эткен миллет олмаса керек: башкъа ич бир хал- 
къта бу къадар муаджир тюркюлери догъгъаны ёкъ. 

Бизим муаджир тюркюлеримизни топлав, огренюв ве нешир этю- 
внен бу куньге къадар кимсе огърашмады. Догъру, чешит йылларда 
чыкъкъан чешит джыйынтыкъларда бир къач данеден бойле йырлар 
расткеле. Меселя, 1910 сенеси Москвада чыкъкъан Алексей Олес- 
ницкийнинъ «Песни крымских турок» китабында атта «Муаджир 
тюркюлери» деген болюк бар, лякин онъа да олгъаны-оладжагъы 
алты йыр ве бир дестан кирген. Къыйметли ери шунда ки, язгъан сёз 
башында муэллиф «Муаджир тюркюлери»не айрыджа токъталып, 
оларны талиль этмеге тырыша: 

«Бизим йырларымыздан, занымджа, тек бир данеси биринджи 
иджрет деврине аиттир. Къалгъанларында, эсасен, учюнджи иджрет 
вакътындаки, базыда исе экинджи иджрет вакътындаки фаджиа- 
лар акъкъында йырлана. Бундан да гъайры, неширнинъ сонъунда 
кене эки эсер бериле. Оларнынъ биринджиси — Къырымдан кочь 
олув акъкъындаки дестандыр («Къырым дестаны»). Бу — насылдыр 
фанатик молланынъ фетвасыдыр. О, тюрклернинъ (яни къырымта- 
тарларнынъ — А. В.) даимий рус ордусына кирсетилюви акъкъында 
ферман чыкъкъан сонъ, Къырымнынъ башына тюшкен фаджиалы 
алны тарифлеп, эалини Къырымдан мусульман мемлекетлерине 
иджрет олмагъа чагъыра. 

Бу дестан Къырымда пек кениш даркъагъан. Оны атта мектеп 
балалары да йырлайлар. Мен оны толусынен Коккозьде бир тюр- 
книнъ (яни къырымтатарнынъ — А. В.) агъзындан язып алдым. Озь 
адыны матбуатта язмамакъны риджа этти, шу себептен онынъ ады 
ве сойадынынъ тек баш арифлерини язам. Меним язгъанларым не 
дереджеде къыйметли ве меракълы экенини бильмейим; тек шуны 
айта билем, бир тарафтан рус тесири, экинджи тарафтан баягъы 
зайыф олгъан османлы тесири — ашыкъмадан, лякин къатты, эмин 
адымларнен яваш-яваш Къырымдан бутюн миллий, Къырым рухуны 
сыкъып чыкъара. Энди бутюн бир койде йырнен меракълангъан ве 
оны йырлагъан эки-учь адамны я тапарсынъ, я ёкъ. Къартларнынъ 
айткъанларына коре, ойле вакъытлар олгъан ки, эр джума куню оюн 
ве йыр ярышлары отькерильген ве оларда бутюн кой эалиси ишти- 
рак эткен. Яшлар, къызлар, осьмюрлер топлашып, экиге болюнген- 


лер ве невбетнен чынъ ве манелер йырлагъанлар. Эм мергин чынъ 
я да мане уйдургъанлар бутюн койнинъ тилинде олгъан. Манъа атта 
Алупкада бойле тедбирлер кечирильген ве аньаневий салынджакъ 
къурулгъан мейданны да косьтердилер. Лякин о девирлер кечти. 
Кене бир къач он йыл даа кечер ве энъ чет ерлердеки, эвельден тек 
шаркъ нагъмелери, аэнклери эшитильген койлерде биле рус йыр- 
лары янъгъырар» (Алексей Олесницкий «Песни крымских турок». — 
Москва, 1910). 

1932 сенеси нешир этильген Асан Рефатовнынъ «Къырымтатар 
йырлары» китабына муаджир тюркюлеринден тек эки данеси кирсе- 
тильген. 1939 сенеси Юсуф Болат ве Ибраим Бахшыш тарафындан 
тертип этильген «Къырымтатар йырлары» джыйынтыгъында исе 
дёрт дане муаджир тюркюсини тапмакъ мумкюн. Бунъа бакъмадан, 
китапкъа язылгъан сёз башында муаджир тюркюлери кениш талиль 
этиле. Биз ашагъыда сёз башынынъ шу болюкке аит къысмыны базы 
бир къыскъартувларнен кетиремиз: 

«Къырым Русие чаризм тарафындан запт этильгенининъ бирин- 
джи куньлеринден башлап, Къырымнынъ энъ яхшы махсулдар 
топракълары буюк микъдарларда чар девлети тарафындан тюрлю 
ёлларнен тутулып алынаракъ, «озь адамларына» дагъытылгъан 
эди. ХМІ1—ХІХ асырларда эмекдар койлюлер исе бир тамам мах- 
сулдар топракъларындан сыкъыштырылып чыкъарылгъан эдилер. 
Чюнки чар адамларынынъ: рус князь, помещиклери, татар бай, 
мырза, агъалары ве руханийлернинъ топракънен байыма процесси 
татар эалисининъ эмекдар — фукъаре ве орта аллы койлюлери эса- 
бына ола эди. 

Йыл-йылдан он бинълернен ёкъсуллашкъан эмекдар койлюлер 
топракъларыны сатмагъа я да банккъа къоймагъа меджбур олалар. 
Сонъундан парасыны бералмай, топракътан марум къала эдилер. 

Бир тарафтан, монархия идареси ачыкътан-ачыкъ мемурий ёлнен 
ерли эмекдар эалини кет-кете топракъсызландырмакъ, ёкъсузлан- 
дырмакъ сиясетини алып барса, дигер тарафтан, онынъ бу ишине 
ярдымгъа мырзалар, помещиклер де къошула, бу вазиетнинъ агъыр- 
лыгъыны экилештире эдилер. 

Иджретнинъ эсас себеби — эмекдар кутьлелерге къаршы япыл- 
гъан зорбалыкъ ве акъсызлыкълар эди. 

Эмекдар койлюлернинъ озь вазиетлерининъ агъырлыгъына 
къаршы чыкъышлары халкъ йырларында да озь излерини ташла- 
гъанлар. 

Эксери вакъытларда бу агъыр вазиетке боюн эге я да кутьлевий 
бир суретте Тюркиеге ве Румыниягъа кочьмекнен джевап бере эди- 
лер. Бу — эзильген эалининъ чаризмге, онынъ туткъан сиясетине 
къаршы озюнджесине бир башкъалдырув эди. Лякин Тюркиеде де 
муаджирлер достлукънен къаршыланмайлар. Ходжалыкъ къурма- 
гъа, эв-баркъ тизмеге пара олмамасы, икътисадий зорлукълар, янъы 
шараитке уюшмамазлыкъ, янъы икълим — буларнынъ эписи муад- 
жирлернинъ буюк бир микъдарынынъ къырылмасына себеп олды. 
Бу алларнынъ эписи иджрет эснасында ве иджреттен сонъ чыкъкъан 
бир чокъ «иджрет йырлары»нда бутюн фаджиалыкъларнен акс этти- 
рильген. 

Бу йырлар — чаризм ве капитализм зулумы астында булунгъан, 
ёкъсуллыкъкъа огъратылгъан, догъып оськен топрагъындан, сой- 
сопындан къыймай-къыймай айрылмагъа меджбур олгъан бинъ- 
лернен эмекдар кутьле арасында догъгъан яратыджылыкътыр. 
Йырларнынъ мундериджелери акс эттирильген вакъытлары киби 
къайгъылы, кедерли олып, оларнынъ козь яшларынен суварыл- 
гъандыр. Бу йырларнынъ аман-аман эписининъ ташыгъан кейфлери 
ве характерлери оларнынъ адий халкъ арасында догъгъанларыны 
косьтерип турмакъталар. 

Бу йырларда эмекдарларнынъ эр джеэттен Русие чары ве онынъ 
чиновниклерининъ, экинджи джеэттен исе «озь» мырза, байла- 
рынынъ зулумларына къаршы олгъан кинлери, нефретлери кось- 
терильгендир. Бу ал йырларнынъ ташыгъан умумий чизгилерин- 
ден корюлип тургъаны киби, айры бейитлерде де ачыкътан-ачыкъ 
ифаделенмекте. Агъыр вазиетнинъ ве онынъ нетиджеси олгъан 
иджретнинъ баш себеби оларакъ мырзалар, Къырым агъалары 
къабаатланалар: 


Къырым дедиклери элли бир хандыр", 

Акъибет Къырымнынъ сонъу вирандыр. 

Джумле мырзалар бу халкъкъа душмандыр, 

Къалдыкъ бир бичаре, агъларым Къырымны. 
(«Къырым дедиклери») 


1 Хан — «Гульбун-и ханан» деген китапта Къырым Русие арбий феодаль 
къурумы тарафындан забт этильгенге къадар, яни сонъки хан Шаин-Герай- 
ны да къошаракъ, 41 хан къайд этильген. Бу мысрада шу 41 ханнынъ сайы- 
сы элли бир, деп янълыш берильсе керек. 


Юкъарыда бейитлери мисаль этип алынгъан бу йыр, аскерликнен 
де сыкъы суретте багьлыдыр. Аскерлик исе иджретни къуветлештир- 
ген себеплерден бири эди. 

Къырымны ташлап кетмелерине меджбур эткен себеплер акъ- 
къында бу йырларда бир сыра догърудан-догъру косьтеришлер бар: 


Кочьмез эдик Къырымдан, эй яр, бийледи помещик, 
Айтыр (да) агъларым. 
Юз йыллыкъ джавгъа къул олмакъ, эй яр, котергиси нечик, 
Айтыр (да) агъларым. 

(«Айтыр (да) агъларым») 


Я да экинджи йырдан сатырлар: 


«Кетейик десек къальтейик, помещик айта, 
Дерьяда ольсек олюмизни балыкълар юта». 
(«Сувукъсув») 


Гемилери Тюркиеге, Балкъан ярымадасына догърулгъан эмек- 
дарлар, козьлерини тувгъан топракъларындан аламагъан завал- 
лылар, айрылыкъ дертлеринен бу йырларда Къырымны гонъюльде 
тасвир эте, къалгъанларгъа агълай ве талийлерине яна эдилер: 


Кетеджекмен Къырымдан, эй яр, давулсыз (да) тойдай, 
Айтыр (да) агъларым. 

Коп союмыз къаладжакъ, эй яр, магърашкъан къойдай, 
Айтыр (да) агъларым». 

(«Айтыр (да) агъларым») 


Яман куньге огърадыкъ, кимге агълайыкъ, 
Шимдиден сонъ биз къаралар багълайыкъ. 
(«Мушкюль олды») 


«Сувукъсув» йырында айрылыкъ къайгъысы пек озьгюн косьте- 
риле: 


Кетеджекмиз кой ташлап, дерьялар ашып, 


Къальтеджегимизни бильмеймиз, къалдыкъ шашып. 217 


Сувукъсувда айтувлы чатал къая, 
Джандан да севген коюмиз кетти (де) зая. 


Пек ель эссе, тёкилир теректен япракъ, 
Алалмадыкъ коюмизден бир авуч топракъ. 
(«Сувукъсув») 


Адамлар, бир тарафтан, икътисадий себептен — Къырымда 
«помещикнинъ бийлемеси», эм де сиясий укъукъсызлыкъ сыкъ- 
ыштырувы алтында, истемей, иджретке меджбур олсалар, экинджи 
тарафтан, бу къайгъыгъа кочюв агъырлыкълары да къошулгъан эди: 


Кими ёлгъа кеткен, хабер аламаз, 

Кимиси кетмеге пара тапамаз, 

Кимиси отьмекке акъча тапамаз, 

Яман мушкюль олды алы Къырымнынъ. 
(«Мушкюль олды») 


Юкъарыда сёйлегенимиз киби, вирангъа огърагъан ватандашла- 
рымыз иджрет ерлерине баргъан сонъ да азап чекип, ярдым корь- 
меден, янъы шараитте ходжалыкъ тизмеге кучьлери олмадан, яры- 
тиленджи бир алда кунь кечирдилер. Бу ал, хусусан, «Айтыр (да) 
агъларым» йырында пек яхшы тасвир этильген: 


Гъурбет эллерге тюшип, эй яр, къыйналырмыз, 
Айтыр (да) агъларым. 

«Ватан-ватан» — деп бизлер, эй яр, джан берирмиз, 
Айтыр (да) агъларым. 


Тёгерек чети къамыштан, эй яр, тёпеси (де) талдан, 
Айтыр (да) агъларым. 


Падиша берген эки огюз, эй яр, «кя» десем (де) джурмез, 
Айтыр (да) агъларым. 
Къырылдыкъ биттик биз мында, эй яр, айтмакънен (де) битмез, 
Айтыр (да) агъларым. 

(«Айтыр (да) агъларым») 


Шу болюкке кирген йырлар — иджретлик тюркюлерининъ эписи 


218 дегиль. Бу мевзуда эсерлер пек чокъ, оларны топламакъ керектир. 


Муаджир тюркюлери эдебий нефислик джеэттен де юксек севи- 
еде олып, халкъымызнынъ белли бир девирдеки яратыджылыгъы- 
нынъ хатыраларыдыр. 

Миллетимиз узериндеки кечмишнинъ агъыр сыкъыштырувы 
ялынъыз иджрет тюркюлеринде олмайып, къырымтатар йырлары- 
нынъ эксерисинде озь изини ташлап, муайен бир мундеридже ве 
шекильнен шартлангъандыр («Къырымтатар йырлары», 1939. — 
С. 5—11). 

Улу Ватан дженкинден сонъ, яни халкъымыз Ватанындан толу- 
сынен сюрьгюн этильген сонъ, элли йыл девамында ана тилинде 
чыкъкъан дерсликлер, йыр ве фольклор китапларында къырымта- 
тар иджрет тюркюлери акъкъында ич бир шей язылмады. Атта мил- 
лий фольклорымыз боюнджа белли мутехассыс, урьметли оджамыз 
Джафер Бекиров тарафындан язылгъан дерсликлерде халкъ яра- 
тыджылыгъынынљъ гъает муим бир жанры олгъан иджрет тюркюлери 
акъкъында малюмат ёкъ. Бунынъ ичюн не Джафер оджаны, не де 
языджы, музыкашынас, алимлеримизни, бестекярларымызны къа- 
баатламакъ истемейим, чюнки о девирдеки цензуранынъ амансыз 
сыкъыштырувлары не дереджеде къатты олгъаныны шахсен озюм 
пек яхшы билем. Эгер ким де-ким о йырларны я да о эсерлер акъкъ- 
ында фикирлерини язаджакъ олса, бойле китаплар чыкъмайджагъы 
белли эди. 

Халкъ исе озь ишини япты. Асырлар бою муаджирлик, сюрьгюн- 
лик акъкъында тюркюлерни догъура берди ве йырлап кельди. Олар 
агъыз-агъыздан, несильден-несильге кечип, яшап кельди. О йырлар 
халкъымызнынъ, тарихнынъ вариети олып къалды. 

Къырымтатар иджрет тюркюлерини эки къысымгъа больмек мум- 
кюн. Биринджисини чар Русиеси Къырымны басып алгъан сонъ 
семетдешлеримиз Ватанны терк эткен девирде догъгъан йырлар 
тешкиль этсе, экинджи къысымгъа 1944 сенесининъ сюргюнлигин- 
ден сонъ догъгъан тюркюлер кире. «Гузель Къырым», «Эй, гузель 
Къырым», «Сагъындым Къырымны», «Он секиз майыс», «Къайгъы», 
«Такъдир», «Къайтып кельдик», «Ватан йыры», «Къара булут», 
«Бизим тараф», «Догъгъан ерим ешиль Къырым», иште, олар джум- 
лесиндендир. 

Биз «Къырымтатар муаджир тюркюлери» китабына аскерлик йыр- 
ларыны да кирсетмеге къарар бердик. Чюнки Къырым чар Русиеси 
тарафындан басып алынгъан сонъ, къырымтатарларны да аскер- 
ликке алув акъкъында манифест имзалана, ве муаджирлик даа 
зияде арта. Ватандашларымызны де Порт-Артургъа, де Австрия 


219 


220 


чёллерине, де Полония топракъларында олгъан «къызгъын нокъта- 
лар»гъа ёллай эдилер. Бунъа наразылыкъ бильдиререк, къырымта- 
тарлар дженклешип ольмектен, даа якъында душман олгъан чар 
офицерлерининъ чызмалары астында эзиет чеккенден коре, иджрет- 
ликке кетмекни макъбул сайгъанлар. Нетиджеде «Порт-Артур», 
«Шомпол», «Чубукъчы», «Австрия чёллеринде», «Къаршы-къаршы 
самаварлар», «Мешребеми толдурдым», «Анам (да) меним, ал 
явлугъым», «Варшава йыры», «Эй, агъалар», «Элиф» дедим, «бе» 
дедим», «Мен бир гуль эдим», «Запаснойлар тюркюси», «Макаров 
тюркюси», «Бильмем олюм, бильмем плен», «Солдатлыкъ йыры», 
«Солдат Али», «Гендже Осман» киби чокътан-чокъ йырлар догъды- 
лар. Бу эсерлер де айры болюк этип джыйынтыкъкъа кирсетильди. 

Тюркиеде, Булгъаристанда, Романияда яшагъан къырымтатарлар 
арасында иджрет тюркюлери даа чокъ. Эсерлернинъ эксериети, эса- 
сен, оларнынъ баба-деделери тарафындан гъурбетликте уйдурыл- 
гъанлар, ве биздекинден фаркълы оларакъ, аля бугунь диаспорада 
иджра этиле. Бу йырларнынъ бир чокъусыны биз олардан алдыкъ. 

«Къырымтатар муаджир тюркюлери» джыйынтыгъына 217 йыл 
девамында догъгъан муаджирлик ве сюрьгюнликнен багълы юзден 
зияде къырымтатар йыры кирди. Эбет, муаджирлик йырларынынъ 
чокълары унутылып, джоюлып кетти. Сакъланып къалгъангъанлары 
да къырымтатар халкъынынъ фаджиалы омюрини косьтерген муим 
бир тарихий весикъа, эдебий ядикярлыкътыр. 

Китап беш болюктен ибарет. Биринджи болюкке муаджирлик- 
нен багълы халкъ тюркюлери, экинджисине бугуньде-бугунь муэл- 
лифлери белли олгъан кочь ве сюрьгюнлик йырлары, учюнджисине 
иджретлик ве 1914 сенеси олгъан империалист дженкине багъыш- 
лангъан чынълар, дёртюнджисине солдат (аскерлик) тюркюлери ве, 
ниает, сонъки болюкке бир сыра йырларнынъ ноталары кирсетильди. 

Бу ерде шуны да айтмалы ки, бир чокъ эсерлер вариантларынен 
берильди. Меселя, джыйынтыкътан «Айтыр (да) агъларым», «Урал 
дагъы» ве «Муаджир йыры»нынъ алтышар, «Судакъ тюркюси»нинъ 
учь, «Эй, гузель Къырым»нынъ дёрт, дигерлерининъ де бир къач 
вариантларынен таныш олмакъ мумкюн. Бу вокаль эсерлер насыл 
айтылгъан ве язып алынгъан олса, биз ойле де, денъиштирмеден, 
редактирлемеден, олгъаны киби къалдырдыкъ. 

Занымджа, тарихымызда ильк кере бойле топлу суретте дердж 
олунаяткъан къырымтатар муаджир ве сюргюнлик йырлары китабы 
медений омюримизде муим бир вакъиадыр. 

Романияда яшагъан бир къырымтатарнынъ айткъанына коре, 
онынъ къартбаба-къартаналары бундан 200 йыл эвельси Вата- 


нындан кочькенде, озь оджакъларындан атеш алып кеткен ве о 
вакъыттан берли бу атешни сёндирмей сакълай экенлер. Бельки 
бу — акъикъаттыр, бельки де эфсанедир. Лякин о вакъыттан берли 
унутылмай, несильден несильге, агъыздан агъызгъа кечип, яшап 
кельген къырымтатар иджрет тюркюлери, иште, шу сёнмеген атешни 
анъдырмаймы, аджеба? 

Бизге шу атешни сёндирмейип сакъламагъа ярдым эткен, бу эсер- 
лерни топлу суретте чыкъармагъа къолтуткъан джумле адамларгъа 
озюмизнинъ терен миннетдарлыгъымызны бильдирип, сагъ олунъыз 
деймиз. 

Китапны неширге азырлар экенмиз, сонъ вакъытларда матбуатта 
янъы бир малюмат пейда олды. Тюркиедеки Джейхан шеэрининъ 
башы Хюсейн Сёзлю бильдиргенине коре, якъын келеджекте о, сён- 
меген Къырым Атешине абиде тиклемекни къарарлаштыра экен. 
1878 сенеси ярымадамыздан бир къырымтатар къорантасы алып 
кеткен бу атеш шимди де Чакъалдере коюнде яна эмиш. Эйкель 
шеэрдеки Исмаил Гаспринский адына раатлыкъ багъчасында 
тикленмеси къарарлаштырыла экен. Джейханнынъ башы Хюсейн 
Сёзлюнинъ къырымтатар тамырлары олмаса да о, юртумызны зия- 
рет этип, халкъымызгъа озь девлетчилигини тиклевде элинден кель- 
гени къадар ярдым къолуны узатмагъа азыр экенини бильдирген. 

Къырым Атешине кельгенде исе, Чакъалдере коюнинъ сакини 
Фатма Шимшекнинъ тарифлегенине коре, оларнынъ эвинде аля-бу- 
гунь янгъан атешни онынъ ана-бабасы Ватанларындан алып кель- 
ген. Къоранта ярымаданы терк эткенине аман-аман 130 йыл тол- 
гъан. Фатма ханымнынъ озю ёлда, Романия топрагъында догъгъан. 
Сонъра ана-бабасы Тюркиеге авушкъан. Олар Ватанларындан алып 
чыкъкъан атешни чалы-чырпы, агъач ве комюр парчалары ярдымы- 
нен сёндюрмей сакълап къалгъанлар ве Чакъалдере коюнде ерлеш- 
кенде де, айны шу атешни туташтыргъанлар. 

Фатма ханым даа бир меракълы шейни хатырлай. Эвель бу койде 
яшагъан къырымтатар къоранталарында шойле адет олгъан: къыз 
акъайгъа чыкъып, къоранта къургъанда, атеш якъылгъан. Бу атешни 
ич бир вакъыт сёндюрмегенлер. Акъшам атеш янып турмасы ичюн, 
ишке кеткенде, онынъ устюни пытакълар я да къорнен къапаткъан- 
лар. Бу адетнинъ эм темсилий, эм де амелий эмиети олгъан. Бир 
тарафтан, эр кунь атеш якъмакъ керек олмагъан, экинджиден, даи- 
мий янгъан атеш янъы къоранта къурулгъанынынъ темсилидир. 
Фатма Шимшекнинъ ана-бабасы Ватанларыны терк эткенде, бир 

авуч Къырым топрагъындан гъайры, иште шу атешни де алгъанлар. 
Тюркиеге алып келинген бу атеш янгъанына энди 130 йыл олаята. 

Бу вакъиа саесинде Фатма Шимшек Тюркиеде белли олды. Жур- 
налист Саадеттин Тексой махсус левха да азырлайджакъ олгъан, 
лякин 82 яшындаки Фатма ханымнынъ олюми бу ишни сонъуна 
чыкъармагъа имкян бермеген. 

2006 сенесининъ сентябрь айында бу меракълы вакъиаларнынъ 
тесиринден менде «Къырым алеви» деген бир шиир догъды: 


Къырым алеви 


Эдждатларым иджрет олды Ватан Къырымдан, 
Айрылдылар топракълары эм де йырындан. 
Динсизлернинъ олды татар багъча-багълары, 
Ватандашлар эм кеттилер, эм де агълады. 


Кимдир алды, кетер экен, Ватан алевин, 
Ёлларында мешъаль олды, олды о шемшек. 
Юз йылларнен яна атеш Чакъалдереде, 
Оны сакълап къалды бизге Фатиме Шимшек. 


Абидеге чевирильди Къырым Алеви, 
Зияретке келир къырымтатар алеми. 
Къырымтатар яшар экен, янар о, даим, 
О Атешни сёндюрмесин юдже Худайым. 


2007 с. 


КЪЫРЫМТАТАР СЮРГЮНПИК ТЮРКЮПЕРИ 


2005 сенеси октябрь 19—24 куньлери Алманиянынъ пайтахты — 
Берлинде Къырымтатар медениети афталыгъы олып кечти. Онынъ 
черчивесинде Гъарбий Берлиндеки 20 бинъден зияде студент тасиль 
алгъан Багъымсыз университетнинъ эркянындаки Тюркшынаслыкъ 
институтында эки кунь девамында (22—23 октябрь) къырымтатар 
медениети, эдебияты, санаты, тарихы, этнографиясы ве ичтимаий 
аятына багъышлангъан халкъара симпозиум отькерильди. Форумда 
чешит мемлекетлерден кельген алимлернинъ онларнен чыкъыш- 
лары динъленильди. Бу эснада москвалы алим, профессор Свет- 
лана Червонная, полониялы алим, профессор Генрих Янковский, 


алманиялы алим Адам Волькер, венгриялы алим, профессор Мария 
Иванич, Алманияда докторантурада тасиль алгъан озьбекистанлы 
алиме Адолат Рахманкъулова, Донецк университетининъ аспиранты 
Алие Ясуба, Берлиндеки тюркшынаслыкъ институтынынъ аспиранты 
Мисте Хоттоп-Рикенинъ Къырым ве къырымтатарларнен багълы 
марузаларыны айрыджа къайд этмели. Симпозиумда миллий музы- 
камыз акъкъында Ялта гуманитар университетининъ оджалары, 
белли чалгъыджылар Назим Амедов ве Майя Къадырова чыкъыш 
яптылар. Бу форумда Къырым муэндислик-педагогика университе- 
тининъ профессоры Исмаил Керимов, Таврия миллий университе- 
тининъ доценти Шевкет Юнусов, Къырым муэндислик-педагогика 
университетининъ уйкен оджасы, языджы Аблязиз Велиев, универ- 
ситетининъ аспиранты Тимур Хуршутов да меракълы марузаларны 
такъдим эттилер. 

Ашагъыдаки маруза Аблязиз Велиев тарафындан, иште, шу сим- 
позиумда япылгъандыр. 

Къырымтатар халкъынынъ башына кельген фаджиалар башкъа 
ич бир: олсун буюк, олсун кучюк — халкънынъ башына кельмеген- 
дир. Къырымнынъ 1783 сенеси Чар Русие тарафындан басып алы- 
нувындан башлангъан фаджиа мына энди 222 йылдан берли девам 
этмектедир. 

Къырымтатар халкъыны озь топрагъындан къувмакъ, ёкъ этмек, 
эр сой сынъырлавларгъа, такъиплерге, ашшалавларгъа, эзювлерге 
рагъмен, ана-юртуны терк этмеген, тиши-тырнагъынен бу топракъ- 
къа япышып яшагъан бир авуч миллетни 1944 сенеси майыс 18-де 
бир къалмай Къырымдан сюрьгюн этмек, ярым асыр иджретликте 
яшап, ниает, кене кенди Ватанына кери дёнген халкъкъа бинъ 
бир тюрлю маниалар къоймакъ ве бугуньде биле топракъларыны 
ашыкъ-аджеле озьара пайлаштырып, кене бир шейсиз къалдырма- 
гъа чалышмакъ, — бутюн булар акъсызлыкъ олмайып, недир? 

Эвеллери чечекленген Къырым топрагъы бир къач йыл ичинде 
виранеге чевирилип, багъ-багъчалары, абадан койлери, юксек 
севиедеки зираатчылыкъ медениети амансыз муаребеден сонъ 
харабеге чевирильген там-такъыр чёльни анъдыра. Къырымтатар 
муэллифлери бир тарафта турсын, атта Къырымны эйи бильген рус 
алимлери, этнографлары, тарихчылары бу хусуста дефаларджа 
дешетнен яздылар. 

Къырым Русие тарафындан ишгъаль олунгъан сонъ, онынъ тамыр 
халкъы — къырымтатарлар кенди топрагъындан къувып чыкъарыл- 
масы ичюн чешит усуллар къулланылды. Нетиджеде миллетимиз 

кутьлевий суретте Тюркиеге, Романиягъа, Булгъаристангъа иджрет 
олды. Иджретликнинъ учь буюк далгъасында 800 бинъ къырымта- 
тары озь Ватанындан кетти. 

Ана-топракъларындан къувулгъан къырымтатарлар козьяшла- 
рыны тёкип, агълай-агълай: 


Биз кетемиз Къырымдан, эй вах, 
Айтыр да агъларым, — 


дее йырлай-йырлай кеттилер. 


Иште, о вакъыттан къырымтатар муаджир тюркюлери пейда олып 
башлады, юзлернен бойле йырлар догъды. Теэссюф ки, оларны 
топлап дердж этюв иши керекли дереджеде алып барылмады. Ниает, 
бир къач он йыл эвельси бу ишке мен киришип, бугуньге къадар 167 
къырымтатар муаджир тюркюсини ноталары иле топладым. Бу эсер- 
лер арасында къыркътан зиядеси 1944 сенесининъ сюргюнлигинден 
сонъ догъгъандыр. 

Къырымтатарлар Сталиннинъ чанакъяларлары тарафындан 
Орта Асия чёллерине, сувукъ Урал дагъларына сюрюльдилер. 
Иште, о вакъытта Русиенинъ шималий къысмына тюшкенлер «Урал 
дагъы» тюркюсининъ эвелькинден фаркълы вариантларыны чыкъ- 
ардылар. Мен оларнынъ алтысыны булдым. Вариантларнынъ бири- 
синде шойле сатырлар бар: 


Янсын да, янсын, Урал янсын, 
Янсын да куль олсун. 

Бизи Къырымдан чыкъарткъаннынъ 
Козьлери кёр олсун. 


Урал дагъы, Урал дагъы, 
Ёкътыр эт, ягъы. 

Шу Къырымнынъ таш, топрагъы 
Юрегимнинъ ягъы.. 


Къырымтатарлар къайда олмасын, насыл вазиетте, шараитте 
булунмасынлар, кендилерининъ догъгъан ерлерини бир сание биле 
унутмадылар, тувгъан КОЙ, кентлерини хатырлап, тюркюлер уйдур- 

Кечкен юзйыллыкьнынъ 50-нджи сенелеринде Озьбекистанда 
догъгъан «Гузель Къырым» адлы йырда шойле сатырлар бар: 


Алуштадан эскен еллер 
Юзюме урды. 
Балалыкъта оськен ерлер 
Козюме илишти. 

Мен о ерде яшалмадым, 
Яшлыгъыма тоялмадым. 
Ватаныма асрет олдым, 
Эй, гузель Къырым. 


Мен бу тюркюнинъ дёрт вариантыны таптым. 

Бугуньде Ватандан узакъта яшагъан белли къырымтатар 
йырджысы Сусанна Меметовадан 25 сене эвельси язып алдыгъым 
«Сагъындым Къырымы» тюркюсининъ сёзлерине дикъкъат этинъиз: 


Сагъындым юртумы, Ватана вардым, 
Кенди эвимизи горьмее. 

Эвлер бозулмыш, чешмелер къурумыш, 
Ичмее сув тапамадым. 


Санки дерсинъ йылдырым урды, 
Багъ-багъчалар къуруды. 
Къырымтатар топрагъына 
Явурлар келип сокъулды. 


Не истединъиз мезарлыкълардан, 
Бозып эвлер яптынъыз. 
Къырымтатар юрегине 

Кескин де пычакъ урдунъыз. 


Ант эткенмен, сёз бергенмен 
Ватан ичюн ольмеге. 

Агълама сен, гузель Къырым, 
Иншалла, къайтып келирмиз. 


Сюргюнлик девринде догъгъан «Бизим тараф» йыры да халкъ 
арасында пек мешур олды. Эбет, тоталитар совет режими дигер сюр- 

гюнлик тюркюлери киби, бу эсерни де йырламакъны ясакъ эткен эди. 
Амма халкънынъ агъызыны къапатып оламадылар. Мына о йыр: 


Къара денъиз ялысында 
Татарларынъ Ветаны вар. 
Салкъын сувлы чешмелери вар, 
Бизим тараф, бизим тараф. 


Нерде вардыр бойле ава, 
Нерде вардыр бойле юва, 
Бойле ава, бойле юва, 
Бизим тараф, бизим тараф... 


Бир чокъ халкъ тюркюлеринен бирликте профессиональ шаир 
ве бестекярлар тарафындан да пек чокъ эсерлер яратылды ве олар 
халкънынъ энъ севимли тюркюлерине чевирильдилер. Йигирми йыл- 
гъа якъын Советлер Бирлигининъ Сталин бастырыкъларында чекиш- 
кен Шевкъий Бекторенинъ «Татарлыгъым», Эшреф Шемьи-заденинъ 
«Къайгъы», Аблязиз Велиевнинъ «Такъдир», Шакир Селимнинъ 
«Тюшюндже», Рустем Алининъ «Ватаным — Къырым, миллетим — 
къырым» (Сервер Какуранынъ музыкасы), Алим Османовнынъ «18 
майыс», «Къара булут» йырлары — шулар джумлесиндендир. Бу 
тюркюлер халкъны Ватаныны севмеге, онынъ ичюн курешмеге, керек 
олса, олюмге кетмеге, джаныны феда этмеге рухландырды. Бу йыр- 
лар 1987 сенеси къырымтатар миллетини Москвада Кремль огюн- 
деки Къызыл мейданда баш къалдырып, наразылыкъ митинги япып, 
тоталитар совет режимине къаршы кенди наразылыгъыны, гъада- 
быны бильдирмеге ве, ниает, эр анги такъиплерге рагъмен ана-Ва- 
танына къайтмагъа юрек берди. О тюркюлер бугунь энди тарих олып 
къалдылар. Олар бугунь де халкъымызнынъ энъ севимли йырлары, 
рух, юрек бериджи бир силя оларакъ чалышмакъталар. 

Мен о тюркюлерден базылары Къырым радиосынынъ къырым- 
татар тилинде эшиттирювлер редакциясынынъ хадимлери тара- 
фындан язып берген аудиокассетаны кетирдим ве шимди сизлерге 
оны динълеп бакъмакъ имкяны бар (бу кассета Тюркшынаслыкъ 
институтына хатыра оларакъ такъдим этильди). 


2005 с. 


ПЖАФЕР ОПЖАНЫНЪ КЪЫЙМЕТПИ ИШИ 


(Фольклорджы алим Джафер Бекировнынъ 
«Къырымтатар халкъ агъыз яратыджылыгъы» 
китабынынъ чыкъувы мунасебетинен) 


Низамий адына Ташкент девлет педагогика институтынынъ 
доценти, эдебиятшынас, фольклорджы алим Джафер Бекировнынъ 
чокътан бекледигимиз «Къырымтатар халкъ агъыз яратыджылыгъы» 
дерслиги, ниает, дюнья юзю корьди. Китап филология факультети- 
нинъ студентлерине къарарлаштырылгъанына бакъмадан, языджы- 
ларымыз, эдебиятшынасларымыз, халкъ агъыз яратыджылыгъынен 
меракълангъанлар эм колеми, эм де мундериджеси джеэтинден 
салмакълы олгъан бу неширге мунасип къыймет кесмектелер. 

Джафер оджа бойле дерсликни «Татар фольклоры» адынен 14 
йыл эвельси, 1975 сенеси чыкъаргъан эди. Лякин шимдики ишнинъ 
эвелькисинден кескин фаркъы бар. Бу хусуста муэллиф китапкъа 
язгъан сёз башында шойле дей: «Студентлер ичюн яратылгъан бу 
китапнынъ неширден чыкъкъанына он йылдан зияде вакъыт кечти. 
Бу девирде китапнынъ мукеммеллешмеси, байымасы, теренлеш- 
меси узеринде токътамай чалышылды. Теклиф этилеяткъан дерслик 
«Татар фольклоры» китабындан фаркъ эте. Бу китап назарие сыфа- 
тында теклиф олуна. Эсернинъ структурасында бир сыра иджадий 
денъишмелер япылды. Дерсликке «Эфсанелер», «Балалар фоль- 
клоры» киби бир сыра бутюнлей янъы назарий баблар кирсетильди. 
«Дестанлар», «Халкъ йырлары», «Масаллар», «Улу Ватан дженки 
девирининъ фольклоры» киби баблар бутюнлей янъыдан язылды. 
Китапнынъ башкъа бабларына да янъы материаллар кирсетильди 
ве денъишмелер япылды. Шунынъ ичюн бу дерсликни янъы китап 
саймакъ ичюн эсас ёкъ дегиль». 

Акъикъатен де, эки китапны бири-биринен тенъештирип бакъкъан 
адам сонъкиси эр джеэттен джулялангъан, мукеммеллештирильген, 
жанрлар боюнджа тертип этилювинен де даа рациональ ве изчен 
олгъанына эминлик беслер. Эвельки «Татар фольклоры» джыйын- 
тыгъында олгъан материаллар биле пек джиддий ишленилип, янъы 
тапылгъан фактларнен зенгинлештирильген, тили узеринде де чокъ 
чалышылгъан. 

Китап дёрт эсас къысымгъа болюнген: 

1. Феодализм деври халкъ агъыз яратыджылыгъы. Бу болюкке 
халкъ дестанлары (къараманий ве ичтимаий-турмуш дестанлары), 

эфсанелер, аталар сёзлери ве айтымлар, бала фольклоры, тапма- 
джалар, чынълар ве манелер, ногъай бейитлери кирсетильген. 

2. Земане халкъ агъыз яратыджылыгъы. 

3. Улу Ватан дженки девриндеки халкъ агъыз яратыджылыгъы. 

4. Улу Ватан дженкинден сонъки девирде халкъ агъыз яра- 
тыджылыгъы. 

Джафер Бекиров къырымтатар халкъ агъыз яратыджылыгъыны 
талиль этювнен бир сырада чешит вакъытларда яшап иджат эткен, 
фольклорымызны топлав, тешвикъ этювнен огърашкъан адамлар 
акъкъында да кениш материаллар берген. 

Янъы дерсликте бир сыра янъы баблар бар, дедик. Олардан бири 
— «Эфсанелер» деп адландырылгъан. Акъикъатен де, чешит девир- 
лерде ана-топрагъымыз, онынъ табиаты, аджайип адамлары акъкъ- 
ында яратылгъан пек чокъ эфсанелер, риваетлер чешит девирлерде 
бир сыра алимлер ве языджылар тарафындан топланып дердж 
этильгендир. Бу сырагъа Василий Кондараки, Никандр Маркс, Арка- 
дий Кончевский, Михаил Коцюбинский ве дигерлерини кирсетмек 
мумкюн. 

Белли украин шаири Максим Рыльский къырымтатар эфсанелери 
акъкъында шойле деген эди: «Бу эфсанелерде фантастика чокъ, 
айры вакъытта оларда джадылар, муджизели кучьлер арекет эте- 
лер... Лякин оларда эсас иштирак эткен шахыслар — халкъ, эмекдар 
халкъ, онынъ джесюрлигинен, алидженаплыгъынен, федакярлыгъ- 
ынен багълы вакъиалардыр. Эфсанелерде Къырымнынъ узакъ ве 
якъын кечмиши, тувгъан Ватанына, халкъына садыкълыкъ, паклик, 
эбедий севги тасвирленмекте». 

Китапнынъ муэллифи иште бойле аджайип эфсанелеримизден 
баягъысыны («Арзы къыз», «Къан къая», «Алтын бешик», «Бахыт 
къушу», «Багъчасарайнынъ пейда олувы акъкъында», «Акъмесджит 
акъкъында», «Ялта насыл пейда олды», «Къызыл таш» ве дигер- 
лери) талиль эте. Занымызджа, илериде Дж. Бекиров китапнынъ 
бу бабыны даа да кенишлетир, чюнки бунъа заруриет де, имкян да, 
ихтиядж да, эсас да бар. 

Дерсликтеки кене бир янъы баб — «Балалар фольклоры»дыр. 
Муэллиф, умумен, бала фольклорыны, шу джумледен къырымтатар 
бала фольклорыны, кениш огренген ве этрафлыджа ильмий талиль 
эткен. Биз мында бешик йырлары, бала йырлары ве оюнлары, тезай- 
тымларнынъ жанр хусусиетлери акъкъында кениш малюмат аламыз. 

Макъалемизнинъь башында янъыдан ишленген бир сыра 
бабларны сайып кечтик. Шимди оларда айрыджы-айрыджа токътал- 
магъа аджет олмаса керек, деп тюшюнем. 


Джафер Бекиров классиклер тарафындан халкъ агъыз яра- 
тыджылыгъынынъ эмиети акъкъында айтылгъан пек чокъ меракълы 
ве къыйметли фикирлерден нумюнелер кетире. Меселя, «А. М. Горь- 
кий халкъ агъыз яратыджылыгъы акъкъында» деген болюкте Алек- 
сей Максимовичнинъ иджадында фольклорнынъ туткъан ери ве 
эмиети хусусында икяе этиле. 

Китапнынъ дегерлиги шунда ки, о, ильмий джеэттен даа мукем- 
мель, бедиий джеэттен даа да окъунакълы, ичтимаий джеэттен эде- 
биятшынаслыгъымызнынъ инкишафында илериге догъру атылгъан 
кене бир буюк адымдыр. 

Сайып кечильген файдаланылгъан эдебият муэллифнинъ 
араштырувлары не дереджеде кениш даиреде олгъаныны косьтере. 
Бу джедвель шундан делялет ки, шимдики бир чокъ окъуйыджылар 
къырымтатар халкъ агъыз яратыджылыгъына аит олгъан бу китап- 
ларны тек корьмек дегиль, атта эшитмегендирлер де. Муэллиф исе 
оларны сайып кечмекнен къанаатленмейип, ильмий джеэттен таф- 
силятлы талиль эте ве анълата. 

Бу надир дерслик акъкъында язмагъа къарар берген экеним, мен 
ондаки насылдыр эксикликлерни къыдырып тапмакъ ве тенкъит 
этмекни дегиль де, ондаки эйиликлерни, сагълам, файдалы филис- 
лерни корьмек ве косьтермек истедим. Чюнки олар ярын, о бирси 
куню илим, халкъ файдасына бол берекет кетирирлер. Бунынъ ичюн 
муэллифке озюмнинъ терен тешеккюримни бильдирмек истейим. 


1989 с. 


НАСРЕППИН ОПЖА. ОНЫНЪ АКЪКЪЫНПА 
НЕПЕР БИПЕМИЗ? 


Бундан бир къач йыл эвельси Тюркиеде зияретте булунгъанымда 
Анкъарадан Эскишеэрге мусафирликке давет эттилер. «Улудагъ» 
автомобиль ширкетининъ эки къатлы комфорт автобусында ёлгъа 
чыкътым. Яры ёлгъа баргъанда, Сиврихисар шеэрине кирмезден 
сол тарафта бир автозаправка корьдик. Онынъ янчыгъында эшекке 
минген бир адамнынъ бетондан япылгъан эйкели тура. Бу, Насред- 
дин оджанынъ эйкели экен. Эйкельнинъ постаментине «Дюньянынъ 
меркези — бурадыр» деген сёзлер язылгъан. Башында саргъысы 
олгъан Насреддин оджа узун таягъынынъ бир уджуны ерге саплап, 
дюньянынъ меркези анги ер олгъаныны косьтерип турмакъта. 

Бирлери онынъ бу лафына шубенен бакъкъанда, о: «Инанма- 
санъыз, аршын алып ольче де бакъынъыз, ялан олса, сонъ манъа 
айтаджакъ лафынъызны айтырсынъыз», — деген эмиш. 

Мен бутюн бу шейлерни шакъий бир адам тюшюнип чыкъаргъан- 
дыр белледим, лякин янълышкъан экеним. 

Догърусыны айткъанда, биз эпимиз Насреддин оджаны фольклор 
къараманы оларакъ билемиз ве акъикъатен де конкрет шахыс олгъа- 
нына инанмай эдик. Албу ки, янълыш экен. Насреддин оджа адында 
конкрет бир адам олгъан. Бунъа Тюркиеде булунгъанымда икърар 
олдым. Манъа Насреддин оджанныъ омюри ве фаалиетинен багълы 
онларнен китаплар косьтердилер. Буюк Тюрк энциклопедиясынынъ 
3-нджи джылтында Насреддин оджа акъкъында шойле язылгъан: 
«Насредин оджа 1208 сенеси Эскишеэрге багълы олгъан Сиврихи- 
сарнынъ Хорту коюнде догъды. Медресе бильгисини алгъан сонъ, 
1237 сенеси Акъшеэрде ерлешерек (бу ерде шуны да айтмакъ керек 
ки, Акъшеэр Сиврихисардан къарарнен 145—150 километр меса- 
феде ерлешкен) Сеит Махмуд Хайраний ве Сеит Хадж Ибраимден 
дерслер алгъан. Бильгисини Конья медресесинде девам эттирген». 

Иште бойле, сайгъылы достлар. Насреддин оджа догъгъан Хорту 
кою эвельден насыл олса, шимди де шай экен. Йыкъылгъан ве янъы- 
дан япылгъан тола эвлер. Кечкен йыллар инсанларнынъ тек къылы- 
къларыны, яшайыш тарзыны денъиштирген. Мында эр кес бири-би- 
рине акъраба, эр кес Насреддин оджанынъ торунларыдыр. Сизге бу 
къараманнынъ догъгъан эвини, окъугъан медресесини, бабасынынъ 
имамлыкъ япкъан джамисини косьтерселер, шашманъыз. Хортуда, 
тюневин олгъаны киби, бугунь де эйининъ янында фена, догърунынъ 
янында къыйыш, гузельнинъ янында чиркин, зенгиннинъ янында 
фукъаре бар. Бундан 796 йыл эвельси Хортунынъ эйи къальпли 
севимли имамы олгъан Насреддин оджанынъ бабасы — Абдулла 
оджа да — буларнынъ арасындадыр. 


ж ж ж 


Энди 12 яшында олгъан Насреддин озюнинъ азырджеваплы- 
гъы, акъыллылыгъынен эр кесни айретте къалдыра экен. Куньлер- 
нинъ биринде Насреддиннинъ бабасы — Абдулла оджа — къарысы 
Сыдыкъа ханымгъа: 

— Апай, бизим Насреддиннинъ япкъан шейлерини дуйдынъмы? 
— деп сорагъан. 

— Кене не япмыш я? — дей Сыдыкъа ханым. 


— Даа не япсын, къадын, — деп сёзюни башлай акъайы. — 
Джами азбарындаки кёрлерни бири-биринен къавгьалаштырмыш. 
Джами огюндеки таш устюне учь сокъур отурмыш, явлукъларыны 
ачып къойып, диленджилик япып башламышлар. Бизим Насреддин 
оларны корьмиш. Джебинден кисесини чыкъараракъ, кёрлернинъ 
огюнде джангъырдатмыш ве: «Алынъыз бу паралары да, озьара 
пайлашынъыз», — диерек, парайы вермеден узакълашмыш. Кёр- 
лер: «Санъа верди, манъа вермеди», — деп, бири-биринден пайыны 
сорап башламыш. Бойлеликнен, учю бири-биринен котеклешип 
башламыш. Учюнде де не баш къалмыш, не бурун. Заваллылары 
зордан бири-биринден айырмышлар. Насреддине: «Бу яптыгъынъ 
недир», — диеджек олдым. О, маналы бакъты ве кульди: «Не 
олмыш, баба? Кёр дёгюши дедиклери будыр, иште», — деди. Джевап 
верамадым. Акъылы еткенинден сёйлейми, етмегенинденми, биль- 
мейим. Лякин, къадын, бойле тюшюнеджек олсанъ, эпимиз кёрлер- 
нинъ дёгюшкенлери киби дегильмизми? Истеклеримиз, омюрге кеч- 
меген ниетлеримиз эшкъына эр кунь бойле дёгюшлер япмаймызмы? 
Бутюн бу гурюльти, патырды, шу бизим Насреддиннинъ джангъыр- 
даткъан бир авуч парасы ичюн дегильми? Сен бар да, Насреддине: 
«Сенинъ бу яптыгъынъ догъру дегиль», — де... Бу баланынъ эр бир 
арекетинден бир мана чыкъа. Иште, мен бунъа шашам ве ич бир 
шей айтып оламайым... 


ххх 


Насреддин оджанынъ эсас омюри кечкен Акъшеэрде эр йыл июль 
5—10 куньлери «Насреддин оджанынъ шенълик куньлери» оть- 
кериле, ве бу энди аньанеге чевирильген. Эм бу куньлер Акъшеэр 
голюне ёгъурт чалувнен башлана экен. Аджеба, бизде де Ахмет 
ахай киби дюньяджа белли шакъаджымыз олып да, онынъ рухуны 
эбедийлештирмегенимиз не ичюн экен. Биз де эр йыл белли бир 
кунни Шакъа куню илян этип, Ахмет ахай киби, шу кунни «Ялтаны 
атув»нен я да «Денъизнинъ сувуны ташып битирюв боюнджа ярыш 
отькерюв»нен башласакъ, яхшы олмазмы экен? 


ххх 


Насреддин оджа яшагъан Акьшеэрде келин-киевлер эвленсе, 
машиналаргъа минип, андаки Насреддин оджанынъ дюрбесини 
зиярет этмек адет олгъан. Келин-киевлер дюрбеге барып: «Оджам, 
фелян гуню дюгюнимиз оладжакъ, моллаларынъы ал да, бизе 
буюр!» — дие давет эте экенлер. Иште, бойле япып къурулгъан 

аилелернинъ даа муаббет, даа къавий оладжагъы шубесиз, дей- 
лер. Эм о аиледе эр вакъыт шенъ-шераметлик, шакъа-къората укюм 
сюре, эмиш. Олуджыдыр, чюнки Тюркиеде Насреддин оджаны иля- 
хий бир адам саялар. Дейлер ки, куньлерден бир кунь гедже темиз 
юрекли бир адам тюш корьген. Насреддин оджа онынъ янына келип: 
«Ярын джемаата сёйле, джума намазы ичюн джамие гитмесинлер 
де, гелип, меним дюрбеми зиярет этсинлер», — демиш. Онынъ 
дегенини япкъанлар, ве там джума намазы вакътында джамининъ 
къуббеси эшилип тюшкен. Джемаат буюк фелякеттен къуртулгъан. 
Бундан да корюле ки, халкъ Оджанынъ нурлу чересинде тебессюм, 
эйилик, огъур ве керамет коре. 


ххх 


Акъшеэрде Насреддин оджанынъ дюрбеси бар. Онынъ дёрт 
тарафы ачыкъ ве къапысы килитли тура. Бу да Насреддин оджанынъ 
лятифелери эсасында къурулгъан, оны эр йыл миллионларнен адам 
зиярет эте. Насреддин оджа 1284 сенеси Акъшеэрде вефат эткен 
ве шеэрнинъ дженюбиндеки энъ эски къабристанда дефн этильген. 
Бугуньде-бугунь оны Насреддин оджа мезарлыгъы, деп де айталар. 

Насреддин оджагъа ильк дюрбе Хамидогъуллары ве Къараман 
огъуллары девринде япылгъан. Иншаат Османлылар девринде 
йыкъылып башлагъан. 15-нджи асырдан сонъ кене тамирленген. 
Дюрбени зиярет эткенлер мермер диреклерге къара бояларнен 
япылгъан хатыра языларыны къалдыргъанлар. Оларнынъ бир чокъ- 
лары бу куньге къадар сакъланып къалгъан. Бу язылар арасында 
1393 сенеси Османлы падишасынынъ Йылдырым Баязитнен бир- 
ликте Акъшеэрге кельген ве дюрбени зиярет эткен Мехмет адлы бир 
аскернинъ хатыра сёзлерини аля-бугунь окъумакъ мумкюн. Насред- 
дин оджанынъ мезары узериндеки башташкъа да ольген йылы ола- 
ракъ 386 ракъамы къайд этильген. Албу ки, терси, яни 683 (яни миля- 
дий 1284 сенеси) олмакъ керек эди. Шакъий адамнынъ олюми биле 
шакъийджасына къайд этильген. 

Икяелерге коре, Оджанынъ бир я да эки къадыны, эки къызы ве 
бир огълу олгъан. Къызларындан бирисининъ мезары Коньядаки 
Мевляне къабристанында 1367-нджи ракъамнен, дигерининъки Акъ- 
шеэр музейинде 136 ракъамнен къайд этильген. Даа бир риваетке 
коре, Насреддин оджанынъ сюлялеси Мурад Ш девринде Истанбул- 
гъа кочюрильген. 

Иште, Насреддин оджанынъ омюри акъкъында къыскъадан 
айтаджакъларым булардыр. Амма оны бугуньде-бугунь эр бир тюр- 


кий девлетте кенди фольклор къараманы оларакъ анъалар. Бизим 
халкъымыз да Насреддин оджаны озь адамы сая, онынъ мергин 
лятифелерини агъыз-агъыздан айтып юре. 

Насреддин оджа анъылмагъан куню къыямет къопаджакъ, дей- 
лер. Эм оны куньде бир дегиль де, бинълернен кере анъып, хатыр- 
лайлар, тильге алалар. Асырлар кечсе де, о, бизим арамызда. Даа 
чокъ несиллер денъишир, лякин Насреддин оджа ич унутылмаз. 


2002 с. 

АЛИМ-ЭДИПЛЕР 


АСРЕТПИ САТЫРПАР 


Белли алим ве эдебиятшынас Басыр Гъафаров — сюргюнлик 
йылларында тилимиз, эдебиятымыз, медениетимиз, миллий тасили- 
мизни сакълап къалмакъ, яшатмакъ, инкишаф эттирмек ичюн куреш- 
кен ватанпервер зиялыларымыздан биридир. 

Бу меселелер боюнджа газеталар, меджмуалар, джыйынтыкъ- 
ларда онынъ чокъ макъалелери басылгъан. Басыр агъа гъает шенъ, 
мусафирчен бир инсан эди. Занымызджа, Москвагъа барып да, 
онынъ эвинде олмагъан зиялымыз ёкътырдыр. О, аджайип субетдеш 
эди. Басыр агъанынъ бутюн зенгинлиги — китапларыдыр. Эвинде 
китаптан отурмагъа, айланмагъа ер ёкъ эди, демек мумкюн. Затен о, 
чокъ окъугъан, чокъ чалышкъан бир инсандыр. 

Басыр Гъафаровны таныгъан, онынънен къонушкъан инсанлар 
эдипнинъ бутюн бу хусусиетлерини яхшы билелер. Лякин онда кене 
бир истидат бар эди ки, бельки бундан эр кес хабердар дегильдир. 
Кимерде Басыр агъа озь эеджанларыны, юрек ильхамыны шиирий 
сатырларда беян этмеге севген, ве онынъ бойле баягъы манзуме- 
лери бар. Эдип, назмиетке дава этмей, озюни де шаир саймай эди. 
Келинъиз, бу шиирлерге пек юксек талапчанлыкънен янашмайыкъ 
да, оларгъа, урьметли оджамызны ильхам периси къонгъан вакъ- 
ытларда къальп араретинден догъгъан сатырлар, деп бакъайыкъ. 
Бу эсерлернинъ поэтик къыймети де ёкъ дегиль. Биз муэллифнинъ 
шиирлеринден сечип алгъан ве аз бучукъ тахрир этерек, сизинъ 
дикъкъатынъызгъа теклиф эттигимиз бу манзумелерни «Асретли 
сатырлар», деп адландырдыкъ. 


2002 с. 


Басыр Гъафаров 
Салгъыр 


Селям сагъа, Салгъыр достум, 
Сени севем юректен. 
Хаялымдан чыкъармайман, 
Сени корем эректен. 


Эрте баарь сен Чатырдан 
Кор давушнен тюшесинъ. 
Ёлунъдаки топракъ, ташны 
Эп токътамай эшесинъ. 


Шенъ майыскъа пек къуванып, 
Яш къызлардай йырлайсынъ. 
Озь багьрынъда багъчаларнынъ 
Тазелигин сырлайсынъ. 


Сенинъ темиз, кумюш киби 
Салкъын сувунъ ичкенмен. 
Янъы койнинъ копюринден 
Ойнай-ойнай кечкенмен. 


Коп ерлерде неэрлернинъ 
Тюрлюсини корьгенмен. 
Сенинъ дюльбер ялыларынъ 
Ешиллигин севгенмен. 


Бенъземейсинъ башкъасына, 
Не боюнъдан, союнъдан. 
Озюмдже мен сени корем, 
Дюльберлерден абадан. 


Къарт Чатырнынъ кенъ къучагъы, 
Сакълай сенинъ чокърагъынъ. 
Санъа якъын яткъан ерлер — 
Одыр сенинъ топрагъынъ. 


235 


Халкъым даим севген сени, 
Бинъ йылларман яшавда. 
Керек болса ярдым эттинъ, 
Эм осювде, ашавда. 


О бай топракъ озь багьрында 
Осьтиргендир багъларны. 
Сеннен бирге халкъым макътай 
Догъгъан ерни, дагъларны. 


1956 с. 
Анам 


Ильки козюм ачкъанда, 
Сени корьдим янымда. 
Татлы сютинъ эмгенде, 
Джанлыкъ дуйдым къанымда. 


Осьтюм сенинъ багърынъда, 
Баш котерип джургендже. 
Беклей эдим мен сени, 
Иштен къайтып кельгенде. 


Ич хатрымдан кетмейджек, 
Айненилер чалгъанынъ. 
Балам, сагъа болсын деп, 
Бар къуветинъ салгъанынъ. 


Къанынъ, джанынъ аджымай, 
Эмгегинъни берединъ. 
Меним гизли дертимни 
Сен юректен корединъ. 


Анам, деген вакътымда, 
Къувет дуйдым озюмде. 
Сенсиз болгъан куньлерде 
Къан болмайды юзюмде. 

Къара денъиз 


Къырым ярымадасын 

Сен алгъансынъ багърынъа. 
Халкъымыз да даима 
Йырында сени анъа. 


Акъ къанатлы гемилер 
Сенде ялдап джурелер. 
Гъает дюльбер ялынъда 
Халкълар зевкъын сюрелер. 


Ай-Петрден къарасанъ, 
Аджайиптир манзаранъ. 
Санъа тенъдеш ич бармы, 
Къамырчакънен бай къоранъ. 


Язнынъ айдын геджеси 
Ялынъда чокъ джургендим. 
Кокни опкен уфукътан 

Ай догъгъанын корьгендим. 


Уфукъларны ялдызлап, 
Алтын кунеш догъгъанда 
Корьдим мавы танъларны, 
Сенде юзюм джувгъанда. 


Байдар къапы янында 
Пушкин санъа сукълангъан. 
Ильхам алып севгинъден, 
Сени айтып йырлагъан. 


Къара денъиз дегенлер, 
Лякин мавы-морсынъ сен. 
Акъчиль къанат дал гъалар 
Салынджагъын корьдим мен. 


1956 с. 

Шенъ Къырым 


Шенъ Къырымнынъ баарь айы, 
Джильвелидир сабасы. 

Къара денъиз багъырында 
Санки дерсинъ баласы. 


Дюльбер чечек багъчалары, 
Чевре-четке яраша. 
Догъгъан кунеш къуветинен 
Бутюн барлыкъ ойнаша. 


Манзарасы кулип тура, 
Не къудретли девасы. 
Ольгенни де тирильтирир, 
Дертке дерман мейвасы. 


Эр кес севе Ватанымны — 
Къырым ярымадасын. 
Мен де оны шай севемен, 
Санки ана баласын. 


Бундай эткен бир топракъта 
Табиат кулип тура. 

Дерсинъ, дюльбер бир къыздайын 
Эр вакъыт козьге ура. 


1957 с. 

Музыкам 


Юрегимни ойнаткъан, 
Дамарда къан къайнаткъан, 
Къуванчымнынъ чокърагъы — 
Не татлыдыр музыкам. 


Балалыкъта тойларда, 
Джыйынларда, сойларда, 
Токътамадан чалынгъан — 
Не татлыдыр музыкам. 


Музыкама рух берген 

Назик белли кеманем. 

Коп дюмбюрдер ортада 
Бакъыр къулакъ шенъ дарем. 


Кеманемнинъ теллери 
Йырларыма ярашыр. 
Эгер мендай севселер, 
Эр кес онъа къарашыр. 


Кеманемнинъ теллери 
Тильсизлерни сёйлете. 
Докъсан яшлы къартларнынъ 
Къанын, джанын ойната. 


Айды, яшлар, йырлайыкъ, 


Шенъ халкъымнынъ йырларын. 


Биз о вакъыт билирмиз 
Музыкамнынъ сырларын. 


1957 с., З майыс. 


239 


240 


ЮРИЙ ОСМАНОВ — 
АПИМ, ШАИР, ТЕРОЖИМАН 


(Юрий Бекирович Османовнынъ 
75 йыллыкъ юбилейи мунасебетинен отькерильген 
тедбирге азырлангъан маруза) 


Бугунь биз халкъымызнынъ буюк эвляды — Юрий Бекиро- 
вич Османовнынъ 75 йыллыгъыны къайд этемиз. Драматизмнен, 
фаджиаларнен толу омюри девамында бу инсан о къадар чокъ шей 
япып етиштирди ки, бунъа айретленесинъ. 

Алим оларакъ догъгъан Юрий Османов (мен оны шай деп адлан- 
дырам), Москвадаки Бауман адына алий техника окъув юртуны 
битиргенинен, мемлекетнинъ энъ нуфузлы ишханелеринден бири 
олгъан Дубнодаки ядро тедкъикъатлары бирлешкен институтына 
ёлланма алды, айны вакъытта Серпуховдаки юксек энергия инсти- 
тутында да ильмий ишнен мешгъуль 
олды. Элементар парчачыкъларнынъ 
характеристикасыны ресимге чыкъ- 
армакъ ве ольчемек имкяныны берген 
криоген пускалы камералар къуру- 
лышыны тюшюнип тапкъаны ве дигер 
ихтиралары ичюн 5 муэллифлик шеа- 
детнамесини алгъан, Сумгаитте джам 
пиширюв собасыны гъайрыдан ишлеп 
чыкъкъан, шимди бутюн Фергъана 
вадийсини сувнен теминлеген сув-на- 
сос станцияларыны ве сув агъы систе- 
маларыны лейхалап, омюрге кечирген 
алимнинъ илим саасында буюк келед- 
жеги бар эди. 

Айны о йыллары алим гумани- 
тар фенлер боюнджа да чалышып 
башлады. Улу атамыз Исмаил Гасприн- 
скийнинъ аяты ве фаалиети оны пек меракъландырды. Нетиджеде, 
Османов бу саада да феноменаль ишлер япып етиштирди. Бу эсер- 
лер 2014 сенеси онынъ меслекдешлери тарафындан чыкъарылгъан 
«Просветитель Востока Исмаил Гаспринский» деген китабына кирди. 

«Юрий Османовнынъ ильмий очерклери — бу, Гаспринскийнинъ 
бакъышлары ве тасавурларынынъ энъ юксек нокътасыдыр. Садедже 


Юрий Османов. 


айткъанда, бугуньде Гаспринскийнинъ фаалиетини бойле севиеде 
ве колемде огренген Юрий Османов киби экинджи бир шахысны мен 
бильмейим», — деп язгъан эди бундан 15 йыл эвельси филология 
илимлери докторы, профессор Исмаил Керимов. 

Исмаил Гаспринскийнинъ аяты ве фаалиети не дереджеде 
меракъландырса, къырымтатар халкъынынъ миллий меселеси 
Юрий Бекировични даа зияде раатсызлап башлады ве бутюн бар- 
лыгъынен о ишке киришип кетти. Онынъ ичюн бутюн башкъа ишлер 
экинджи планда къалды. 

Халкъымызнынъ миллий арекет лидерлеринден бирине чеви- 
рильген бу инсаннынъ о саадаки фаалиетине мен шимди токътал- 
майджагым. Бу хусуста чокъ айтылды ве даа айтылыр. Тек бир 
шейни бильдирмек истейим. 1988 сенеси Озьбекистаннынъ Фер- 
гъана вадийсинде месхети тюрклерине къаршы фаджиалы къыр- 
гъынлар башланып, юзлернен адамлар, оларнынъ эв-баркълары 
якъылгъанда, бу фаджиа анда яшагъан къырымтатарларыны да 
беклей эди. Вазиетнен шахсен таныш олып къайткъан Юрий Беки- 
рович бизим эвге келип, манъа мураджаат этерек: «Аблязиз агъа, 
аджеле суретте озьбек тилинде къырымтатар халкъынынъ озьбек 
халкъына Мураджаатыны азырласанъыз. Риджа этем, фаджианынъ 
огюни алмакъ ичюн къолумыздан кельген бутюн шейни япайыкъ. 
Бойле Мураджаатнаме язылса, оны чокълаштырмакъ ве халкъ ара- 
сында даркъатмакъны биз озь бойнумызгъа аламыз», — деди. Мен 
Мураджаатнамени бир геджеде язып азырладым. О, веракъа этип 
чыкъарылды ве даркъатылды. Нетиджеде, озьбеклер анъладылар 
ве бизим халкъкъа токъунмадылар. Бу алидженап иш шахсен Юрий 
Бекировичнинъ тешеббюсинен олды. 

Юрий Османов алим, эдебиятшынас ве, биринджи невбетте, сия- 
сетчи олмакънен бир сырада эдебий иджатнен де джиддий огъраша 
эди. Онынъ язгъан шиирлери, дестанлары, очерклеринен таныш 
олсанъыз, шашыладжакъ феноменаль бир истидат саибини корер- 
синъиз. Бу ерде шуны да айтмакъ керек ки, Османовнынъ бедиий 
эсерлери миллий меселенен узьвий багълыдыр. 

Юрий Османов 1960-нджы сенелерден шиирлер язып башлады. 
Ильк эсери 1965 сенеси «самиздат»та чыкъты. Бу шиирлер эглен- 
дже ичюн язылгъан шейлер олмадан, кескин сиясий гъаели назмлар 
эди. Шу себептен о йылларда язылгъан «Ватан седасы» («Голос 
Родины») киби шиирлери о къабаатланып, къапатылмасына себеп 
олдылар. 2008 сенеси муэллифнинъ бу ве дигер бедиий эсерлери 
«Къырым — меним Ватаным» («Крым — Родина моя») китабына 

кирген эдилер. Бу сене мен Юрий Османовнынъ бир къач шиирини 
къырымтатар тилине терджиме эттим ве оларны озь чыкъышымда 
такъдим этмек истейим. Келинъиз, «Ватан седасы» шииринен таныш 
олайыкъ: 


Олабилир, бельки денъиз янар, — 

Деген халкъымызда икметли лаф бар. 
Мени чекиштирсе асретлик, агъры 
Чокъсы бу сёзлер акълыма келелер. 
Агъыр дакъкъаларда ойларгъа далам: 
Нелер яптым, шимди не япып олам? 
Огюмде — дюнья. Огде — ана ер, 

Эй, яшлыгъым, манъа къувет бер. 
Акъыл-ферасет бер, гъадап — къальбимде. 
О шекилленгендир муаджирликте. 
Намуслылыкъ манъа ашлангъан, 

Сен кучь бер эляллыкъ ёлуны ачкъан. 
Достлукъкъа инанам, халкъларны севем. 
Достлукъкъа, севгиме ираде бер сен! 
Къувет бер мукъаддес ерни севмеге 
Ватаным! Сесинъни эшитем кене. 
Эвлятларынънынъ агълав, ферьядын, 
Аналар икметин эшитем айдын. 

Эй, меним аджайип яшлыкъ девраным! 
Гъадабым, элимни санъа узатам. 
Генчлигим, аятым ярдым сорамай, 

Бир тюрлю садакъа керекмей манъа. 
Мен башымны ерге эгмейип, 
Халкъымнен Ватанда яшамакъ истейим. 
Эбет, яшайбилем узакъ ерлерде 

«Тенъ халкьларнынъ ичинде бераберликте». 
Йыллар кечер, не айтырмыз биз, 

Ким къоркъты, ёрулды, яшап курешсиз. 
Акъраным! Эвлятлар, халкъ огюнде биз 
Демесе айыпны чал сакъал астында сакълармыз. 
Аятта ойле кунь, ойле ань келир: 
Кечмишке эсап бермели илле. 

Чал сачлар такъдири чезильгенинде 
Джевап бермелимиз тарих огюнде. 

О кунь беклей эр кесни мытлакъ, 


Шереф, видждан сынавы оладжакъ. 

Сонъки дакъкъа кельди: я лянет мында, 

Я бахтлы яшайыш юртумыз — Къырымда. 

Козь огюнъде — дюнья, козь огюнъде — топракъ. 
Огюнъде — такъдир ве Ватанынъ — сен бакъ! 


30.08.1965 с. 
(Аблязиз Велиевнинъ терджимеси) 


Юрий Османов атта Къызылкъумдаки Бессопан, Якъутыстандаки 
Табага лагерлеринде, Благовещенсктеки махсус сиясий махбюслер 
ичюн ихтисаслаштырылгъан психиатрия хастаханесинде отур- 
гъанда да, къырымтатар халкъынынъ озь Ватанына къайтарылмасы 
ичюн курешмектен вазгечмеди. Бу куреште о, несир ве назмнынъ 
тесирли силяларындан да буюк усталыкънен файдаланды. Шаир 
эмин эди ки, халкъ озь арзу-умютине иришеджек ве юз бинълер- 
нен къырымтатарнынъ куреши гъалебенен екюнленеджек. Та 1968 
сенеси о, озюнинъ «Сонъки сёз» («Последнее слово») деген шии- 
ринде шойле язгъан эди: 


Келеджек майысны ачыкъ корем мен: 
Халкъымыз къайтаджакъ тувгъан юртуна. 
Урулгъан, яралы, лякин сагъ аскер 
Тыпкъы шай къайта. Енъиле фуртуна. 


(Аблязиз Велиевнинъ терджимеси) 


Шаирнинъ иджадында 1984—1985 сенелери Якъутыстаннынъ 
Табага лагеринде язгъан «Индиранынъ олюмине» («На смерть 
Индиры») дестан-монологы айрыджа ер тута. Инд халкъынынъ 
садыкъ къызы Индира Гандининъ эляк олувы мунасебетинен ярат- 
къан бу эсеринде Юрий Османов атта озь олюмини кунь-эвельден 
язды: 


Оладжакъ шей олды! Йылнынъ сонъунда 
Олюмнен битти ниает авджылыкъ. 
Кираджылар япты кенди ишини, 
Айтынъыз, бу душман ишими?.. 


(Аблязиз Велиевнинъ терджимеси) 


243 


244 


Юрий Османовнынъ деерли бутюн эсерлери девирнинъ актуаль 
меселелерине багъышлап язылгъандыр. «Къырымтатар яшлар бир- 
лиги»нинъ азалары Марат Омеров, Амза Умеровларны Ташкентте 
махкеме япып, укюм чыкъарылгъан сонъ олар махкеме залындан 
апске алып кетилеяткъанда шу ерде булунгъан къызлар: «Булар 
акъикъий къараманлар», — деп оларнынъ аякълары тюбюне чечек- 
лер аткъанларыны Юрий Османов озюнинъ «Аранъыздан кимдир 
къолун юксек котерди...» («Среди вас высоко кто-то руку поднял») 
шииринде тасвирлеген эди: 


Укюм чыкъарылды, 
Къайгъыдан зал сусты. 
Кимдир козьяш тёкти, 
Конвой биле пысты. 
Судья санки дерсинъ 
Йырткъыч джанавар, 
Прокурор арт къапыдан 
Кетмеге ёл арар. 
Кимдир атты кокке 
Буюк гульдесте. 

Бу — баарь муждеси, 
Азатлыкъ сеси. 
«Халкънынъ огъланлары! 
Миллеттен селям!» 
Къатып къалды конвой 
Еринде шу ань. 

Эсли майор бирден 
Четке тюкюрип, 
Гуллерни ёгъурды, 
Къычырды окюрип: 
«Мытлакъ джезаларым 
Мен эпинъизни!» 
«Буны халкъ бердими? 
О да къапалыр. 
Аранъыздан кимдир эль котердими?» 
Кимнинъдир элинде 
Къан киби гуллер. 
Конвой узеринден 
Адамлар кулелер. 

— Буны халкъ унутмаз! 


«Биз юрткъа къайтырмыз!» 
«Огге, аркъадашлар!» 
«Эр кеске айтырмыз!» 
«Чыдамлы олунъыз, 
Джесюр йигитлер!» 
«Къаралайыджыгъа 
Олсун лянетлер!..» 
Баарьге чыкъармыз, 
Олунъыз эмин — 
Сизге де укюм 
Окъулыр, билинъ! 


(Аблязиз Велиевнинъ терджимеси) 


Иште, миллий арекет фаали, курешчи-шаир Юрий Османов 
шойле бир инсан эди. Онынъ эки дефа къараманымыз Аметхан Сул- 
тан акъкъындаки «Учь корюшюв» («Три встречи») очерки, салмакълы 
эки къысымдан ибарет «Орман масалы» («Лесная сказка») монумен- 
таль поэмасы эдебиятшынасларнынъ айрыджа талилини беклей. 
Муэллиф бу поэманынъ «Яшлыкъ» ве «Джесюрлик» деп адланды- 
рылгъан эки къысмыны язып къалдырды. Лякин «Президент» серле- 
валы екюнлейиджи учюнджи къысмыны битирип етиштирмеди. 

Юрий Османов айны вакъытта терджиме саасында да озюни 
косьтеребильди. О, классик эдиплеримиз Бекир Чобан-заде, Амди 
Гирайбай, Шевкъий Бекторелернинъ бир сыра эсерлерини рус 
тилине чевирди. Юрий Османов Бекир Чобан-заденинъ 100 йыллы- 
гъына багъышлангъан мерасимде о, «Къырымтатар шиириетини рус 
тилине терджиме этювдеки базы проблемалар акъкъында» мевзу- 
сындаки ильмий марузанен чыкъышта булунгъан эди. 

2008 сенеси Акъмесджитте нешир олунгъан Юрий Османовнынъ 
«Къырым — меним Ватаным» («Крым — Родина моя») адлы эде- 
бий эсерлер джыйынтыгъына эдипнинъ 160-къа якъын шиир, поэма, 
очерк ве марузалары кирди. Бутюн бу эсерлер Юрий Бекировичнинъ 
эдебият саасында насыл бир истидат саиби экенини косьтере. Эгер 
о эсерлер ана тилимизге терджиме этилип чыкъарылса, окъуйыджы- 
лар Юрий Османовнынъ эдебият саасында да озь ёлу, озь сеси, озь 
бакъышы, озь фельсефеси, озь усталыгъы олгъаныны корер ве онъа 
мунасип къыймет кесер эдилер. 

ИСМАИП КЕРИМОВ — 
ЯЗЫЙПЖЫ, АПИМ ВЕ ОПЖА 


(2005 сенеси алимнинъ 50 йыллыгъы мунасебетинен 
Къырым муэндислик-педагогика университетинде 
отькерильген ильмий конференцияда япылгъан маруза) 


Аятта, табиатта эр шей — базысы белли, базысы белли олмагъан 
къанунлар эсасында олып кече, дейлер. Теэссюф ки, бу даа кереги 
киби огренильмеди, о шейлернинъ къанунийлиги толусынен эсаслан- 
дырылмады ве исбатланмады. 

Меселя, бугунь огюмизде отур- 
гъан достумыз, урьметли алимимиз 
Исмаил Керимовны алайыкъ. Онынъ 
1955 сенеси догъгъаны, мектепни, 
сонъра институтны битирип оджалыкъ 
япкъаны, намзетлик, докторлыкъ дис- 
сертацияларыны къорчалагъаны бир 
тюрлю исбат талап этмей. Лякин алим- 
нинъ омюринде базы бир тесадюфлер 
бар ки, нечюн бойле олгъаныны шах- 
сен мен анълатмакътан аджизим. 

Эр бир инсаннынъ бир де-бир тыл- 
сымлы ракъамы ола. Буны чокъ адам- 
лар бельки де биледирлер. Лякин 
Исмаил Керимов онынъ ичюн къайсы 
ракъам тылсымлы экенини билеми Исмаил Керимов. 
экен, аджеба? Мен там айта билем ки, 
бу — 33 ракъамыдыр. Биринджиден, бу — чифт ракъам, астрономи- 
яда оны теразе киби мувазанат туткъан ракъам, дейлер. О, инсанны 
даима сагъгъа, солгъа дегиль де, дос-догъру, макъсаткъа таба алып 
кете. Бакъынъыз: Исмаил Керимов бундан тамам 33 йыл эвельси, 
яни 1972 сенеси, мектепни битирди. 33 йыл эвельси Низамий адына 
Ташкент девлет педагогика институтына окъумагъа кирди. 33 яшында 
экенде, яни 1988 сенеси, намзетлик диссертациясыны язып битирди, 
озюнинъ мустакъиль «Теренлик» китабыны чыкъарды, «Ленин бай- 
рагъы» газетасында «Умер Ипчи ве бедиий эдебиятымыз акъкъында 
базы фикирлер» адлы интервьюсы басылды. Бундан 33 йыл эвельси 
айны газетада матбуатымызнынъ тарихына багъышлангъан сал- 
макълы макъалеси дердж олунды. Къыскъасы, 33 — бу инсангъа эр 


вакъыт мувафакъиет, енъиш, бахт кетирген ракъамдыр ве бунынъ- 
нен багълы даа бир чокъ меракълы фактларны кетирмек мумкюн. 
Пек чокъ эдиплернинъ бойле «бахтлы» ракъамлары олгъан. 

Кечкен асыр 70-нджи сенелерининъ сонъу — 80-нджи сенелери- 
нинъ башында къырымтатар эдебиятында Шукри Аппазов, Решид 
Мемиш, Айше Кокиева, Сабрие Сеутова, Гульзар Дерменджи, 
Венера Ибраимова, Наджие Аметова, Юнус Къандымов киби яшлар 
пейда олдылар. Истидатлы къалемлер арасында Исмаил Керимов 
да бар эди. О вакъытта биз бу генчни, эсасен, шаир оларакъ бильген 
Эдик. 

1982 сенеси бу эдиплернинъ эсерлеринден тертип этильген 
«Къарылгъачлар» адлы джыйынтыкъ дюнья юзю корьди. Китапкъа 
Исмаил Керимовнынъ да 13 шиири кирген эди. 


Джандан истек — арзуларым юрегинъе тёшерим, 
Ашыкъ Умер гемисинде излеринъе тюшерим. 
Кучьлю севги озенинде башым иле чёкерим, 

Бир эйи бакъышынъа джаным къурбан — 


дей шаир. «Кучьлю севги озенинде» башы иле чёккен муэллиф наз- 
миеттен четлешип, несирге кечти ве энди икяелер, повестьлер язып 
башлады. Генч иджаткярнынъ «Чатышув», «Янгъын» серлевалы 
икяелерини, «Ким къабаатлы» повестини 1985 сенеси басылып 
чыкъкъан «Фесильген къокъусы» китабындан окъугъандырсынъыз. 

Аятта инсанда: «Ким олсам экен?» — деген суаль догъа. Иште, 
бойле вакъытта теразенинъ анги тарафы басса, о ёлнен де кетесинъ. 
Исмаил бельки яхшы шаир я да несирджи олур эди. Бунъа шубе- 
ленмейим, чюнки омюрде ойле бир къанун бар: истидатлы адам эр 
саада истидатлыдыр. Лякин илле бир саа озюне зияде чеке. Исмаил 
Керимовда да шай олды. О, зияде илимнен меракъланды, ве бу саа 
шаирликни, несирджиликни енъди. Онынъ бу куньгедже чыкъкъан 
йигирмиге якъын китабы, 200-ден зияде макъалеси бунынъ исбаты- 
дыр. 

Энциклопедик бильгиге малик олгъан бу инсанда о къадар кучь, 
гъайрет, такъат бар ки, бунъа тек сукъланмакъ ве машалла демек 
мумкюн. Исмаил Керимов университетнинъ энъ буюк кафедрала- 
рындан бирине ёлбашчылыкъ япув, студентлер ве аспирантларгъа 
дерс берюв, Ильмий-тедкъикъат меркезине ёлбашчылыкъ япувнен 
бир сырада чокътан-чокъ ильмий ишлер язмагъа, классик эдебия- 
тымызнынъ тоз басып къалгъан, дюньянынъ дёрт бир буджагъына 

сачылып кеткен вариетимизни чешит мемлекетлернинъ кутюпхане- 
леринден, архивлеринден тапып, халкъымызгъа къайтарув огърунда 
акъраны олмагъан иш алып бара. Мен эминим, Исмаил Керимов 
эдебиятымыз, медениетимиз ичюн чокъ иш япты, лякин япаджакъ 
энъ муим ишлери даа огде. 

Профессор Керимовнынъ кене бир къыйметли тарафыны къайд 
этмек истейим: о — аджайип натыкъ. Исмаил оджа Къырым, Укра- 
ина, Русие, Тюркие, Швеция, Алмания, Голландия ве даа бир чокъ 
тыш мемлекетлерде отькерильген халкъара конференцияларда, 
симпозиумларда, тёгерек масаларда озь чыкъышларынен омюрле- 
ринде чокъ шейлерни корьген, эшиткен нидже-нидже алимлерни, 
илим эрбапларыны дефаларджа айретте къалдырды. Бундан тамам 
учь ай эвельси Берлинде олгъан корюшювлерде мен бунынъ шааты 
олдым. 

Мен филология илимлери докторы, профессор Исмаил Асан огъ- 
луна сагълыкъ-селяметлик, иджадий ишлеринде мувафакъиетлер 
тилейим. Алла онъа узун омюр берсин де, бутюн япмагъа истеген 
ишлерини сонъуна чыкъармакъ къысмет олсун. 


2005 с. 


ШИИРИЕТИМИЗ БАГЬЧАСЫНОАН БИР ПЕМЕТ 


(Фера Сеферованынъ «Къырымтатар шиириетинде 
аньаневийлик ве янъылыкъ» китабына язылгъан кириш сёз) 


Чокъ асырлыкъ къырымтатар назмиети умумтюрк эдебияты ала- 
нында озюне хас айрыджа бир ер тута. 

Сонъки девир къырымтатар шиириети объектив себеплерден 
отьрю эвельки девирдекинден эм тиль, эм гъае ве мундеридже, эм 
де севиеси джеэтинден баягъы фаркъ эте. Онъа бакъмадан, хусу- 
сан, уйкен несиль шаирлеримизнинъ иджады дикъкъаткъа ляйыкъ- 
тыр. Лякин сонъки девир иджаткярларымыз да эдебиятымызнынъ 
хазинесине озьлерининъ мунасип исселерини къоштылар ве къош- 
макъталар. 

Аджеба, та кечкен асырнынъ йигирминджи сенелеринде эдеби- 
ятымызгъа келип кирген Эшреф Шемьи-задеден тутып, бугуньде 
иджат этмекте олгъан яш несиль арасында, бедиий джеэттен алсакъ, 
насыл янъылыкъ, насыл озьгюнлик, насыл фаркъ бар? 


Филология илимлери намзети Ф. Сеферова ве А. Велиев 
Тюркиенинъ Сапанджа шеэринде къырымтатар эдебиятына 
багъышлангъан симпозиумда. 


Бу меселе эдебиятшынасларымыз тарафындан кениш огрениль- 
меди, талиль этильмеди, демек мумкюн. 

Сонъки йылларда эдебиятымызгъа Адиле Эмирова, Исмаил 
Керимов, Шевкет Юнусов, Тимур Усеинов, Нариман Сеитягьяев, 
Нариман Абдульваапов киби бир сыра профессиональ эдебиятшы- 
насларымызнынъ келип кирюви нетиджесинде буз еринден кочьти. 
Бу саада баягъы бир ишлер япылып башланды. Юкъарыда сайып 
кечкен алимлеримиз сырасына кене бир истидатлы, озьгюн иджат 
саиби, филология илимлери намзети, доцент Фера Сеферованы да 
къошмакъ истеймиз. 

Фера Асановна къырымтатар несирджилиги боюнджа бир сыра 
салмакълы ильмий эсерлер дердж эттирди. Бу джеэттен онынъ «ХХ 
асырнынъ 60—80-нджи сенелериндеки къырымтатар несирининъ 
ахлякъий идеаллары» монографиясы, хусусан, дикъкъаткъа ляйыкъ- 
тыр. «Къырымтатар шиириетинде аньаневийлик ве янъылыкъ» деп 
адландырылгъан янъы китабы — Фера оджанынъ невбеттеки джид- 
дий иджадий ишидир. Къолязманен таныш олгъан Украина тасиль ве 
илим назирлиги бу къулланманы алий окъув юртларынынъ юкъары 
курс студентлери ичюн земаневий къырымтатар эдебиятындан дер- 
слик оларакъ файдаланмагъа ресмий суретте тевсие этти. 

Китапнынъ къыймети неден ибарет? Муэллиф Эшреф Шемьи-за- 
деден тутып, бугуньки шаирлеримизге кельгендже он эки иджаткяр- 
нынъ назм эсерлерини айры-айры талиль эте. Оларнынъ шиирлери, 
дестанларындаки озьгюнлик, дегерликлер неден ибарет олгъаныны 
мисаллер эсасында косьтере. Эр бир шаирнинъ иджадыны огренюв 
боюнджа аит суаллер, вазифелер ве файдаланмакъ ичюн эдебият 
джедвелини бере. 

Алий окъув юртлары филология факультетлерининъ юкъары курс 
студентлери, яш алимлер, эдебият оджалары ве, умумен, шиириет 
мухлислери бу китапта Эшреф Шемьи-заде, Сеитумер Эмин, Юнус 
Темиркъая, Черкез-Али, Риза Фазыл, Нузет Умеров, Иса Абдураман, 
Шерьян Али, Аблязиз Велиев, Шакир Селим, Айше Кокиева, Юнус 
Къандым киби он эки шаирнинъ иджадынен таныш олабилелер. 

Занымызджа, бу эсер эдебиятшынаслыгъымызгъа къошулгъан 
къыйметли бир исседир ве, иншалла, муэллиф озь араштырувла- 
рыны девам эттирип, бу ишни даа да кенишлетир. Онъа бу саада 
буюк мувафакъиетлер тилеймиз. 


2011 с. 


АВЕСКЯР КЪАЛЕМЛЕР 
ИДЖАДЫНДАН 


ТАКЪПИТКЕ ПЯЙЫКЪ ОМЮР 


«Сайгъылы редакция! Мен бу мектюбимни кимге язаджагьымны 
бильмейим, чюнки редакцияда таныгъан-бильген адамым ёкъ. Лякин 
чокъ йыллардан берли виджданым мени пек къыйнай. 

1944 сенеси бизни Къырымдан сюргюн эткенлеринде, мен 13 
яшында бала эдим. Пек яхшы хатырлайым. Танъда аскерлер юкъ- 
удан уянтып, чыплакъ, ялынаякъ алда машиналаргъа юклегенде, 
хусусан, аналар ве къартаналарнынъ агълагъанлары аля даа къу- 
лакъларымда чынълай ве козь огюмден кетмей. О девирде мал 
ташыгъан вагонларда аналарнынъ, къызларнынъ Ватан акъкъында 
уйдургъан йыр ве бейитлери пек аджыныкълы эдилер. Оларгъа къо- 
шулып, мен де бир къач бейит уйдургъан эдим. 

Озьбекистангъа келип тюшкен сонъ чокъ къыйынлыкълар корь- 
дик. Бабам ве къардашларым 1945 сенеси ачлыкътан ольдилер. Мен 
не къадар къыйынлыкълар корьсем де, уйдургъан бейитлеримни 
гъайып этмедим. Хусусан, ачлыкъ чеккен вакъытларымда оларны 
окъуп, бир даа Къырымны корьмек къысмет олурмы экен, деп агълап 
юре эдим. Чокъ шукюр, ольмедим, сагъ къалдым. Лякин Ватан сев- 
гиси сёнмей экен. Беитлер язувны токътатмадым. Мына, арадан 45 
йыл кечти, мен эп язам. Тувгъан Къырымны, онынъ байыр ве чёлле- 
рини, чайыр ве къырларыны, денъиз ве далгъаларыны язам. Сизге 
та Къырымдан чыкъарылгъанда «Сагълыкънен къал, Къырым!» ве 
сонъундан язгъан «Истерим» деген манзумелеримни ёллайым. 

Самимий селямнен, 
Нурий Мустафаев. 

Меним адресим: УССР, Херсон виляети, Геническ районы, Новоа- 

лексеевка ст., Олимпийская сокъагъы, 1. 


251 


252 


Р.5. Мен Къырымда татар мектебининъ учь сыныфыны битирдим. 
45 йылдыр, татар грамматикасыны корьмедим. «Ленин байрагъы» 
газетасы чыкъкъан куньден башлап, оны мунтазам алам ве окъуйым. 
Эгер грамматик янълышларым олса, тюзетип язарсынъыз. Мен озен- 
башлым, онынъ ичюн тилим бираз Озенбашкъа чеке. 


Бу мектюп «Ленин байрагъы» редакциясына бундан 14 йыл 
эвельси, 1988 сенеси ноябрь 22-де, кельген эди. Нурий агъа ёлла- 
гъан шиирлернинъ бириси — «Сагълыкънен къал, Къырым!» — 
газетамызда басылды. «Истейим» адлы экинджи манзумесинде исе 
шойле сатырлар бар: 


Чокъ йыллар къыбладан эсмеди бир ельчик, 
Денъизде далгъалар бермеди ич кечит. 
Асретлик диярым арзумны сен эшит, 
Ватангъа къайтмагъа истерим мен бугунь. 


Энди анълагъанынъыз киби, юкъарыдаки сатырларнынъ муэл- 
лифи — бугуньде халкъымызгъа белли олгъан Къырымнынъ сабыкъ 
муфтиси, «Янъы дюнья» газетасынынъ фааль муэллифи аджы 
Нурий Мустафа огълудыр. 

Нури агъа якъында 70 яшыны толдурды. Яш бала экенде, Анди- 
жан виляетининъ Шахрихан шеэрине тюшкен Нурий, бабасы, къар- 
дашлары ачлыкътан ольген сонъ «Атлас» токъумаджылыкъ фабри- 
касына шегирт оларакъ ишке кирип, он йыл анда чалышты. Айны 
вакъытта озьбек мектебинде тасиль алды. Орта мектепни битирген 
сонъ Андижан къуруджылыкъ техникумында окъуп, зенаат саиби 
олды. «Атлас» фабрикасында динге сарылгъан адамлар чокъ экен- 
лер. Яш Нурийнинъ ислям динини мунтазам кутьмесине чокъ джеэт- 
тен олар себепчи олгъанлар. Бойлеликнен, йигит ораза тутып, намаз 
къылып башлай. 

— 1949 сенеси койдешимиз, демирджи Неметулла агъагъа къат- 
нап, Къуран огренмеге башладым. Лякин о, язмагъа бильмей эди. 
Мен дегирменкойлю Гурдюм Амит деген оджагъа къатнап, язмагъа 
огрендим. Аллахнынъ рахметинде олсунлар, бу эки инсан манъа 
арапча окъумакъ ве язмакъны огреттилер, — дей Нурий агъа. 

Нурий Мустафаев 1965 сенесинден башлап миллий арекетке къо- 
шулгъан. Джеппар Аким, Бекир Османов, Мухсин Османов, Абду- 
реим Аблякимов, Рустем Халилов, Ремзи Аблаев, Сеитяя Билялов, 


Осман Османовларнен бирликте бу эснада иш алып баргъан. 1968 
сенеси биринджилер сырасында докъуз джанлы аилесинен Къы- 
рымгъа кочип кельген, лякин мында ерлешмекнинъ имкяны олма- 
гъан. Бойлеликнен, Нурий агъа Херсон виляетининъ Новоалексеевка 
къасабасына барып ерлешмеге меджбур олгъан. Миллий арекеттеки 
фаалиетини токътатмай, девам эттирген. 

Къырымгъа тюрклер кельгенини эшиткен Нурий агъа 1994 сенеси 
Акъмесджитте тюрк оджасы Хашым Кескинни тапа, бир йыл дева- 
мында онъа къатнап окъуй. Сонъра Хашым оджанынъ тевсиесинен 
оны Акъмесджиттеки Фонтаны къасабасынынъ джамисине имам 
этип тайинлейлер. Бу ерде Нурий агъа балаларгъа дин дерслерини 
алып бара. 

1995 сенесининъ ноябрь айында ярымадамызда мусульман- 
ларнынъ биринджи Къурултайы отькерильди. Анда Нурий Муста- 
фаев Къырым муфтиси оларакъ сайланды. Дёрт йыл бу вазифеде 
чалышты, бир сыра халкъара ильмий конференцияларда, симпо- 
зиумларда иштирак этти. 

Нурий эфенди чокъ йыллардан берли газеталарымызда, шу 
джумледен «Янъы дюнья»да, ислям дини, урф-адетлеримиз, тер- 
бие, ахлякъ мевзуларында чокътан-чокъ макъалелер бастырды ве 
бу муим ишни девам эттире. Былтыр онынъ «Ислям диний ильми- 
халы» деген салмакълы китабы дюнья юзю корьди. Бу куньлерде 
кене бир янъы китабы чыкъмакъ узьре. 

— Ватан, сюргюнлик акъкъындаки ве диний мевзулардаки шиир- 
леримни топлап, джыйынтыкъ чыкъармакъ ниетим де бар, — дей 
Нурий агъа. 

Затен о, шиир язмакъны девам эттире. Оларнынъ чокъусы — 
диний мевзулардаки эсерлердир. 

Мекке-и-Мукерремеге ёл ачылгъан сонъ, Нурий агъа ильки ватан- 
дашларымыз сырасында аджылыкъкъа барып кельген инсанлары- 
мыздан биридир. 

Нурий Мустафаевнинъ назмиеттеки фаалиети не дередже про- 
фессиональ экенини косьтермек ичюн, окъуйыджыларны онынъ эки 
шииринен таныш этмек истейим. 

Аджы Нурий эфенди 
Акъикъат сёнмез 


Нидже ёллар бозулыр, копюр йыкъылыр, 
Нидже чечеклер солар, гуллер сарарыр. 
Нидже-нидже мейвалар ерге тёкюлир, 

Тек аджайип Дженнетинъ сёнмез, Аллахым. 


Нидже дере, озенлер сувуны чекер, 
Йыкъылыр нидже сарай, тарихий ерлер. 
Сёне нидже мекянлар, оларакъ мезар, 
Сёнмез асла сенинъ кошкинъ, Аллахым. 


Нидже дагълар, ташлар янар ве сёнер, 
Нидже улемалар, алимлер сёнер. 
Нидже юзйыллыкълар, заманлар сёнер, 
Муджизе Къуранынъ сёнмез, Аллахым. 


Нидже виляетлер, девлетлер сёнер, 

Нидже къурт-къырмыскъа, джанлылар сёнер. 
Акъикъат кельгенде, акъсызы сёнер, 

Машер куню чырагъынъ сёнмез, Аллахым. 


Битеджек булутлар, йылдызлар сёнер, 
Исрафиль сюр, десе кок юзю энер. 
Магъфирет ягъмурынен ешерир эр ер, 
Эбедий аятынъ сёнмез, Аллахым. 


Чаренъ бармы? 


Аддинъден ашма, эй, инсан, ольмемеге чаренъ бармы? 

Сёнген пытакъ чечегидай, солмамагъа чаренъ бармы? 

Ич алданма мулькке, малгъа, етмек истесенъ кемалгъа, 

Татлы джанынъ эманеттир, бермемеге чаренъ бармы? 

Дюнья фаний, оны сен биль, омюрде тек эйилик къыл, 

Якъасы ёкъ, енъсиз кольмек киймемеге чаренъ бармы? 
Къайдан кельдинъ бу дюньягъа — биль, ибадет къыл Мевлягъа, 
Тенешир ве мусаллагъа минмемеге чаренъ бармы? 

Эр даим юр халкъ изинден, Раббинъи айт эр сёзюнъде, 


Дёрт муминнинъ омузында кезмемеге чаренъ бармы? 

Бу ёл сенинъ сонъки ёлунъ, ярдым бермез къызынъ, огълунъ, 
Саллан-саллан къабристангъа кетмемеге чаренъ бармы? 
Къабир азыр сенинъ ичюн, сенде ёкъ эвельки кучюнъ, 
Чырагъы ёкъ мекянынъа кирмемеге чаренъ бармы? 

Ахрет ичюн ильки мекян, къасабанъ, коюнъ къабристан, 
Рахимни кене Рахмандан сормамагъа чаренъ бармы? 


Нурий Мустафаевнинъ риджасынен онынъ бир сыра шиирле- 
рини неширге азырлап, редактирледим. Ниает, Нурий эфендининъ 
чокъ йыллыкъ арзусы омюрге кечти. 2007 сенеси о, озь шиирлерини 
джемлеп, «Уян, къардаш!» адлы джыйынтыгъыны чыкъарды. 

Нурий агъа яшы етмиштен кечкенде, университетнинъ филоло- 
гия факультетине окъумагъа кирди. Тасилини битирмеге бир къач 
ай къалгъанда, амансыз хасталыкъ бу аджайип инсанны арамыздан 
эбедий алып кетти. Алланынъ рахметинде олсун. 


2002—2014 сс. 


АПТЫН ТОТПАНМАЗ 


Халкъымызда «алтын тотланмаз» деген лаф бар. Бу, акъикъатен 
де догъру. О, дымда, сувда, балчыкъта — къайда ятмасын, эписи 
бир тотланмай. Демек, озь къыйметини 
джоймай. Бу алямет акъикъий истидат 
саибине де аит, демек мумкюн, чюнки 
иджаткъа джиддий янашкъан, озь узе- 
ринде кереги киби чалышкъан, язгъан 
эсерлерини турмадан джулялап бар- 
гъан шаирнинъ эсерлери де тотланма- 
гъан алтынны анъдыра. 

Шаирликке дава этмеген, лякин 
гъает талапчан иджаткяр Абляким 
агьа Джемилев иште бойле инсан. 
О, алтмыш секиз йылдан берли шиир 
яза, лякин оларны бастырмагъа ашы- 
къмай, аксине, бедиий сатырларыны х 
текрар-текрар ишлей. 

Бундан 15—16 йыл эвельси Таш- 
кентте Абляким агъанынъ «Чатыр- Абляким Джемилев. 

дагъ» деген бир шиирини окъуп, пек бегенген эдим. «Разы олсанъыз, 
газетагъа бастырайым», — сёзлериме муэллиф: «Ёкъ, оны даа 
ишлемек керек», — деген эди. Шай да шиир дюнья юзю корьмеди ве 
архивимде ятты. 

Бундан бир къач кунь эвельси Абляким Джемилев 50 йыл дева- 
мында язгъан шиирлер джонкини манъа кетирди. Ичинде иште о 
«Чатырдагъ» шиири де бар экен. Тенъештирип бакътым ве шаир 
озь иджадына не дереджеде талапчан экенине къандым. Мына, акъ- 
икъий иджат адамы насыл олмакъ керек. 

Абляким агъанынъ шиирлерини музыка динълеген киби окъуй- 
сынъ. Оларда аэнклик, ольчю, миллий озьгюнлик, образлар — эписи 
еринде. Тиль зенгинлиги акъкъында айтмайым. Муэллиф зиядеси- 
нен тувгъан кою, якъын адамлары, силядаш достлары, оларнынъ 
такъдири, ифтиранен Урал дагъларына тюшкен яш къызлар, къарт 
адамлар, осьмюрлер насыл аджыныкълы алда булунгъанлары, 
Ватанымыз Къырымнынъ аджайип табиаты, севги ве садыкълыкъ 
акъкъында эеджанланып яза. Занымджа, шунынъ ичюн де онынъ 
шиирлери бойле самимий. 

Абляким Джемилев 1922 сенеси майыс 1 куню Судакъ райо- 
нынынъ Отуз коюнде догъды. Орта мектепни, сонъра алий окъув 
юртуны битирди. Муаребе йыллары Абляким агъа Ватаннынъ ава- 
лесинен душман ичинде гизли хызмет этти, сонъра дженк мейдан- 
ларында олды. Абляким Джемилев полковник рутбесинедже коте- 
рильди, онларнен орден ве медальнен мукяфатланды. 

Зенааты боюнджа бухгалтер олгъан Абляким агъа дженктен сонъ 
Уралда, сонъра 30 йыл девамында Самаркъанд геология бирлеш- 
месинде баш бухгалтер вазифесинде чалышты. 1994 сенесинден 
берли Къырымда, Акъмесджитте яшай. 

Авескяр шаирде иджаткъа авеслик эрте уянды. О, 12—13 яшын- 
дан манзумелер язып башлагъан. Биринджи шиирини дженктен эвель 
шаир Решид Мурат редактирлеп, «Яш ленинджелер» меджмуасында 
бастыргъан. О вакъытта Абляким яш языджыларнен отькерильген 
корюшювлерде Эшреф Шемьи-заде, Абдуреим Алтанълы, Макъсуд 
Сулейман киби шаирлеримизнен таныш олгъан. 1943 сенеси Крас- 
нодарда арбий госпитальде Шамиль Алядиннен корюшкен. Арадан 
40 йыл кечкен сонъ мен Шамиль агъанен Абляким агъаны Ташкентте 
текрар корюштирмеге себепчи олдым. 

Авескяр шаир озь иджады акъкъында Эшреф Шемьи-заденинъ 
фикрини бильмек ичюн, 1957 сенеси онъа озь шиирлерини ёлла- 
гъан. Абляким агъа мектюбине джевап алгъан куню мен де анда 


эдим. Белли шаиримиз яш къалем саибине сыджакъ сёзлер язып, 
онынъ эсерлерине юксек къыймет кескенини шахсен озюм окъугъан 
эдим. 

Ниает, Абляким агъа озь эсерлерини бир ерге топлап, айры 
джыйынтыкъ шеклинде чыкъармагъа джурьат эткен. Къолязма- 
ларны манъа берир экен: «Санъа эманет, мукъайт ол, дикъкъатнен 
бакъып чыкъ, санъа ишанам», — деди. Бунынънен муэллиф меним 
бойнума агъыр юк юкледи. Мен шиирлерни дикъкъатнен окъуп, 
редактирледим, «Къальп араретинен язылгъан шиирлер» серле- 
васы астында мукъаддеме яздым. Ниает, бир къач ай кечер-кечмез, 
«Юрек седасы» деген дюльбер шиирий джыйынтыкъ дюнья юзю 
корьди. Мен китапнынъ бир къач нусхасыны алып, Абляким агъаны 
къувандырмакъ ичюн эвлерине ашыкътым. Къапыда онынъ омюр 
аркъадашы кедерли назарнен къаршылап алды. 

— Мерьем апте, хайырлысымы? — дедим онынъ гъамлы чере- 
сине бакъып. 

— Абляким агъанъ агъыр хаста. Бир къач куньден берли агъы- 
зына бир шей алмай, лаф-сёз ёкъ. 

— Эр альде мен кирейим, — деп разылыкъ сорадым. 

— Эбет, кир, — деди Мерьем апте. 

Ичериге кирдик. Даа якъында сексен яшыны толдургъан Абляким 
агъа, диваргъа тараф чевирильген, сес-солукъсыз ята. 

— Абляким, Аблязиз кельди! — деди Мерьем апте сесини котерип, 
оны тюртеркен. Абляким агъа акъырындан башыны мен тарафкъа 
бурды, яваштан козьлерини ачты. Дудакълары къалтырады. 

— Абляким агъа! Китабынъыз чыкъты! Козьайдын! — дедим мен. 

Бир кереден хастанынъ чырайы денъишти, юзюнде насылдыр 
тебессюм пейда олды. Яваштан манъа таба элини узатты. «Мени 
къалдырынъыз», — деген киби ишмар этти. Мерьем аптенен бера- 
берликте Абляким агъанынъ башыны котерип, артына бир къач 
ястыкъ даяндырдыкъ. Муэллиф акъырындан китабыны элине алды, 
кулюмсиреп бакъты, кокюсине басып, «сагъ ол» деген киби башыны 
саллады. Сонъра яваштан лаф этип башлады. Бир пиала къадар 
портакъал шырасы ичти. 

— Аллагъа шукюр! — деди Мерьем апте кулюмсиреп. 

Шу китап хастагъа илядж киби тесир этти... 

Абляким агъа 92 яшында 2012 сенеси Акъмесджитте вефат этти. 


2002—2014 сс. 

Абляким Джемилев 
Чатырдагъ 


Ялыны къорчалап сувукътан, ельден, 
Чатырдагъ юкселип, кокке тирельген. 
Кунешли ялыны озюндже севген, 

Бу дагъгъа къыш куню булутлар эне, 
Баарьде Чатырдагъ тюрлене кене. 


Сыфаты денъише, денъише тени, 
Ёлджуны айбетлей хош серин ели. 
Безенип, йылмайып къаршылай сени, 
Сырлы Чатырдагъ — джильвели, дюльбер, 
Дженнетке ошагъан аджайип бир ер. 


Отлакълар отайгъан, ер санки макъат, 
Къавал чала чобан — кейф чата яш тат. 
Бойнузлы къараджа аваны къокълай, 
Янында вефадар ёлдашы отлай. 
Эбабиль сызгъырып, яйланы ёкълай. 


Бу ернинъ орькечли къаясы чап-чал, 
Кок, дерсинъ союнып, денъизге далгъан. 
Къаянынъ устюне къонып бир къартал, 
Шу аньде темаша севдасы олгъан: 
Дагъларны севмесенъ, корьгенинъ ялан. 


Алдынъда Алушта, сагъынъда Ялта, 
Солунъда Къарабий яйласы ята. 
Сыртынъда ем-ешиль къоджаман дагълар, 
Гурьлешип саркъкъанлар койлерге къадар, 
Койлернинъ четине ерлешкен багълар. 


Дагъларнынъ авасы дертлерге дерман, 
Суву — дагъ буллюри, шифалы, инан. 
Чечеги къокъулы, къокъулы алан. 

Акъ, енгиль пуслары тыпкъы бир керван, 
Ёлджуны дагъ беклей, кечикме, давран! 

Дагъларда оттилер белли йылларым, 
Кестирме ёл дегиль меним ёлларым. 
Дагьларда догьдылар сербест йырларым, 
Чет якъта асретлик отуна янып, 

Чет якъта юртумнынъ дагъыны анъладым. 


Ялта — Самаркъанд 
1975 с. 

МИЛЛИЙ МАТБУАТЫМЫЗ 


АСЫР ЙЫПНАМЕПЖИСИ 
(«Янъы дюнья» газетасынынъ 100 йыллыгъы мунасебетинен) 


«Янъы дюнья» газетасынынъ чыкъып башлагъанына 100 йыл 
толды. Меним омюримнинъ къыркъ йылы иште шу газетанынъ 
редакциясында кечти. Онынънен багълы чокъ къуванчлы ве кедерли 
куньлерим олды. Бугунь къыскъадан олса да, иште бу акъта икяе 
этмек истейим. 

Газета озь тарихы девамында чешит адларнен «Енъи дюнья» 
(1918—1929), «Янъы дюнья» (1929—1938), «Къызыл Къырым» 
(1938—1944), «Ленин байрагъы» (1957—1990), «Янъы дюнья» 
(1991 — бугуньге къадар) олып чыкъты ве шимди эски адынен нешир 
олунмакъта. Келинъиз, эвеля газетанынъ ильк чыкъып башлагъан 
деврине бир назар ташлап кечейик. 

«Янъы дюнья»нынъ темелини къойгъан биринджи муаррири 
Мустафа Субхи олгъан. Мустафа Субхи ким эди? О, бундан тамам 
135 йыл эвельси Тюркиенинъ Трабзон виляетининъ Гиресун шеэ- 
ринде ири чиновникнинъ къорантасында догъгъан. Ильк тасилини 
Суриеде алгъан, чюнки бу мемлекет о вакъытта Османлы импери- 
ясынынъ теркибине кире эди. Орта тасилини исе Эрзурумда, алий 
тасилини Истанбулда алды. Мустафа Истанбулда алий адлие мекте- 
бини битире. Сонъра Парижге кетип, эки йыл девамында Сорбонна 
университетинде социаль илимлер факультетинде озь бильгисини 
мукеммеллештире. Айны вакъытта анда чыкъкъан «Танин»(«Акс- 
седа») деген газетада озь макъалелеринен иштирак эте. Парижде 
диссертациясыны къорчалап, 1910 сенеси Тюркиеге къайта ве 
Алий тиджарий мектебинде ве оджалар институтында сиясий икъ- 
тисат боюнджа профессор оларакъ чалыша. Бу вакъытта о, «Хакъ» 
газетасында ве «Сервет-и фюнун» («Илим зенгинлиги») меджмуа- 
сында мунтазам суретте озь макъалелеринен чыкъышта булуна. 


1912 сенеси Миллий анаяса фыркъасыны тешкиль этювнинъ тешеб- 
бюсчилеринден бириси ола. «Ифхат» («Анълатув») газетасы бу 
фыркъанынъ меркезий нешири ола. Неширге М. Субхи баш муаррир 
этип тайинлене. 

1913 сенеси реакционерлер тарафындан Тюркиенинъ улу везири 
ольдюрильген сонъ мемлекетте репрессиялар башлана ве бутюн 
оппозицион фыркъалар, профсоюзлар эм де прогрессив газета ве 
меджмуалар ясакъ этиле. Юзлернен адам сырасында Мустафа 
Субхи де якъалана ве он беш йыл муддетке Синоп къалесине басты- 
рыкъкъа ташлана. 1914 сенеси о, бир такъым аркъадашларынен 
бастырыкътан къача ве Къырымгъа келип чыкъа. Прогрессив бир 
газета чыкъармакъ ниетинен Батумгъа кете. Лякин Биринджи дюнья 
дженкининъ башланувы онынъ ниетлерини ёкъкъа чыкъара. Душман 
мемлекетнинъ ватандашы оларакъ Субхини Калугагъа ёллайлар. 
Бу ерден де юзлердже арбий эсирлернен бирликте оны да Уралгъа 
авуштыралар. Анда Субхи заводда чалышыркен, тюрк эсирлери ве 
татар эм де башкъыртларнен таныш ола, олардан чокъ марксистик 
эдебиятлар ала ве бойлеликнен коммунистик арекетке къошула. 

1918 сенесининъ башында Мустафа Субхи Москвагъа келе ве 
анда Меркезий мусульман комиссариатынынъ ярдымынен тюрк-та- 
тар тилинде биринджи большевистик газета — «Енъи дюнья»ны 
чыкъарып башлай. 1919 сенесининъ мартында Москвада отькериль- 
ген Коммунистик Интернационалнынъ | Конгрессинде иштирак эте 
ве анда атешин нутукънен чыкъышта булуна. Конгресс озь ишини 
екюнлеген сонъ, Мустафа Субхи бир группа тюрк коммунист-интер- 
националистлеринен берабер Къырымгъа келе. Бойлеликнен, «Енъи 
дюнья» да энди Къырымда чыкъып башлай. Газетагъа Субхининъ 
озю муаррирлик япа. 

Бу вакъытта энди Тюркиеде де миллий-азатлыкъ арекети кучьлю 
къувет ала. Субхи Тюркиеге къайтмагъа ниетлене. Русиени ватан- 
дашлар дженки къаплап алгъан бу вакъытта о, ватангъа тек Орта 
Асия ве Иран аркъалы кетмек мумкюн олгъаныны анълай ве бу 
макъсаднен Ташкентке барып чыкъа, лякин о ерден де бир кереден 
Тюркиеге кетмек имкяны олмай. Тек 1920 сенеси бир группа аркъа- 
дашларынен Азербайджан аркъалы ватанына къайтып ола. Мегер, 
Тюркиеде оларны чокътан дикъкъатнен незарет эте ве беклей экен- 
лер. 1921 сенеси январь 28-ден 29-гъа кечер геджеси Мустафа 
Субхи 14 аркъадашынен Трабзонда якъалана, силясызландырыла 
ве моторлы къайыкъкъа юклеп, денъиз ичерисине алып кетиле ве 

эписи джанаварджасына ольдюриле, джесетлери денъизге чёктю- 
риле. 

«Енъи дюнья» исе Къырымда чыкъувыны девам эттире. Бу ерде 
о, ВКП(б) Меркезий Комитетининъ Къырым Меркезий Иджра Коми- 
тети ве Къырым профсоветининъ органы оларакъ озь фаалиетини 
девам эттире. Энди онъа белли къырымтатар эрбабы Мамут Недим 
муаррирлик япа. 

1893 сенеси Керчь янындаки Сараймен коюнде догъгъан Мамут 
Недим Тюркиеге кетип окъугъан, анда бир сыра дигер къырымлылар- 
нен, шу джумледен, Бекир Чобан-заденен де таныш олгъан. Тюркие- 
ден сонъ озь бильгисини мукеммеллештирмек ниетинен Алманиягъа 
кетип, Берлин университетинде икътисадият факультетинде окъуй, 
1920 сенеси ватанына къайтып кельген сонъ мында озь фаалие- 
тини гъает активлештире. Ерли матбуатта чешит саалар боюнджа 
сыкъ-сыкъ чыкъышта булуна. Йигирминджи сенелери къырымтатар 
зиялылары Мамут Недимнинъ матбуатта чыкъкъан макъалелерини 
гъает дикъкъатнен окъуй эдилер. 

Мамут Недим эдебиятчы оларакъ да медениетимизнинъ, эдебия- 
тымызнынъ, санатымызнынъ инкишафына буюк къайгъырувнен 
янаша, яш иджаткярларгъа устазлыкъ япа, языджыларымызгъа эр 
джеэттен къолтута, миллий эдебиятымызнынъ инкишаф джерья- 
нына гъает мукъайтлыкънен янаша эди. Газетагъа бойле адамнынъ 
ёлбашчылыкъ япувы бутюн зиялыларымызны шу неширге чекти. 

Мамут Недим газетагъа муаррирлик япкъан сенелери Вели 
Ибраимовнынъ чалышкъан деврине догъру кельди. Белли ки, Вели 
Ибраимов миллий девлетчилигимизни къавийлештирювни гъает 
къайгъыра эди. Эгер газетанынъ о йыллардаки санларыны саифе- 
лесенъиз, онда Асан Сабри Айвазов, Шевкъий Бекторе, Амет Озен- 
башлы, Осман Акъчокъракълы, Яя Байбуртлы, Абдулла Лятиф-заде, 
Бекир Чобан-заде, Умер Ипчи, Джафер Гъафар, Амди Гирайбай киби 
эдиплернинъ адларына сыкъ-сыкъ расткелирсинъиз. 

Мамут Недим рус, немсе, франсыз ве даа бир чокъ дигер тил- 
лерни яхшы биле, о тиллерден терджиме де эте эди. Лениннинъ бир 
сыра эсерлерини биринджи кере о, ана тилимизге чевирди. Эдип 
латин язысы эсасында къырымтатар тилининъ имлясыны мукем- 
меллештирюв ишинен чокъ огърашты. 1927—1929 сенелери оть- 
керильген имля конференцияларынынъ тешкилятчысы олды. 1929 
сенеси кечирильген невбеттеки имля конференциясында да о, эсас 
марузанен чыкъышта булунды. Ве эсас иши оларакъ 1920—1928 
сенелери «Енъи дюнья» газетасы эм де «Илери» меджмуасына 


баш муаррирлик япты. Ана юрту, тувгъан халкъы, кенди эдебияты 
ве медениети ичюн чокъ иш япкъан ве даа япабиледжек бу исти- 
датлы эдип ве тешкилятчы кечкен асырнынъ отузынджы сенелери 
ат ойнаткъан репрессияларнынъ къурбаны олып, 1937 сенеси ака- 
демик Самойлович, Бекир Чобан-заделернен бир куньде атып оль- 
дюрильди. 

Профессор Исмаил Керимов къайд эткени киби, «Енъи дюнья» 
акъикъатен де миллий медениетимизнинъ энциклопедиясыдыр. 
Газета 1929 сенесинден латиндже чыкъып башлады ве ады да «Янъы 
дюнья» деп денъиштирильди. 1938 сенеси июнь 9-дан о, «Къызыл 
Къырым» адынен нешир олунды ве 1944 сенесининъ майыс айына 
къадар шойле аднен чыкъты. Халкъымыз озь ватанындан вахший- 
джесине сюргюн олунгъан сонъ газета бутюнлей къапатылды. О 
вакъыткъа къадар чешит йылларда газетагъа Джафер Гъафар, Тей- 
фукъ Бояджиев, Веби Абилев, Амет Озенбашлы, Исмаил Сейфул- 
лаев, Джеппар Аким муаррирлик яптылар. 

1944 сенесининъ майыс 18-нден сонъ он учь йыл девамында ана 
тилимизде ич бир шей — не газета, не меджмуа, не китап чыкъты. 
Тилимиз, медениетимиз, санатымыз, эдебиятымыз ве атта миллети- 
мизнинъ ады да анъылмады, айтмакъ, язмакъ биле ясакъ этильди. 

Он учь йыллыкъ тенеффюстен сонъ, ниает, 1957 сенеси Таш- 
кентте ана тилимизде «Ленин байрагъы» ады иле газета чыкъып 
башлады. Миллий ансамбль мейдангъа кетирильди, сийрек олса да, 
китаплар нешир этильди, радио яйынлары эфирге чыкъты. 

«Ленин байрагъы» газетасынынъ биринджи саны 1957 сенеси 
майыс 1-де, чаршенбе куню А-З форматында дёрт саифе олып 
чыкъты. Шундан сонъ о, афтада учь кере чыкъып башлады. Газета- 
гъа дженктен эвель чешит йылларда «Янъы дюнья»да чалышкъан 
Абселям Ислямов — баш муаррир, Абдулла Дерменджи — месюль 
кятип вазифелерине тайинлендилер. О вакъытта муаррир муавини 
ёкъ эди. Бу вазифени де месюль кятип алып барды. Та Къырымда 
«Янъы дюнья» ве «Къызыл Къырым»да чалышкъан Раим Тынчеров, 
Юсуф Болат, Фетта Аким, Решид Мурад киби языджы ве журналист- 
лер газетагъа ишке кельдилер ве бу неширнинъ ишини девам эттир- 
дилер. Оларгъа ярдымджы оларакъ кечкен йыллар девамында осип 
етишкен янъы несиль векиллери келип къошулдылар. Сонъундан 
уйкенлернинъ ишлерини яшлар девам эттирдилер. 

«Ленин байрагъы» биринджи йылы 7500 нусхада чыкъты. Мен 
1968 сенеси Ташкент девлет университетининъ журналистика 
факультетини битиреджекте, бу газета боюнджа диплом иши яздым 

ве оны аля баагъа къорчаладым. Иште, шу вакъытта манъа редак- 
циянынъ кечкен он йыллыкъ тарихыны огренмек керек олды. О 
девирде топлагъан ве диплом ишимде къуллангъан фактлар эса- 
сында бугуньде энди баягъы ракъамларны кетирмек мумкюн. 

Газета толусынен абуне ёлунен даркъатыла, сатылышкъа чыкъа- 
рылмай эди. Тиражы 1958 сенеси — 8700, 1959 сенеси — 11000, 
1960 сенеси — 12000 нусхада олгъан. Газетанынъ 6 болюги бар эди: 
партия турмушы, санайы ве транспорт, кой ходжалыгъы, эдебият ве 
санат, информация ве мектюплер болюклери. 

О йылларда муарририет ишчи-койлю мухбирлернен пек сыкъы 
багъ тута эди. Нетиджеде, ерлерден чокъ мектюплер келе ве газе- 
тада олар гъает кениш айдынлатыла эди. Меселя, «Ленин байра- 
гъы»нда 1957 сенеси 976 хаберджининъ мектюби басылгъан олса, 
1967 сенесине келип, бир йылда 3149 мектюп кельген. Онынъ 2385 
данеси нешир олунгъан. 1967 сенеси партия турмушы болюгине 600 
(459 данеси дердж олунгъан), санайы ве транспорт болюгине 680 
(630 данеси басылгъан), кой ходжалыгъы болюгине 566 (485 данеси 
дердж олунгъан), эдебият ве санат болюгине 1001 (745 данеси 
басылгъан), информация ве мектюплер болюгине 302 (66 данеси 
нешир этильген) мектюп кельген. 

Газетанынъ эр бир болюгинде штатсыз болюк олып, эр бир штат- 
сыз болюкнинъ башы ве 10—13 адамдан ибарет болюк эйети мев- 
джут эди. Олар эр кварталда бир кере топлана, илериде япыладжакъ 
ишлерни музакере эте эдилер. Тек Озьбекистаннынъ 70-тен зияде 
нокътасында «Ленин байрагьы»нынъ даимий мухбирлер посты 
олгъан. Бойлеликнен, редакция озь окъуйыджыларынен гъает сыкъы 
багъ тута, штатсыз хаберджилерине бутюн байрамларда мектюп 
язып шахсен хайырлай тургъан. Газетанынъ баш муаррири Абселям 
Ислямов информация ве мектюплер болюгининъ башындан буны 
къатты незарет этип бармакъны талап эте ве о, тайпынмадан омюрге 
кечириле, шунъа коре абуне де йыл-йылдан арткъан. Ери кельгенде, 
шуны да айтмакъ истейим ки, 60-нджы сенелернинъ башында биз 
Ибраим Пашинен бу ерде таныш олдыкъ. Биз экимиз де санайы 
болюгининъ штаттан тыш болюгине кире эдик. О, озю чалышкъан 
ири панелли эв къуруджылыкъ заводынынъ ишлери акъкъында, мен 
35 бинъге якъын адам чалышкъан Ташкент токъумаджылыкъ комби- 
натынынъ омюринден макъалелер тешкиль этетургъанмыз. 

1965 сенесининъ майыс айындан газетанынъ колеми кенишле- 
тильди ве энди о, А-2 форматында чыкъып башлады. Редакция- 
нынъ штаты да арттырылды. Эвельден болюклерде Раим Тынчеров, 


Фетта Аким, Юсуф Болат, Решид Мурад, Таир Селим, Мамбет Алиев, 
Сеитасан Измайлов, Черкез-Али, Амет Мефаев, Сервер Селимов 
чалышкъан олсалар, газета буюген сонъ оларнынъ сафына Ибраим 
Паши, Айдер Осман, Билял Мамбет, Риза Фазыл, Рефат Ахтемов, 
Урие Эдемова, Эрвин Умеров, Эмиль Амит, Сафтер Нагаев киби яш 
журналистлер келип къошулдылар. Газетанынъ виляетлердеки озь 
мухбирлери: Шевкет Мухтеремов, Велядие Насырова, Иззет Эмиров, 
Абибулла Муждабаев, Халиде Гъаниева теджрибели журналистлер 
олып, эр вакъыт редакциягъа гъает меракълы, оригиналь хаберлер 
ёллап тура эдилер. 

Биринджи куньден газетанынъ муаррир муавини олып чалыш- 
къан языджы ве тенкъитчи Абдулла Дерменджи пенсиягъа чыкъ- 
къан сонъ, бу вазифеде белли языджымыз Юсуф Болат чалышып 
башлады, мен исе онынъ ерине месюль кятипликке тайинлендим. 
Бойлеликнен, 1968 сенесинден мен «Ленин байрагъы»нда (1991 
сенесинден — «Янъы дюнья») чалышып башладым ве 40 йыл дева- 
мында (1968—2008) бу неширде месюль кятип, сектор мудири (онынъ 
эркянына эдебият, медениет, партия ве совет къуруджылыгъы, киби 
4 болюк кире эди) ве баш муаррир муавини вазифелеринде хызмет 
эттим. 

Кечкен асырнынъ етмишинджи, сексенинджи сенелеринде муар- 
ририетке кене бир сыра яшлар ишке алындылар. Олар эсасен Низа- 
мий адына Ташкент педагогика институтынынъ къырымтатар тили 
ве эдебияты болюгининъ эм де Ташкент девлет университетининъ 
филология ве журналистика факультетлерининъ битириджилери 
эди. Бир къач йылнынъ ичинде олар да редакцияда журналистика 
зенаатынынъ инджеликлерини яхшы менимсеп, вазифелерини про- 
фессиональ севиеде эда этип башладылар. Исмаил Аблякимов, 
Рустем Алиев, Шевкъие Абильзатова, Султание Абкелямова, Левиза 
Алимова, Веляде Асанова, Муневер Меджитова, Эмсае Аблемитова, 
Ремзи Алимов, Шевкет Асанов, Риза Исаев, Юнус Къандымов, Эрвин 
Бекиров, Венера Бекирова, Мустафа Идрисов, Зера Бекирова, Гуль- 
нар Зиятдинова, Шевкъие Велиева, Гульзаде Селямиева, Наджие 
Аметова, Айше Кокиева, Сабрие Сеутова шулар джумлесиндендир. 
Бундан да гъайры, чешит йылларда белли бир муддет редакцияда 
Лиля Асанова, Айдер Меметов, Алим Къуртсеитов, Кемал Усеинов, 
Шакир Селимов, Эскендер Фазыл, Шевкет Рамазанов, Сеитумер 
Эмин, рессам Зарема Трасинова, Шевкет Меметов, Энвер Ибраимов 
ве дигерлери чалыштылар. 

1981 сенеси 24 йыл девамында газетагьа муаррирлик япкъан, 
дженктен эвель кьырымтатар матбуатында чалышкъан, Улу Ватан 
дженкининъ иштиракчиси, эр кеснинъ сайгъы-урьметини къазан- 
гъан Абселям Ислямов апансыздан иштен чыкъарылып, пенсиягъа 
озгъарылды. Онынъ ерине Озьбекистанда белли журналист Тимур 
Дагъджы тайинленди. Тимур Шамуратович газетанынъ фаалиетинде 
чокъ мусбет денъишмелер япты, мундеридже джеэтинден оны зен- 
гинлештирди. Лякин «байракъ»та чалышувы чокъкъа сюрьмеди. 
Оны иштен чыкъарып, муаррирликке языджы Нузет Умеровны тай- 
инледилер. Нузет Абибуллаевич Меркезий Комитет аркъалы 1987 
сенеси мени баш муаррирнинъ муавини вазифесине кечиртирди. 20 
йылдан зияде манъа бу вазифеде чалышмакъ сырасы тюшти. 

«Ленин байрагъы» СССР-нинъ 300-ден зияде эали нокътасына 
ёллана эди. Онъа коре окъуйыджыларымыз къаерде чокъ, къайда аз 
олгъаныны биле эдик. Меселя, сексенинджи сенелерде Москвада — 
27, Ленинградда — 9, Ростов виляетинде — 23, Одессада — 9, 
Запорожьеде — 4, Мелитопольде — 123, Геническте — 130, Акъмес- 
джитте — 110, Къарасувбазарда — 132, Кабарда-Балкъарда — 30, 
Азербайджанда — 21, Дагъыстанда — 24, Донецкте — 28, Пермьде — 
20, Краснодарда — 25, Абинскте — 83, Крымскте — 297, Новорос- 
сийскте — 163, Анапада — 54, Геленджикте — 58, Темрюкте — 135, 
Ленинода (Къырым) — 101, Советский Крым деген ерде — 71, Крас- 
ноперекопскте — 84, Джурчиде — 80, Марийстанда — 11, Къазахы- 
станда — 237, Капустин-Ярда (Свердлов виляети) — 11, Туапседе 
— 14, Сухумда — 45, Фрунзеде — 34, Херсонда — 53 адам газета- 
мызны ала эди. 

Редакция — бир аиле киби гъает бирликли коллектив эди. Газета- 
нынъ 33 йыллыкъ санларыны бакъып чыкъкъан адам ондан истеген 
шейини тапабиле, аджайип такъдирлер, шашыладжакъ вакъиалар, 
эфсаневий инсанлар, дюньяджа белли инсанларымыз акъкъында 
хаберлер, макъалелер, репортажлар, очерклер, хатырлавлар тапар. 
Газета — сюргюнлик йылларынынъ там манада йылнамеджиси, 
энциклопедиясыдыр. Америкалы белли тедкъикъатчы-алим Эдвард 
Лоззерини: «Озь девринде «Терджиман» къырымтатар халкъынынъ 
такъдиринде насыл муим роль ойнагъан олса, сюргюнлик йылла- 
рында «Ленин байрагъы» газетасы да къырымтатар халкъынынъ 
такъдиринде шойле муим роль ойнады», — деп нафиле айтмады. 

М. С. Горбачёв СССРнинъ биринджи Президенти этип сайлан- 
гъан сонъ, ашкярлыкъ деври башланды. Адамлар енгиль нефес ала- 
башладылар. Хусусан, шу йылларнынъ санларыны окъугъан адам 


айретте къалыр. Чюнки о девирде энди баягъы шейлерни ачыкъ-ай- 
дын язмакъ имкяны догъгъан эди. Лякин олар да белли бир къыйын- 
лыкъларнен кечкенлерини къайд этмели. 

Чешит йылларда редакциямызда бир чокъ белли языджылар, 
журналистлер, алимлер, дин, джемаат ве девлет эрбаплары, сиясет- 
чилер, санаткярлар, спортчылар мусафирликте булундылар. Шахсен 
редакциягъа келип оламагъанлар озь къолларынен окъуйыджыла- 
рымызгъа, халкъымызгъа ёллагъан селямлавларыны, хайырлавла- 
рыны къолязма шеклинде газета саифелеринде дердж эттик. Космо- 
навтлар Евгений Хрунов, Владимир Джанибеков, Георгий Береговой, 
дюньяджа белли шаирлер Расул Гамзатов, америкалы ватандашы- 
мыз Мубеин Алтаннынъ тебриклери ве истек-ниетлери шулар джум- 
лесиндендир. 

1990 сенесинден башлап СССР инкъыразгъа огърады, дагъыл- 
магъа башлады. Эвель союз республикалары олгъан миллий джум- 
хуриетлер озь мустакъилликлерини илян этип башладылар. Матбуат 
саасында да денъишмелер юзь берди. Биз де имкяндан файдала- 
нып, газетамызнынъ эм адыны, эм ёнелишини денъиштирмек исте- 
дик. Газетамызнынъ ады илериде насыл олсун? Эпимиз тюшюнмеге 
башладыкъ. «Заманлар денъишти, дюньялар денъиште, къурумлар 
денъишти, мефкюре денъишти, келинъиз, дюньямыз денъишкени 
ичюн газетамызгъа эвельки адыны къайтарып, «Янъы дюнья» ола- 
ракъ адландырайыкъ», — дедим мен. Аркъадашлар къолтуттылар. 
Аит тешкилятларгъа газетаны шу аднен джедвельден кечирмеле- 
рини риджа этип, мураджаатта булундыкъ. Олар разы олдылар. 
Шай этип, 1991 сенесинден башлап «Ленин байрагъы» энди «Янъы 
дюнья» адынен афталыкъ газета олып чыкъаджагъыны, о, текадыны 
дегиль де, умумен эм аджимини, эм ёнелишини денъиштиреджегини 
бильдирдик. 

«Ленин байрагъы»нынъ 1990 сенеси сентябрь 1 санында газета- 
нынъ дёртюнджи саифесинде меним «Янъы йылдан «Янъы дюнья» 
ёлдашынъыз оладжакъ» деген колемли макъалем басылып чыкъты 
ве онда бизим илеридеки бакъышларымыз, ниетлеримиз тафси- 
лятлы беян этильди. Мен бу ерде иште о макъалени олгъаны киби 
кетирмек истейим. 

«Девирлер денъишмекте. Мемлекетимиз укъукъий девлет 
тюсюни алмакъ ёлундан кетерек, оны толусынен омюрге кечирмек 
укъукъыны берген къанунларны ишлеп, арды-сыра къабул этмекте. 

Буюк къыйынлыкъларнен, къаршылыкъларнен олса да, бюрокра- 
тик идаре этюв усулларындан яваш-яваш вазгечильмекте. 

Бу йыл август 1-ден башлап матбуат акъкъында къанун кучьке 
кирген сонъ нидже он йыллардан берли матбуат сербестлигини 
тыршавлап кельген цензура деген шей де битирильди. Матбуат 
хадимлери энди енгиль нефес аладжакъта апансыздан бекле- 
нильмеген янъы бир маниа тепип чыкъты. Бу — алякъа назирлиги, 
кягъыт-целлюлоза санайысы ве матбааджыларнынъ озь эмеклери 
ичюн зияде акъ талап эткенлери газета-журналларнынъ фиятыны 
2—3 кере котермеге алып кельгенидир. Бу ал ве джемиетимиздеки 
терен сиясий денъишмелер газета-журналларны чыкъарувны белли 
бир дереджеде гъайрыдан бакъып чыкъмагъа меджбур этти. 

Якъында Озьбекистан Компартиясы Меркезий Комитетининъ 
Бюросы «Партия кутьлевий информация васталарынынъ теркибини 
мукеммеллештирювнинъ базы чарелери акъкъында»ки меселени 
бакъып чыкъты. Шу эсаста республика матбуатынынъ структура- 
сында баягъы денъишмелер оладжакъ. 

Янъы йылдан башлап тек эки газета — «Совет Озьбекистаны» 
ве «Правда Востока» Озьбекистан Компартиясы Меркезий Коми- 
тетининъ органы олып къаладжакъ. Къырымтатар тилинде чыкъ- 
къан «Ленин байрагъы», таджик тилинде чыкъкъан «Хакъикъати 
Узбекистон» ве янъы йылдан къазах тилинде чыкъаджакъ «Дустык 
туы» («Достлыкъ байрагъы») Озьбекистан ССР Юкъары Шурасы 
ве Назирлер Шурасынынъ газетасы оларакъ чыкъарыладжакълар. 
Оларнынъ учю де афтада учь кере «Правда» газетасынынъ коле- 
минде чыкъмакъ керек. 

Лякин биз янъы йылдан башлап «Ленин байрагъы»ны эм шекиль, 
эм колем, эм де мундеридже джеэтинден бутюнлей денъиштирмеге 
къарар бердик. 

«Ленин байрагъы» газетасынынъ ерине 1991 сенеси январь 1-ден 
башлап «Янъы дюнья» газетасы чыкъаджакъ. 

Бу ад тесадуфий сечип алынмады. Белли ки, Къырым Мухтар 
Социалистик Джумхуриети мейдангъа кельген ильк йыллардан 
башлап Къырымда ана тилимизде чыкъып башлагъан газета иште 
бойле ад ташый эди. Шу себептен, аньанени девам эттирмек макъ- 
садынен «Янъы дюнья»ны гъайрыдан тиклемек къарарына кельдик. 

Янъы газета афталыкъ оладжакъ. Яни афтада бир кере «Правда» 
газетасынынъ ярысы колеминде 16 саифели олып, ренкли, зенгин 
иллюстрацияларнен чыкъаджакъ. Бир нусхасынынъ фияты 20 капик, 
йыллыкъ абуне фияты исе 10 кумюш оладжакъ. 

Эвельден окъуйыджыларымыз «Ленин байрагъы» саифелеринде 
ресмий ве терджиме материалларны чокъ баскъанымыздан шикя- 


етлене эдилер. Газетанынъ афталыкъ шекилинде чыкъувы ресмий 
материаллардан ве окъуйыджыны пек меракъландырмагъан кунь- 
делик ишлер акъкъындаки адий хаберлерден вазгечмеге ве бутюн 
номерни толусынен миллий проблемлеримиз, тарихимиз, этногра- 
фиямыз, эдебият, медениет, санатымыз, бунынъ киби де белли бир 
дереджеде мемлекетимизде эм де чет эллерде олаяткъан энъ акту- 
аль меселелерге токъталмакъ имкяныны береджек. Бундан келип 
чыкъкъан алда редакция озь ишини гъайрыдан къураджакъ. Бир 
сыра болюклер денъиштириледжек. 

Шимди «Генчлик» саифесининъ окъуйыджылары оны сыкъча 
чыкъармамызны риджа этелер. Буны козь огюне алып, янъы йыл- 
дан айда бир кере газета ичинде 4 саифели «Генчлик» газетасыны 
бермек къарарлаштырыла. Бойлеликнен онынъ колеми шимдикине 
нисбетен эки кере артаджакъ. Балалар ичюн берильген материал- 
ларны да кенишлетмек козьде тутулмакъта. 

«Ленин байрагъы»нда чыкъып келеяткъан бир сыра рубрика- 
ларны ташламакъ, оларнынъ ерине янъыларыны ачмакъ къарар- 
лаштырыла. 

Газетамызны шимди мемлекетимизден тышта да чокъ ерлерде 
алалар. Ашкярлыкъ, демократия кенишлегени сайын тыш мемле- 
кетлернен алякъаларымыз кенишлей. Тюркие, Польша, Германия, 
Австралия ве дигер мемлекетлерден мектюплер аламыз. Шу себеп- 
тен янъы йылдан башлап «Янъы дюнья»гъа чет эллерден язалар» 
деген даимий рубрика ачаджакъмыз. Окъуйыджыларнынъ риджасы- 
нен газета саифелеринде корюмли сиясий, медениет, эдебият, санат 
ве илим эрбапларынен корюшювлер тешкилятландыраджакъмыз. 

Янъы йылдан башлап «Четэль къырымтатар эдебиятындан» 
рубрикасы астында иджретте булунгъан эдиплеримизнинъ яра- 
тыджылыкъларындан нумюнелер бермекни къарарлаштырамыз. 
Айны вакъытта газетамызда «Къырымтатар эдебияты антологиясы» 
рубрикасы ачыладжакъ. Онда энъ къадимий девирлерден башлап 
белли олгъан эдиплеримиз акъкъында хаберлер беререк, оларнынъ 
яратыджылыкъларындан нумюнелер басаджакъмыз. 

«Бизим публикацияларымыз» рубрикасыны кенишлетип, Октябрь 
инкъилябындан эвель ве Улу Ватан дженкине къадар ана тилимизде 
чыкъкъан базы меракълы эсерлерни толусынен басмакъ къарар- 
лаштырыла. 

Бу куньлерде биз «Ленин байрагъы» саифелеринде эски къы- 
рымтатар язысыны (арап графикасы эсасында) огренюв боюнджа 
дерслер басып башладыкъ. Джеми 20—22 дерс дердж олунаджакъ. 

Янъы йылдан исе «Къырымтатар тилини огренинъиз» деген рубрика 
ачылып, бутюн йыл девамында мунтазам суретте ана тилимизнинъ 
морфологиясы ве синтаксиси боюнджа дерслер бериледжек. Бундан 
да гъайры, газета саифелеринде вакъты-вакътынен янъы сёзлер- 
нинъ лугъатыны басмакъ кереклиги акъкъында фикирлер бильди- 
рильмекте. 

Зан этсек «Адынъызнынъ манасы не?» деген рубрика да окъ- 
уйыджыларымызны меракъландырыр. Бу ерде къырымтатар эр ве 
къадын адлары маналарынен бериледжек. 

Хусусан яшларымыз тойларгъа барсалар ана тилинде не деп 
хайырламакъны, дженазе ве тазиеге баргъанда не демекни, бир дуа 
окъумакъны бильмейлер. Буларны козь огюне алып, «Ислям ибадет- 
лери»ни, яни дуаларны арапча транскрипциясынен ве къырымтатар- 
джа терджимесинен басмакъны къарарарлаштырмакътамыз. 

Эбет янъы газета саифелеринде даа бир сыра дигер янъылыкъ- 
лар да оладжакъ. Оларнынъ эписини бу къыскъа макъаледе сайып 
кечмек кучь. 

Янъы йылдан газетада реклама ве илянларгъа да кениш ер бери- 
леджек. Танышув, догъгъан куньлери я да башкъа мунасебетлернен 
хайырлавлар, сой-акърабаларгъа, танышларгъа шахсен ве группа 
олып тазие бильдирюв эм де дигер тёлевли илянлар басыладжакъ. 

Газетамыз янъы йылдан 15 бинъ нусхада чыкъса биле озюни 
толусынен акълайджакъ. Эгер шимдики 25 бинъ нусха тиражы сакъ- 
ланып къалса о келирли газета оладжакъ. Бойле олгъаны такъдирде 
илериде газетаны ич кимсеге таби олмагъан мустакъиль матбуат 
органына чевирмек ве озь башымызгъа Къырымгъа кочюрмек эм де 
анда чыкъарып башламакъ имкянымыз бар, чюнки шимди шахсий 
газеталар чыкъармакъ укъукъы бериле. 

Окъуйыджыларымыз да янъы йылдан газетамызны насыл корь- 
мек истегенлери акъкъында бизге озь фикирлерини язып ёлласалар 
яхшы олур эди. Биз буюк мемнюниетликнен оларнынъ эписини огре- 
нип чыкъар ве теклифлерден файдаланмагъа тырышыр эдик. 

Бойлеликнен янъы йылдан «Янъы дюнья»ны окъуйджакъсынъыз. 
Биз тыш мемлекетлерде яшагъан семетдешлеримизге, андаки къы- 
рымтатар медений меркезлерине де мураджаат этемиз. Эгер хал- 
къымызнынъ, Ватанымызнынъ кечмиш тарихи ве бугуни акъкъында 
даимий суретте окъумакъ, таныш олып бармакъ истесенъиз Умумав- 
ропа ширкетчилик тешкилятынынъ вастасы иле Бутюнсоюз «Меж- 
дународная книга» бирлешмеси аркъалы «Янъы дюнья» газетасына 
языла билесинъиз. Чет эллерде яшагъан базы окъуйыджыларымыз 


бизге мектюп ёллап, оларны газетамызгъа абуне япмамызны риджа 

этелер. Четэлли окъуйыджыларымызгъа шуны теэссюфле биль- 

дирмек истеймиз: редакция газетагъа абуне япув ве оны даркъатув 
ишлеринен огърашмай. 

А. Велиев, 

«Ленин байрагъы» газетасы 

муаррирининъ муавини». 


1991 сенесине абуне башлангъаныны козь огюне алып, газета- 
нынъ бир къач санында «Ленин байрагъы» янъы йылдан башкъа 
аднен, башкъа шекильде чыкъаджагъыны хатырлатып турдыкъ. 
Энди янъы газетаны чыкъармагъа азырлыкъ корьмек керек эдик. 
Мен баш муаррирнинъ муавини оларакъ бу тешкилий ишлернен 
догърудан-догъру огърашып башладым. Газетанынъ саифелеринде 
насыл рубрикалар ачмакъ, оларны насыл ерлештирмек, безетмек 
ишлерини тюшюндик. Газетанынъ логотипини (адыны) насыл яздыр- 
макъны тюшюндик ве бунынъ ичюн рессамлар арасында тёлевли 
конкурс отькермеге къарар бердик. «Ленин байрагъы»нынъ 1990 
сенеси октябрь 23 санында бу хусуста илян басылды. Айтылгъан 
муддет ичинде рессамлардан 27 иш кельди. Жюри оларнынъ эпи- 
сини дикъкъатнен бакъып чыкъты ве конкурс талапларына толусы- 
нен джевап береджек, бедиий джеэттен юксек севиеде ишленген ве 
екюнленген иш ёкъ деген къараргъа кельди ве конкурсны 1991 сене- 
сининъ апрель 20-сине къадар девам эттирмек къарарына кельди. О 
вакъыткъа къадар 1991 сенесининъ 1 январындан ташкентли мимар 
Рефат Акъмоллаевнинъ азырлагъан серлевасындан вакътынджа 
файдаланмагъа къарар алынды. 

Бойлеликнен 1991 сенеси январь 1-ден башлап газета Озьбеки- 
станда иште шу логотипнен, эвельки «Бутюн дюнья пролетарлары, 
бирлешинъиз!» ерине «Сербестлик, адалет, бирлик!» шиары астында 
чыкъып башлады. Сонъундан Ватангъа къайткъан сонъ конкурс эса- 
сында белли рессамымыз Зарема Трасинова азырлагъан логотип 
энъ яхшы деп танылды ве 1997 сенеси январь 1-ден о къулланылып 
башланды. Мына энди 21 сенеден берли газета иште о серлеванен 
дердж олунмакъта. 

«Янъы дюнья»нынъ янъыдан чыкъып башлагъанына къай- 
тайыкъ. 1991 сенеси, январь 3, джумаакъшамы. Иште шу куньден 
«Ленин байрагъы» озь фаалиетини токътатып, газета А-3 форма- 
тында 16 саифелик олып «Янъы дюнья» адынен афтада бир кере 
чыкъып башлады. Газетанынъ 2-нджи саифесинде меним «Бирин- 

джи корюшюв» деген баш макъалем басылды. Онда янъы газета- 
нынъ илеридеки фаалиети акъкъында тафсилятлы язылды. 3-нджи 
саифеде исе Ташкент педагогика институтынынъ оджасы Исмаил 
Керимовнынъ «Бизлер артыкъ кене эски «Янъы дюнья»мыз» деген 
бир саифелик макъалеси берилип, онда газетанынъ кечмиши акъ- 
къында икяе олунды. Бу санда Къырым укюметининъ дженктен 
эвельки реислери Вели Ибраимов, Мемет Кубаев, Ильяс Тархан, 
Абдулджелиль Менбариевлер акъкъында хаберлер басылды. Эде- 
бият саифеси, ана тилимизде янъы чыкъкъан китаплар, «Янъы 
дюнья»нынъ 20-нджи сенелердеки хаберджиси Абдурешит Селяме- 
тов акъкъында, къырымтатар музыкасынынъ асабалыгъы хусу- 
сында, Тюркиеде яшагъан мешур семетдешлеримиз Сафа Герай, 
Незрин Сипахи, дюньяджа белли языджы Азиз Несин ве дигер белли 
къырымлылар акъкъында материаллар эм де дигер чокътан-чокъ 
публикациялар басылды. Къыскъасы, газета бутюнлей денъишти. 
«Ленин байрагъы»нен «Янъы дюнья» арасында ернен кок къадар 
фаркъ бар эди. Бойлеликнен, журналистлеримиз де янъы дюньягъа 
кечтилер. Къырымгъа Юнус Къандымны даимий махсус мухбиримиз 
этип ёлладыкъ. Нетиджеде, газетанынъ эр бир санында Ватандан 
энъ сонъки тазе хаберлерни басып башладыкъ. О куньлерде редак- 
циягъа кельген эр экинджи мектюп хайырлав мектюби эди. Окъуйы- 
джыларымыз Дженюбий Сахалинден Кушкагъа къадар, АКъШтан, 
Тюркиеден, Алманиядан, Ингильтереден, Франциядан, Полониядан, 
Романиядан, Булгъаристандан хайырлавлар ёллай эдилер. 

Арадан бир къач ай кечкен сонъ ватангъа къайтувымыз реалле- 
шип башлады. «Янъы дюнья» газетасынынъ муаррири Нузет Умеров, 
«Йылдыз» меджмуасынынъ баш муаррири Айдер Осман, Гъафур 
Гъулам адына бедиий эдебият нешрияты янындаки къырымтатар 
редакциясынынъ башы Урие Эдемова Къырымгъа къайтув месе- 
лелерини анълашмакъ ичюн Къырымгъа, андан Киевге кеттилер. 
Украина Президенти Леонид Кравчукнен, Къырым ёлбашчыларынен 
корюштилер ве оларнынъ разылыкъларыны алып къайттылар. 

1991 сенеси ноябрь 24-те мен редакциянынъ дёрт хадимини алып 
учакънен Акъмесджитке ёл алдым. Бизнен берабер «Йылдыз»нынъ 
баш муаррир муавини Закир Къуртнезир де кельди. Манъа «Янъы 
дюнья»ны янъы йылдан Къырымда чыкъармакъ ичюн азырлыкъ 
корьмек, бутюн зарур олгъан шейлерни тешкилятландырмакъ авале 
этильген эди. Мында басмахане ишлерини, абунени тешкиль этюв 
проблемлерини чезмек, ятакъ меселесини аль этмек, газетаны 


чыкъарувгъа азырланмакъ ве дигер бинъ бир тюрлю ишлерни ёлуна 
къоймакъ керек эди. 

Ташкенттен бизим белли учуджымыз, якъында Франциянынъ 
«Ле Бурже» халкъара аэропортында бир къач ай девамында чокъ 
ерли янъы четэль аэробус ве «Боинг» самолётларыны идаре этювни 
менимсеп кельген 1-нджи класслы учуджы-инструктор, когерте 
командири Алим Ирих идаре эткен аэробуснен Къырымгъа ёл 
алдыкъ. Учакъта, геми командири Алим Ирих тамам онынъ самолё- 
тынен бизим Къырымгъа къайтаяткъанымызны эшиткен. О, стюар- 
десса аркъалы мени учакънынъ кабинасына мусафирликке давет 
этти. Командир къавесинен сыйлады, экипаж азаларынен таныш- 
тырды. Энди танъ агъармакъта. Огюмизде он беш куньлюк ай бала- 
бандан-балабан олып парылдап тура. Санки дерсинъ биз Айгъа уча- 
мыз. Аджайип манзара. Мен экипаж азаларына, шахсен Алим бейге 
мусафирченликлери ичюн тешеккюр бильдирип учакъ кабинасыны 
терк эттим... 

Акъмесджитке кельген кунюмиз Закир Къуртнезирнен экимиз 
Кебир джамиге барып, муфтинен корюштик, таныштыкъ, Къы- 
рымгъа не мерамнен кельгенимизни, ильк зияретимизни джамиден 
башламакъ истегенимизни айтып, онынъ дуасыны алдыкъ. Акъшам 
Къырым телевидениесининъ мусафири олдыкъ ве ачыкъ эфирде 
чыкъышта булунып, динълейиджи ве сейирджилерге Къырымгъа 
кельгенимизнинъ себебини анълаттыкъ. 

Мескен меселесини аль эткенге къадар джумхуриет арбий 
комиссариатынынъ яшларны ордугъа алув меркезинде яшамакъны 
анълаштыкъ ве о ерде токътадыкъ. Экинджи куню «Таврида» 
нешриятынынъ басмаханесине барып, онынъ ёлбашчысы Нико- 
лай Невзоровнен корюштик. Келюв макъсадымызны анълаттыкъ. 
О, нешриятнынъ баш муэндисини чагъырып, янъы йылдан «Янъы 
дюнья» деген къырымтатар газетасыны да бу ерде чыкъарув месе- 
лесини анълатты. Муэндис ве цех ёлбашчылары бинъ бир проблем- 
лерни огюмизге конделен этип къойдылар: линотипистлеримиз етиш- 
мей, саифелейиджилер ёкъ, корректура ичюн ер айырып оламаймыз 
ве иляхре, ве иляхре. Мен, эгер нешрият озь ятакъханесинден бир 
адамлыкъ ер берсе энъ юксек разрядлы линотипистканы Ташкенттен 
кетиребиледжегимни, газетаны керек олса озюмиз саифелейбилед- 
жегимизни, корректорларымыз ичюн эгер бир маса тапылса коррек- 
тураны цехте окъуйбиледжеклерини анълаттым. Бойлеликнен, бир 
айдан зияде вакътымыз тешкилий меселелерге кетти. Айны вакъ- 
ытта янъы йылдан Къырымда чыкъаджакъ газетамызгъа материал- 


273 


274 


лар азырладыкъ. Ташкенттен Галия Хасанова деген буюк теджри- 
бели ариф джыйыджы линотипистканы чагъыртып кетирттик ве оны 
нешрият ятакъханесине ерлештирдик. Цехте бизим газетаны саифе- 
лемек истегенлер чокъ тапылды ве бу ишни озь кучюмизнен япмагъа 
аджет къалмады. Эм биз ишимизни ойле яхшы тешкиль эттик ки, эр 
кес шашып къалды. Газета имзаланаджакъ муддеттен баягъы эвель 
азыр олды ве илериде де ишимиз пек яхшы девам этти. 

Газетанынъ биринджи санында оны чыкъарувгъа ким де аля- 
къадар олгъан исе, бирер-бирер эписининъ адлары вазифелеринен 
сайып кечильди ве газетанынъ сонъки саифесине язылды. Газе- 
таны басмагъа саат 20:00-де имзаламакъ керек эдик. Мен оны муд- 
детинден учь саат эвель — саат 17:00-де имзалап къайттым. Ильк 
вакъытларда газетанынъ корректурасыны да журналистлер, яни 
озюмиз окъудыкъ. Бойлеликнен, Къырымда «Янъы дюнья»нынъ 
биринджи саныны чыкъарувда : Аблязиз Велиев, Исмаил Абляки- 
мов, Эрвин Бекиров, Юнус Къандымов, Зера Бекирова, матбааджы 
муэндис Надыр Къараманов, фотомухбир Якъуб Ипчи, ариф джый- 
ыджы Галия Хасанова, рессам Алексей Мельниченко, басмахане 
хадимлери: ариф джыйыджы Е. Мордосевич, Н. Бурлей, саифелейи- 
джи А. Ракова ве газетаны басыджы В. Стешенко иштирак эттилер. 

Учь-дёрт къырымтатар журналисти арбий казарманынъ чешит 
одаларында яшаймыз. 1991 сенесининъ декабрь 31-и, Йылбаш 
акъшамы. Мен басмаханеде газетаны имзалап къайттым. Казарма- 
гъа кельсем месюль кятибимиз Исмаил Аблякимов казарманынъ 
азбарында, кемер къапынынъ тюбюнде атеш якъкъан, йылбаш 
пловы азырлай. Азбарда атеш янгъаныны корьген арбийлер янгъын 
чыкъты беллеп, атеш сёндюргичлернен чапа-чапа келип чыкътылар. 
Меселе анълашылгъан сонъ, лютфен, мукъайт олунъыз, деп тенби- 
елеп, куле-куле кеттилер. Гедже саат 12 арфесинде басмаханедеки 
джыюв-саифелев цехининъ муэндиси Надыр Къараманов (казар- 
мада о да бизнен берабер яшай эди) нешрияттан даа басмахане- 
нинъ боя къокъусы кетмеген «Янъы дюнья» газетасынынъ дженктен 
сонъ арадан 48 йыл кечип, кене Ватанда чыкъып башлагъан, ярын 
бутюн мемлекетке Къырымдан даркъайджакъ биринджи санындан 
бир къач дане кетирди. Эпимиз меним одама топландыкъ. Бири-би- 
римизни къуджакъладыкъ, хайырладыкъ, эеджандан озюмизни 
тутуп оламаймыз. Йигитлеримиз йылбаш къаршыламагъа азыр- 
лагьан шампан шишесининъ тапасыны аттырып салют бердилер. 
Эрвин Бекиров газетанынъ четинден бир парчасыны къопарып алды 
да, шампан шарабына батырып агъызына къапты ве чийнеп ютуп 


ёллады. Иште, газета ана- Ватангъа бойле къайтты, бу ерде шай 
янъыдан догъды. 

16 саифели «Янъы дюнья»ны бир ай девамында бир къач адам 
олып чыкъардыкъ. Январь айынынъ сонъунадже Ташкенттеки хадим- 
леримиз де бирер-экишер яваш-яваш Акъмесджитке келип чыкъты- 
лар ве сафымызгъа къошулдылар. Бир йылгъа якъын бу ерде арбий 
комиссариатнынъ казармаларында арбий режимде яшадыкъ демек 
мумкюн. 

«Ленин байрагъы» — Озьбекистанда Джумхуриет Компартия- 
сынынъ Меркезий Комитети, Озьбекистан ССР Юкъары Шурасы 
ве Назирлер Шурасынынъ органы оларакъ чыкъкъан дёрт газета- 
дан бириси эди. Биз, Къырымгъа къайткъан сонъ да шай олур деп 
тюшюнген эдик. Лякин ойле олмады. Бутюн девлет идарелерине 
бу хусуста дефаларджа мураджаат эттик. Теэссюф ки, ич бир ерде 
бизни динълемедилер. Бир-эки йыл девамында арбий комиссариат 
казармаларында, мусафирханелерде, ятакъханелерде яшап газета 
чыкъардыкъ. 12 квадрат метрли одаларда 2-3 адам олып эм яша- 
дыкъ, эм чалыштыкъ. Меселя, мен казармада олсун, мусафирханеде 
олсун,12 квадрат метрли одада бутюн къорантамнен (4 джан) яшай, 
о ерде де газетанынъ невбеттеки саныны азырлай, макъалелер яза, 
редактирлей, «редакциягъа» кельген адамларны къабул эте, хадим- 
лернен обзор кечире эдим. 

Ахыр-сонъу даа къурулаяткъан, яшамакъ ичюн ич де шара- 
ити олмагъан эвлеримизге кочьмеге меджбур олдыкъ. Эв ичинден 
бакъсанъ коктеки йылдызлар корюне, ярыкъ ёкъ (чюнки къасабагъа 
даа электрик теллери чектирильмеген), эвлер соба олмагъанындан 
къыздырылмай, эв ичинде къопкъадаки сувлар бузлай, бир ода- 
гъа топланып, сыранен сет устюнде бир къач ёргъаннен орьтюнип 
къышны шай кечирген йылларымыз олды. 

1992 сенесинден 1997 сенесине къадар редакциянынъ не чалыш- 
макъ ичюн бинасы, не эшьясы, не телефоны, не транспорты — ич 
бир шейи ёкъ эди. Хадимлеримиз яшагъан ерлеринде отурып макъ- 
але азырлай, редакциянынъ вазифесини вакътында беджере эди- 
лер. Беш йыл ичинде 294 сан газета чыкъты. Чешит тюрлю къыйын- 
лыкъларгъа бакъмадан онынъ чыкъувы бир кере биле узюльмеди. 
Эр кес газетаны куню-кунюнде ала, амма журналистлер оны насыл 
мешакъатларнен чыкъаргъанларыны бильмей эдилер. Бир къач 
айлап хадимлерге мааш берильмеген вакъытлар олды. Базы аиле- 
лернинъ кечинмеге биле паралары олмагъаныны эшиткен бир сыра 
ватандашларымыз бизге Къырымнынъ чешит кошелеринден зар- 

зават, къартоп, согъан, курпе, макарон кетирген вакъытлары олды. 
Биз оларгъа бала-чагъаларымыз адындан тешеккюр бильдире эдик. 
Эписинден Алла разы олсун. 

Ниает, 1996 сенеси Украина Президенти Леонид Кучманынъ шах- 
сий косьтеришинен редакциягъа макъсадлы ёнелишнен бина, эшья, 
транспорт сатын алмакъ ичюн пара айырылды. Не Къырым укюмети, 
не рескомнац бу шей ичюн бир капик биле пара бермеди. Бина сатын 
алынды. Оны озь кучюмизнен тамирлеп, ичине кирдик. 

Биз, не вакъыт да олса редакция ичюн бина пейдаласакъ башта 
бир анда дуа яптырырмыз деп ниетленген эдик. Пек чокъ ватан- 
дашларымыз дуа япсанъыз багъышлатырсынъыз деп редакция- 
мызгъа окъулгъан Къуран ве къыркъламаларыны ёллагъан эдилер. 
Ниает о кунь де кельди. 1997 сенеси январь 31, джума куню «Янъы 
дюнья» редакциясында эзан сеси янъгъырады. Къырым муфтиси 
аджы Нури Мустафа огълу эзан окъуп, дуа мерасимини кечирди. 
Бекабадлы А. Абибуллаева, Булгъанакътан Абдульваит Сахтара, 
Джанкойден 90 яшлы Алиме Бекирова, судакълы Шасне Яяева, 
акъмесджитли Магъбубе Мамутова, Джурчи районынынъ Гришино 
коюнден Шукрие Абдураманова, Эмек Шан-Шурет орденининъ толу 
кавалери Аблямит Алядинов, шу койнинъ имамы Халиль Къуртуме- 
ровлар ёллагъан Къуран ве къыркъламалар шу дуада багъышланды. 
Дуагъа «Оазис» фирмасынынъ векиллери (баш директоры Энвер 
Нафиев) къурбанлыкъ къой багъышладылар. Дуагъа чокъ ватан- 
дашларымыз, шу джумледен: З. Къуртнезир, Р. Фазыл, Л. Арифов, 
Т. Дагъджы, Ш. Меметов, С. Бекиров, Б. Мамутлар къатылдылар. 

Ниает, журналистлеримиз 1997 сенесинден Акъмесджиттеки 
Горький адына сокъакътаки 23-нджи бинада чалышып башладылар 
ве аля-бугунь анда чалышып, халкъымыз огюнде озь профессио- 
наль боюн-борджларыны эда этмектелер. 

«Ленин байрагъы» ве «Янъы дюнья»ны бакъсанъыз онда 200- 
ге якъын «Джесарет» саифеси, 300-ге якъын «Халкъ агъыз яра- 
тыджылыгъы» ве «Эдебият саифеси», балалар ичюн 125 «Йылдыз- 
чыкъ» саифеси, 1995-1998 сенелери 32 дане 16-саифели къатлангъан 
«Мелевше» китапчыгъы, осьмюрлер ичюн онларнен «Генчлик» адлы 
дёрт саифели газета, бир къач йыл девамында диний газета, маа- 
риф газеталары «Янъы дюнья»гъа иляве оларакъ дердж этильди. 
Бутюн булар ана тилимизни яшатмакъ, яшларымызгъа тильге севги 
ашламакъ, динимизге, тасилимизге, эдебиятымызгъа сайгъы, севги, 
урьметни арттырмакъ истегинен япылды. Редакция хадимлери эбет 
бутюн бу йыллар девамында халкъымыз ичюн эллеринден кельгени 


«Янъы дюнья» газетасынынъ коллективи. Солдан сагъгъа (юкъарыда): 
Марат Умеров, Юнус Къандымов, Эрвин Бекиров, муаррир Нузет Умеров, 
Шевкет Асанов, муаррир муавини Аблязиз Велиев, Керим Милушев, 
Ог сырада (солдан): Ремзи Алимов, Мерьем Мавке, Шевкъие Велиева, 
Мунивер Меджитова, Эмсае Аблямитова, Венера Бекирова 
ве Зера Бекирова. 2000 с. 


Газетанынъ 85 йыллыкъ юбилейинде. 2003 с. 

къадар элял хызмет этмек ниетинен чалыштылар. Оларнынъ эпи- 
синден Алла разы олсун. 

Бугуньде газетанынъ 100 йыллыгъыны нишанлар экенмиз, юкъ- 
арыда анъылгъанларнен бир сырада чешит йылларда редакция- 
мызда чалышкъан баш муаррир муавинлери Шамиль Алядин ве 
Шевкет Рамазановны; месуль кятиплер Рефат Ахтемов ве Сервер 
Селимовны; болюк мудирлери Таир Селимов, Мамбет Алиев, Сеи- 
тасан Измайлов; мухбирлер Леонид Адильшаев, Зедла Акъсакъов, 
Ирфан Аметов, Саджиде Асанова, Нариман Билялов, Гульзар Дер- 
менджи, Рустем Ибраимов, Алие Муратова, Мерьем Ибраимова, 
Сервер Эбубекиров, Ильгар Касумов, Рашид Мемишев, Ибраим 
Усеинов, Исмаил Хатипов, Якъуб Мустафаев, Мерьем Османова, 
Сейран Сулейманов, Эрвин Нузет оглу Умеров, Динара Балич; фото- 
мухбир ве рессамлар Ядгар Адылов, Зальферат Шерфединов, Эдем 
Бекиров, Инесса Джетере, Керим Милушев, Узрет Селимов; коррек- 
торлар Ремзие Аблялимова, Лиля Адильсеитова, Сабрие Азизова, 
Юсуф Алиев, Эмине Асанова, Абляким Бариев, Эльмира Бекирова,; 
Никяра Ибраимова, Сабрие Кандымова, Наджие Капарова, Эдие 
Къуртсеитова, Гулизар Меджмединова, Зарема Меметова, Шахсине 
Муратова, Эльмира Мустафаева, Зекие Мустафаева, Алие Нуриева, 
Леонора Нуриева, Зера Умерова, Зера Эмирова, Зейнеп Эредже- 
поваларны; машинисткалар, бухгалтерлер, айдавджылар Зейнеп 
Люманова, Фатма Бегишева, Эльзара Бейтюева, Гульнар Дермен- 
джи, Фикрие Джемалетдинова, Айше Ниджатова, Мерьем Османова, 
Диляра Сеитджелилова, Саид Мустафаев, Лиля Алимова, Мунире 
Аметова, Гульнар Вахидова, Марат Умеров, Зарема Хайрединова, 
Ульвие Эминова, Тимур Къуртумеровнынъ хызметлерини де урьмет- 
нен къайд этип кечмек керекмиз. 

Амма бир шейни теэссюфнен къайд этмек керек ки, редакция 
Ватангъа къайткъан сонъ раат-раат, стабиль чалышып оламады 
ве аля-бугунь де чалышып оламай. Сюргюнликте экенде отузгъа 
якъын, Къырымгъа къайткъан сонъ да 17-18 хадими олгъан редакци- 
яда бугуньде олгъаны-оладжагъы 7 хадим чалышкъаныны, редакция 
озь юридик мустакъиллигини джойгъаныны, хадимлер районларгъа 
биле командировкагъа барып оламагъаныны, газетанынъ бир вакъ- 
ытларда 25—27 бинъ тиражы олгъаныны хатырласакъ, бугуньде 
тиражы 1000 нусхагъа тюшкенини нормаль демек мумкюнми? 

1988 сенеси Ташкентте «Ленин байрагъы»ны афтада беш кере 
чыкъармагъа кечинъиз, янъы хадимлерни ишке алынъыз деп юкъа- 
рыдан айткъанларында биз: «Ёкъ, биз Къырымгъа къайткъан сонъ 


беш кереликке кечермиз», — деп ред эткен эдик. Албу ки, башта 
афтада учь кере, сонъки девирде 16 саифели афталыкъ газета олып 
чыкъкъан неширимиз бу ерге кельген сонъ секиз саифелик олып 
къалды. 

«Янъы дюнья» газетасынынъ мейдангъа кельгенине 100 йыл 
толды. Чешит девирлерде «Енъи дюнья», «Янъы дюнья», «Къызыл 
Къырым», «Ленин байрагъы» адларынен чыкъкъан газетамызнынъ 
зенгин тарихыны Къырым девлет архивинде, И. Гаспринский адына 
джумхуриет къырымтатар кутюпханесинде, Къырым муэндислик-пе- 
дагогика университетининъ ве КФУ-нынъ ильмий кутюпханесинден 
эм де дигер китапханелерден тапып окъумакъ ве огренмек мумкюн. 
Келинъиз, миллий медениетимиз, матбуатымызнынъ аньанелерини 
сакълап къалайыкъ ве мешур классиклеримиз темель къойгъан 
«Янъы дюнья»мызны яшатайыкъ. 


2018 с. 


«ЙЫППЫЗ»ПА ЭКИ ЙЫП 


Меним эмек фаалиетимнинъ эсас къысмы — 40 йылы — «Ленин 
байрагъы», сонъра «Янъы дюнья» газеталарында кечти. Еди йыл 
озьбек газетасында чалышкъанымны да къошсам, омюримнинъ 47 
сенесини журналистикагъа багъышладым. Бу арада эки йыл дева- 
мында «Йылдыз» меджмуасында чалышмакъ сырасы кельди. Иште, 
шу девир акъкъында къыскъадан икяе этмек истейим. 

«Йылдыз» дергиси чыкъып башлагъанынынъ алтынджы йылы, 
яни 1985 сенесининъ июнь айында, онынъ баш муаррири Шамиль 
Алядин нефакъагъа чыкъты, ве онынъ ерине неширнинъ месуль 
кятиби Айдер Осман тайинленди. 

Янъы ребернинъ даветини къабул этип, 1985 сенесининъ ноябрь 
айындан «Йылдыз»да месуль кятип вазифесинде чалышып башла- 
дым. 1986 сенесининъ январинден мени муарририет эркянына кир- 
сеттилер. 

Элимден кельгени къадар дергиге эм мундеридже, эм техникий 
джеэтинден янъылыкълар кирсетмеге тырыштым. Биринджиси — 
эр бир санда меджмуанынъ сонъунда янъы муэллифлеримиз акъ- 
къында къыскъа малюмат берип барылды. Ондан да гъайры эр 
бир санда бестекярларымызнынъ янъы йырларындан нумюнелер 
дердж этильди. Мен «Йылдыз»да чалышкъан девирде Къабул Сеит- 
велиев, Эдем Налбандов, Ильяс Бахшыш, Мемет Арсланов, Февзи 

Алиев, Рефат Ибадлаев, Мерзие Халитова киби санатчыларымыз- 
нынъ эсерлери, айны вакъытта белли халкъ йырлары ноталарынен 
берабер мунтазам суретте дердж олунды. Чюнки о йыллары йыр 
китаплары аз чыкъа, музыка мектеплеринде, окъув юртларында, 
консерваторияда тасиль алгъан чокътан-чокъ талебелеримиз мил- 
лий музыка эсерлеримизнинъ ноталарына мухтадж эдилер. Олар бу 
янъылыкъны къуванчнен къаршыладылар. 

«Ленин байрагъы» газетасында чалышкъанымда, 70-нджи сене- 
лернинъ башында, даа там айтаджакъ олсакъ, 1974 сенеси, Мар- 
гъыланда яшагъан белли филолог Усеин Османович Куркчиге, 
муарририетимизге келип, журналист, языджы, алимлеримиз огюнде 
тилимизнинъ инджеликлерине багъышлангъан бир сыра маруза- 
ларнен чыкъышта булунмасыны риджа эткен эдик. Усеин агъа ёкъ 
демеди, кельди ве эр кунь бизлерге тилимизнинъ инджеликлери 
хусусында дерс окъуды. Бу марузалар «Ленин байрагъы» газе- 
тасында толусынен басылдылар, сонъра 1986 сенеси чыкъкъан 
«Фикир инджилери» адлы китапчыкъкъа да кирдилер. Башкъаларда 
олгъаны киби, менде де о марузалар пек буюк теэссурат къалдырды. 
О вакъыт мен Усеин оджадан къырымтатар фразеологиясы боюн- 
джа салмакълы лугъат азырлагъаныны эшиткен эдим. «Йылдыз»гъа 
ишке кельгенимнен: «Шу лугъатны меджмуда бассакъ, халкъымыз, 
эдебиятшынаслыгъымыз, тильшынаслыгъымыз ичюн пек буюк фай- 
дасы олур», — деп бильдирген фикриме аркъадашлар къолтутты- 
лар. Кечиктирмеден Маргъылангъа, Усеин оджагъа бойле мектюп 
ёлладым. Оны олгъаны киби кетирем: 

«Селям алейкум, сайгъылы Усеин агъа! Сизге бу сатырларны 
язгъан — «Йылдыз» меджмуасынынъ месуль кятиби Аблязиз Велиев. 

Усеин агъа! Мен якъында «Ленин байрагъы»ндан мында ишке 
авуштым. Биз озьара акъыл танышып, Сиз азырлагъан фразеологик 
лугъатны меджмуамызда басмагъа къарар бердик. 

Бильгениме коре, Сиз оны къыскъартувнен огърашасынъыз. 
Бизге шу къыскъартылгъан вариантыны (не къадар азыр олса) ёлла- 
санъыз, яхшы олур эди. Чареси олгъаны къадар чокъча олса яхшы. 
Биз лугъатны 1986 сенесининъ 1-нджи санындан басып башламакъ 
истеймиз. Къалгъаныны азыр олгъанына коре, бельки озюмиз барып 
алырмыз. Эгер машинкадан чыкъарылмагъан олса, раатсызлан- 
май, эльязмасыны ёллай беринъиз. Биз мында озюмиз машинкадан 
чыкъарырмыз. 

Бизим теклифимизге разы олсанъыз, ишни тезлештирменъизни 
риджа этемиз, чюнки оны машинкадан чыкъарып азырламакъ ве 


бастырмакъ ичюн разылыкъ алмакъ керек оладжакъ, вакъыт исе пек 
о къадар чокъ дегиль. Чюнки келеджек айнынъ орталарына 1-нджи 
санны энди басмаханеге теслим этмек керек. 

Эр алда бу теклифнен Сиз разылашырсынъыз беллейим. Бундан, 
башта бир Сиз озюнъиз менфаатдар олсанъыз керек. 

Эльязманы мытлакъа «ценная бандероль» этип ёлланъыз ве 
истесенъиз журнал редакциясына, истесенъиз меним эв адресиме 
йиберинъиз. 

Усеин агъа! Эльязманы ёлласанъыз да, ёлламасанъыз да, бизни 
бу хусуста мумкюн къадар тездже хабердар этсенъиз яхшы олур. 
Селямнен, Аблязиз Велиев. 1985 с., ноябрь 13». 

Теэссюф ки, меселе биз къарарлаштыргъан киби тез олып чыкъ- 
мады. Язышмаларымыз девам этти. Лугъат неширге ашыкъмадан 
азырланылды ве «Йылдыз» дергисинде 1986 сенесининъ январинде 
дегиль де, арадан бир йыл кечкен сонъ — 1987 сенесининъ 1-нджи 
санындан нешир олунып башланды. 

Эльязманы Усеин оджадан алгъанымнен, оны неширге азырла- 
макъны болюк мудири Риза Фазылгъа авале эттим. Риза агъа йыл 
девамында азырлап барды, ве лугъат меджмуанынъ 1987 сенеси- 
нинъ 1-, 2-, 3-, 4- эм де 6-нджы санларында басылды. Шу йылнынъ 
сонъунда мени «Ленин байрагъы» газетасына баш муаррир муавини 
оларакъ чалышмагъа авуштырдылар, шундан сонъ лугъатнынъ 
басылувы да токътады. Эльязмаларнынъ эписини Усеин агъагъа 
къйтарып ёлладым. 

«Йылдыз»да чалышкъан йылларымда япылгъан кене бир янъы- 
лыкъ — окъуйыджыларнен корюшювлер олды. Догърусыны айтсам, 
бойле корюшювлерден девлет тешкилятлары да, редакциядаки базы 
аркъадашлар да сакъына эдилер: ана-Ватангъа къайтув огърундаки 
миллий курешимиз гъает къызгъын олгъан бир девир эди. Лякин, 
эр альде, мен озь гъаемден къайтмадым. «Йылдыз акъшамы» деп 
адландырылгъан биринджи бойле тедбирни 1986 сенеси декабрь 
23 куню Ташкенттеки Хамид Алимджан адына Эдебиятчылар эви- 
нинъ буюк залында отькердик. Мерасимде джумхуриет Языджылар 
бирлигининъ ёлбашчылары, белли озьбек эдиплери, бир чокъ илери 
иш адамлары, Социалистик Эмек Къараманы Энвер Алиев эм де 
«Йылдыз»нынъ окъуйыджылары иштирак эттилер. Корюшювни эр 
кес бегенди. Арадан эки ай кечкен сонъ бойле тедбир ватандашла- 
рымыз чокъ яшагъан Пскент районынынъ «Вахрущево» совхозында 
олып кечти. Бу сефер муарририетимизнинъ бутюн хадимлери ишти- 
рак эттилер. Арадан эки ай кечкен сонъ кене Языджылар эвинде 

«Йырла, кедай!» адлы музыкалы-бедиий акъшам отькердик. Сонъра 
меджмуа коллективи Янъыёл шеэрининъ истраат багъчасында, 
Чырчыкъ шеэрининъ Маденджилер медениет сарайында, абразив 
маллары комбинатында да ватандашларымызнен корюшювлер оть- 
керди. Догъру, оларнынъ базылары шенъ, базылары кергин кечти- 
лер. Лякин энъ муими — биз халкънен корюшип, онынъ фикирле- 
рини динъледик. Бу фикирлерни тек биз дегиль де, башкъа миллет 
векиллери де эшиттилер. Меселя, Янъыёлда олгъан мерасимде 
сёзге чыкъкъан Ильмий Ильясов, Али Хамзин сагъ-селяметлер ве бу 
корюшювлер акъкъында айтабилелер. 

«Йылдыз»гъа ишке кельгенимде, дергининъ тиражы 5859 нусха 
эди. Эки йылда о, деерли бинъ нусхагъа артты. Эбет, бунда гъайрет- 
нен чалышкъан коллективнинъ буюк иссеси бар. 

Бугунь фурсаттан файдаланып, меджмуанынъ сабыкъ ве бугуньки 
хадимлерини юбилейнен хайырлайым! Севимли дергимиз эдебият- 
къа хызмет эткенлерге, бутюн миллетимизге даа чокъ йыллар дева- 
мында джетемен йылдыз олсун! 

